
Prefaţă 


Deloc facilă, elaborarea cursului de faţă a constituit o provocare în 
sine. Două au fost dificultăţile majore: numărul restrâns de traduceri din 
textele medievalilor comparativ cu numărul traducerilor din textele anticilor, 
modernilor şi contemporanilor şi necesitatea de a comprima într-un număr 
rezonabil de pagini ceea ce a fost construit în filosofie pe durata a peste o 
mie de ani. Împotriva acestor greutăţi cu care se confruntă, în fapt, orice 
medievist, sperăm că am reuşit măcar parțial să punctăm ceea ce este 
esențial şi permanent problematic în cadrul filosofiei medievale. 

Premisa fundamentală a întregului demers teoretic desfăşurat aici 
este următoarea: există nu numai o gândire specifică omului medieval, ci 
chiar o filosofie în sens tare. Cu alte cuvinte, afirmăm că producțiile 
spirituale medievale poartă marca autenticei filosofări, chiar dacă 
medievalul este exponentul unei viziuni prin excelenţă religioasă asupra 
lumii. În acord cu ceea ce scria Dilthey în lucrarea Esenţa filosofiei, putem 
transpune termeni ca „filosofie” şi „filosofic” asupra unor realități 
spirituale din domeniul religiozităţii. lar istoria filosofiei trebuie să 
înregistreze aceste elemente de legătură dintre filosofie şi religie, cu atât 
mai mult cu cât orice viziune religioasă despre lume tinde măcar să se 
transforme într-o viziune filosofică despre lume. Din acest punct de vedere, 
viziunile despre lume ale medievalilor se înscriu legitim în marea istorie a 
filosofiei. A afirma că existența filosofică i-a fost străină gânditorului 
medieval înseamnă a nega existenţa idealurilor lui intelectuale, a eticii şi 
Chiar a stilului de viaţă specific, aspecte care i-au orientat acestuia 
interogațiile şi i-au dezvoltat spiritul speculativ şi analitic. 

Am ezitat între o abordare a filosofiei medievale strict istoristă şi o 
abordare anistoristă. Evaluarea atentă a avantajelor şi dezavantajelor 
celor două alternative a impus alegerea unei căi de mijloc. Aşadar, am 
prezentat faptele cronologic, ca în orice lucrare clasică de istorie a 
filosofiei, dar am pus accent pe câteva probleme cărora le-am desluşit 

rolul paradigmatic. Pondere mai mare în economia lucrării au acei 
gânditori medievali care dezvoltă pe paliere proprii neoplatonismul şi 
peripatetismul anticilor, în strădania lor de a justifica rațional credinţele 
iudaice, creştine şi islamice, dar şi cei care au anticipat viguros idei şi 
teorii specifice filosofiei moderne. Am încercat să ilustrăm contactul 
permanent dintre filosofia orientală (gândirea ebraică, filosofia arabă, în 
special scolastica musulmană şi filosofia iudaică) şi filosofia occidentală 
(apologetica, patristica şi scolastica creştine). 

Scopul cărții este unul didactic. Am avut în vedere, în primul rând, 
să oferim studentului un instrument de lucru, o modalitate de a verifica în 
ce măsură stăpâneşte vocabularul filosofic, dacă înţelege şi foloseşte cu 
judecată conceptele şi distincțiile specifice filosofiei medievale. 

Bibliografia este, pe cât posibil, recentă. Cu câteva omisiuni, 
aproape tot ce este tradus în limba română din autorii medievali constituie 
materialul de bază al acestui curs. Studentul va observa că temele sunt 
tratate pe baza textelor unor autori care fac referire la ele. Aceasta obligă 
mai întâi la citirea textelor filosofilor medievali şi abia în plan secund la 
parcurgerea exegezei pe marginea lor. În acest mod indicăm şi lecturile 
necesare pentru orele de seminar, dar şi bibliografia minimală şi 
obligatorie pentru fiecare temă în parte, în vederea elaborării unei teze de 
licenţă în domeniul filosofiei medievale. 

Ce numim Ev Mediu filosofic? 


Prima dificultate privind filosofia medievală ţine de periodizare, de 
încadrarea istorică. Ne-am aştepta ca începutul ei să coincidă cu sfârşitul 
filosofiei antice, cu „momentul Justinian”: anul 529, în care este închisă 
Şcoala din Atena. Dacă acceptăm această convenţie, Evul Mediu filosofic 
s-ar întinde pe durata a o mie de ani, din secolul al VI-lea până în secolul 
al XV-lea. Cum însă factorul determinant al naşterii filosofiei medievale 
este constituit de apariția creştinismului, putem considera că debutul 
acesteia poate fi secolul I d.H. Ar exista, deci, un segment temporal comun 
pentru sfârşitul filosofiei antice şi începutul celei medievale, între secolul I 
şi secolul al VI-lea. În această perioadă sunt aşezate fundațiile filosofiei 
medievale în sens tare. Gândirea în acest pre-Ev Mediu, preponderent 
apologetică şi patristică, va statornici problematica şi limbajul întregii 
filosofii medievale ulterioare. De aceea, studiul apologeticii şi al patristicii 
este o propedeutică la tot ce se va crea în arealul filosofiei creştine. 

Subsumăm titulaturii de gândire pre-medievală (sec. I-IV) creația 
teoretică a autorilor creştini, de la Părinţii apostolici până la patristicienii 
occidentali de limbă latină. Filosofia creştină ( sec. IV — VII) propriu-zisă 
debutează în accepţia noastră cu Augustin din Hippona, continuând cu 
Boethius şi cu Dionisie Areopagitul. Vorbim după acest moment de 
constituirea scolasticii incipiente (sec. VII-XI) prin Eriugena şi Anselm în 
spațiul occidental, dar şi prin reprezentanții gândirii arabe (Averroes, 
Avicenna et al.) şi iudaice (Saadia Gaon, Gabirol, Maimonide et al.), în 
spațiul oriental. Reprezentanţii occidentali pentru acest tip de scolastică 
sunt Roscelin, chartrienii, Abelard, Bernard din Clairvaux, precum şi 
victorienii. Scolastica culminantă (sec. XII-XIII) coincide cu întemeierea 
universităților şi cu importul de filosofie orientală (arabă şi iudaică) în 
Occident, pe de o parte, şi cu dezvoltarea pe alte paliere a augustinismului, 

prin Bonaventura şi discipolii săi, pe de altă parte. Ar fi greşit, deci, să 
înțelegem că filosofia medievală este exclusiv creştină. Există o filosofie 
orientală medievală (arabă şi una iudaică) creată în spaţii culturale şi 
momente temporale distincte, care vor avea un aport uriaş la constituirea 
filosofiei medievale creştine. Din acest punct de vedere, înregistrăm nu 
numai o scolastică creştină, ci şi o scolastică arabă şi una iudaică. Tot acum 
apar marile sinteze scolastice creştine la Albert cel Mare şi Toma 
d' Aquino, averroismul capătă expresia sa latină în opera unui Siger din 
Brabant sau a unui Boethius din Dacia, iar Raymundus Lullus şi Roger 
Bacon vorbesc despre ars magna sau despre ştiinţa experimentală. 

Ultimul segment al filosofiei medievale revine scolasticii decadente 
(sec. XIV) care a avut ca efect naşterea tipului de interogații şi de filosofare 
moderne. Eckhart este un scolastic decadent, întrucât rupe cu modul de 
filosofare scolastic şi revine la o mistică intens neoplatonică, iar Duns 
Scotus şi W. Ockham scot teologia din rândul disciplinelor care se pot 
construi prin efortul rațiunii naturale. 

O altă dificultate constă în indicarea problemelor fundamentale ale 
filosofiei medievale. De obicei sunt invocate două: raportul dintre rațiune şi 
credinţă şi statutul universaliilor (celebra „ceartă a universaliilor”). Întrucât 
medievalul distinge între diverse facultăți ale intelectului, prima problemă 
devine mult mai complexă. Considerăm că soluţionarea problematicii 
intelectului uman este esenţială pentru judecarea raportului dintre rațiune 
şi credință, dar şi pentru cea a regimului universaliilor. Indicarea legăturii 
existente între suflet şi intelect (se conţin sau sunt separate?), a operaţiilor 
intelectuale şi a limitelor intelectului, a tipului de adevăr vizat (rațional sau 
revelat) etc. este vitală pentru a stabili în ce parametri mintea noastră poate 
avea ştiinţa generalului, a universalului. Deviza medievalului nu a fost: 
înțelegem pentru că suntem, ci suntem pentru că înțelegem. Acesta pare 
mesajul filosofiei creştine, arabe şi iudaice. 

Cum a apărut însă creştinismul? 

I. IUDAISM — CREȘTINISM TIMPURIU — CREȘTINISM 


Între 70 şi 135 d.H. a avut loc desprinderea completă a creştinismului 
de iudaism, eveniment care avea să schimbe esenţial harta spirituală a lumii. 
Care este geneza creştinismului, care au fost întâmplările majore care au dat 
creştinismului propensiunea cunoscută şi, mai ales, cum a influenţat apariția 
lui spiritualitatea lumii, sunt tot atâtea întrebări care cer dezlegare. 

Să aflăm în primul rând în ce manieră gândirea greacă din Orient s-a 
întors în Occident cu această avuţie nebănuită: creştinismul. 

Povestea începe în lumea profeților lui Israel, o lume care avea să 
statornicească pentru totdeauna ideea unui Dumnezeu unic, creator al 
universului material şi imaterial, al întregii omeniri, când Dumnezeu al 
bunătăţii, iertării şi altruismului, când Dumnezeu justițiar şi rigorist. Înainte 
de orice, însă, un Dumnezeu cu nume inefabil, a cărui rostire reprezintă o 
mare taină atunci când nu este interzisă sau imposibilă, dătător de legământ 
pentru toți oamenii prin Moise şi mesager al adevărurilor revelate prin 
profeţi sau prooroci. 

Iudeii, înaintea grecilor, au crezut în posibilitatea spiritului de a 
înnobila materia, au vorbit despre Absolut şi transcendent, despre ființa 
umană ca intermediar între cer şi pământ, despre adevăr revelat şi despre 
intenţia creatorului lumii de-a vorbi omului şi de a-l aduce pe calea dreaptă 
cu mijloacele moralei şi ale corectei judecăți. Sublimitatea raportului dintre 
om şi un Dumnezeu personal este ceea ce conferă particularitate acestei 
prime religii monoteiste, apărută prin bunăvoință divină în mijlocul unei 
lumi prin excelență păgână. 

Diferiţi de ceilalți, refuzând credința în zei şi în practicile religioase 
idolatre, cu un mod de a trăi distinct şi rigorist (practicau circumcizia şi o 
alimentaţie cuşer, corespunzătoare legii tradiționale evreieşti), evreii evoluau 
conform Bibliei lor, adică Vechiului Testament. Istoria acestora este istoria 
destinului fiecărui individ particular în raporturile lui cu ceilalți — semeni sau 

adversari — şi cu Dumnezeu. Luminaţi de Tora (prima carte sfântă a 
iudaismului, Legea scrisă în primul mileniu al istoriei evreieşti prin Moise), 
de profeţi şi de Talmud (a doua carte sfântă a iudaismului, Legea orală sau 
comentariul Torei), evreii au ajuns în timp să se confrunte cu alte popoare, 
cu o mentalitate diferită, cu o morală contrară şi un mod de viaţă specific. 

Contactul cu babilonienii, cu perşii, cu grecii, apoi cu romanii, a avut 
efecte dintre cele mai diverse. Preocupaţi să-şi păstreze identitatea de popor 
ales, însă şi datori să împrăştie printre păgâni moştenirea monoteistă, evreii 
au adoptat fie o atitudine rezervată, fie una deschisă schimbărilor. 

Mai ales evreii din diaspora au fost cei care au încercat să 
permeabilizeze iudaismul la o spiritualitate străină. Diaspora evreiască 
alexandrină este responsabilă pentru primele încercări de armonizare a 
iudaismului cu elenismul, armonizare greu de imaginat din pricina unor 
contradicții aparent de nesoluţionat. Nimic nu părea să lege concepția 
grecului despre lume şi destinul ființei umane de cea a iudeului, după cum 
IHVH nu putea fi deloc asimilat zeităților păgâne. Dar traducerea 
Vechiului Testament în limba greacă, limba culturii universale a 
momentului, a făcut ca spiritualitatea ebraică să treacă puntea. Septanta sau 
Septuaginta”, traducerea grecească a Bibliei din limba ebraică sau 
chaldecană, a fost realizată pentru evreii „plecaţi de acasă”, vorbitori de 
limbă greacă. Realizată efectiv între 250 şi 150, de autori diferiţi, şi nu aşa 
cum povesteşte legenda din Scrisoarea lui Aristeu (şaptezeci şi doi de evrei 
au ajuns după şaptezeci şi două de zile de muncă la traduceri identice), 
Septuaginta servea comunităţii iudaice din Alexandria care vorbea limba 
greacă, nemaînțelegând-o pe cea ebraică. Gestul nu este singular, în 
Palestina textul ebraic fusese valorificat oral prin traducerea sensurilor în 
limba aramaică, limba folosită în acel moment. Nu înseamnă că limba 
ebraică nu rămânea pentru everei o limbă sacră. Scripturile erau citite în 
limba ebraică, iar traducerea lor în aramaică era realizată de un învăţat în 
chiar timpul Liturghiei. Această traducere orală a Scripturii în aramaică este 
cunoscută sub denumirea de Targum. Primii creştini vor adopta şi ei 
această manieră de a interpreta Biblia, scriind veritabile midraş-uri creştine 
(ebr. doraş — a căuta), un exemplu constituindu-l Copilăria lui Isus după 
Matei. În acelaşi sens, Septuaginta înţelepţilor Egiptului constituia nu 


* Parţial şi în limba română: Septuaginta, vol. I-II, Colegiul Noua Europă, 
Editura Polirom , Iaşi, 2004. 

numai o traducere în scopuri liturgice, ci şi o actualizare, o recitire a Bibliei. 
Găsim că importanţa capitală a acestei lucrări, dincolo de a fi înlesnit 
adaptarea credinţei iudaice la gândirea grecească, constă în 
descoperirea formulei de exprimare a doctrinei creştine într-o limbă 
universală. Sepruagintei i-a fost adăugat un comentariu, realizat de 
Aristobul, prin care Tora era valorificată filosofic. Astfel, filosofii greci — 
Pitagora, Platon sau Aristotel — sunt prezentați ca mesageri ai inspirației 
divine în cetățile greceşti. Ideea va face carieră şi îi va desemna pe greci 
proprietari ai adevărului revelat, chiar dacă imperfect. Apoi, celebrele 
Oracole sibiline, care fascinează şi astăzi, prezintă povestea mesajului pe 
care iudeul monoteist îl transmite păgânului cultivat, cu ironia necesară, de 
a renunţa la idololatrie şi de a îmbrăţişa credinţa adevărată. Trebuie să îl 
menționăm pe Philon, a cărui operă de unificare a iudaismului cu elenismul 
a devenit exemplară. 

De aici încolo nu mai putem vorbi despre spiritualitatea occidentală 
fără a aşeza alături de cugetarea grecească şi spiritualitatea ebraică. Henri 
Wald exprimă limpede efectul acestei întâlniri: „întreaga cultură europeană 
s-a înălțat pe acest dialog, de două ori milenar, între un Evreu şi un Grec, 
între Hohma iudaică şi Sophia grecească”. Dar această simbioză avea să 
devină desăvârşită o dată cu apariţia creştinismului, această — după părerea 
multora — sectă iudaică ce izbuteşte să se desprindă de trunchiul 
monoteismului originar şi să devină o religie distinctă, astăzi mondială. 
După unii autori, creştinismul reprezintă tocmai modalitatea evreilor de a 
prelua controlul asupra culturii greceşti”. 

La momentul apariţiei lui loşua Mesia (în grecește: lisus Christos), 
evreii se aflau sub stăpânire romană. Cum literatura acestora abia se 
constituia, ei urmau principiul oecumenei, adică se numeau culți în măsura 
în care posedau cultură greacă, asemenea evreilor din diaspora. În ce 
priveşte diferitele tendințe din interiorul iudaismului, încă de la exilul 
babilonian ce a succedat distrugerii primului regat al lui Iuda sau de la 
invadarea de către medo-perşi a Babiloniei, evenimente care i-au împrăștiat 
pe evrei dincolo de graniţele Palestinei, s-a vorbit despre distincția între 
evreii propriu-zişi şi cei din diaspora, ultimii fiind creatori de curente 


! Henri Wald, Înţelesuri iudaice, Editura Hasefer, Bucureşti, 1995, p. 74. 
? Paul Johnson, O istorie a evreilor, Editura Hasefer, Bucureşti, 1999, p. 102. 

iudaice noi. Trei centre iudaice importante au început să coexiste: unul în 
Babilon, unul în Ierusalim şi unul în Alexandria. Aşadar, două în diaspora. 

Esenţial este că, în primul secol al erei noastre, nu mai puţin de 24 de 
secte iudaice îşi uneau forțele pentru a a-i elibera pe evrei de sub dominaţia 
romană, propovăduind idei mesianice legate de apropiata venire a celui ce 
va elibera Iudeea. Într-un asemenea moment aflăm de misiunea ascetic- 
profetică a lui loan Botezătorul, urmată de cea a lui lisus Christos. Mesia 
sau nu, în scurt timp lisus avea să fie receptat ca unul dintre cei ce doresc o 
reformă religioasă în sânul iudismului, chiar una a Templului. Credinţa 
iudaică a vremii era fie una a sacrificiului şi legată de Templu, fie una a 
rugăciunii ce se constituia în jurul sinagogii. Ea era împărțită în mai multe 
curente, direcții sau partide. Amintim aici de farisei (ebr. peruşim) care 
puneau accent pe Legea Orală şi pe respectarea riguroasă a practicilor 
religioase, deşi au manifestat deschidere în chestiunile de rit, fiind convinşi 
de nemurirea sufletului şi de existenţa vieţii de apoi. Ei s-au străduit să 
facă iudaismul inteligibil şi celor mai puțin erudiți, opunându-se castei 
preoțești, constituindu-se ca scribi, ca legiuitori sau ca rabini. 

Saducheii (ebr. fedukim) deţineau controlul sacerdotal şi manifestau 
o opoziţie radicală față de farisei, mai ales prin neacceptarea existenței vieții 
de apoi, a validității Legii Orale şi a tendinței de a îndeplini servicii divine 
în afara Templului. Partid al aristocraților, nu a supravieţuit distrugerii 
Templului în 70 d.H. şi reprezentanții lui sunt considerați responsabili atât 
pentru arestarea lui Iisus, cât şi pentru procesul intentat lui. 

Esenienii sau tămăduitorii au constituit o sectă iudaică dizidentă şi 
ascetică fondată la Qumran, în deşertul Iudeii, care va dispărea o dată cu 
instituirea creştinismului şi cu distrugerea celui de-al Doilea Templu. 
Învățătura lor era una ezoterică şi teosofică şi presupunea utilizarea 
alegorezei. Se ştie acum despre ei că practicau ritualuri de purificare în 
calitatea lor de „fii al Luminii”, că respectau Sabatul şi acordau o imensă 
importanță botezului şi meselor în comun. Totodată, erau complet 
dezinteresaţi de aspectele politice, administrative sau sociale. O dată cu 
descoperirea genizah-ului de manuscrise religioase de la Marea Moartă, 
scrise cu 200 de ani înainte de naşterea lui lisus, perspectiva asupra apariției 
creştinismului s-a modificat radical. Munca de traducere a acestor texte, 
descoperite în 1947, nu s-a încheiat. Cu atât mai puţin cea de interpretare. 
Tot mai mulţi cercetători susțin o apropiere până la identificare între 
doctrina esenienilor şi cea a lui lisus. Fiind mai veche cu 200 de ani, 

doctrina eseniană a început să fie considerată un creştinism timpuriu, iar 
lisus Christos un posibil reprezentant al acesteia. Aşadar, se pare că 
creştinismul a apărut cu aproximativ 200 de ani înainte de naşterea lui Iisus. 
Atunci este el întemeietorul creştinismului? Problema rămâne deschisă. 

Zeloţii, evrei de rând, se apropiau mult de doctrina fariseilor dar se 
distingeau de aceştia printr-un soi de fanatism religios şi naționalist. Au 
pregătit răscoalele evreilor împotriva stăpânirii romane şi s-au ocupat de 
lichidarea conaţionalilor consideraţi trădători sau colaboratori. 

Acesta este mediul cultural şi social în care Iisus îşi transmite mesajul. 


I.1. lisus Hristos şi mesianitatea 


La prima vedere, evreul lisus nu respingea fariseismul, ci, 
dimpotrivă, s-a pronunțat în favoarea respectării tradițiilor religioase şi 
acceptării credinţei în viaţa de apoi. Însă le-a reproșat fariseilor rigorismul 
neînţelept şi faptul că pun prea mult accent pe litera Legii şi nu pe spiritul 
ei. Obişnuit să se afle în contact direct cu mulțimea oamenilor, Iisus nu 
putea accepta cutuma fariseilor de a nu se apropia niciodată fizic de cei pe 
care îi păstoreau, temându-se că pot deveni impuri. Saducheilor le reproşa 
necredinţa în înviere şi transformarea Templului, ca locaş sacru, în spațiu 
comercial. Îi ridiculiza pentru importanţa pe care o acordau genealogiei 
personale, drum pe care se îndepărtau de adevărata evlavie şi pietate. Pe 
zeloţi îi condamna pentru renunțarea la principiile fundamentale iudaice şi 
restrângerea acțiunilor lor la manifestări în forță, la revoltă. Nu înţelegea ce 
anume îi determină să înlocuiască adevăratul itinerariu al mântuirii 
personale cu idealurile luptei împotriva romanilor. Aceştia se făceau 
vinovaţi de încălcarea unei porunci care avea să facă din creştinism religia 
iubirii, în opoziţie cu cea mozaică a rigorii sau dreptăţii: trebuie să ne iubim 
aproapele, duşman de ar fi, ca pe noi înşine. 

Desigur, evreii de rând l-au receptat ca pe unul de al lor, dar ca spirit 
reformator, anunţat de Baruch, Daniel sau Enoch, precum şi ca pe un Mesia 
care va unifica Israelul şi va schimba destinul omului obişnuit. Fariseii 
doreau să afle dacă este un rabbi, un învățător asemenea lor şi care este 
esenţa ştiinţei lui, dar nu puteau accepta sub nici o formă că li se înfățișa ca 
Fiu al omului anunţat de profeți. Saducheii, Marii Preoţi, ocupați să 
păstreze prerogativele administrative ale Templului, erau direct interesați să 
colaboreze cu romanii şi să stăvilească orice revoltă socială a evreilor. Tot 

de aceştia ținea şi recunoaşterea titulaturii de Mesia în cazul oricărui individ 
care se proclama ca atare. Natural, nici Iisus nu a putut evita întâlnirea cu ei 
şi răspunsul la întrebare: era el Mesia? Răspunsul pozitiv al acestuia avea să 
atragă mânia preoțimii care aştepta dovezi în acest sens, nu o simplă 
afirmaţie. Erau direct răspunzători în faţa evreilor dacă recunoşteau greşit 
pe Mesia în persoana lui lisus sau a oricărui alt propovăduitor. Apoi intuiau 
just că o eventuală mişcare mesianică de amploare şi tocmai în centrul 
Ierusalimului putea ascuţi nepermis raporturile castei sacerdotale cu 
guvernatorul roman al provinciei, ducând până la suprimarea libertăților 
religioase ale iudeilor. 

Mesia constituia pentru evreu nu numai simbolul mântuirii lui şi a lui 
Israel, dar şi un concept straniu care speria şi lăsa loc de multiple 
interpretări. Trebuia să fie o persoană cu o natură divină evidentă, un 
mântuitor trimis din ceruri de către Dumnezeu însuşi, adică un Fiu al 
Omului, care — era scris în Talmud — trebuia să-şi înceapă lucrarea înaintea 
Înaltei Curți din Ierusalim şi al cărui nume fusese creat anterior lumii. 
Exista o întreagă literatură apocaliptică dezvoltată în jurul acestui nume- 
concept de Mesia. Fie că era vorba despre un comandant militar sau un 
erou național care reunifica Israelul şi-i alunga pe romani, fie că era vorba 
despre o ființă divină situată deasupra oamenilor şi cu putere nestăvilită 
asupra îngerilor căzuți, Mesia înflăcăra imaginaţia evreilor de rând. Deşi nu 
s-a numit niciodată pe sine cu acest apelativ, lisus îşi spunea totuşi Fiul 
Omului, adică fiu al lui Dumnezeu, în plinătatea semnificației acestui 
cuvânt. Nu era simplu să afli că acel IHVH, al cărui nume inefabil abia 
putea fi rostit de către preoți în Templu o dată pe an, dăruia acum un fiu 
trupesc în vederea răscumpărării de păcate. Era greu de imaginat pentru 
iudeu un Dumnezeu care lua trup omenesc, deşi exista şi credința mai 
veche că Mesia se va arăta ca ființă umană şi deopotrivă divină printre 
celelalte ființe. Minunile şi vindecările pe care lisus le-a realizat îl 
recomandau ca pe o astfel de persoană miraculoasă, cu ştiinţa luptei cu 
duhurile rele şi — mai ales — cu ştiinţa reînvierii trupurilor, ca în cazul lui 
Lazăr. Nu în ultimul rând, intrarea lui în Ierusalim, în ovaţiile mulţimii, a 
părut ca o recunoaştere a statutului său de comandant militar al unei revolte 
împotriva romanilor, care nu i-a aparținut lui, ci zeloţilor. 

Romanii îl vor răstigni ca Rege al ludeilor, în urma procesului pe 
care l-au inițiat saducheii, pe motiv de lezare a guvernării romane. 
Saducheii nu l-au pedepsit după legea evreiască, adică nu l-au omorât cu 

pietre, de teamă că revolta populară ar putea fi îndreptată împotriva lor. De 
atunci şi până astăzi o mare parte a evreilor nu a acceptat faptul că Iisus este 
Mesia. Evreii contemporani nouă îl aşteaptă încă pe adevăratul Mesia. 
Desigur, toți acei evrei care l-au identificat pe Mesia în persoana lui Iisus, 
ca şi mare parte dintre păgânii care vor recunoaşte mai târziu acelaşi lucru, 
vor purta numele de creştini. 


1.2. Cum a avut loc desprinderea creştinismului de iudaism? 


Un singur eveniment cutremurător avea să zguduie credința 
religioasă a evreului de rând până la renunțarea de către acesta la 
mozaismul tradițional: vestea învierii lui lisus. Apostolii săi anunță 
adevărul dovedit al mesianității lui. Din acest moment, cei care se 
constituiseră inițial ca simplă sectă în trunchiul iudaismului tradiţional 
devin reprezentanții unei religii noi. Această nouă religie susține că 
mântuirea poate avea loc numai prin persoana lui lisus Hristos şi că ea nu 
mai este garantată de cunoaşterea Legii Orale şi de îndeplinirea riturilor 
religioase. Tora este substituită cu Iisus, aşa cum peste şase secole Iisus va 
fi substituit, în islam, de către Coran. 

Fără îndoială, există anumite cauze care au determinat separarea şi 
consolidarea creştinismului ca religie de sine stătătoare. Unele sunt social- 
politice, altele sunt cultural-religioase sau pur şi simplu evenimente, în 
aparență mărunte, care au avut rolul de adevărat catalizator în acest proces. 

Trebuie amintit, în primul rând, caracterul raporturilor dintre 
evrei şi lumea greco-romană. Atitudinea negativă, critică a romanilor la 
adresa evreilor era înteţită de scrierile greceşti, scrieri care înfierau de obicei 
exclusivismul şi straniile cutume evreieşti considerate adevărate frâne 
pentru progresul civilizaţiei. Romanii, care se dovediseră în repetate rânduri 
toleranți în privința libertăţii religioase a evreilor, încep în acest secol I d.H. 
să devină agasați de nerespectarea cultului împăratului o dată cu 
întemeierea Imperiului. Neacceptarea de către evrei a formalităţilor cultului 
de stat impuse de romani, ca şi intoleranța acestora faţă de religiile altor 
seminții, aspect remarcat şi amendat de către intelectualii greci ai 
Alexandriei de pildă, şi chiar rigorismul macabeilor care blocau orice 
reformă în sânul iudaismului, au constituit cauzele ostilității față de aceştia. 
În plus, cum arăta Tacitus, se dezvolta un adevărat naționalism iudaic, 
preponderent apocaliptic, axat pe convingerea că lumea va fi condusă de 

către iudei. Apoi, răscoala din 66 d.H, urmată de asediul Ierusalimului în 
70 d.H., ca urmare a dezlipirii Iudeii de Imperiul Roman, au favorizat 
acţiunile împotriva evreilor. În special momentul istoric din anul 70 d.H. 
este pus în legătură cu separarea ireversibilă a iudaismului de creştinism. 
Până în 50 d.H, orice creştin era evreu. Dacă un păgân dorea să 
devină creştin trebuia să fie mai întâi evreu, cu toate consecințele care 
decurgeau de aici. Se pare că Saul din Tars, cunoscut ca Apostolul Pavel, 
este cel care a decis măsurile necesare trecerii de la secta iudaică la o 
religie separată. A fost fariseu şi, deci, adept al cutumelor evreieşti, 
cetăţean roman şi cunoscător al filosofiei greceşti. Dincolo de momentul 
supranatural al convertirii lui, Saul a înţeles că evreii, în primul rând, nu-i 
mai acceptau pe creştini. De aici decizia lui de a propovădui doctrina 
creştină păgânilor, abolind cu desăvârşire etapele convertirii la religia 
evreiască. Aşadar, s-a renunţat la circumcizie şi la obiceiurile alimentare 
care-i separau pe evrei de celelalte seminții şi le dictau o autoizolare care nu 
avea nimic în comun cu menirea acestora de a propovădui tuturor o religie 
universalistă. Cu alte cuvinte, Saul a căutat acele elemente ale religiei 
evreieşti care îi confereau acesteia caracterul universalist, le-a reinterpretat 
în context creştin şi încet, încet a reuşit să înlocuiască revelaţia prin Tora cu 
revelaţia prin Hristos, respectarea Legii prin credinţa în Fiul lui Dumnezeu, 
sacrificiile iudaice cu taina euharistiei. Mare importanță a avut şi conţinutul 
doctrinei protocreştinismului, de care Saul trebuie să fi avut cunoştinţă de 
vreme ce realizează trecerea la hristologie printr-o schemă ideatică mult 
asemănătoare, ajustată pe alocurea. Pentru creştinismul incipient, Iisus era o 
ființă umană care — prin Înviere — căpăta şi atribute divine, Fiu al lui 
Dumnezeu, dar nu egal cu acesta, şi Mesia cel promis. Saul duce 
interpretarea mai departe: lisus este divin din naştere şi deopotrivă om, este 
Hristos, cel care mântuieşte, şi ipostasă a lui Dumnezeu, egal ca esenţă, 
Dumnezeu el însuşi. Scrisorile sau epistolele paulinice, elaborate între 50 şi 
65 d.H., conţin nu doar simple mărturii de credinţă cu privire la moartea şi 
învierea lui Hristos, ci şi explicații, enunțuri care stabileau convergențe şi 
analogii cu cele ale Vechiului Testament, în vederea instruirii, catehizării 
noilor convertiți. Se trecuse de la înțelegerea creştinismului ca religie 
desăvârşită a celei evreieşti, la afirmarea unui creştinism de nuanţă elenistă, 
aceasta după ce existase formula bisericilor iudeo-creştine, cum era cea de 
la Ierusalim, dar care nu au supravieţuit anului 71 d.H. Vorbitor de limbă 
greacă, Saul face şi dovada unui tip de gândire preponderent elenist. Ca 

formă literară, epistolele sale se încadrează în cele 21 sau 41 de tipuri de 
scrisori menționate în orice tratat de epistolografie elenistică, deşi modifică 
un mare număr din convențiile ce le erau specifice. Oricum, scopul acestor 
epistole este unul apologetic sau polemizant, folosindu-se mijloacele 
retoricii greco-romane clasice. 

Revenind la motivele care au generat ruptura, nu trebuie să omitem 
un aspect deosebit de important: accentul pus pe dubla natură, divină şi 
umană, a lui lisus Hristos. Pentru evreu distincția om-Dumnezeu era una 
tranşantă;, chiar dacă Geneza afirma chipul dumnezeiesc în om, aceasta nu 
trebuia înțeleasă în sensul posibilităţii ca un Dumnezeu transcendent să 
coboare în trup uman. Afirmația că Hristos este Dumnezeu a surpat ultima 
punte de trecere doctrinară între iudaism şi creştinism. Ca una care nega 
tocmai esenţa teologiei iudaice, o asemenea afirmație le părea evreilor o 
întoarcere la o anume formă de păgânism şi o negare chiar a monoteismului 
profesat de ei. Paul Johnson a arătat cel mai bine care era miza confruntării: 
„Evreii nu puteau să accepte divinitatea lui lisus ca om-creat-de-Dumnezeu 
fără să repudieze dogma centrală a credinței lor. Creştinii nu puteau să 
accepte că Iisus era cât de puţin mai prejos de Dumnezeu fără să repudieze 
esenţa şi scopul mişcării lor. Dacă Hristos nu era Dumnezeu, creştinismul 
era egal cu zero. Dacă Hristos era Dumnezeu, atunci iudaismul era fals”. 

Tot de neacceptat era şi mesianitatea lui lisus, de factură aparte, care 
nu era pacificatorul charismatic aşteptat, ci mai degrabă un evreu neînțeles 
omorât de mâna păgânilor romani. Imaginea unui lisus omorât prin 
crucificare de ocupatori era foarte departe de imaginea acelui Mesia pe care 
scrierile evreieşti îl propovăduiau. 

Altă cauză ţine exclusiv de imposibilitatea evreilor de a considera 
Legea abolită sau „împlinită” în sens creştin. Prescripţiile care organizau 
viaţa de zi cu zi a evreului erau înlocuite cu dezideratul iubirii, o iubire pe 
cât de concretă, pe atât de abstractă. O lege nouă care impunea exercițiul 
devoţiunii față de Dumnezeu şi iubirea pentru semeni, dar care cerea în 
mod exclusivist retragerea din viaţa socială, politică şi chiar familială 
pentru a putea fi împlinită. În fapt, nu conţinutul Vechiului Testament era 
reinterpretat, ci Talmudul, aşa cum istoria ulterioară avea s-o dovedească. 
În Talmud existau într-adevăr consideraţii violente la adresa persoanei lui 
lisus, nu de puţine ori descris ca fiu al unui soldat roman şi, desigur, sortit 


? Paul Johnson, op. cit., p. 121. 

chinului veşnic al iadului pentru erezie. Cu vremea, aceste pasaje 
înveninate au fost eliminate din Talmud, dar numai în urma unor înfierări 
ale creştinilor pe toată durata Evului Mediu. 


1.3. Idei şi practici iudaice preluate şi valorizate 
diferit în creştinism 


Creştinii au preluat de la iudei în primul rând o parte din scrierile 
revelate: Pentateuhul, Profeţii şi Cărţile despre Înţelepciune şi aveau să le 
canonizeze, chiar dacă evreii se abţinuseră s-o facă în cazul unora dintre 
ele. În materie de rit, cu siguranță că liturghia, împărtăşania, cântarea 
Psalmilor, Paştele, sinagoga (devenită biserică) etc. au rădăcini iudaice. La 
multe dintre acestea vor renunța apoi rabinii. Singurul aspect care nu trimite 
aproape deloc la moştenirea iudaică este hristologia, meritul de a o fi 
conturat revenindu-i lui Saul. 

Preluarea scrierilor impunea şi utilizarea metodelor de interpretare 
ale acestora. Astfel, alegoria atât de dragă lui Philon Evreul devine pentru 
creştini şi apologeţii creştinismului un bun comun. Într-o formă adaptată a 
supraviețuit şi polemica iudaică, aşa cum era utilizată de martirologi, mai 
ales sub Macabei. Nu există aproape nici o diferență între tonul abrupt, 
brutal, al evreilor împotriva celor pe care-i considerau eretici şi cel al 
creştinilor împotriva evreilor şi păgânilor deopotrivă. Apoi, aşa cum evreii 
stabiliseră canoanele Vechiului Testament, în acelaşi sens creştinii au 
recurs la canonizarea Noului Testament. Noua Biblie a creştinului, care 
adăuga un Nou Testament celui Vechi, oferea cadrul constituirii doctrinei 
creştine pe paliere proprii şi independente de cele iudaice. 

Ca moştenitori ai Vechiului Testament, creştinii au luat de la evrei cel 
puțin două credințe fundamentale. În primul rând, credința că există un 
singur Dumnezeu, cu care se încheie un legământ şi, în al doilea rând, 
credința că acesta este un Dumnezeu al dreptăţii, judecător al tuturor 
oamenilor. Ideea că legământul poporului ales cu Dumnezeu este 
ireversibil şi de netăgăduit avea să treacă şi la creştini: Noul Testament 
dovedeşte că legământul poate fi cel mult modificat de către Dumnezeu, 
dar niciodată rupt definitiv. În islam, a treia religie monoteistă a lumii, 
Muhammad va pune problema transmiterii unei religii noi, cu un mesaj 
aparte, într-un context similar, amintind de păstrarea şi doar de modificarea 
legământului dintre oameni şi Allah. 

Dincolo de Avraam şi de Moise, de afirmarea monoteismului, un alt 
moment crucial pentru apariția unor idei-forță care au influenţat ideologii şi 
mişcări dintre cele mai variate în cursul istoriei universale, îl reprezintă 
naşterea profetismului. Termenii care desemnează în Vechiul Testament 
profetul sunt: meşuga (nebun), haze (vizionar) sau navi (prezicătorul, omul 
care vorbeşte), însă semnificaţia lor trimitea totdeauna la afirmarea calității 
de predicator şi nu de prezicător. Josy Heisenberg afirma că profeții au avut 
rolul de a schiţa „o filosofie a istoriei care să le permită să continue a da 
sens existenţei poporului lui Dumnezeu”. Mai multe idei specifice 
scrierilor profetice au fost moştenite de creştini: denunțarea regalității, 
amendarea ritului excesiv, blamarea exploatării semenului, necesitatea ca 
toate popoarele să se supună aceloraşi exigenţe morale, scopul şi sensul 
bine precizat al istoriei, lumea ca spațiu de manifestare a unui Creator 
transcendent etc. 

Ceea ce leagă esențial, însă, gândirea iudaică de cea creştină este 
teognozia particulară: Dumnezeu nu poate fi cunoscut decât dacă vrea să 
fie cunoscut şi doar dacă se autorevelează. Tofar din Naama îl întreabă pe 
Iov (11,7): „Poţi spune tu că poţi ajunge la cunoştinţa desăvârşită a celui 
Atotputernic?”, iar Pavel (Corinteni 1,21) observă că „(...) lumea, cu 
înțelepciunea ei, n-a cunoscut pe Dumnezeu în înțelepciunea lui 
Dumnezeu”. Se impune o distincţie clară între înțelepciunea relativă, 
parțială, a oamenilor şi cea desăvârşită a lui Dumnezeu. 

În ceea ce priveşte revelaţia, notăm că ebraicul galah (a revela) în 
Vechiul Testament semnifica ideea goliciunii sau îndepărtării barierelor 
din calea percepției. În Noul Testament este utilizat apocalypto pentru 
ebraicul galah, cu un sens deviat: a descoperi, a face clar ceea ce a fost 
ascuns. Alt termen este grecescul phaneroo (a manifeta, a se prezenta pe 
sine), echivalent cu ebraicul anan folosit pentru a descrie manifestarea lui 
IHVH în norul prezenţei sale din pustie. Aşadar, trece din iudaism în 
creştinism ideea unei revelații universale şi permanente a lui Dumnezeu 
în creaţie, chiar dacă galah are un sens mai apropiat ordinii profane, iar 
apocalypto unul mai aproape de sacralitate. 

În Vechiul Testament, revelaţia vizează în primul rând descoperirea 
scopurilor lui Dumnezeu: cum este, ce face, ce a făcut şi ce urmează să facă 
pentru oameni ca urmare a legământului instituit. Profeţii sunt aceia care 


* Josy Heisenberg, /udaismul, Editura Humanitas, Bucureşti, 1995, p. 26. 

desluşesc legile şi promisiunile convenite între poporul ales şi Dumnezeu. În 
Noul Testament, revelaţia se rotunjeşte în persoana lui Hristos: aceasta este 
prima revelare întrupată a Cuvântului lui Dumnezeu, este calea care asigură 
accesul deplin la înţelegerea revelaţiei. În urmare logică, Iisus este receptat ca 
împlinirea noului legământ universal, iar comunitatea creştină ca poporul lui 
Dumnezeu în sens spiritual şi ca Trupul lui Hristos în sens istoric. 

Deşi hristologia pare singura care nu se înscrie în moştenirea 
iudaică, remarcăm că s-a păstrat mereu nucleul ebraic al vieţii şi învățăturii 
omului lisus. Mentalitatea sa religioasă păstra ideea făgăduinței lui 
Dumnezeu: legământul şi Împărăţia lui Dumnezeu (un alt fel de Pământ al 
Făgăduinţei). Poate de aceea învăţătura sa a fost primită fără rezerve de 
evreii tradiționalişti din Palestina, unde s-a constituit şi prima comunitate 
creştină, evrei care erau radicali în privința monoteismului şi care respectau 
în detaliu Legea. Este posibil ca acestora mesajul lui Iisus să le fi înflăcărat 
imaginaţia religioasă, plictisiți fiind de rigorismul excesiv şi dornici de 
schimbare, în ciuda supuşeniei lor față de tradiţie. În mare parte neinstruiți, 
aceşti evrei au fost cuceriți de ideea propovăduirii religiei lor până la 
capătul pământului, lucru care se petrecea sub ochii lor şi care era conform 
cu mandatul poporului evreu de a fi ales de Dumnezeu spre a duce 
moştenirea monoteistă mai departe. lisus a fost evreul care părea să poată 
îndeplini misiunea planetară încredinţată poporului lui. 

În plus, Noul Testament leagă conceptul de adevăr de aportul 
Duhului Sfânt la revelaţie: Pavel numeşte Duhul „adevăr” în raport cu 
falsitatea şi cu eroarea, cu ignoranța (2 Thesaloniceni: „...ați primit 
Cuvântul lui Dumnezeu, auzit de la noi, l-aţi primit nu ca pe cuvântul 
oamenilor, ci aşa cum este în adevăr, ca pe Cuvântul lui Dumnezeu”). Aşa 
s-a constituit sintagma adevăr revelat în teologia creştină, ca semnificând 
ceea ce Dumnezeu transmite omului cu privire la sine. 

În ce priveşte natura revelaţiei, Biblia concepe revelația în primul 
rând ca pe o comunicare de ordin verbal. Ebraicul fora însemna 
învățătură, instruire, lege şi era echivalentul termenului debarim: cuvânt. 
Deşi nu există un termen specific în limba ebraică pentru a exprima 
semnificația modernă a termenului istorie, specialiştii sunt în general de 
acord asupra plasării originii ideii de istorie în religia ebraică: istoria 
oamenilor este istoria revelației lui Dumnezeu. Comună este şi ideea că 
revelația nu epuizează în totalitate ființa şi activitatea lui Dumnezeu, 
libertatea acestuia rămânând neştirbită. 


22 


Universitatea SPIRU HARET 


Raportul creat (lume vizibilă şi invizibilă) — necreat (Dumnezeu) 
deschide problema revelaţiei la nivelul lumii sensibile. Toate 
avertismentele ebraice în legătură cu pericolul de a-l reprezenta pe 
Dumnezeu prin imagine ar conduce fără echivoc la ideea că Vechiul 
Testament nu pledează pentru revelarea lui în universul creat. Totuşi, 
ebraicii nu au negat că natura (cerurile şi pământul) revelează anumite 
atribute divine, dar s-au ferit să conceapă natura ca pe o emanaţie sau ca pe 
o putere din lăuntrul lui Dumnezeu. 

În fine, antropologia ebraică şi cea creştină au un filon comun. 
Dumnezeu l-a făcut pe om ca şi cheie de boltă a creaţiei sale. Natura umană 
este destinată unei participări speciale la planul divin. Omul a fost creat 
conform cu Dumnezeu („după chip şi asemănare”), altfel spus chipul divin 
este recognoscibil în om potrivit aptitudinilor raționale şi exigențelor 
morale pe care omul le vădeşte. Acestora li se adaugă abilitatea 
autotranscenderii, exercitarea voinţei şi credința în nemurirea sufletului. 
Din ideea circumscrierii vieţii omeneşti în Dumnezeu rezultă o alta: 
existența umană ca peregrinare, ca exod către Împărăţia lui Dumnezeu. 
Este afirmată dimensiunea salvifică a unui Dumnezeu care se implică în 
istoria evenimențială a oamenilor pe care-i eliberează, aşa cum a făcut-o 
odinioară şi cum o va face mereu. În genere, eshatologia iudaică 
sublimează în creştinism în concepţia despre Împărăția lui Dumnezeu. 
Dumnezeul unic iudaic se autorevelează acum ca Treime, mai întâi în 
Hristos ca imagine perfectă a lui Dumnezeu, ca şi Cuvânt întrupat sau 
minte întrupată a lui Dumnezeu, ca mediator între Dumnezeu şi lume. 

II. GÂNDIREA ÎN PRE-EVUL MEDIU 


Cea mai clară modalitate de a înţelege cum s-au raportat primii 
creştinii la spiritualitatea ebraică o reprezintă un scurt demers în literatura 
primelor secole creştine. Întreprinderea nu este uşoară, deoarece toate 
observațiile apologeţilor cu privire la spiritualitatea sau religia ebraică se 
împletesc cu considerații la adresa altor tipuri de cultură. În orice caz, din 
apologii transpare maniera în care era înţeles raportul iudaism-ereştinism, 
dar şi raportul tacit credinţă-raţiune pe care se va statornici discursul 
filosofic medieval. Întâlnim în scrierile apologetice mare parte din 
interogațiile de natură filosofică ce vor fi dezbătute, scolastic sau nu, în tot 
Evul Mediu. Aşadar, analiza gândirii din primele secole creştine, deşi poate 
fi inclusă în ceea ce convențional numim filosofie antică, poate fi 
circumscrisă şi prin sintagma gândire pre-medievală. În acest sens, 
considerăm că studiul apologeticii şi al patristicii constituie o propedeutică 
necesară pentru istoria filosofiei medievale. 


II.1. Părinţii apostolici 


Sunt denumiți astfel cei care au avut o relaţie directă sau indirectă cu 
apostolii. Analiza gândirii lor presupune analiza literaturii creştine care 
începe cu epistolele Apostolului Pavel. Necesitatea de a asigura explicarea 
doctrinei creştine celor proaspăt convertiți a dat naştere unei literaturi 
aparte, care nu se rupea definitiv de tradiţia greco-romană, dar prezenta 
anumite particularități. Epistolele lui Pavel (sau paulinice) pot fi 
considerate scurte prelegeri ce lămureau asupra morţii sau învierii lui 
Hristos şi care stabilesc cadrele teoretice în care aceste probleme pot fi 
discutate. Este vorba despre o apologetică ce pleacă de la aspectele etice şi 
teologice ale doctrinei creştine şi care utilizează retorica clasică, greco- 
romană. În sinagogele lor din diaspora, evreii luaseră contact cu elenismul 

şi acest lucru este evident chiar şi în literatura primilor creştini. Aceste 
epistole, unele intrate în Noul Testament, altele lăsate deoparte (epistolele 
non-pauline), sunt dovezi ale manierei în care coexistă, în acelaşi text, 
exegeza, rugăciunea şi polemica, cea din urmă adesea de nuanţă stoică sau 
cinică. Într-adevăr, alături de formulele creştine puteau fi întâlnite elemente 
ale filosofiei eleniste, toate ordonate cumva în prelungirea iudaismului 
tradițional. Creştinii se revendicau de la iudaism, dar convingeau de aceasta 
prin recursul la metodele filosofiei profane. 

Clement Romanul, după mărturia lui Clement Alexandrinul sau a 
lui Origen, i-a cunoscut direct pe apostoli şi a scris o astfel de Epistolă 
către Corinteni. Deşi nu alegorizează, Clement pare emisarul unui 
creştinism ce-şi recunoaşte geneza direct din filonul iudaic, aşa cum se 
întâmpla în sinagoga elenestică în genere. Din punctul lui de vedere, 
Biserica creştină este prelungirea firească a Templului iudaic, iar Pavel un 
iudeu veritabil. Deşi nu s-a dovedit autenticitatea sa, în secolul al III-lea 
circula o scriere autobiografică a lui Clement Romanul care desluşea 
etapele trecerii de la păgânism la creştinism şi experiențele spirituale 
personale prilejuite de întâlnirea cu Apostolul Petru. 

Ienaţiu din Antiohia, spre deosebire de Clement Romanul, are o 
atitudine negativistă cu privire la păstrarea tezaurul ideatic iudaic în sânul 
creştinismului. Propune un criteriu absolut de interpretare a Scripturilor, 
care depăşeşte sensul literal şi-l asigură pe cel spiritual, hristologic. Astfel, 
tot ce trebuie extras ca semnificație din textul scriptural este pus în evidență 
prin faptele lui Hristos. 

Policarp din Smirna l-a cunoscut pe Apostolul loan, după mărturia 
lui Irineu din Lyon. Acesta a scris o Epistolă către Filipeni, se pare că între 
120 şi 150 d.H., în care disputa era în jurul naturii divine şi omeneşti a lui 
Hristos, în opoziție cu marcioniştii. Despre aceştia vom discuta mai târziu. 
Adept al dualității trup-suflet, Policarp a susținut cu tărie natura omenească 
a trupului lui lisus şi natura divină a spiritului lui. 

lată cum catehizarea convertiţilor la creştinism a atras după sine 
explicarea cu argumente, adesea de natură filosofică, a doctrinei creştine. 
Lupta de idei dusă cu evreii, pe de o parte, cu păgânii, pe de alta, a condus 
la aşezarea filosoficului în faţa religiosului. De aici înainte, raportul 
raţiunii cu credinţa va deveni piatra de poticnire a gânditorilor pentru 
totdeauna. 

II.2. Filosofia greacă în optica gândirii creştine 


Există oare vreo punte de contact între raționalitatea filosofiei şi 
inefabilul credinței? Răspunsul nu este facil. Trebuie armonizată o doctrină 
a cunoaşterii, rațională prin excelență, care presupune cunoaşterea esenței 
tuturor lucrurilor, cu o doctrină a mântuirii. Pot recunoaşte cei obişnuiţi cu 
filosofarea, în această doctrină a mântuirii, o filosofie în sens tare ? Sau pot 
accepta creştinii identificarea religiei lor cu un nou sistem filosofic? Sigur 
este faptul că nevoia firească de expansiune a creştinismului a impus cu 
necesitate contactul cu lumea păgână şi cu fondul ei cultural. Primii 
apărători ai creştinismului se aflau într-o situaţie delicată: pe de o parte, se 
temeau să nu degradeze credința întemeiată pe revelaţie prin apelul la 
filosofie, pe de alta, erau conştienţi că nu pot converti elitele păgâne cultivate 
la creştinism decât prin elementele aflate în interiorul culturii lor. Încet-încet, 
în pofida inerentelor ezitări, a devenit un fapt evident că filosofia poate avea 
un rol uriaş în însăşi apărarea creştinismului. Deşi putea fi susţinută ideea 
credinței fără armătură raţională, creştinii  universalişti nu puteau renunţa la 
bagajul enorm de cultură şi la spiritul speculativ al grecilor care trebuiau puse 
în acord cu tot ceea ce lumea ebraică a creat mai valoros în câmpul gândirii. 
Creştinismul trebuia, cultural vorbind, să dea seamă de fiecare izbândă a 
spiritului omenesc, indiferent de locul de provenienţă al acesteia. Astfel, în 
ciuda apelului paulinic de a nu recurge la înțelepciunea lumească, creştinii au 
înțeles că trebuie să recupereze şi să absoarbă tot ce era mai nobil în cultura 
veche a lumii, cu precădere în filosofia greacă. 

Primul liant l-a constituit limba greacă, cea în care era scrisă Biblia, 
dar şi literatura clasică creştină. Cum să nu datoreze creştinul culturii 
greceşti un termen precum cel de Logos, cu care loan îşi începe 
Evanghelia? Imensa forță speculativă a limbii greceşti este astfel pusă în 
slujba noii doctrine. Prinde contur ideea că au existat creştini înainte de 
apariția lui Hristos şi că mulți greci şi-au elaborat doctrinele cu ajutorul 
revelaţiei naturale a Logosului. Dar dacă filosoful elen este interesat de 
aflarea principiului lumii şi doreşte să cunoască omul şi lumea în care 
acesta ființează, intercalarea unui termen precum cel de Dumnezeu unic, 
transcendent şi universal îi trimite pe creştini dincolo de lumea aceasta. 
Apoi, dacă operele grecilor pot fi supuse greşelii, ca rod al minţii unor 
oameni, cele ale creştinilor pretind că scot la iveală un fond de idei fără 
eroare. Garanţia este oferită de revelaţia supranaturală. 

Cei care totuşi au negat rolul speculației filosofice sau al utilizării 
rațiunii pentru rezolvarea problemelor de ordin teologic nu doreau, în fapt, 
să-l „probeze” pe Dumnezeu ca existență din perspectivă rațională. Motivul 
era simplu: autoevident, Dumnezeul creştinilor nu are nevoie de exercițiul 
minţii oamenilor pentru a exista. A-l supune logicii umane înseamnă a-l 
condamna la o înlănțuire cauzală inutilă şi eronată. Însă chiar Pavel, adversar 
al filosofiei profane, face filosofie fără să-şi dea seama: distinge între suflet, 
duh şi spirit, distincţie necunoscută evreului , dar alfabet pentru stoic. 

Dacă ne referim la starea filosofiei în timpul lui Pavel, vom vedea 
că aceasta se dezvolta oarecum în derută. Stoicismul, epicureismul, 
scepticismul şi neoplatonismul încercau să păstreze vie filosofarea prin 
preocupări de ordin etic. Toate au dorit să formuleze legi ale vieţii practice 
din concepțiile teoretice despre natură. Cel mai distructiv pare 
scepticismul, care îngroapă orice interes pentru filosofare: nu există criteriu 
al adevărului, după cum nu există criteriu al moralității. N-ar fi totuşi corect 
să apreciem că asistăm în această perioadă la disoluția filosofiei sau la 
epuizarea direcțiilor sale de evoluţie. Neoplatonismul şi stoicismul 
constituie şi astăzi un izvor de cugetare din care mulți gânditori îşi extrag 
seva ideilor. Dar este adevărat că neoplatonismul şi peripatetismul 
(neoaristotelismul) erau concepţii care se distanțau de platonism sau 
aristotelism în destul de mare măsură. Apariţia creştinismului a constituit, 
desigur, şansa filosofiei de a găsi resursele necesare primenirii şi 
supravieţuirii într-o direcţie pe care n-o bănuia. Ca doctrină în formare, 
creştinismul a ridicat mari probleme de natură conceptuală, teoretică. 
Pentru a soluţiona mare parte din provocările sau dificultățile ivite, s-a făcut 
apel la cultura aşa-zis păgână, valorizând-o sub aspectul chestiunilor 
moralei sau aspectelor religioase (dacă existau) sau punând între paranteze 
tot conglomeratul de cunoştinţe filosofice care nu folosea creştinului. 

Sarcina filosofiei era aceea de a descifra ce se ascunde sub forma 
simbolică a dogmelor religioase, să stabilească valoarea adevărurilor 
revelate şi să găsească un criteriu pentru adevăr în general. Credinţa însăşi 
ridică întrebări cu caracter filosofic: De ce credem în Dumnezeu? Care 
sunt modalităţile de cunoaştere a acestuia de care dispunem? Care 
poate fi natura şi statutul logic al aserţiunilor de tip religios? Este 
creştinismul o teorie despre lume? Dacă da, trebuie excluse ca false 
celelalte concepţii despre lume sau pot coexista nestingherit? Cât este 
de ştiinţifică cunoaşterea religioasă? Una peste alta, filosofia părea că 

este singura capabilă să confere structură teologiei şi să stabilească cu 
rigoare cadrele studierii oricărei probleme. 

Astfel, problema raportului dintre filosofie şi teologie s-a pus din 
clipa intruziunii creştinismului în istorie şi continuă încă, întâlnind 
dificultăți, pericole şi paradoxuri. Creştinismul a avut nevoie mai întâi de 
metafizica greacă, pentru a găsi modul reflexiv de raportare la credință, 
care presupunea gândirea conceptuală. 

Există un itinerariu sinuos, de la apologeţi la antiereziarhi, de la 
Şcolile teologice din Alexandria şi Antiohia până la capadocieni şi părinții 
mistici ulteriori, legat de estimarea înţelepciunii profane. Filosofia avea 
să ofere întregul său limbaj şi cadrul conceptual teologiei, iar atitudinea 
ostilă față de ea manifestată de către unii apologeţi a constat în teama de a 
nu fi alterată teologia harismatică. 

Oricum, fiecare gânditor medieval a adoptat o poziţie faţă de 
filosofie. Unii s-au raportat pozitiv şi au dovedit importanța excepțională a 
demersului filosofic în constituirea doctrinei creştine. Alţii au avut o 
atitudine negativă, considerând filosofia sursa tuturor erorilor doctrinare şi a 
abaterii de la dreapta credință. Sunt şi poziții moderate: a fost decantat ce 
anume poate folosi teologiei şi ce nu din arealul filosofiei. Astfel, s-au 
înfăptuit departajări nete între filosofii antici care au avut intuiţia nerotunjită 
a adevărurilor creştine (Parmenide, Platon, stoicii et al.) şi cei care au 
răspândit o învățătură falsă ( Epicur, scepticii, agnosticii et al.). 


1.3. Apologeţii de limbă greacă 


Ceea ce ştim despre opera uriaşă a apologeţilor, fie că au scris în 
limba greacă, fie că au scris în limba latină, reprezintă un fond cognitativ în 
permanentă transformare. Cel puţin secolul XX a fost scena descoperirii 
unor manuscrise, documente ale gânditorilor din pre-Evul Mediu adunate 
în Codexuri pe care mii de cercetători le traduc, le interpretează şi — de la 
caz la caz — le redactează. Un text care prezenta marca unui anumit scriitor 
medieval aflăm acum că aparține altui autor. Lucrul acesta evident că 
modifică perspectiva din care fuseseră judecate lucrurile până atunci. 

De pildă, pentru intervalul de timp cuprins între secolele I-V, dar mai 
ales I şi II, rămân adesea neclare graniţele dintre scrierile efectiv creştine, 
cele gnostice sau cele pur şi simplu necanonice (care nu au fost introduse în 
Biblie). Abia în 1859, C. Tischendorf avea să descopere în imensul Codice 

SSinaitic de secol al XV-lea un manuscris intitulat Păstorul lui Hermas, o 
lucrare cu mare autoritate în Evul Mediu de început. Se pare că este vorba 
despre o operă gnostică, pe care o consemnează şi Clement din Alexandria 
în Stromate, importantă sub aspectul mixturii ideatice complexe şi sub 
aspectul doctrinei morale extrem de riguroasă. Întâlnim aici elemente ale 
gândirii ebraice, creştine, gnostice sau păgâne în general, dar esenţială este 
concepţia hristologică a autorului necunoscut: Hristos este o ființă umană 
care posedă în plus Duhul Sfânt. Importantă este şi metoda de interpretare a 
surselor utilizate: alegoreza, care va avea un destin aparte în Evul Mediu. 

Am amintit despre acest manuscris pentru a introduce în discuţie 
opera lui Justin Martirul şi Filosoful, scrisă în aceeaşi perioadă. Păgân, 
acesta s-a convertit la creştinism poate înainte de 132 d.H. şi a fost 
martirizat. A scris două apologii, una adresată lui Hadrian, alta lui Marcus 
Aurelius, dar celebru a rămas Dialogul cu Tryphon. Este presupusul autor 
al unor lucrări astăzi pierdute: Discurs către greci şi Despre suflet. Ultima 
ne-ar fi suscitat sigur interesul pentru că hotărâse să analizeze toate 
concepțiile greceşti referitoare la suflet şi să le critice corespunzător. 

Foarte bun cunoscător al filosofiei, trecând prin pitagorism, stoicism 
şi peripatetism, l-a studiat pe Platon pentru a descoperi concepția acestuia 
despre Principiul Necondiţionat. Din păcate, Justin nu va găsi in filosofia 
platonică decât un prilej de a critica doctrina anamnesis-ului. Pentru el este 
evident că sufletul dobândeşte principiul vital de la Dumnezeu şi nu-l 
posedă prin el însuşi. Este, desigur, primul hiatus dintre creştinism şi 
platonism, cel puţin în chestiunea discutată. 

Credem că Justin face parte dintre acei gânditori care s-au apropiat de 
creştinism nu atât din necesități de ordin religios, cât din dorința de a 
descoperi o filosofie nouă. Deci o filosofie, nu o religie. Aşa cum putea fi 
citit Timaios-ul lui Platon pentru a răspunde la întrebări ce pot preocupa 
mintea unui gânditor păgân, Justin citeşte textele Vechiului şi Noului 
Testament şi le analizează ca atare. Surprins de faptul că aparent orice 
răspuns poate fi găsit aici, va elabora o teorie despre adevărul unitar al 
creştinismului, în opoziţie cu adevărul relativ al grecilor şi barbarilor. 
Ideea va face carieră: grecii au cunoscut doar fragmentar adevărul, în fapt 
adevărul în sens creştin, aşa explicându-se şi varietatea de şcoli filosofice 
greceşti. În ciuda eforturilor lor de a spune totul despre adevăr, nu au reuşit 
decât să fie mimi imperfecți ai profeților evrei, ai lui Moise în special. Dar 
aceasta înseamnă că o aceeaşi instanţă i-a luminat şi pe unii şi pe ceilalți: 

Logosul. Teoria Logosului îl conduce la elaborarea unei adevărate teorii a 
de a ajunge la acest adevăr unitar. Din teoria cunoaşterii va extrage 
consecinţe pentru morală. Dacă creştinismul — ultima filosofie dezvăluită şi 
perfectă — este garanta adevărului unitar, atunci trebuie să acceptăm că 
celelalte filosofii sunt degenerări ale acesteia şi sunt relative. Ne aflăm în 
fața unei concepții noi şi interesante despre istoria filosofiei, una care 
răstoarnă cronologia şi presupune criteriul evolutiv. Dar să vedem ce 
anume semnifică termenul Logos la primii creştini, în comparație cu 
accepțiunile anterioare ale acestuia. 


II.4. Logosul grecesc şi Logosul creştin 


Termenul logos a însemnat pentru greci rostire, justificare raţională, 
rațiune, dar şi definiţie, facultate rațională sau proporţie. Oare în ce 
accepție putea fi el preluat de creştini? În primă instanță venea să 
denumească Cuvântul lui Dumnezeu, aşa cum loan îl plasează la începutul 
Evangheliei sale. 

Dacă, pentru Platon, /ogos însemna explicaţie veritabilă a ceva, posi- 
bilitatea de a conferi o rațiune a ceea ce cunoaştem sau capacitatea de a 
conferi un atribut particular unui lucru, pentru Aristotel /ogosu/ desemna 
rațiunea, raționalitatea, chiar rațiunea dreaptă, dar şi proporția matematică. 
Stoicii, pe urma lui Heraclit, considerau /ogosu/ acea forţă divină activă din 
univers, materială, identificată cu focul, imanentă lumii, adică sinonimă cu 
natura şi cu Zeus. Ei distingeau lingvistic şi gnoseologic între un logos 
interior şi unul exterior. Primul semnifica gândirea , al doilea desemna vor- 
birea. În acest sens îşi va elabora alexandrinul Philon doctrina despre logos. 

Philon din Alexandria va introduce conceptul elenistic de Logos, 
unul necreştin, dar care va fi preluat de autorii biblici, de apologeți şi 
patristicieni. Peste distincţia stoică: logos interior — logos exterior, el 
aşează o prescripţie biblică ebraică: Cuvântul lui Dumnezeu. Astfel, a reunit 
dogmele religiei iudaice cu elemente ale filosofiei greceşti într-o metafizică 
a revelaţiei. De aici înainte, /ogosul va fi localizat ca Raţiune divină ce 
conţine în sine, ca arhetipuri, toate eide-le ce vor sta ca modele ale creației. 
Acest Logos philonian este pe de o parte transcendent, divinitate sau 
intelect al divinității, dar şi cauza instrumentală a creaţiei. Prin aceasta 

depăşea imanentismul stoic, care cufundase logosul în natură, deschizând 
drumul şi pentru neoplatonicul Plotin cu a sa distincţie între logos şi nous ?. 

Dar în teologia creştină întâlnim două accepțiuni fundamentale ale 
termenului. Mai întâi, logosul reprezintă raţiunea divină care subzistă în 
creaturi ca temei al existenţei lor sau ca principiu personal, inteligibil şi 
dinamic. În al doilea rând, reprezintă Cuvântul ipostatic, adică a doua 
persoană a Sfintei Treimi. În acest sens, lisus Hristos este Logosul Întrupat. 

Vom vedea că teologia patristică va lămuri sensurile termenului 
logoi: rațiunile generale ale lumii care preexistă în Dumnezeu, modele 
divine care devin sensibile şi se manifestă la nivelul concret al lucrurilor 
sau entităților individuale. Trebuie înţelese ca imagini sau reflexe al rațiunii 
lui Dumnezeu. Gândind lucrurile, Dumnezeu le creează prin Cuvânt. 
Acesta este fiar-ul divin (să fie) prin care lucrurile sunt create prin rostire. 
Tot prin logoi sunt asigurate armonia şi raționalitatea creației. Astfel, lumea 
este şi inteligibilă, nu doar sensibilă. Ştiinţa este posibilă tocmai pentru că 
lumea posedă raționalitate în virtutea acestor logoi. 

Revenind la Justin, Logosul este cel care fecundează parțial şi 
incomplet gândirea filosofilor greci sau barbari. Profeții ebraici sunt cei 
care au primit lumina Logosului înainte de întruparea acestuia (adică 
înainte de naşterea lui lisus) . Această fecundare de către Logos este una 
universală, aşa încât semințele logosului se află în filosofiile precreştine, dar 
şi în religiile necreştine. Cu alte cuvinte, grecii au fost posesorii unor 
fragmente ale revelației creştine. Iar Adevăr Unitar înseamnă pentru Justin 
suma adevărurilor grecilor, barbarilor, evreilor şi ultimele, desăvârşitoare, 
ale Logosului Întrupat. Ceea ce trebuie să reținem este ideea manifestării 
Logosului pentru toţi oamenii din toate timpurile, uneori doar fragmentar, 
până la apariţia creştinismului. 

Antropologia sa este una curioasă. Criticându-l pe Platon şi doctrina 
nemuririi sufletului, Justin ajunge să afirme că sufletul este muritor. 
Primind viaţă de la Dumnezeu, o poate pierde tot prin decret divin. Este 
ciudat pentru că merge totuşi pe sugestia stoic-pauliană a unității corp- 
suflet-spirit şi, deci, distinge între ele, dar se încurcă în chestiunea statutului 
ontologic al fiecărei componente. 


A se vedea Francis E. Peters, Termenii filosofiei grecești, Editura 
Humanitas, Bucureşti, 1993, p. 160-164. 

Elevul lui Justin, Taţian Asirianul are o perspectivă diferită de cea a 
profesorul său. Numele lui se leagă de cel al sectei encratiților din Syria pe 
care o şi înființează (encratiţii erau celibatari şi nu consumau vin). Supus 
influențelor gnostice, mai ales valentiniene, a fost criticat atât de Irineu, cât 
şi de Clement din Alexandria. Nu este clar în ce măsură poate fi considerat 
un apologet al creştinismului, dar preia ideea iustiniană (la rându-i a 
preluat-o de la Numenius din Apameea, un platonic moderat) că filosofia 
greacă este inferioară creştinismului, dar nu recunoaşte că Logosul le-a fost 
revelat şi grecilor. Dimpotrivă, grecii şi-au construit o cultură furând de la 
barbari ce era mai valoros în materie de filosofie, artă, mitologie etc. În 
opera sa Către greci, desființează cultura greacă, îi răpește titlul de paideia, 
pe care-l conferă creştinismului. Astfel, este afirmată universalitatea 
creştinismului în sens cultural pentru prima oară. 

Renunță şi la concepția stoică asupra Logosului, dar elaborează una 
subordonaţionistă. Logosul este subordonat lui Dumnezeu şi, deci, nu 
poate fi Dumnezeu. Fără să vrea poate, a oferit un argument rațional 
privitor la creaţie şi la Logosul Întrupat. Nefiind Dumnezeu însuşi, este 
logic să admitem că, subordonat lui, Logosul, prin rostire, capătă statut 
ontologic de ființă reală distinctă de cea transcendentă, în care-şi are 
temeiul. Dar nu mai putea explica raportul exact dintre Dumnezeu şi 
Logosul său, fiind considerat eretic. De altfel, prin 170, a închegat 
Diatessaron-ul, un fel de Biblie în care erau cuprinse Evangheliile Noului 
Testament, dar şi unele apocrife, colecţie care a devenit scriptura oficială a 
Bisericii siriace până în secolul al V-lea. Aderarea la gnoza valentiniană, 
apoi, i-a cimentat imaginea de eretic. 

El interesează filosofia pentru o concepție particulară asupra 
sufletului, amintind mult de cea a sufletului sleit la Platon. Sufletul se poate 
aneantiza încetul cu încetul sub acțiunea trupului dacă nu se află constant 
pe drumul cunoaşterii adevărului. În fapt, compus, sufletul este deopotrivă 
psyche, adică spiritul energetic prezent în materie, dar şi pneuma, marca 
divinității în noi, sufletul superior, chipul divinității reflectat. 

Contemporan cu Taţian, Athenagoras din Atena trebuie reținut ca 
cel dintâi apologet care se pronunță în favoarea utilizării raţiunii pentru 
probarea adevărurilor revelate. Credința trebuie demonstrată, nu 
acceptată nereflexiv. Aşadar, apără creştinismul în a sa Suplică sau 
Ambasadă pentru creştini (177 d.H.) de acuzaţiile frecvente de ateism, 
imoralitate, antropofagie. Paradoxal, credinţa într-un Dumnezeu unic le 

pare păgânilor ateism, datorită renunțării la credinţa în mai mulți zei. 
Împărtăşania creştinească, cu pâine şi vin, trupul şi sângele lui Hristos, le 
pare antropofagie, de unde şi acuza de imoralitate. În plus, retragerea din 
viața obştească a creştinilor, renunțarea acestora la familii şi refuzul de a 
participa la viaţa politică, au făcut ca aceştia să fie receptaţi eronat de către 
păgâni. Athenagoras se străduieşte din răsputeri să dărâme acuzaţiile, dar o 
face întotdeauna prin apelul la argumente raționale. De altfel, familiarizat 
cu filosofia grecească chiar la Atena, se plasează undeva la întâlnirea 
stoicismului, platonismului şi aristotelismului cu apologetica iustiniană. 

Ca şi pe Justin, l-a preocupat problema nemuririi sufletului, mai 
bine zis a învierii morţilor. Dacă nu ar exista patru citări din Vechiul şi 
Noul Testament, lucrarea scrisă în acest scop ar putea fi inclusă în rândul 
celor pur filosofice. Argumentele sale au rămas exemplare pentru 
modalitatea în care raţiunea şi credința pot coexista. În Despre învierea 
morților aduce câteva probe raţionale în sprijinul ideii că nu numai 
sufletul este nemuritor, dar şi trupul. Să dovedeşti învierea trupului nu era 
un lucru uşor. Athenagoras pune la bătaie elemente ale filosofiei aristotelice 
şi mai puţin platonice, pe care le adaptează discursului creştin. Viziunea sa 
despre om şi despre sensul lui în univers o generează pe cea referitoare la 
trup. Omul este livrat de către Dumnezeu unei existenţe raționale, dovadă 
capacitatea lui de cunoaştere şi de simțire. Nimic nu este inutil, totul este 
creat cu un rost bine precizat, cu atât mai mult omul. Naşterea acestuia are 
loc în vederea petrecerii sufletului către veşnicie, iar veşnicia este cea care 
„cere” învierea. Nu numai că sufletul este nemuritor, dar şi trupul care-l 
poartă va învia, pentru că şi el este responsabil pentru faptele omeneşti. Nu 
are a plăti numai sufletul ceea ce a greşit şi trupul, după cum merită şi 
trupul răsplată dacă sufletul se mântuieşte. lată o răsturnare față de 
platonism: de la ideea trupului carceră (sema soma) se ajunge la ideea 
unităţii esenţiale dintre trup şi suflet. Aristotelic, cu această perspectivă 
asupra naturii trupului, Athenagora a deschis posibilitatea aristotelismului 
de a exista, paralel cu platonismul, în preocupările teoretice ale 
gânditorilor creştini. Doar că Athenagoras recunoaşte nemurirea unității 
psihosomatice a omului, în vreme ce Aristotel considera că sufletul nu 
poate exista independent de trup şi că dispare o dată cu el. Tot lui se pare 
că-i datorăm prima încercare izbutită de a demonstra unicitatea 
Dumnezeului creştin, Dumnezeu aspațial şi atemporal, cu toate concluziile 
care decurg de aici. Creştinismul lui Athenagoras se întâlneşte cu filosofia, 

psihologia şi chiar cu ştiinţa vremii. Din acest punct de vedere, a rămas 
unul dintre gânditorii avangardişti ai timpului său. 

Din Atena să mergem în Antiohia siriană, unde-l întâlnim pe Teofil 
(m. 183 d.H.), un gânditor care împărtăşeşte cu Justin credinţa că unica şi 
adevărata filosofie este creştinismul. Numai că pentru el, ca şi pentru 
Clement Romanul, creştinismul este desăvârşirea iudaismului sau un 
iudaism desăvârşit. Nu se teme să ia cu amândouă mâinile din tradiția 
iudeo-elenistică, să-l invoce pe Philon şi concepţia acestuia despre Logos, 
dar şi pe valentinieni. În Către Autolicus, ca rezultat al polemicii cu un 
păgân, construieşte un gen de apofatism şi agnosticism curios. Despre 
Dumnezeu nu putem spune mai nimic (Plotin va crede la fel), dar asta nu-l 
împiedică să distingă, moştenire de la Philon Evreul, între Logosul imanent 
lui Dumnezeu, adică mintea şi rațiunea divinității (/ogos endiarhetos) şi 
Logosul rostit, emanat de către Dumnezeu, asimilabil cu începutul creației 
sau cu prima creatură născută (logos prophorikos). De fapt, această 
distincţie îi furnizează argumente pentru explicarea creaţiei ex nihilo. 
Dumnezeu a creat lucrurile din ceea ce nu erau ele, prin acţiunea Logosului 
imanent care devine rostit. Astfel începe creația. 

Un alt gânditor care s-a raportat la filosofie, din păcate negativ, este 
puţin cunoscutul Hermias, creatorul unei lucrări: Persiflarea filosofilor din 
afară (sau Luarea în râs a filosofilor păgâni) datată între secolele al II-lea 
şi al VI-lea. Nu se ştie mai nimic despre acest autor, dar poate fi un 
convertit la creştinism, cu destul de extinse cunoştinţe filosofice. Aceasta 
reiese din maniera în care realizează critica oricărui tip de filosofie. 
Aminteşte parcă de sugestia lui Socrate că filosofii aduc cu o adunătură de 
nebuni care au ajuns să vorbească limbi diferite. Pe un ton cinic, Hermias 
face un excurs prin istoria filosofiei de până la el şi concluzionează că 
atributul acesteia este de a fi colecționara unei grămezi nesfârşite de 
prejudecăţi şi contradicții. Toți filosofii păgânii au avut concepții adverse 
asupra unor probleme fundamentale referitoare la Demiurg, la creație, la 
suflet etc. Creştin fiind, el propune înlocuirea acestei înțelepciunii mundane 
false cu adevărata înţelepciune, înțelepciune originară ocultată de prea 
marea încredere a unora în mințile proprii. Nu numai că striveşte filosofiile 
anterioare, dar, prospectiv, le anunță ca inutile şi pe cele viitoare. Distincția 
fundamentală dintre filosofie în general şi creştinism este pusă în termeni 
care, din nefericire, rămân şi astăzi valabili pentru anumiţi teologi: filosofia 
este a îngerilor căzuţi, creştinismul vine de la Dumnezeu. 

Bătălia nu se ducea doar pe frontul filosofiilor clasice, ci şi împotriva 
gnosticismului şi a ereziilor, deci împotriva acelor gânditori care au luat 
cumva contact cu creştinismul (alții decât păgânii puri). Irineu din Lyon 
este un astfel de combatant al gnosticismelor de tot felul, dar şi al ereziilor 
care amenințau unitatea creştinismului originar. Socotit fondatorul Bisericii 
în Franţa, a fost elevul lui Policarp din Smirna şi a scris o lucrare de o 
importanță covârşitoare: Contra ereziilor, care putea fi pusă alături de 
Tratat contra tuturor ereziilor (Împotriva lui Marcion), opera lui Justin 
Martirul şi Filosoful. Alcătuită din cinci cărți, Irineu expune aici doctrinele 
gnostice pe care apucase să le cunoască şi, din acest punct de vedere, opera 
rămâne un document neprețuit cu privire la fenomenul gnostic din 
primele secole creştine“. Nu numai că prezintă aceste sisteme de gândire, 
dar izbuteşte să le şi critice, dovedind că toate contaminează substanța 
credinței. Mai grave erau ereziile, construite de oameni care se pretindeau 
creştini şi care puteau da o învăţătură falsă celor neavizați. În timp, însă, 
apologeţii şi patristicienii au înţeles şi beneficiile existenţei ereziilor în 
câmpul creştinismului. De multe ori s-au dovedit oportune. Majoritatea 
dogmelor s-a constituit plecând de la aceste alterări ale mesajului creştin. 
Unitatea esențială a lui Dumnezeu a fost evidențiată în lupta cu 
maniheismul, dubla natură a lui lisus Hristos s-a conturat în disputa cu 
arienii, identitatea de esență a Duhului Sfânt cu Dumnezeu în opoziţie cu 
macedonianismul etc. Cu alte cuvinte, istoria dovedeşte că ereziile au ajutat 
paradoxal la închegarea unor dogme autorizate. 

Neopunându-se exerciţiului rațional, Irineu atrage atenția că numai 
credinţa în revelaţia supranaturală garantează mai departe buna utilizare a 
puterii de discernământ. Deci, credinţa este cea care furnizează rațiunii — 
mijloc discursiv de cunoaştere — direcţiile de evoluţie. Inutil să spunem 
că Augustin din Hippona, mai apoi, va construi o filosofie creştină centrată 
pe ideea că trebuie să existe şi înțelegerea adevărurilor dumnezeieşti, alături 
de credinţa în ele. 

Plecând de aici, Irineu conturează o gnoseologie aparte, la care 
ajunge prin considerațiile sale antropologice. Şi pentru el omul este o 
unitate a trupului cu sufletul. Trupul nu este muritor, iar sufletul — care este 
forma trupului — supravieţuieşte ca atare morții omului. Interesantă este 


* Claudio Moreschini şi Enrico Morelli, Istoria literaturii creştine vechi 
greceşti şi latine, vol.1, Editura Polirom, Iaşi, p. 252-254. 

concepția asupra facultăţilor sufletului: intelectul sufletului şi liberul 
arbitru sau voinţa liberă. Prin intelect, sufletul nostru contemplă fiecare 
lucru, distinge caracteristicile lui, sintetizează cunoaşterea astfel dobândită 
şi, finalmente, emite judecăţi prin cuvânt. Tot acest traseu al minții, care 
presupune analiza, judecata şi decizia, este în directă legătură cu facultatea 
sufletului de a avea o voinţă liberă. O ființă dotată cu liber arbitru este una 
care, cu necesitate, dispune de o gândire liberă. La ce i-ar mai folosi liberul 
Astfel, Irineu construieşte o antropologie în care este afirmată libertatea de 
gândire a omului, în acord cu planul divin al unui Dumnezeu unic care se 
revelează progresiv şi complet în vederea mântuirii lui. 

O altă Respingere a tuturor ereziilor este scrisă pe la 230 d.H. de 
către Hipolit. Această operă împreună cu alte două: Compendiul 
vremurilor şi anilor de la facerea lumii până astăzi şi Despre univers au 
alcătuit un corpus cunoscut de specialişti sub denumirea de Elenchos. Nu 
foarte diferită de cea lui Justin sau Irineu, critica ereziilor prezintă totuşi o 
particularitate. Dovedeşte cu prisosință prezenţa filosofiei greceşti în toate 
sistemele gnostice şi concluzionează că fiecare erezie conţine ca punct de 
plecare un sistem filosofic grecesc. S-ar putea ca acesta să fi fost cel mai 
puternic argument împotriva filosofiei în primele secole. Mai mult, nu se 
mulţumeşte să critice filosofia doar din perspectiva adevărurilor revelate pe 
care nu le cunoaşte, dar critică şi concepţia grecilor, pe a lui Platon mai cu 
seamă, în privința universului. Faptul dovedeşte interesul pentru cosmo- 
logie şi, de ce nu?, pentru cunoaşterea ştiinţifică a acestui gen de probleme. 

Am lăsat pentru finalul acestui subcapitol analiza unei scrieri în limba 
greacă de o eleganță desăvârşită, al cărei autor, în pofida eforturilor 
cercetătorilor, n-a putut fi identificat. Către Diognet a avut un destin 
straniu. Sigur este scris în secolul al II-lea, dar a fost descoperit la 
Constantinopol abia în 1436 şi distrus definitiv în asediul Strasbourgului de 
la 24 august 1870. Nu numai că nu a fost citat de medievali, dar se pare că 
nu s-a ştiut de existenţa lui. Altfel cea mai bună apologie a vremii s-ar fi 
bucurat de o autoritate imensă. Nici măcar cine era Diognet, cel căruia 
lucrarea îi este adresată, nu se ştie. S-a crezut că este un personaj inventat 
sau unul real, posibil păgân cu o minte deschisă, poate chiar profesorul lui 
Marcus Aurelius. Autor fusese considerat inițial Justin Martirul şi Filosoful, 
dar limba greacă a acestuia este mult inferioară celei din Cărre Diognet. 

Excepţional este demersul logic pe care autorul îl adoptă pentru a 
dovedi superioritatea creştinismului față de gândirea greacă sau iudaică. 
Paradoxal, cum nimeni nu mai făcuse până atunci, îi bagă în aceeaşi oală şi 
pe greci şi pe iudei şi îi acuză pe cei dintâi că nu ştiu nimic despre revelaţie, 
iar pe ceilalți că au pierdut adevărul revelației. Altfel spus, tot adevărul a 
fost transferat în tabăra creştină. Referindu-se la cultura greacă (filosofică) 
şi la modul de viaţă al elenilor, autorul le reproşează două lucruri: obsesia 
materialismului şi stupidul obicei de a se închina la divinități ce împrumută 
atribute umane. Pentru el, grecii sunt expresia absolută a ignoranței şi a 
cantonării în sensibil, poate cu excepția unora ca Parmenide, Socrate sau 
Platon. Au însă scuza de a nu fi avut parte de revelaţia Divinităţii şi, deci, 
nu le rămâne decât să cugete în prezent la fundamentele culturii lor. Iudeii 
însă se fac vinovați de a fi primit o parte din revelaţie, de-a fi fost îndrumați 
de Dumnezeul unic, dar au căzut în idolatrie şi au pângărit, mai rău ca 
grecii, cele mai înalte adevăruri ale lumii. Au ales să îndeplinească rituri 
prosteşti care-i separă de lumea civilizată şi-i aruncă printre barbari: 
circumcizia, prescripțiile alimentare şi citirea mecanică a textelor sfinte. 

Concluziile se impun de la sine: modul de a gândi este cel care 
determină modul de a trăi. Creştinismul este cel care orientează corect 
gândirea oamenilor. Creştinul, spre deosebire de grec, are alături de el, în 
eforturile lui cognitive, un Dumnezeu care-i dezvăluie adevărurile cele mai 
înalte şi-l ajută să le înțeleagă. De aceea, potrivit unei asemenea drepte 
gândiri, şi modul de viaţă creştin este cel corect. Este afirmată intervenţia 
supranaturală a Divinităţii în lume prin intermediul Logosului. 
Logosul este, în fapt, Fiul lui Dumnezeu, identic ca gândire cu acesta, 
identic cu cel care a creat universul. Decizia Divinităţii de a trimite şi 
întrupa Logosul ca parte din sine îl convinge pe apologet că este şi prima 
dată în istoria omenirii când acesta intervine direct în viaţa oamenilor, în 
vederea mântuirii şi îndreptării lor. Are loc astfel prima scizură 
semnificativă între iudaism şi creştinism. Moştenirea iudaică este lăsată 
deoparte ca una supusă greşelii, pe care creştinismul venea s-o îndrepte prin 
dezicere de ea. Universal, pentru toți oamenii, mesajul creştin trebuia 
acceptat pentru mântuirea personală, dar şi în vederea unei ordini sociale 
superioare. Intuiţia aceasta a avut-o Aurelius Augustin în De civitate Dei 
(Despre cetatea lui Dumnezeu), două secole mai târziu, în spațiul latin. 

II.5. Apologeţii de limbă latină 


Au existat apărători ai creştinismului nu numai în Orient, ci şi în 
Occident, care au scris nu numai în limba greacă ci şi în latină. Rămâne un 
mister faptul că literatura creştină occidentală a început să se constituie cu o 
sută de ani mai târziu decât cea orientală, dar o posibilă explicație rămâne 
existenţa culturii greceşti clasice şi elenistice, mult mai veche. Cultural, 
Roma părea inferioară Atenei. Secolul al III-lea înregistrează un progres al 
culturii romane în Africa, peste un secol în Italia şi Galia şi abia în secolul 
al V-lea la Roma, unde cultura latină înfloreşte. În filosofia romană, două 
erau curentele esențiale: epicureismul şi stoicismul. Aşa cum filosofia 
greacă a influențat gândirea apologeţilor greci, filosofia romană a avut un 
cuvânt greu de spus în constituirea primelor apologii latineşti. Dacă ar 
trebui să caracterizăm filosofia romană începând cu secolul I d.H., vom 
spune că era sincretică sau eclectică, adică presupunea amestecul unor 
elemente filosofice disparate, mai ales platonice şi aristotelice, cu elemente 
religioase şi chiar literare, rezultând adesea un sistem lipsit de originalitate. 
Toate aceste componente erau alese şi îmbinate între ele în funcție de 
problemele care-l interesau pe autor. 

Epicureismul roman a fost reprezentat cu succes de Titus 
Lucreţius Carus (99 î. H. —55d.H.), contemporan cu lisus, deşi nu ştia 
nimic despre el, care a scris De rerum natura. Epicureist şi nuanţat stoic, 
filosoful roman a elaborat o teorie materialistă care a influențat decisiv 
orice altă filosofie materialistă peste veacuri, până la moderni. Nu există, 
aşadar, prea multe culoare spre doctrina creştină, cu atât mai mult cu cât 
sufletul şi spiritul sunt considerate materiale şi muritoare. 

Stoicismul roman este ilustrat în opera lui Cicero (106 î.H —43 d.H.). 
Eclectic, creează într-un moment de derută pentru cugetarea filosofică şi 
consideră că, pentru filosof, trebuie să primeze interesul pentru o morală 
utilă unei societăți care se clatină. Cunoscător al filosofiei epicureice, 
philoniene şi stoice, va încerca să îmbine ideile acestora, dar va sfârşi prin a 
critica epicureismul. Cu alte cuvinte, reafirmă nemurirea sufletului şi 
reclamă credinţa în Providenţă (despre semnificaţia acestui termen vom 
vorbi pe larg în comentariul dedicat lui Boethius). Scrierile lui vor fi adesea 
citate în spaţiul latin şi urmate la nivel de limbaj filosofic, pentru că a 
stabilit termenii proprii cugetării filosofice în limba latină. Dar nu s-a 
evidenţiat ca gânditor eminamente profund, lăsând uneori impresia că 

formaţia lui de retor, care presupunea studiul disciplinelor clasice, era 
destul de superficială. Face greşeli atunci când analizează filosofia lui 
Platon sau pe a lui Aristotel şi chiar pe cea epicureică. 

Alt stoic, Seneca ( 3-65 d.H.) a fost profesorul lui Nero şi a scris 
celebrele Scrisori către Lucillius. Nu se află prea departe de concepția 
neoplatoniciană asupra filosofiei. Astfel, filosofia este mântuirea vieții în 
totalitatea sa, nu numai a sufletului revenit la Unu (ca la platonici). Deşi s-a 
exersat în studiul ştiinţelor naturii, eticul şi religiosul sunt pe primul loc. 
Asemenea lui Cicero, crede în Providenţă: Dumnezeu este tatăl şi 
mântuitorul oamenilor (idee pentru care apologetul Lactanţiu îl va preţui 
îndeajuns). Evident, problemele care l-au preocupat l-au apropiat de 
gândirea creştină şi n-au lipsit încercările unor apologeți sau patristicieni de 
a lămuri acest aspect. 

Epictet (-50-120 d.H.), fiu de sclav, este preocupat fundamental de 
problema libertăţii umane, ca libertate interioară la care ajungem prin 
filosofie şi printr-un mod de viață bun, corect, trăit în spiritul filosofiei 
stoice. Manualul său face dovada armonizării între ceea ce este bine gândit 
şi ceea ce se întreprinde efectiv în sensul celor gândite. Este, deci, o 
filosofie în care gnoseologicul şi praxiologicul se întrepătrund. 

La rândul lui, Marcus Aurelius, în Către sine, propune o metodă de 
soluționare a problemei libertăţii (interioare) cu necesitatea. Nu dominarea 
necesității, ci dominarea universului propriu, în dorințele şi aşteptările sale, 
reprezintă adevărata libertate. Consideraţiile sale despre soartă (înţeleasă şi 
ca ceva prescris de divinitate, dar şi ca efect necesar al ordinii prezente în 
lucruri prin voința lui Dumnezeu) vor influența gândirea lui Boethius, care 
va distinge între pre-viziunile lui Dumnezeu (cunoaşterea unitară de către 
Dumnezeu a celor trecute, prezente şi viitoare) şi exercitarea efectivă a 
liberului arbitru al omului. 

În fapt, dacă stoicismul roman putea să aibă un punct de contact 
decisiv cu creştinismul , avea să fie tocmai această contradicţie dintre 
autoritatea divină şi libertatea noastră. Lua naştere astfel, în interiorul 
doctrinei creştine, o interogaţie esențială: avem sau nu avem liber 
arbitru? De-aici necesitatea teodiceei, teognoziei şi a soluționării 
problemei răului cu trimiteri viguroase înspre etică. 

Apologetica latină, iată, se desfăşoară într-un spaţiu în care 
metafizicul este aproape inexistent, dar preocuparea pentru etică majoră. 
Nu atât o filosofie speculativă, cât una îndreptată către praxis, stoicismul 

roman a influențat apologetica (ce culege de aici argumente privind 
cosmologia sau teologia), patristica (însă în urma unei epurări necesare de 
panteism şi materialism), filosofia alexandrinilor, pe capadocieni (mai ales 
pe loan Damaschinul), dar esenţial pe Augustin şi pe Boethius (dacă a fost 
într-adevăr creştin). 

În lumina acestor clarificări, să ne oprim şi asupra începuturilor 
literaturii creştine occidentale, cu dificultăţile pe care le-a ridicat în primul 
rând traducerea Bibliei din limba greacă în limba latină. 


II.6. Traducerile Bibliei în limba latină 


Lucru aparent uşor, traducerea textelor revelate iudeo-creştine din 
limba greacă în limba latină s-a dovedit destul de dificilă. Acesta este unul 
dintre motivele care au determinat folosirea Bibliei greceşti până în secolul 
al IV-lea chiar. Se pare că versiunile latineşti ale acesteia au apărut din 
traducerea unei Biblii siriace, care a trecut apoi la antiohieni, deci care nu 
prezintă legături cu traducerile greceşti alexandrine, aşa cum ne-am fi 
aşteptat. Alături de Legi şi Profeți, Psalmii au fost traduşi cei dintâi. Nu se 
ştie cu siguranță cui datorăm traducerea Bibliei în limba latină, dar unii cred 
că lui Taţian Asirianul sau chiar gnosticului Marcion. 

Cunoscută sub denumirea de Vulgata (era scrisă în limbaj uzual, nu 
erudit, sermo guotidianis), Biblia latinească cunoaşte o primă versiune în 
Africa, în secolul al III-lea. Apoi, pe la 360 d. H., apare şi versiunea 
europeană a Vulgatei, puţin modificată față de cea africană prin adaosuri 
ale culturii orale latinești. 

Ceea ce atrage atenția este faptul că Vulgata nu conţine, precum 
“Septuaginta (Biblia grecească) nici un termen întâlnit în religiile păgâne. 
Latinii au considerat de la bun început că o asemenea preluare 
terminologică ar altera mesajul creştin originar. Din păcate, traducerile ca 
atare nu erau totdeauna realizate cu acuratețe, mulți latini cunoscând limba 
greacă doar superficial. În plus, polisemantismul și subtilitatea limbilor 
ebraică şi greacă i-au obligat pe latini să caute acei termeni care i-ar putea 
acoperi ca semnificaţie pe cei ebraici şi greceşti. Unde nu s-a putut, s-a 
recurs la împrumuturi lingvistice. Aşa s-a format aşa-zisa latină creştină, 
diferită de cea vorbită, care avea să constituie inițial modalitatea de 
comunicare numai între creştini, ca grup omogen. 

lată, deci, care era starea filosofiei romane în momentul apariției 
creştinismului şi maniera în care au luat contact latinii cu mesajul creştin 
prin Vulgata. Romanii fiind ei înşişi politeişti, apologiile latinești s-au 
centrat tot pe ideea unui Dumnezeu unic şi pe lupta cu gnosticismele şi 
ereziile. 

Tertullian (-160 — ~240) este primul apologet latin din Africa 
romană. În secolul al II-lea, Africa dezvolta o cultură romană matură, iar 
primii convertiți (prin 170 d.H.) au fost în general erudiţii, retorii, cu o 
formaţie filosofică aparte. Alexandria şi Cartagina erau două centre 
culturale importante în Africa, unde culturile ebraică şi grecească au 
întâlnit-o pe cea romană. În plus, din Frigia pătrunde şi aici montanismul, 
o mişcare profetico-—ascetică, la care va adera însuşi Tertullian. Apoi, va 
constitui el însuşi o sectă, a tertulianiştilor, care a avut un rol însemnat în 
trecerea lui Augustin de la păgânism la creştinism. 

Ludwig Hertling S.J. crede că Tertullian este „doar un publicist, 
foarte abil în controverse, (căruia) din păcate, îi lipseşte caracterul 
monumental constructiv”. Totuşi, lucrarea sa Apologeticum* se bucură de 
interesul nostru în privința manierei de raportare la filosofie. Este un 
gânditor ciudat, care critică acerb filosofia, în special pe cea grecească, dar 
care preia mult din doctrinele stoicilor. Socrate şi Platon sunt chiar 
patriarhii ereziilor, afirmând sistematic dificultatea de a-l cunoaşte pe cel 
care a creat universul. Grecii care au formulat şi adevăruri au avut parte de 
un joc fericit al hazardului. Filosofii, în opinia lui, s-au concentrat asupra 
unor concepte goale, asupra unor chestiuni complet neesențiale. lar dacă 
Justin Martirul sau Philon din Alexandria au expus învățături corecte 
aceasta s-a datorat faptului că au furat de la creştini ştiinţa lor. În acelaşi 
timp, deloc naiv, Tertullian înțelege că nu-i poate creştina pe cei culți decât 
făcând apel la concepțiile stoice care le erau cunoscute. 

Astfel, preia teoria stoică asupra Logosului creator, dar îi ataşează 
dimensiunea de Cuvânt al lui Dumnezeu. Este stoic până şi în concepția 
materialistă despre divinitate: Dumnezeu este corporal şi, în acelaşi timp, 


7 Ludwig Hertling S.J., Istoria Bisericii, Editura Ars Longa, Iaşi, 2001, 
p.104. 

8 A se vedea: Tertullian, Despre idolatrie şi alte scrieri morale, Editura 
Amarcord, Timişoara, 2001, cu un studiu introductiv de Claudiu T. Arieşan şi o 
postfață de Marius Lazurca, p.172-272. 

o entitate raţională. Chiar şi Duhul Sfânt este corporal, dar de o 
materialitate subtilă. Dumnezeu este unic, dar putem distinge între personas 
(persoanele Sale), pentru că prezintă şi atributul de unitas (conţine părți 
distincte, dar nu separate, care întruchipează un tot unitar) şi atributul de 
unio (Dumnezeu este Unul, adică singular din punct de vedere numeric, 
deşi este o Treime). Doctrina despre suflet este impregnată de stoicism şi 
utilizează conceptul de substantia (substanța) care va face istorie în 
filosofia şi teologia medievale: sufletul este substratul material al ființei 
individuale. 

În ceea ce priveşte exegeza acestor prime două secole creştine, 
trebuie să-l plasăm pe Tertullian undeva între tradiţia Şcoli din Antiohia 
(se punea accent pe interpretarea literală a textului sacru) şi cea a Şcolii din 
Alexandria (era căutat sensul spiritual, nu literal al textelor). Găseşte că 
alegoria este binevenită atunci când interpretăm textele profetice, dar nu 
trebuie exagerat, pentru că fiecare simbol reprezintă de fapt o realitate 
concretă la care se referă. Sensul spiritual poate fi căutat abia după ce a fost 
complet dezlegat sensul literal al întregului context, nu numai cel al părților 
disparate. Vom vedea ce înrâurire au avut asupra lui Augustin, în De 
doctrina christiana, prescripţiile tertuliene referitoare la normele ce trebuie 
respectate în cazul interpretării textelor sacre. Însă cel mai mult a surprins 
teoria sa despre adevăr: revelaţia este adevărată tocmai pentru că este 
absurdă. Raţionalitatea şi adevărul ei constau tocmai în absurdul şi 
iraționalitatea ei, pentru că Dumnezeu este o realitate neinteligibilă. 

Minucius Felix va scrie dialogul Octavius, sub evidentă inspirație 
ciceroniană, care imaginează polemica liniştită a creştinului Octavius cu un 
păgân, Cecilius Natalis, roman ataşat culturii sale. Obiecţiile lui Cecilius 
reflectă teama acestuia de a nu se renunța la cultura romană tradițională 
pentru una străină, creştină, împrumutată de afară. Păgânul îl roagă pe 
Octavius să-i explice cum va reuşi el să convingă o minte luminată, 
cunoscătoare a filosofiei, să accepte viziunea despre univers a unui 
nepriceput, sclav poate, lipsit de educaţie, ce nu are ca forma mentis 
retorica. lar dacă-l convinge, cum va putea acel roman convertit să scape de 
impresia că a trădat cultura şi valorile proprii lumii în care s-a născut şi a 
trăit? Întâlnim aici elemente ale scepticismului, ale filosofiei lui Seneca şi 
ale filosofiei platoniciene. Mai târziu, în cam aceleaşi cadre, va avea loc 
disputa dintre creştinul Origen şi păgânul Celsus. 

Să recunoaştem că problemele sunt de o importanţă capitală şi că au 
constituit probabil liminarul celor care s-au confruntat cu ele. Răspunsurile 
versatile ale lui Octavius evită cu dibăcie apelul la dogmă şi sunt formulate 
logic. Înainte de toate, creştinismul este prezentat ca o formă de 
înţelepciune universală, ea însăşi o filosofie nouă, o cultură ce trebuie să fie 
considerată a tuturor şi la care toți trebuie să adere. Chiar şi hamalul din 
port sau sclavul de rând, pentru că nu le este interzis accesul la înțelepciune 
dacă doresc s-o obțină. A fi părtaş la o asemenea filosofie mântuitoare 
înseamnă mult mai mult decât să urmezi regulile uneia create de oameni. 
Aşadar, romanul convertit nu va trăda valorile lumii sale, ci le va aduce 
primeniri şi adaosuri necesare, în acord cu noua spiritualitate a lumii. 

Putem concluziona că apologeţii greci şi latini au folosit totdeauna 
argumente culese din cultura specifică celor pe care doreau să-i 
convertească. Au vorbit acestora într-o limbă care le era cunoscută şi au 
urmat tehnicile de argumentare accesibile lor. Din acest motiv, în primele 
secole creştine, apologiile au prezentat creştinismul ca manifestare 
sumativ-selectivă a înţelepciunii specifice fiecărei culturi în parte. 


I.7. Gnosticismele secolelor I, II şi III 


Alături de scepticism, epicureism, sincretism şi eclectism cultural, au 
apărut, începând cu secolul I d.H., căutările în direcţia unei religii a 
mântuirii. Gnosticismul, căci despre el este vorba, reprezintă o astfel de 
încercare, extrem de variată ca formă, de a constitui o filosofie religioasă, o 
teosofie care să îmbine elementele politeismului grec tradițional cu 
monoteismul, adică să armonizeze miturile greceşti cu ideile creştine, dar şi 
cu aspecte preluate din religiile Indiei, Babiloniei şi Persiei. Etimologic, 
termenul grecesc gnosis era localizat ca inițiere, cunoaştere secretă. Au 
existat sisteme gnostice precreştine, creştine şi paracreştine, dar pe noi ne 
interesează în mod deosebit cele pe care le putem pune în legătură cu 
diaspora iudaică din Babilon. Iudaismul a luat contact şi cu valorile culturii 
persane din Alexandria, unde scriitorii evrei elenizați au combinat 
iudaismul cu filosofia greacă (Philon, de pildă), cu sincretismul grec 
întemeiat în Egipt şi cu iudaismul specific Asiei Mici. 

Toate acestea au condus la puternice mişcări de idei care combinau şi 
recombinau tot ce considerau valoros pentru inițiatul gnostic din totalul 
ideilor filosofice şi al credințelor religioase. Simone Petrement arăta: „A 

afirma că gnosticismul este fie esențialmente oriental, fie esențialmente 
grecesc înseamnă a stabili între Grecia şi Orient o opoziție lipsită de sens 
pentru epoca respectivă”. 

Apariția creştinismului a condus, mai întâi, la declinul stoicismului. 
Conform noii doctrine, o teodicee redusă la simpla cosmologie era de 
neacceptat. Analizat critic, stoicismul nu putea da seamă de distincțiile 
creat-necreat, plecând de la identificarea sensibilului cu inteligibilul. Apoi, 
într-o lume în permanentă transformare, uneori dramatică, problema 
destinului uman şi a mântuirii lui a creat premisele dezvoltării fără 
precedent a unor speculații de natură filosofică şi religioasă aproape 
disperate. Gnosticii lasă impresia că ar introduce în patul procustian al 
gândirii lor orice element religios care să nu abolească discursul filosofico- 
ştiinţific asupra universului. 

Sistemele gnostice sunt dualiste, adică se centrează pe afirmarea a 
două principii distincte, de regulă în opoziţie!. Antagonismul acestor 
principii este implicat la nivel ontologic, cosmologic, dar şi etic. Preocupaţi 
să rezolve problema răului, gnosticii au departajat net între materie şi 
spirit. Dacă divinitatea este principiul binelui şi izvorul primar al tuturor 
perfecțiunilor, materia este izvorul răului sau răul însuşi. Divinitatea nu este 
inteligibilă firesc sau direct, ci este izolată de lume şi are nevoie de un 
mediator care să îi poarte mesajul către noi. Sufletul omenesc, divin şi el, a 
alunecat într-o lume străină în care trăieşte orb şi constrâns, uituc şi 
paralizat. Numai cunoaşterea, gnoza, poate determina sufletul să-şi 
reamintească de propria natură şi de veritabilul său destin. Afirmând că 
materia este principiu al multiplicităţii, al limitării şi imperfecţiunii, 
enosticii au fost aspru criticaţi de către apologeți care nu puteau concepe 
creația ca pe ceva rău în sine. De fapt, nu a existat şcoală gnostică care să 
nu construiască o teosofie mântuitoare, care să nu ofere ocult iniţiere celui 
ce dorea să-şi recupereze sufletul întinat de materia trupului pentru a-l 
întoarce către cer, locul lui de origine. Mântuirea se realizează prin 
cunoaştere, mai ales prin accesul la misteriile divine, prin iniţiere. 


? Simone Pâtrement, Eseu asupra dualismului la Platon, la gnostici şi la 
manihei, Editura Sympozion, Bucureşti, 1996, p. 182. 

1 După I.P. Culianu, Gnozele dualiste ale Occidentului, Editura Nemira, 
Bucureşti, 1995, p. 21, primul care foloseşte termenul dualism este Thomas Hyde, 
în 1700. 

Orice gnostic a încercat să rezolve problema existenţei Răului. Cum 
trebuia înțeles faptul că un Dumnezeu perfect, atoateştiutor şi de o bunătate 
infinită a permis apariția şi manifestarea acestuia? Neputând pune răul în sar- 
cina divinității, gnosticii ajung la critica Vechiului Testament şi anunţă exis- 
tenţa a doi Dumnezei: unul Bun şi unul Rău, primul al evreilor şi al creşti- 
nilor, al doilea străin, îndepărtat, inaccesibil, indiferent la problemele lumeşti. 

Noţiunea abstractă şi ascunsă a unui Dumnezeu indeterminat exclude 
toate calitățile pe care le-am putea recunoaşte ca aparținând lucrurilor 
create. Astfel, Dumnezeul gnostic este de cele mai multe ori sămânţa din 
care va ieşi multiplicitatea lumii, prin diferențiere evolutivă, dar şi Fiinţa 
supremă din care se scurge cascada creaturilor, prin căderi şi degradări 
succesive, prin emanaţii (ca la neoplatonici). S-a ajuns aici prin amal- 
gamarea teoriei despre Demiurgul neutru al filosofilor greci, superior 
materiei şi spiritului, cu Dumnezeul spiritual şi personal al creştinilor. 

Clement, Origen, Tertullian, Hypolit, Irineu din Lyon au obiectat la 
maniera generală a gnosticilor de a concepe materia şi, prin aceasta, creația. 
Viziunea creştină asupra materiei este una care afirmă calitatea ei benefică, 
operă a lui Dumnezeu. Această ambiţie a gnosticilor de a uni, într-o 
teosofie, păgânismul şi creştinismul le-a adus duşmani şi dintr-o parte şi din 
alta. Păgânii (Plotin, de pildă, neoplatonician necreştin) afirmau că doctrina 
gnostică este străină adevăratului spirit al filosofiei elene. Grecii nu ar fi 
acceptat generări şi corupții de tot soiul în Inteligibil, nu ar condamna 
universul sensibil atât de radical şi nici nu ar socoti o greşeală absurdă 
unirea sufletului cu trupul. Creştinii îi aşează în aceeaşi oală cu filosofii 
păgâni şi refuză să recunoască drept adevărate aceste soluţii în vederea 
mântuirii. Dezicerea se impunea, pentru că în acest timp mulţi îi confundau 
pe gnostici cu creştinii, în sensul că şi unii şi alții propovăduiau o religie a 
mântuirii. 

Duelul de idei între gnostici şi creştini va fi elegant arbitrat de către 
Clement din Alexandria, care va utiliza termenul gnoză în context nou, 
diferit, creştin. Ba chiar va deveni unul dintre conceptele-cheie în cadrul 
filosofiei stromateice. Pentru el, gnoza reprezenta cunoaşterea a ceea ce 
suntem şi a ceea ce am devenit, a locului de unde venim şi a aceluia spre 
care ne îndreptăm după cădere, a stării din care am fost răscumpărați. 
Astfel, pentru alexandrini, termenul gnostic desemnează creştinul de elită, 
creştinul desăvârşit, creştinul filosof care îşi justifică rațional credinţa. 

Simon Magul dizolvă morala: nu există nici vicii, nici virtuţi, dar 
inițiatul se poate mântui prin credința în el şi în soţia lui Elena! Alt 
practicant al magiei, Menandru, se considera mântuitorul ceresc, trimis 
oamenilor pentru a le aduce, pe pământ, tinerețea fără bătrâneţe, nemurirea 
terestră. Adepții lui, Saturnin şi Basilide au combinat erezia lui Menandru 
cu elemente pitagoreice şi au inventat profeți barbari printre cei ebraici. 
Carpocrate era onirolog şi postula că orice faptă omenească este 
determinată în mod necesar de demoni, Justificând astfel orice faptă 
imorală. Valentin, combătut de Tertullian, imaginează tot soiul de eoni, iar 
Marcion se exersează în mistagogie şi propovăduieşte căsătoria spirituală. 
Şi Taţian Asirianul, despre care am tratat mai sus, i-a păstorit pe encratiți, 
practicând abstinenţa şi repudiind prima pereche de oameni. Sever avea o 
atituduine antipaulinică şi interpreta într-o manieră originală şi falsă 
Vechiul şi Noul Testament. Să-i amintim şi pe ebioniţi (de la ebion, sărac) 
care considerau că lisus era un om ajuns la desăvârşirea morală şi 
intelectuală, dar că nu avea atribute divine. Personaj umil, născut din femeia 
obişnuită Maria, el nu le-ar asigura mântuirea, ci Moise. Alţi ebioniți îi 
recunoşteau natura divină, dar nu şi preexistenta în raport cu lumea creată. 
Cerint, o minte diabolică, propovăduia o împărăție de o mie de ani, în care 
lisus reînviat se va deda patimilor şi plăcerilor alături de cei aleşi. 

Nici unul dintre sistemele filosofice ale timpului, neoplatonismul mai 
ales, nu a scăpat influenței dualismului gnostic. Fie că a fost vorba despre 
simple disertaţii, apocrife, cosmogonii, apocalipse sau scrieri filosofice 
propriu-zise, doctrinele gnostice au exercitat o atracţie neobişnuită pentru 
spirite dintre cele mai diverse, de la Dante şi Hegel, la Dimitrie Cantemir. 

Evanghelia adevărului (0 gnoză a mântuirii valentiniană), Despre 
înviere (afirma învierea prin simpla credință), Despre cele trei naturi (0 
hristologie bizară pe baza distincţiei a trei naturi: pneumatică, psihică şi 
ilică), Despre originea lumii (sincretism al ideilor greceşti cu unele 
iudaico-elenistice şi egiptene), Scrisoarea lui Eugnostos (lumea este creată 
prin emanaţii succesive), Sophia lui lisus Hristos, Dialogul Mântuitorului 
şi Apocalipsa lui Adam (nu există nici un element creştin, ci o stranie 
relaționare a lui Adam de personaje ale semințiilor ebraice şi egiptene) sunt 
exemplare. Există peste 1000 de pagini de scrieri gnostice, multe dintre ele 
studiate încă insuficient. 

Gnosticismele au fost considerate, pe rând: o elenizare radicală a 
creştinismului în secolul al II-lea d.H., o erezie diabolică produsă de 

deformarea doctrinei creştine sub influența filosofiei greceşti, un fenomen 
precreştin de origine iraniană care a înglobat şi creştinismul, efect al crizei 
gândirii apocaliptice evreieşti, după căderea din anul 70 a Templului sau, 
pur şi simplu, nişte sisteme care îşi trag rădăcinile din speculaţiile 
apocaliptice ebraice şi iudeo-creştine. În filosofia românească contem- 
porană, Mircea Eliade şi loan Petru Culianu s-au evidenţiat ca unii dintre 
cei mai vizionari hermeneuţi ai fenomenului gnostic din toate timpurile. 


II.8. Şcoala din Alexandria 


Niciodată n-a existat în antichitate centru cultural de anvergura celui 
din Alexandria. Şcoala Învățăturilor Sacre sau Şcoala Cuvintelor din 
Alexandria se leagă de întemeierea teologiei ca ştiinţă. Aici s-au intersectat 
toate religiile răsăritului, cu iudaismul şi cu filosofiile clasice, mai ales 
platonice, ale gândirii greceşti. Putem afirma că această şcoală a apărut din 
necesităţi interne ale creştinismului, aflat în concurență cu elenismul, 
iudaismul şi gnosticismul. Celebra Bibliotecă din Alexandria, care număra 
peste 700 000 de manuscrise, adăpostea texte ale clasicilor greci şi mărturii 
ale spiritualității popoarelor orientale. 

În genere, ceea ce poate caracteriza cercetarea înţelepţilor alexandrini 
este raționalitatea. O raționalitate aparte, pentru că studiul ştiinţelor exacte 
se împletea cu speculaţia de tip platonic, cu sincretismul hermetic şi 
gnostic, iar metoda de interpretare era adesea alegoreza. Aici s-a născut 
Septuaginta şi tot aici îl întâlnim pe Philon, iudeul elenist care a construit o 
teologie centrată pe alegorie. Ni se propune o cercetare metafizică a credin- 
tei fundamentată pe puritatea textelor sacre, pe viziunea istorică asupra 
omului şi pe locul şi rolul oricărui popor sau culturi la progresul civilizației. 
Alexandrinii aveau o perspectivă soteriologică asupra istoriei, care a condus 
la ideea anteriorităţii creştinismului în raport cu păgânismul. 

Alegoreza va face carieră în Evul Mediu, deoarece pe logica ei, în 
varianta alexandrină, se va fixa hermeneutica biblică, adică ştiinţa şi arta 
interpretării textelor revelate. Philon a fost cel care a construit reguli 
pentru circumscrierea şi folosirea metodei alegorice, dar şi pentru 
realizarea sincretismului dintre platonism şi iudaism. Creştinii vor prelua 
metoda şi vor stabili că este singura capabilă să stabilească convergenţele 
necesare între Vechiul şi Noul Testament şi să introducă fără contradicții 
teologia Logosului în Pentateuh. Deşi nu se cunoaşte modalitatea în care 

creştinismul a ajuns în Alexandria, reprezentanții Universității din 
Mouseion au fost atacați sistematic pentru perspectivele lor intelectualiste 
pe tărâm teologic. 

Clement Alexandrinul este inițiatorul propriu-zis al teologiei ca 
ştiinţă. Sfromate-le sale, monument de erudiție şi rafinament, ridică pentru 
prima dată o problemă foarte gravă: creştinismul se confundă cu credința 
naivă sau cu acel creştinism subtil care presupune adânca utilizare a minții: 
gnoza? Gnoza, în sens creştin, reprezenta acea doctrină creştină care nu 
poate fi înţeleasă decât printr-o suită de raționamente. Se intră astfel în 
teologia speculativă. 

Referitor la raportul raţiune-credinţă, central în cugetarea 
alexandrinului, este lămurit întâi conceptul de gnoză. Aceasta se identifică 
cu deplina cunoaştere spirituală. Credinţa reprezintă baza oricărei cunoş- 
tinte şi cuprinde în sine, în mod potenţial, ştiinţa care este o treaptă 
superioară de mântuire. Ea este cea care primeşte şi păstrează Adevărul, dar 
ştiinţa este cea care-l cercetează şi-l înțelege. Pe temeiul acestor principii, 
gânditorii creştini de mai târziu au constituit întreaga teologie ştiinţifică, ce 
va culmina cu loan Damaschinul şi cu Toma din Aquino. Credinţa este 
prezentă ca suport pentru o bună pricepere, ca temelie pentru primirea 
adevărurilor revelate. lar pentru a primi credinţa trebuie să existe o condiție 
necesară: filosofia ca exercițiu intelectual. O idee foarte interesantă este 
cea potrivit căreia credința este dotată cu putere de înțelegere proprie. Ea 
mai este şi un criteriu infailibil, în legătură cu care, totuşi, orice 
demonstraţie sau căutare de dovezi este inutilă. 

Identificând patru surse ale adevărului: simțirea, mintea, ştiinţa şi 
supoziţia, fiecare având un loc şi un rol foarte bine precizate, Clement va 
observa că, în ciuda părerii comune că ştiinţa şi rațiunea pot împreună să 
demonstreze absolut orice, în ceea ce priveşte principiile, cauzele prime ale 
existenței, demonstraţia nu este posibilă. Numai prin credinţă se poate 
ajunge la cauza primă a universului. Creştinul desăvârşit sau gnosticul 
adevărat sau veritabilul filosof va ajunge la gnoză dacă acestei credințe îi va 
adăuga ştiinţa profană în ceea ce are ea valoros, dar şi exerciţiul 
contemplativ sau cunoaşterea cu inima. A cunoaşte cu inima reprezintă un 
mijloc extrem de puternic al cunoaşterii iluminative, de care şi profetul 
Isaia amintea când le reproşa evreilor că nu mai văd cu ochii şi nu mai 
înțeleg, cu inima. Este un mod de cunoaştere suprarațional, unitiv, esențial 
în teognozie. Numai în acest sens gnoza poate fi ştiinţa lucrurilor divine şi 

omeneşti şi a cauzelor acestora. „A primi învăţăturile bune şi a le respinge 
pe cele străine nu o poate face simpla credință, ci credinţa unită cu 
ştiinţa”!!. Aici Clement disociază gnosticul care uneşte ştiinţa cu credința 
de simplul creştin, căruia îi este proprie neştiința, ca lipsă de instrucție şi de 
învățătură. 

Plecând de la doxa platoniciană, întâlnită la cei fără minte şi fără 
erudiție, alexandrinul va compara şi identifica gnoza cu épistème, cu ştiinţa 
generalului, aflată dincolo de orice îndoială şi schimbare de perspectivă. 
Aşadar, raportul dintre gnoză şi simpla credinţă se pune în aceeaşi termeni 
ca cel dintre doxa şi €pisteme la Platon. Gnoza este ştiinţa indubitabilă, pe 
când simpla credință, nesecondată de cunoaştere, este părelnică, trecătoare, 
dilematică. Suprema gnoză este teognozia, iar aceasta din urmă este strâns 
legată de viața spirituală ca asceză. Cunoaşterea adecvată a lui Dumnezeu 
presupune experiența mistică a contemplaţiei. Acest tip de gnoză este 
legat de agape şi apatheia (condiţia care-l face pe gnostic stăpânul afectelor 
şi sentimentelor sale contrastante şi de neconciliat). Ultimul termen aparține 
filosofiei stoice şi va fi însuşit de patristica greacă pentru a evidenția 
atitudinea creştinului autentic, de fiecare dată când va fi nevoie. 

Cunoaşterea lui Dumnezeu este o temă predilectă în scrierile 
clementine. Dumnezeu se identifică cu Ideea de Bine la Platon: este 
abstract, transcendent, în legătură cu care nimic nu ni se poate comunica, 
necreat, nepieritor, mereu identic cu sine, etern, aspaţial, atemporal, unic, 
bun. Fie că se referă la Antistene sau Xenofon, fie la Cleante Stoicul (care 
credea că nu există un nume pentru Dumnezeu, ci doar atribute ale lui), fie 
la pitagorei şi neopitagorei, Clement se apropie de conceptul de Dumnezeu 
prin abstractizare: „Prin analiză, noi ajungem la inteligenţa originară, lăsând 
deoparte ființele ce-i sunt subordonate şi degajând corpurile de calitățile lor 
naturale. Astfel, suprimăm cele trei dimensiuni: profunzimea, lățimea şi 
lungimea. Ceea ce rămâne este un punct sau o monadă ocupând un anumit 
loc. Suprimaţi şi acest loc şi veţi avea monada inteligibilă”. Iată 
apofatismul ce anticipează speculaţia analitică plotiniană asupra Unului. 
Este vorba despre o mistică intelectualistă sau superintelectualistă. 
Singura modalitate de a-l cunoaşte pe Dumnezeu este contemplarea 


ll Clement Alexandrinul, Stromata I (35.3), Editura I.B.M al B.O.R., 
Bucureşti, 1982, p.30. 
1? Idem, Stromata (V, 71). 

(theoria). El poate fi denumit impropriu, neacoperitor de sens: Unu, Bun, 
Minte, însăşi Existenţa etc., dar ne folosim de aceste nume ştiind că nu dau 
seamă de Fiinţa lui. Numele divine dovedesc doar voinţa şi puterea divină, 
fiind termeni ce indică atributele sau diferitele relaţii dintre însuşirile sale. 

Un concept esenţial pentru teognozie este cel de epoptie sau de 
contemplare, care se circumscrie celui mai general de mistică. Prin 
mistică, Clement indică întâlnirea existențială cu Dumnezeul care ni se 
revelează prin Logosul întrupat. Este mistologia proprie filosofiei platonice, 
la care se adaugă unele elemente stoice. Se foloseşte de acest limbaj nu 
numai Clement, dar îl utilizează şi cea mai mare parte a teologilor 
patristicieni. Particulară în teognozia clementină este o metafizică destul de 
străină creştinismului apostolic. De aici importanța pentru filosofie, 
deoarece trădează exclusiv platonismul din secolul al II-lea. Totul este 
oferit în registru filosofic, putându-se vorbi despre o filosofie stromateică 
subiacentă. Pasul hotărâtor spre creştinism îl constituie teoria asupra bună- 
tăţii divine: bunătatea nu este un element natural, ci atributul unei persoane. 

Conceptul de Dumnezeu este revelat chiar de către Logos (care nu 
mai este o entitate în sine, în sens monist, ci a doua ipostasă a dumnezeirii). 
Clement precizează noţiunea şi concepţia creştină despre Logos, 
delimitând-o de cea philoniană şi de cea stoică şi apropiind-o de concepția 
aristotelică despre firea omenească. Logosul clementin este unic chiar dacă 
ne apare ca Logos sfătuitor, ca Logos mângâictor, ca Logos-Pedagog care 
ne revelează adevărurile dogmatice. Astfel, logosul creştin este opus celui 
philonian, omeniform şi neipostaziat, dar şi logosului stoicilor (rațiune 
absolută a universului, un absolut impersonal, logic). Formulează şi o idee 
absolut originală: înainte de întrupare, Logosul era fără nume şi necunoscut, 
pentru că numele reprezintă însăşi Fiinţa. Foloseşte pentru prima dată 
termenul prosopon, localizat ca şi chip, față, mască, persoană, pentru a 
desemna concret ființa reală, vie a lui Dumnezeu, ființă sesizabilă pentru 
modul omenesc de cunoaştere. Pune astfel bazele teologiei şi hristologiei 
teandrice: Dumnezeu este în om şi omul este în Dumnezeu. Este punctul 
de plecare pentru revalorizarea antropologiei: Logos întrupat înseamnă om 
îndumnezeit. 

De fapt, antropologia este strâns legată de cosmologie. Clement 
tratează problematica omului în cadrul concepției mai largi despre lume, 
despre universul perceptibil în care omul fiinţează. În cosmologie este 
antiplatonic şi stabileşte cu argumente că lumea a fost creată din nimic. 

Pentru el este de neconceput o materie care să preexiste creației. Apoi, nu 
numai lumea materială, ci şi cea spirituală, nevăzută, este parte a creaţiei, 
teză pe care Origen şi mai târziu Pseudo-Dionisie Areopagitul o vor 
dezvolta pe paliere proprii. Oricum, omul este prezentat ca un 
microcosmos ce concentrează în el toate elementele universului. Este 
creat şi adus la ființă prin voinţa liberă a lui Dumnezeu, deci nu se naşte ca 
urmare a unui proces evolutiv sau aleator al materiei. Există nu numai o 
origine divină, dar şi o unitate ontologică a omenirii. 

Prototipul uman este oferit de gnostic, omul înnoit, cunoscător şi 
inițiat în cele mai ascunse taine ale creaţiei şi aflat în directă legătură cu 
Dumnezeu. Constituită din asemenea oameni, umanitatea ar porni în 
direcţia restaurării transcendenței prin gnoză. 

Origen şi teologia lui sistematică, precum şi hermeneutica pe care o 
duce la desăvârşire, reprezintă un moment în istoria gândirii de o 
complexitate dovedită. Universul de idei al acestui filosof-teolog este uriaş şi 
ridică probleme metafizicienilor până astăzi. Coleg al lui Plotin în şcoala 
neoplatonică a lui Ammonius Sakkas, Origen avea să genereze dispute 
teribile din cauza unor teorii referitoare la veşnicia creaţiei, la apocatastază, la 
învierea trupului etc. Poziţia lui în creştinism este tot una intelectualistă, după 
care credința trebuie întărită cu dovezi raționale. Filosofia este o 
propedeutică la creştinism, dar este necesară transcrierea doctrinei creştine 
sub forma unui sistem care să poată intra în competiţie cu cele ale filosofiei 
greceşti, idee pe care o dezvoltă în Despre principii. Ca şi la Clement, creația 
sa presupune un mixaj al platonismului cu iudaismul şi cu creştinismul. 

Lumea este creația lui Dumnezeu. Materia constituie, ca la Platon, 
un element nedeterminat, capabil de a primi o determinare anume, dar nu 
este originea răului, ci este locul răscumpărării pentru ființele raționale. 
Astfel, cosmologia lui nu este una propriu-zisă, ci un prilej de a-şi expune 
antropologia cu nuanțe soteriologice. Distinge platonic între două niveluri 
de realitate: există o lume divină, inteligibilă, şi una sensibilă, inferioară 
celei dintâi. Între lumea văzută şi cea nevăzută există o serie de entități: 
fiinţele cugetătoare înrudite cu Dumnezeu, cu o natură spirituală, care se 
pot corporaliza dacă pică din demnitatea lor ontologică; corpurile cereşti; 
vieţuitoarele fără grai, eterul, cerul, lumea astrelor, dar şi a celor înviaţi; 
lumea vegetală. Apar aici două idei marcante: mai întâi, cea a unui regres 
pe scara ființelor, dar care îmbină sugestii neoplatonice cu conceptul creştin 
de liber arbitru, apoi ideea, cu o origine iudaică, a influenţei pe care lumea 


51 


Universitatea SPIRU HARET 


spirituală o are asupra celei materiale. Astfel, viziunea asupra răului se 
rotunjeşte: sursa acestuia nu este materia, dar nici Dumnezeu care este 
Binele în condiție absolută, ci apare dintr-o proastă utilizare a liberului 
arbitru de către ființele spirituale. De aceea, omul, prin evoluţie spirituală, 
poate anula crearea răului şi poate chiar conduce la transfigurarea însăşi a 
materiei. Doctrina liberului arbitru este, deci, centrală în cosmologie, ca 
şi în antropologie. A alege să trăieşti în acord cu voinţa şi legea divină 
înseamnă a acorda moralitatea cu raționalitatea. Numai omul are 
posibilitatea de a înțelege ordinea existentă în lume şi ierarhia celorlalte 
fiinţe, putând să prevadă şi să coordoneze evoluţia sinelui propriu. Omul 
este o făptură care se mişcă prin sine, în comparaţie cu făpturile 
neînsuflețite care se mişcă de la sine, adică au cauza mişcării lor în afară. 
Este la graniţa dintre fiinţele cugetătoare (la a căror lume poate accede prin 
virtute) cu ființele neînsuflețite, materiale, prin trup. Unitate a trupului, 
sufletului şi duhului de viață, omul este definit mai cu seamă prin suflet. 
Acesta este principiul de sensibilitate şi mişcare şi posedă voinţă proprie. 
El este canalul prin care putem auzi glasul lui Dumnezeu şi putem deveni 
părtaşi la preştiinţa divină care a stabilit şi necesitatea liberului arbitru. 
Dumnezeu ne creează ca fiinţe libere, dar nu prestabileşte aşezarea noastră 
pe drumul facerii binelui. Aşadar, preştiința divină nu înseamnă 
predestinare. Vom întâlni ideea la Boethius, în spațiu latin. 

Origen acordă, ca şi Clement, o mare importanță purificării trupului 
şi ascezei. Mistic intelectualist, având câteva idei comune şi cu Plotin 
(despre care vom trata mai târziu), indică un itinerariu al sufletului spre 
Dumnezeu, care presupune etapele purificării, iluminării şi unificării. 
Aceste trepte asigură trecerea de la chipul degradat de păcatul adamic al 
omului la chipul divin din el. Dar, spre deosebire de Clement, unde 
cunoaşterea mistică era piscul cunoaşterii de Dumnezeu, Origen consideră 
că iluminarea intelectuală se află deasupra ascezei sau purificării sufletului. 

Eshatologia sa decurge din mistică. A fost aspru criticat pentru o 
idee care susținea mântuirea tuturor, inclusiv a Satanei, probabil plecând de 
spiritual este cu putință, atunci aceasta se petrece în vederea revenirii la 
starea ontologică a creaturii de dinaintea căderii în păcat. Sfârşitul lumii va 
fi momentul revenirii tuturor sufletelor la Dumnezeu, atunci când acestea se 
vor mântui (apocatastaza). 

Dumnezeu este principiul tuturor lucrurilor, fiindu-i constitutive 
spiritualitatea şi necorporalitatea. Este o ființă cugetătoare simplă, monada 
absolută, raţiunea absolută şi rațiune de a fi a tot ceea ce este. Dar este 
şi modul şi măsura tuturor manifestărilor minţii raționale din om. Prin 
unirea mistică are loc conştientizarea desăvârşită a lui Dumnezeu, care 
devine conţinutul unic al minţii omului. Karl Rahner susține că la el 
întâlnim prima schemă a unei doctrine a simţurilor spirituale în cadrul 
teologiei inimii. A vedea cu ochii inimii înseamnă a cunoaşte regimul de a 
fi al naturilor inteligibile, în vreme ce a vedea cu ochii fizici înseamnă a 
cunoaşte ceea ce ţine de realităţile materiale. 

Hermeneutica lui este construită în opoziție cu exegeza iudaică, 
gnostică sau intens literală. Este pentru interpretarea alegorică şi consideră 
că semnificaţiile textelor revelate pot fi prinse abia după renunţarea la 
sensul literal. Fiecare text are un triplu sens: literal, moral şi spiritual. 
Trebuie să fim atenți la autenticitatea textului, la corectitudinea lui, dar 
trecerea la sensul spiritual se face prin surprinderea sensului moral, cel care 
aduce prefaceri în firea însăşi a hermeneutului. Abia apoi putem căuta 
înțelesul real, adică spiritual, cel care este echivalent cu constituirea celei mai 
înalte cunoașteri: contemplarea realităţilor inteligibile. Nota de 
intelectualism prezentă în teoria despre contemplare l-a apropiat de concepția 
filosofului păgân şi neoplatonic Plotin, pentru că prezintă teme similare luate 
din elenism: detaşarea de sensibil, conştiinţa de sine a sufletului identică cu 
ştiinţa divinului, căile mistice de înălţare a sufletului etc. 


II.9. Alte aspecte ale gândirii greceşti în secolul al III-lea 


Principala acuză a creştinilor adusă origenismului a ţinut de teoria 
subordinaţionistă a acestuia (manifestată într-un anume moment al 
evoluției sale spirituale şi care stabilea ierarhii între persoanele Treimii), 
care pregătea erezia lui Arie”. Termenul grecesc hypostasis, care pentru 
orientali clarifica specificitatea persoanelor divine, a fost înțeles de 


'5 Vladimir Lossky, Vederea lui Dumnezeu, Editura Deisis, Sibiu, 1995, p. 47. 

14 Karl Rahner, Le début d’une doctrine de cinq sens spirituels chez Origene, 
R.A.M., 1932, p. 113-145. 

15 Arie, libian şcolit de Lucian din Antiohia, a creat în sânul creştinismului o 
teorie rațională eminamente subordinaționistă: era respinsă divinitatea Fiului creat 
din voinţa lui Dumnezeu, dar nu şi din ființa acestuia. 

occidentali ca substanță divină şi criticat pentru abdicarea de la perspectiva 
monoteistă. În confruntare cu această erezie s-a stabilit unitatea de esență a 
persoanelor divine. 

Tot în Alexandria, filosofia creştină origeniană a început să fie 
acceptată de către unii şi criticată de alții. Elev al lui Origen, Dionisie din 
Alexandria continuă opera de recuperare a gândirii profane pentru 
creştinism: Platon, stoicii sau Pitagora şi Heraclit sunt puşi în legătură cu 
spiritualitatea creştină. În schimb, Petru din Alexandria nu a putut accepta 
doctrina platonic-origenistă a preexistenței sufletelor şi l-a încadrat pe 
Origen în curentul gnosticist. Metodiu din Olimp (mort la 312 d.H.), în 
celebra lucrare Despre liberul arbitru, soluţionează problema răului plecând 
tot de la existenţa liberului arbitru, dar respinge şi el preexistența sufletului 
rațional sau teoria lumii ca progresie infinită. Era, de asemenea, împotriva 
alegoriei şi chiar critică exegeza în liniile trasate de elevul lui Clement din 
Alexandria. Aceasta nu-l împiedică să alegorizeze în Bancherul, o scriere 
creştină amintind de dialogul cu acelaşi nume al lui Platon. 

Creaţia lui Origen a depăşit în scurt timp granițele Alexandriei, 
ajungând în Palestina şi Syria. Grigorie Taumaturgul (213-275 d.H.) îl 
idolatrizează pe Origen şi-i va fi recunoscător pentru cultura filosofică, dar şi 
pentru explicaţiile asupra textelor sacre. Alt gânditor, născut la Beirut şi care 
va avea grija bibliotecii înființate de Origen în Cezarea, Pamfil îşi va apăra 
maestrul de acuzaţia apartenenței la gnosticism şi chiar va prelua rolul pe care 
Porphirios îl va avea pentru Plotin, acela de a clasifica opera lui Origen . 

În paralel cu Şcoala din Alexandria, se constituia una şi la Antiohia. 
Tributară culturii greceşti clasice şi eleniste, Şcoala din Antiohia este 
adesea identificată cu direcţia antialegorizantă, deci antialexandrină. 


1.10. Şcoala din Antiohia! 


Nu se ştie cu precizie cine a înființat acest centru exegetic din Syria, 
dar este preferat Lucian din Samosata (martirizat în 312 d.H.) lui Diodor 
din Tars. Cel dintâi a fost şi profesorul lui Arie, dar numele lui se leagă de 
interpretarea istorico-gramaticală, deci literară, a textelor, armătura 
logică fiind aristotelică. În general, se consideră că antiohienii sunt 


'S Antiohia a fost întemeiată în anul 300 î..H. şi a purtat numele tatălui celui 
care a durat-o: Antiohos, genitorul lui Seleukos Nikator. A devenit capitală a 
provinciei romane Syria în anul 63 d.H. 


54 


Universitatea SPIRU HARET 


promotorii peripatetismului, în vreme ce alexandrinii erau aplicaţi 
platonismului şi neoplatonismului. Lucian se raporta la textele revelate 
printr-o metodă exegetică ştiinţifică, intens analitică şi nu accepta 
diatribele alegorice. Aşa s-a constituit ceea ce exegeții numesc text 
antiohian, precursor al celui bizantin, de mai târziu. 

Peste un secol numai, alături de Diodor din Tars, Teodor din 
Mopsuestia (profesorul lui Nestorie”) şi enciclopedistul Teodoret din 
Cir, Şcoala din Antiohia l-a format pe unul dintre cei mai străluciți 
hermenuţi ai creştinătăţii: pe loan Gură de Aur, supranumit astfel datorită 
extraordinarelor abilități în ale oratoriei. 


1.11. Şcolile neoplatonice de limbă greacă 


În secolul al III-lea o nouă tendinţă îşi făcea apariţia, la concurenţă cu 
apologetica creştină şi cu filosofia romană decadentă: neoplatonismul. 
Dacă neopitagorismul, platonismul eclectic şi greco-iudaismul încercaseră, 
prin reflectarea platonismului, să răspundă căutărilor religioase ale 
romanilor, un alt curent de gândire avea să pătrundă în lumea spiritului, tot 
la Alexandria. Neoplatonismul, continuator al temelor platonice pe care le 
tratează adesea diferit, este cea din urmă filosofie greacă antică şi este dublu 
sincretică. Se naşte din sinteza religiilor păgâne cu sistemele filosofice, însă 
nu căutarea principiului lumii are întâietate, ci identificarea Unului spre 
care năzuieşte sufletul întru mântuire. Este o teosofie, o mistică religioasă 
ce pune accent pe contemplare, pe tehnicile de purificare a sufletului. 

Există trei şcoli neoplatonice: Şcoala alexandrină, Şcoala siriană şi cea 
ateniană. Şcoala romano-alexandrină: Ammonius Sakkas (175-243 d.H.), 
mai mic cu 25 de ani decât Clement Alexandrinul, contemporan cu Irineu 
din Lyon, Tertullian şi Ciprian din Cartagina, avându-i elevi pe Origen şi pe 
Plotin, este considerat întemeietorul neoplatonismului. Original comentator 
al lui Platon, provine dintr-o familie creştină, dar rămâne păgân şi afirmă că 
filosofii greci au gândit tot ce a fost valoros despre Dumnezeu înaintea lui 
Hristos şi a creştinilor. Elevii săi au aflat de la el că totul este fundamentat 
pe un principiu divin unic. 


17 Nestorie a fost patriarhul Constantinopolului, începând cu anul 428, pentru 
cinci ani. Susţinea distincția între natura umană şi cea divină a lui lisus Hristos, ceea 
ce contravenea Crezului de la Niceea (325), prin care era afirmată unitatea celor 
două naturi. 

Plotin, bun cunoscător al platonismului, influențat de Philon, de 
Plutarh din Cheroneia şi de alți neopitagorei platonizanți, dar şi de stoici sau 
de peripatetici, a elaborat o filosofie cu caracter mistic-religios, o apologie a 
filosofiei păgâne într-o lume influențată din ce în ce mai mult de doctrina 
creştină. Concepţia despre Unu este centrală în teosofia lui, aşa cum reiese 
din Enneade-le sale, 54 de disertaţii grupate de elevul său Porphyrios în şase 
fascicole de câte 9 cărți, cele mai originale scrieri greceşti ale momentului. 

Lycopolis era locul unde filosofia se constituia ca şcoală a vieții şi 
mai puţin ca disciplină teoretică, în vederea transformării complete a 
sufletului, a purificării lui, a întoarcerii lui către realitățile subtile. Doctrina 
lui Plotin poate fi încercuită plecând de la cele trei ipostase, substanţe sau 
realităţi care derivă, sunt emanate!“ sau purced unele din altele: Unul 
(Hen), Intelectul sau Inteligența (Nous) şi Sufletul (Psyche). 

Realitate supremă, Divinitatea lui Plotin este Unul sau Binele, cu 
neputinţă de cunoscut (cunoaşterea presupune dualitate a subiectului 
cunoscător şi a obiectului de cunoscut), care nu este nici Fiinţa, chiar dacă 
este sursa inefabilă a întregii ființe. Unul dă întreaga existență, viață şi 
valoare acestei lumi emanate din sine, dar despre el nu putem afirma nimic: 
nici despre existența sa, nici despre esența sa. Este superior tuturor 
lucrurilor şi cauză absolută a tot ceea ce este. 

De ce era necesară afirmarea mai multor ipostase ale Unului? Pentru 
că Unul este bogăție infinită şi generozitate debordantă; chiar dacă nu este 
supus nici unei necesităţi şi nu posedă facultatea de a dori un altceva pe 
lângă sine, se răspândeşte din sine însuşi, tinde să se împrăştie în alte fiinţe. 
De aceea, deşi este Unu, se degradează în multiplicitate fără să piardă ceva 
din sine, aşa cum focul arde născând flăcări luminoase în ele însele sau cum 
soarele luminează totul fără a pierde ceva din lumina sa. Unul, deşi nu i se 
poate găsi un nume potrivit, poate fi gândit pozitiv şi înţeles ca principiul 
fiinţei şi al universului prin care totul poate fi explicat şi ordonat, dar şi 
negativ, în sensul că nu admite predicate. Deja a-l numi Unu este prea 
mult, dar nu avem de ales pentru a nu ajunge să-l considerăm atributul unui 
subiect diferit de el. 


'5 Emanaţie (aporroia) nu înseamnă la el creaţie, naştere sau producere a 
ipostaselor respective din Unul şi prin Unul, ci o „iradiere fără mişcare” sau o 
revărsare din sine fără pierderea substanţei. A se vedea Jean Brun, Neoplatonismul, 
Editura Teora, Bucureşti, 2000, p. 39. 

Primul născut din Unu este Intelectul, identificat cu fiinţa şi cu viaţa. 
Este principiul dreptăţii, al întregii virtuți şi al întregii frumuseți. El 
determină forma unei realități, o face să fie armonioasă sau frumoasă (iată 
câteva idei platonice alături de cea aristotelică a gândirii care se gândeşte pe 
sine). În fapt, Intelectul la Plotin este sinonim cu lumea platonică a 
Inteligibilului, a Ideilor care conțin modelele ideale ale tuturor lucrurilor. 
Dar Intelectul este şi lumea spiritelor care trăiesc în comuniune cu el, 
pentru că toate inteligenţele reunite îl constituie ca spirit unic. Este unitatea 
multiplicată conţinând multe idei care împreună formează un tot unitar. 
Intelectul contemplă Unul şi angajează o a treia ipostasă: Sufletul. 

În concepţia despre Suflet, Plotin este tributar temei platonice despre 
sufletul lumii, dar şi celei stoice despre divinitatea cosmică. Sufletul plotinian 
este situat între Intelect şi lumea sensibilă, căreia îi conferă ordine. El 
reprezintă totodată un gen de mişcare logică rațională, organizatoare. Creează 
o lume ordonată şi se divide în sufletele individuale (ale oamenilor, 
animalelor, plantelor). Sufletul omenesc este de aceea parte din Unu, el 
însuşi prezent în fiecare din noi. Atunci când percepem sensibilul prin 
simţuri, sufletul işi aminteşte dar şi simte inteligibilul din el printr-un gen de 
cunoaştere intuitivă imediată. Senzaţiile provenite de la simţuri sunt apoi 
corelate cu amintirea tuturor senzațiilor anterioare, dar şi cu anumite imagini 
sau reflexe ale Intelectului, rezultând o cunoaştere discursivă a lucrurilor. 

La rândul lui, Sufletul se situează deasupra lumii materiale, stadiul 
ultim al acestei difuziuni divine, punctul extrem sau lumina ce stă să se 
stingă. Aici întâlnim tenebrele răului, lumea neființei. Chiar dacă Unul este 
dispersat, absorbit în multiplu, multiplul aspiră să recâştige unitatea, 
iluminarea şi odihna în sursa sa originară. Mişcării de emanaţie sau a 
procesiunii „în jos” îi urmează mişcarea de urcare, de conversie, prin care 
sufletul , căzut în trup, adâncit în rău, se înalţă iar la principiul originar al 
ființei. Calea ascendentă — anodos — este similară dialecticii ascendente la 
Platon, ca şi calea descendentă — cafhodos — sinonimă cu dialectica 
descendentă la Platon. 

Materia, aflată „sub” cele trei ipostase (acest lucru nu trebuie înţeles 
în sens spațial”) nu este concepută, ca la Aristotel, determinabilă ca formă, 


19 „..„luerul cel mai înalt nu este şi cel mai îndepărtat; mai înaltul este de fapt 
mai interiorul: urci în sus urcând înăuntru”-vezi Andrew Louth, Originile tradiției 
mistice creştine, Editura Deisis, Sibiu, 2002, p.68. 

ci ca indeterminată, indeterminabilă şi despuiată de orice proprietate. 
Cel mult, sensibilul este reflexul accidental, trecător şi instabil al formei în 
materie, pentru că este oarecum inutil să căutăm cu orice preț determinări 
ale răului şi degradării. Plotin distinge paradoxal între o materie 
inteligibilă şi o materie sensibilă, marcă a originalității lui. Unul, fiind 
deasupra ființei, dă ființă Intelectului şi Sufletului; atunci acest „dat” este 
tocmai ceea ce au comun ca substanță: fiinţa. Aşadar, materia 
inteligibilelor este ființa pe care o primesc prin iradiere de la Unu. Materia 
sensibilă, în sensul în care o ştim cu toţii, este tocmai privația de ființă, 
neființa, privaţia de formă şi de calităţi. Tocmai ca privaţie de formă 
materia sensibilă dovedeşte o defecțiune, o lipsă, lipsa ființei. Dacă Unul 
sau Binele este dătător de ființă, ceea ce nu are ființă, adică materia 
sensibilă, iese din sfera Binelui. De aceea, lumea materială este rea” şi 
trebuie să ne sustragem ei pentru a ne întoarce la ființă. Într-un fel, răul este 
forma neființei, este un „ceva” fără conţinut. 

Plotin transformă materia în mijloc de accedere către arealul ființei: 
nu trebuie să stăpânim natura, ci trebuie să evadăm din lumea materială, să 
scăpăm de lanţurile ei. Acesta este şi scopul ascezei filosofice care 
aminteşte îndeajuns de intenția ascetică din Phaidon şi din Republica. 
Unul se dispersează şi se ascunde progresiv în multiple. Dar, în acelaşi 
timp, fiecare element, cu excepția Unului, se întoarce la principiul său, prin 
contemplarea inteligibilelor mai înalte. Extazul este cel în care omul devine 
acelaşi cu Unul. Dar nu este accesibil oricui, ci mai ales filosofilor care văd 
cu ochii minții frumuseţea inteligibilului. La el se ajunge prin asceza 
trupului şi prin iluminarea intelectuală. Sufletul face dovada dorinței de a 
se regăsi şi de a se resorbi în Unul universal şi inefabil 7. 

Porphirios (234-305 d. H.) a fost un adversar înverşunat al 
creştinismului, celebru pentru Isagoga” sau Comentariile sale la logica 
aristotelică din Organon, tradusă de Boethius şi livrată întregului Ev 


% Dar nu catastrofal de rea, de vreme ce permite sufletului individual să 
păstreze amintirea ÎInteligenţei şi să se reîntoarcă prin contemplaţie la Unu. 

” Frumuseţea ideii l-a făcut pe Henri Bergson să-l denumească pe Plotin 
filosoful filosofilor. Hegel însă credea că lectura Enneade-lor este obositoare şi 
temă, anumite teme fiind repetate până la obsesie, fără dezvoltări deosebite. 

2 Porfir Fenicianul-Discipolul lui Plotin din Lycopolis, Jsagoga (traducere 
din limba greacă, note şi comentarii de Gabriel Chindea), Editura Univers 
Enciclopedic, Bucureşti, 2002. 

Mediu, cu o importanţă covârşitoare în declanşarea certei universaliilor. 
Altfel, îl considerăm pe Porphyrios continuator al lui Plotin: şi pentru el 
filosofia contribuie la mântuirea sufletului, deci are funcţie soteriologică, 
nefiind necesară credința în Hristos. Raportându-se la creştinism, scrie 
Împotriva creştinilor, arsă în 435 din ordinul lui Teodosie al II-lea. Dar a 
rămas celebru pentru aşa-numitul Arbore al lui Porphyrios. 

Iamblichos din Chalcis (250-330 d.H.), adept al şcolii neoplatonice 
syriene, a fost elevul lui Porphyrios. A scris De mysterius (Despre Mistere) 
în care urmărea să justifice rațional teurgiile şi cultul zeilor. Dezvoltă, plecând 
de la un soi de neopitagorism bazat pe mistica numerelor, o filosofie 
apropiată de cea a lui Plotin, dar este ceva mai radical în concluzii: Unul 
plotinian devine un Unu şi mai originar, aflat deasupra Binelui, iar mântuirea 
este proprie mai degrabă preoţilor decât filosofilor. 

Şcoala neoplatonică din Atena: Proclus (422-486), în Comentarii- 
le sale la dialogurile lui Platon, îşi expune filosofia potrivit metodei 
euclidiene, sistematizând conţinutul ei în axiome şi demonstraţii. Elemente 
de teologie, adaptată în arabă (Kalam fi mahd al-Khair), apoi tradusă în 
limba latină, a cunoscut un larg ecou în filosofia occidentală a Evului 
mediu. Albert cel Mare şi Toma din Aquino cunosc această lucrare ca pe 
un tratat al lui Aristotel intitulat Liber de causis. Gerard din Cremona a 
tradus-o în latină în secolul al XII-lea şi a făcut ca doctrinele platoniciene să 
intre în mediile intelectuale. Despre aceasta vom vorbi atunci când vom 
arăta cum anume gândirea arabă a produs mutații în filosofia occidentală 
(tratatul pare arab, de secol IX), 

Damascius este cel sub care s-a închis Şcoala filosofică din Atena 
în 529, prin voinţa lui Justinian. Ultimă şcoală a filosofiei antice greceşti, 
ea va supravieţui în ciuda acestui incident, chiar şi morţii lui Boethius, 
gânditor aplicat aristotelismului şi platonismului în spaţiul latin. 


11.12. Părinţii capadocieni sau dogmatici 


Capadocienii sunt cei care au apărat creştinismul ortodox în fața 
ereziilor, dar şi minţi ilustre care au continuat, pe alte paliere, opera de 
construcţie interioară a doctrinei creştine cu sprijinul filosofiei. Începe 
epoca patristicii, iar primul Părinte al Bisericii este considerat Athanasie 
cel Mare, care a trăit între 295 şi 373 d. H. Cu el intrăm în faza unor 
încercări fericite de adâncire într-un vast exerciţiu metafizic şi speculativ, 
pe alocurea mistic. 

În genere, ceea ce filosofii indică a fi cunoaşterea lui Dumnezeu, 
pentru patristicieni este „vedere” a lui. Misticii vorbesc despre o asemenea 
vedere „faţă către faţă” care încheie travaliul teognozic. Athanasie vorbeşte 
chiar despre theosis, despre împărtăşirea din esența divinului la care sunt 
chemate ființele create. Există reminiscenţe origeniste, astfel încât 
cunoaşterea lui Dumnezeu prin contemplaţia mistică devine echivalentă cu 
accederea, prin puterea creatoare a Logosului, la starea de nedevenire, la 
adăstarea nemodificată în ființă . 

Cosmologia pare simplistă: un prim act al generării ființei create este 
urmat de un al doilea, de imersiunea Logosului în lume, prin care orice 
creatură primeşte o amprentă divină. Logosul este prezent în făpturile create 
şi este principiul inteligibilității prin care îl înţelegem şi cunoaştem pe 
Dumnezeu. Este o oarecare depărtare de platonism, dar şi de mistica 
intelectualistă alexandrină. Distingem deci o concepție în care teognozia nu 
este căutată pentru ea însăşi, ci ca suport efectiv pentru o restaurare 
ontologică a umanului prin ideea de nedevenire, de nestricăciune. 

Logosul este considerat creatorul lumii din nimic, adică din neființă. 
El însuşi necreat, Logosul scoate creaturile din neființă şi le conferă 
posibilitatea de a avea ființă (şi nu alegoric, ci în sens propriu). De aceea, el 
este şi Raţiune a universului ce ni se prezintă ca o lume ordonată. Aşadar, 
universul nu este alogos, adică absurd, lipsit de logică interioară, ci 
inteligibil raţional. Totodată, Logosul împiedică degradarea lui până la 
starea de neființă, la care s-ar întoarce lumea dacă şi-ar încheia acţiunea. 
Este o remarcabilă răsturnare a antinomiei metafizice dintre ființă şi neființă 
prin sensul acordat „căderii”. Ideea va apărea la gânditorii creştini apuseni 
din secolele al IV-lea şi al V-lea. Athanasie rămâne important pentru 
relaţia complexă pe care o imaginează între om şi univers: căderea în 
neființă poate fi specifică lumii, deci şi omului. Este vorba despre o 
ontologie binară, una a umanului şi alta a universului, care reclamă 
întoarcerea la ceea ce este ființa pentru a avea ființă. 

Vasile din Cezareea (-329-379 d.H.), filosof şi retor, a scris o 
colecție de omilii intitulată Mexaimeron, importantă pentru istoria 
filosofiei. Autorul se dovedeşte un bun cunoscător al ştiinţelor din vremea 
sa, încercând să explice ştiinţific crearea lumii şi fenomenele legate de 
creație aşa cum apar ele în textele revelate. Este prima încercare de 
raportare ştiinţifică la datul revelat, care debutează cu o analiză a 
conceptelor de materie şi timp. A crea în timp înseamnă a crea timpul, 

materia, dar nu trebuie să ne imaginăm că, la începutul lumii, ar fi existat o 
materie inițială comună tuturor. Potrivit planului divin, a fost conferită 
fiecărei clase de ființe materia specifică. lată o critică a noțiunii 
platoniciene de materie increată, care anticipează chiar şi criticile moderne 
ale noţiunii de substanţă. 

Împotriva unei mişcări ariene radicale a anomeilor, care profesau o 
dialectică şi un intelectualism exagerate în teognozie, Vasile va scrie 
Contra lui Eunomie, o lucrare în care va ataca multe dintre teoriile 
agnostice ale acestuia. Anomeii susțineau că între Dumnezeu şi lisus 
Hristos există o neasemănare radicală. Dumnezeu este monada perfectă, 
lipsită de atribute, deci simplă, o unică ousia. De-aici imposibilitatea de a 
accepta egalitatea de esență între Dumnezeu şi Logosul întrupat. Vasile va 
replica prin indicarea semnificației corecte a termenului ousia: aceasta este 
fiinţa lui Dumnezeu, centrul lui care radiază spre celelalte ipostase al sale, 
fără să piardă ceva din sine (idee neoplatonică). 

Disputei asupra noţiunii de ousia i s-a suprapus una referitoare la 
statutul numelor pe care le utilizăm pentru a desemna obiectele 
cunoaşterii noastre. Eunomie vorbea despre nume inventate, subiective, rod 
al minţii prin reflecţie, care nu denumesc realități efective şi nu asigură 
cunoaşterea obiectului, dar şi despre unele nume obiective, care exprimă cu 
adevărat esenţa obiectului de cunoscut. În acest ultim caz, recunoaştem 
amestecul platonismului cu teoria despre rațiunile seminale a stoicilor. 
Vasile va respinge această distincție: orice nume este rezultat al reflecţiei. 
Plecăm de la atributele percepute ale oricărei ființe create şi ajungem la 
conturarea de concepte, apoi le numim pentru a exprima calităţile şi relațiile 
lor cu alte ființe create sau obiecte (dacă este vorba despre obiecte). Dar 
niciodată nu putem epuiza conceptual sau prin concepte conținutul de 
esenţă al unei ființe. Mai rămâne ceva care scapă analizei intelectuale. 

De aceea este practic imposibil să putem exprima într-un singur 
concept esenţa divinității, deşi există două sensuri ale cunoaşterii: una de 
la om înspre lucruri şi una de la Dumnezeu spre noi (revelaţia). Vasile 
apasă pe incognoscibilitatea fiinţei lui Dumnezeu şi redefineşte sensul 
ousiei: ousia desemnează fiinţa inaccesibilă a lui Dumnezeu. Doar 
energiile sale îl manifestă exterior. A-l cunoaşte nu înseamnă a-i contempla 
ousia, ci a cunoaşte raporturile interne în cadrul Treimii ca unitate, adică a 
te uni cu el prin iubire. Este ideea care va atenua puțin spiritul misticii 
intelectualiste preferată de alexandrini. 

Concepţia sa despre om este centrată filosofic pe problema 
cunoaşterii de sine şi pe cea a libertăţii interioare ca liber arbitru. Dar 
este şi o antropologie a persoanei: omul are ființă atâta vreme cât se află 
în raport de asemănare cu creatorul său. Neasemănarea, asumată de noi prin 
exercitarea adamică a liberului arbitru, ne condamnă la depărtarea de ființă 
şi la surparea în neființă. 

Grigorie de Nazianz sau Teologul (329-389 d.H.) se apropie mult 
ca profil intelectual de Vasile cel Mare, urmând aceleaşi şcoli şi fiind chiar 
colegi. Influențat de stoicism ca şi Clement şi Origen, de platonism şi 
aristotelism (de unde preia conceptele logice şi ontologia), Grigorie de 
Nazianz este partizanul ideii că sensul vieţii omeneşti nu stă numai în 
depăşirea lumii senzoriale, ci şi în realizarea fericirii prin concordanța 
dintre activitatea gândirii şi viaţa omului, în armonie cu viaţa universului 
stăpânit de rațiunea divină. 

Raportul lui cu filosofia este dilematic: angajat şi el în disputa contra 
lui Eunomie, căruia îi reproşează raționalizarea excesivă a dogmei, 
Gregorie este tentat să renunțe la exercițiul logic incorect utilizat in 
chestiunea tainelor divine. Dar foloseşte termeni filosofici pe care îi ia din 
stoicism, cinism şi neoplatonism pentru a-şi expune concepţia despre 
Treime, despre cunoaşterea ei prin contemplaţie. Desigur nu este o mistică 
intelectualistă, ci una ascetică, iar asceza este una morală, nu culturală. 

În Despre sine face o apologie a credinţei în acord cu raţiunea. 
Trebuie să acceptăm adevărul revelat prin credință (mai întâi acceptăm 
mesajul cu credință şi apoi ne încredințăm asupra lui, adică găsim 
argumente raționale pentru susținerea lui), idee care o să apară la Augustin 
(fides quaerens intelectum), la loan Scottus Eriugena, până la Anselm de 
Canterbury cu al său argument a priori privitor la existenţa lui Dumnezeu. 
Orice încercare de a-l cunoaşte pe Dumnezeu trebuie să debuteze cu 
acceptarea existenței Logosului ordonator şi să continue cu înțelegerea 
atributelor divine: infinitatea şi eternitatea. 

Afirmația Eu sunt Cel ce Sunt obligă la identificarea lui Dumnezeu 
cu Fiinţa. Dumnezeu este ființa nesfârşită şi nemărginită, eliberată în 
întregime de natură şi de timp, concepție care va face carieră prin loan 
Damaschinul. Fiinţa este cunoscută de ea însăşi prin ea însăşi; de unde 
imposibilitatea noastră de a o cunoaşte în timpul vieţii trupeşti. Între noi şi 
Fiinţă se interpune acel întuneric care împiedică misterios cunoaşterea. Este 
anunțat apofatismul lui Pseudo-Dionisie Areopagitul. În plus, este o 

teognozie centrată nu pe Ideea de Unu, ci pe cea a Multiplului în Unu: 
mintea se înalță piramidal de la triadă la monadă, dar ceva determină 
intuiţia esențială că esența divinului presupune mult mai mult decât 
viziunea unității lui. Perspectiva cunoaşterii Unului prin identificarea cu el a 
lui Plotin este depăşită. Grigorie ajunge la Unu, dar nu-l mai poate analiza 
sau desface şi pe acesta. 

Grigorie de Nazianz descoperă Logosul în orice lucru care este şi 
postulează existența unei raţionalități a cosmosului şi a omului. 
Antropologia este una aparte: chiar şi trupul nostru este logikos, adică apt 
să se folosească de rațiune, pentru că iradiază prezența Logosului Creator. 
Conceperea Logosului-creator ca structură a universului a fost posibilă 
datorită îmbinării viziunii biblice din Geneză cu doctrina platonică a 
existenței Formelor. Deci, trebuie să raportăm termenul logos la cel de 
systema Şi la cel de telos şi să-i clarificăm sensul: Logosul este structura, 
dar şi scopul lumii şi al nostru. Ousia lui Dumnezeu reprezintă un noian 
de fiinţă nesfârşită, care proiectează mintea mai presus de orice noţiune de 
timp şi de spațiu. De aceea, scopul teognoziei nu trebuie să fie continua 
căutare de cunoştinţe pozitive, ci o experiență a ceea ce este mai presus de 
înțelegere. V. Lossky descoperă aici o clarificare a tipului de teologie 
valabilă care întrunea adeziunea capadocienilor: teologia apofatică”. 

Grigorie de Nyssa (~335-~395 d.H.), fratele lui Vasile cel Mare şi 
profesor de retorică, aşază raportul raţiune-credință în centrul preocu- 
părilor sale, considerând că raţiunea trebuie totuşi subordonată credinței. A 
scris Despre crearea omului şi Viaţa lui Moise, în care îmbină aspecte ale 
cugetării origeniste (teoria preexistenței sufletelor, deşi nu există un acord 
în acest sens; metoda alegorică şi doctrina apocatastazei) cu elemente ale 
gândirii celorlalți capadocieni. Mistica lui este o dezvoltare a celei 
origeniste, dar contemplarea nu mai reprezintă scopul final al ridicării 
sufletului către Dumnezeu, ci un mijloc de a realiza urcuşul. Întregul 


* Aceasta era teologia corectă, valabilă. Apofatismul prezent în teologie nu 
permite transformarea acesteia într-o filosofie religioasă, crede V. Lossky. 
Dimpotrivă, tocmai apofatismul este cel care apropie discursul teologic de cel 
metafizic, după părerea noastră; vezi V. Lossky, Vederea lui Dumnezeu, Editura 
Deisis, Sibiu, 1995, p. 39. 

demers mistic se centrează pe conceptul de epectază”, care înseamnă 
permanenta înaintare în cunoaşterea divinității. 

În Viaţa lui Moise este exponentul unui apofatism rafinat 
(apophasis/apophatikos-negaţie/prin negaţie), care presupune un continuu 
progres în cunoaştere şi este de nedespărțit de urcuşul spiritual nesfârşit. 
Mintea noastră trebuie să fie pregătită pentru a primi revelarea misterelor 
divine, pentru ca, apoi, pe fiecare treaptă a vieţii spirituale, să descopere 
realitatea divină din altă şi altă perspectivă. Cunoaşterea dintr-un anume 
moment trebuie depăşită pentru a urca pe altă treaptă, într-o altă ordine de 
cunoaştere. Nous-ul înaintează în cunoaşterea negativă descoperind pe 
parcurs că Dumnezeu nu poate fi cunoscut plenar. Distinge între Logosul 
divin şi logosul uman şi consideră că abilităţile noastre de cunoaştere sunt 
o imitație a Raţiunii lui Dumnezeu. 

Cosmologia lui este una deosebită şi lămureşte natura materiei şi 
raportul dintre Fiinţă (Dumnezeu) şi ceea ce este creat, ființă 
determinată. Presupoziţia de bază este aceasta: lumea a fost creată din 
nimic, din neant, ceea ce înseamnă o delimitare de poziţia lui Platon în 
chestiunea creaţiei (Demiurgul sau Necondiţionatul este un ordonator al 
universului care creează substanțe şi dă formă unei materii amorfe care 
există dintotdeauna în afara lui), dar şi de cea a neoplatonicilor, după care, 
cum am văzut, lumea apărea prin propagarea Binelui, prin comunicarea 
instantanee şi risipirea fără limite a Unului. Materia este structurată pe 
trepte, unele superioare, unele inferioare, fiindu-i proprie schimbarea. Aşa 
cum, din neant, avea să devină altceva decât nimicul, tot astfel, din acest 
moment, ea devine, se tot transformă. Aceste modificări ale materiei, 
precum şi calitățile materiei (calitate, cantitate, culoare etc.) sunt numai 
realităţi gândite. Sunt astfel doar pentru mintea noastră, care distinge între 
ele. Problema, în fapt, stă în a arăta, cum va face loan Damaschinul mai 
târziu, că este imposibilă coeternitatea a ceea ce a fost adus la existență din 
neant cu ceea ce, prin sine, este neoriginat şi dintotdeauna. Grigore afirmă 
preexistenţa Principiului şi începutul în timp al materiei care primeşte 
determinări. Nu există însă nici un principiu al cauzalităţii care să facă din 


* De la epektasis — întindere, urcuş, epectaza semnifică mişcarea ascendentă 
a sufletului către treptele superioare ale harului, fiind atras de Dumnezeu. Acest 
urcuş va fi asimilat de Pseudo-Dionisie Areopagitul cu elanul dinamic al erosului 
divin în ființa noastră. 

lucrurile create efecte ale „cauzei” Dumnezeu. Înţelegem că Dumnezeu nu 
creează dintr-o necesitate interioară lumea, ci dând curs libertății sale de 
voință. Universul putea foarte bine să nu existe. Dar el este creat totuşi din 
nimic, prin libera voinţă a Creatorului, urmând ca el să nu mai poată fi 
niciodată întors la starea originară (de dinainte de trecerea de la starea 
nimicului la cea a existentului). Ideea apare la Grigorie de Nyssa: dacă 
privim dinspre ființa determinată, ea se constituie contingent, dar de existat 
va exista totdeauna. Concluzia aceasta urmează premisei că Dumnezeu 
posedă atributul voliției neschimbătoare. 

În privința ambiguităţii pe care sinonimia termenilor ousia şi 
hypostasis o năştea, Grigorie a avut meritul de a distinge clar între ele: 
ousia este esenţa comună a celor trei persoane dumnezeieşti, iar 
hypostasis este subzistența personală, individuală a fiecăreia. Astfel, 
Dumnezeu este conceput ca unitate de fiinţă şi ca treime de ipostase. 
Conceptul de voință divină stă în strânsă legătură cu cel de bine: ceea ce 
vrea fiinţa perfectă este bun şi bine făcut când se traduce în act. Revine la a 
spune că tot ceea ce este creat în sens tare: creaţia este bună, nu o copie 
imperfectă a Lumii ideilor platonice. 

Şi sufletul şi trupul sunt după chipul lui Dumnezeu, dar un chip 
echivalent celui al stării finale, de îndumnezeire, nu un chip-tipar prezent în 
noi în manieră desăvârşită. Dar amprenta sa se află în toată creaţia, deci şi în 
noi. Prin păcatul adamic, strălucirea acestui chip a fost eclipsată (idee care 
seamănă mult cu una plotiniană) şi contemplaţia, încercarea grea a urcuşului 
spiritual, o va reface. Epectaza este cea care reclamă apofatismul, ca metodă 
ce trebuie aplicată. Sufletul este o substanţă creată şi rațională, dar care nu 
se ştie dacă a preexistat sau nu trupului (în sens platonic) şi nici nu prezintă 
atributul nemuririi separat de acesta. Sufletul şi trupul vor supravieţui 
deopotrivă (ca trup îndumnezeit animat de nous) sau vor pieri împreună (ca 
aneantizare prin ateognozie, prin necunoaştere de Dumnezeu). 


11.13. Părinţii siro-palestinieni şi alexandrini 


Chiril al Ierusalimului (315-386 d.H.) se înscrie tot în perspectiva 
cunoaşterii relative în teognozie: natura noastră ne prilejuieşte o anumită 
cunoaştere a lui Dumnezeu, dar parțială. A-l cunoaşte pe Dumnezeu 
reprezintă recunoaşterea necunoaşterii de el. A afirma că-l cunoşti 
înseamnă a nega că o poți face. 

Ioan Hrisostomul/ Gură de Aur (344-407 d.H.), amintit doar în 
subcapitolele precedente, a fost un reprezentant de seamă al Şcolii antiohiene. 
Este cel mai mare orator creştin din secolul al IV-lea şi a scris cel puţin o 
operă cu răsunet, Contra anomeilor, în care a introdus ideea condescendenţei 
divinității în privinţa rezolvării problemei cunoaşterii ei: este o cunoaştere 
adecvată puterii minţii noastre, dar relativ scăzută. Nu cunoaştem fiinţa 
pură, ci reflectarea ei, ca în oglindă, în minte. La rândul ei, mintea noastră 
este o oglindă imperfectă care deformează. Astfel critică ideea cunoaşterii 
depline de către om a esenței divinității, pe care o apăra Eunomie. 

Natura lui Dumnezeu este simplă, fără formă, fără compoziţie 
(asynthetos) şi niciodată nu va fi obiectul cunoaşterii depline. Dar poate fi 
cunoscută prin „ieşirile” în afară ale ființei sale. Se instituie un raport de 
sublimitate între creatura dornică de cunoaştere şi Creatorul milostiv şi 
înțelegător. Doar Logosul încarnat posedă cunoaşterea desăvârşită a lui 
Dumnezeu, în sensul contemplației şi comprehensiunii complete. Înainte de 
întruparea Logosului, îngerii îl vedeau pe Dumnezeu prin gândire, cu ochii 
minții, sau prin imaginaţie în naturile lor pure şi veghetoare. 

Deşi pare agnostică, teoria cunoaşterii de Dumnezeu la loan-Gură de 
Aur face parte dintr-o mişcare mai largă a cugetării antiohiene: Dumnezeu, 
de nevăzut şi de necunoscut, iese din sine şi se pogoară la fiinţele create 
pentru a li se face cunoscut. Nestorienii, de exemplu, puneau egalitate 
între cunoaşterea lui Dumnezeu şi perceperea naturii omeneşti a lui Hristos. 

Teodoret din Cyr (393-453d.H) scrie Cerşetorul sau Nestatornicul 
în care profesează un agnosticism aproape radical în privința cunoaşterii 
de Dumnezeu: nici contemplația, nici gândirea discursivă, nici extazul 
mistic nu ni-l descoperă . Singura modalitate de a şti ceva despre el rezidă 
în îndurarea acestuia de a ni se revela, desigur parțial. 


1.14. Neoplatonismul creştin şi păgân de limbă latină 


Buna înţelegere a doctrinelor neoplatonice elaborate de latini asigură 
accesul la direcţiile de gândire ale celui care a influențat enorm gânditorii 
Evului Mediu: Augustin din Hippona. Vom vedea câte îi datorează acestuia 
Anselm din Canterbury, ilustrul Toma din Aquino, Bonaventura şi chiar 
modemul Descartes. 

Marius Victorinus (m. 363 d.H.) îşi foloseşte cu abilitate profundele 
cunoştinţe de neoplatonism, îndeosebi din Porphyrios, pentru elaborarea 

teologiei sale trinitare, menită să apere dogma de la Niceea. Astfel construieşte 
o varietate originală de neoplatonism”. Este cunoscut mai ales pentru lucrările 
Despre naşterea Cuvântului divin şi Împotriva lui Arie, dar şi pentru 
traducerea Enneade-lor plotiniene, din nefericire pierdută, dar la care 
Augustin a avut acces. Iniţial profund anticreştin, s-a apropiat de creştinism 
tocmai pentru a desluşi cum Fiinţa absolută poate avea un început temporal. 

Nenăscută, Fiinţa nu putea lua naştere şi aceasta este paradoxala 
întrebare legată de incarnarea Logosului (egal ca esență cu Dumnezeu). 
Imuabil, Dumnezeu sau Fiinţa nu poate da naştere unei Fiinţe egale cu sine 
ontologic. De vreme ce se autocauzează, Fiinţa nu poate fi concepută ca 
ceva căruia i se poate adiționa ceva, în sensul substanței sau existenței. 
Victorinus încearcă să rezolve dilema prin recursul la platonism: 
Dumnezeu este Unu şi cauză a tuturor ființelor. Este preființă care stă ca 
temei pentru fiinţele determinate, existente sau doar potenţiale. Cum fiinţele 
potenţiale nu sunt încă, adică le este proprie nefiinţa, înseamnă că Unul este 
şi Prefiinţa şi Fiinţa însăşi şi Nefiinţa (ca ceva ce cauzează ceea ce încă nu 
este ca atare). Unul generează sau produce multiplele şi de aici o ontologie 
gradată care pleacă de la fiinţa adevărată (intelectibilul) şi ajunge la 
fiinţă, iar de-aici la nefiinta neadevărată şi, în fine, la neființă. Dacă 
nous-ul ca intelectibil iluminează sufletul omului, acesta îşi capătă abilitatea 
intelectuală, fiind o substanță care izbuteşte să priceapă ceea ce este 
adevărat sub acţiunea iradiantă, luminatoare a celui dintâi. Această teorie 
a iluminării intelectuale va fi centrală în gnoseologia augustiniană. 

Nefiinţa neadevărată este constituită din ceea ce nu aparține ca atare 
planului material, dar poate fi în sufletul intelectual, fiind deci şi nefiind 
totuşi. Nefiinţa, cum indicam mai sus, aristotelician poate, este embrionul a 
ceea ce nu este încă, dar poate fi; iată cum cercul se închide şi prin Neființă 
este reafirmată de fapt Fiinţa şi Preființa. Toată această arhitectură ideatică, 
fără dubiu plotiniană, va fi coroborată cu teoria Logosului creştin. 
Prefiinţa, temeiul oricărei ființe, este chiar Logosul întrupat, o ființă 
„anterioară” celorlalte fiinţe, care sunt prin ea. 

Dumnezeu ca atare este deasupra a tot ceea ce ne-am putea închipui, 
cumva şi dincolo şi dincoace de ființa adevărată, de ființă, de neadevărata 


3 Henri Irénée Marrou arată că el „creează cu adevărat acest neoplatonism 
creştin de expresie latină în Biserica în antichitatea târzie (303-604), Editura Teora, 
1999, p. 96. 


67 


Universitatea SPIRU HARET 


ființă şi de neființă. Recunoaştem aici apofatismul în forma sa cea mai clară. 
Dumnezeu este nimic din ceea ce este, adică nu e ceva din cele ce sunt. Prin 
Plotin, prin Proclus, apofatismul avea să fie apanajul celor care aleg să spună 
ce nu este Dumnezeu, să afirme prin negaţie. Dintre toţi, Pseudo-Dionisie 
Areopagitul va fi exemplar. lată cum trece Victorinus de la speculaţia 
filosofică pură la justificarea, pentru creştinism, a Logosului incarnat. 

Creştin de asemenea, Chalcidius era deja cunoscut în secolul al III-lea, 
de vreme ce Origen îl menţionează. Este cunoscut pentru traducerea unor 
fragmente din Timaios, livrându-l gânditorilor latini pe Platon. El însuşi 
idealist, distinge între o lume a arhetipurilor, inteligibilă, şi una a 
simulacrelor, a imaginii, a copiilor. Platonician, arhetipul este Ideea lipsită 
de corporalitate, de atribute, comprehensivă pe cale raţională şi intelectuală. 
Ideile ca atare se nasc din gândul lui Dumnezeu. Ele încep să fie atunci 
când el le gândeşte, iar Chalcidius le denumeşte intelecţii. Aşadar, 
Dumnezeu este prin asemănare cu lumea Ideilor. Fiind veşnic, producând 
nestingherit Idei prin actul gândirii, lumea sensibilă, la rândul ei, copiază ceea 
ce este veşnic ca atare. Dacă Dumnezeu este veşnic, cugetarea lui este 
aidoma, nefiind limitată temporal (şi Augustin şi Toma vor vorbi despre 
cunoaşterea absolută şi simultană pe care o posedă Dumnezeu). Nu alege un 
moment în care creează Ideile şi un altul în care încetează de a o mai face. 
Lucrurile sunt, de semenea, imaginea reflectată de-a pururi a acestor Idei. 

În ce priveşte lumea câpiilor, a simulacrelor, Chalcidius o concepe ca 
materială şi veşnică, posterioară logic, nu cronologic lumii arhetipurilor, a 
Ideilor sinonime cu Binele Absolut, cu Dumnezeu. Materia ei, pe care 
Chalcidius o denumeşte silva, un termen ce i se pare potrivit cu 
semnificaţia grecescului Pyle, nu este nici ea compusă, ci simplă. Este 
principiu în măsura în care reprezintă potenţialitatea absolută lipsită de 
determinări, pentru că determinarea de orice tip ar limita-o, or ea este, 
temporal vorbind, veşnică. E. Gilson remarca just că „ea nu este decât 
posibilitatea de a fi sau de a nu fi corp”. Restrânsă la conceptul de simplă 
posibilitate, materia ridică probleme gnoseologice majore: ceea ce este 
doar posibil poate să nu fie şi poate chiar nu este: aşadar este greu de 
cunoscut ceea este doar posibil şi încă neactual, după cum nici percepția nu 
ne ajută să ştim ce este materia în esența sa. Deci materia, concepută ca 


% Étienne Gilson, Filosofia în Evul Mediu, Editura Humanitas, București, 
1995, p. 111. 

infinită şi nedeterminată, are un statut ontologic neprecizat, pendulând între 
corporal şi necorporal. Nefiind nici pe de-a-ntregul asemenea Ideii, nici în 
mod absolut sensibilă, materia ajunge să fie definită de Chalcidius ca ceva 
ce „îşi ia substanţa exclusiv din forma născută”. 

Între Ideile-Fiinţă şi materia-neființă, el interpune un al treilea grad al 
ființei: lucrurile pe care Ideile le creează în materie. De aici necesitatea de 
a distinge şi între Idei-ca-ldei-în-sine şi Idei-ca-idei-în-lucruri. Prezenţa 
Ideii în lucruri este ceea ce le determină forma specifică. Species nativae se 
numesc aceste lucruri care primesc o formă specifică în momentul 
corporalizării lor. Forma sau specia desemnează la Chalcidius acelaşi lucru. 
Aşadar, între Idei şi materie aşază şi formele înnăscute, cele care au 
corporalitate şi ne pică sub simţuri. Dar, în bună logică, să reținem că 
materia este ceea ce este prin forma sa. 

Problema era de a şti dacă sufletul poate constitui o asemenea formă 
înnăscută, ca la Aristotel, unde sufletul era conceput ca formă a corpului. 
Chalcidius va trebui să excludă o astfel de posibilitate prin care sufletul ar 
fi un accident al corpului, prin natura lui pieritor. Ca şi Augustin mai târziu, 
conchide că sufletul este o substanță spirituală dotată cu putere de raționare. 

Merită menţionat şi Macrobius, citat de Cicero în De republica cu al 
său In Somnium Scipionis. Pentru acesta, în cel mai pur stil platonic, 
gradul cel mai înalt al Fiinţei este Binele din care se naşte Nous-ul sau 
Inteligența (ce conţine totalitatea Ideilor sau modelele tuturor lucrurilor). 
Din Nous se naşte Anima, Sufletul, prin autoreflecţia celui dintâi. Sufletul 
conține totalitatea sufletelor individuale, iar acestea fie contemplă ce se află 
deasupra lor, fie cad, adică intră în trupuri şi uită ce au contemplat. Plotin 
este prezent aici pretutindeni, ca si doctrina anamnesis-ului platonician. 

Toate aceste gradații ale ființei sau trepte sunt doar paşi ai minții 
noastre spre aprehendarea pe calea distincţiilor a ceea ce per se este o unitate. 
Scizura efectivă apare doar atunci când materia înghite o parte dintre suflete, 
pe cele căzute. Căderea presupune în fapt o alunecare şi o împărtăşire din 
inteligență, judecată, abilitate practică etc. (toate acestea constituie esența 
sferelor cereşti). Un fel de dar plin de bunăvoință al divinității de-a oferi 
sufletului căzut şansa conversiunii la originile sale, la unitatea primordială. 
Macrobius a fost însă păgân şi nu a urmărit să dezvolte o asemenea teorie cu 
scopul de a justifica vreo dogmă creştină. Dar vom reveni asupra lui atunci 
când vom trata despre gânditorii Şcolii din Chartres. 

1.15. Patristicienii occidentali ( de orientare latină) 

Dintre patristicienii latini, mulți neinteresanţi pentru istoria filosofiei, îi 
amintim pe Hilarius din Poitiers, pe Ambrozie şi pe Ieronim din Stridon, 
înainte de Augustin din Hippona şi Boethius, gânditori de marcă, ale căror 
idei vor deschide culoare noi de evoluţie pentru spiritualitatea occidentală. 

Gal, Hilarius (-313-368) dezvoltă o teognozie de acum clasică; 
Dumnezeu este unic, veşnic, atotputernic şi imuabil, necauzat de nimeni şi 
de nimic, un Tot cu o natură simplă care subzistă prin sine. Nu numai 
Augustin, dar şi scolasticul Toma vor identifica atributele lui Dumnezeu pe 
calea lui Hilarius, într-o construcţie ce pleacă de la tautologia: Eu sunt Cel 
ce sunt, din Ieşirea veterotestamentară. 

Ambrozie al Milanului (339-397), cel care l-a botezat pe Augustin, 
atacă probleme de morală şi încearcă să indice soluţii în acest sens, 
dovedind însă superficialitate în chestiuni de metafizică. Pare un lucru 
curios, pentru că citise în mare parte operele philoniene şi origeniste, 
precum şi scrierile patristicienilor greci. În plus, deşi s-a declarat admirator 
al alegoriei, n-a putut depăşi în exegeza sa un anume pragmatism ideatic: să 
formulăm numai ceea ce serveşte demersului, ferindu-ne de rostirea 
inoportună. Filosofia a pierdut, teologia n-a câştigat nici ea prea mult. 

Ieronim din Stridon (345-420), retor cu bună pregătire filosofică, a 
călătorit de la Roma în Galia de Nord, apoi până în Antiohia Syriei, unde 
deprinde limba ebraică, dar şi pe cea greacă. La Constantinopol se 
împrieteneşte cu cei doi Grigorie, De Nyssa şi de Nazianz. Este cel care a 
fixat textul latin al Bibliei (Vulgata) printr-o traducere nemediată din ebraică 
şi a oferit contemporanilor săi o monografie grandioasă despre Oameni 
iluştri. De acolo aflăm admirația enormă pe care o manifesta faţă de Origen 
şi față de exegeza ştiinţifică a acestuia. La rândul său, recomandă 
interpretările istorică, simbolică şi spirituală ca adecvate textelor revelate. A 
încercat să găsească în Scripturi lucruri pe care nu le ştia: a pornit cu 
interpretarea de la premisa că este necesar să înveți ceva de la text, din text, 
nu să-i atribui acestuia idei proprii, pe care poate nici nu le-a avut în vedere. 
Trebuie deci prins sensul literal, care este denumit şi istoric. Este obişnuită 
eroarea de a identifica sensul spiritual doar cu cel alegoric. Cum sensul 
spiritual se capătă atunci când textul revelat este citit sub influenţa duhului 
de pricepere, este evident că între sensul literal şi acesta există o legătură 
directă: sensul literal este fundamentul celui spiritual. Apoi, sensul spiritual 
nu trebuie înțeles ca interpretare subiectivă, dictată de imaginație sau de 
speculativitatea intelectuală. 

III. FILOSOFIA CREŞTINĂ PROPRIU-ZISĂ 


III.1. Augustin din Hippona 


Rolul lui Augustin în gândirea Evului Mediu este, fără îndoială, major. 
Cu greu ne putem imagina că ne-ar fi clare anumite direcții de gândire 
dezvoltate pe tot parcursul acestei perioade fără o cunoaştere adecvată a 
filosofiei sale creştine. Creator al unei opere substanțiale, Augustin suscită 
interesul oricărui istoric al filosofiei (stau ca mărturie sutele de grupuri de 
cercetători în prezent aplicate exclusiv augustinismului). 

S-a scris mult despre păgânul Augustin, născut în 354 într-o familie 
creştină, care caută peste tot şi la oricine o învățătură care să-i anuleze toate 
îndoielile. Nu a prea ştiut limba greacă (dar nu a fost nici complet neştiutor, 
cum spun unii), iar la Madaura şi-a perfecţionat limba latină şi a aprofundat 
gramatica şi retorica. Momentul Cartagina este unul aparte în biografia lui: 
studiile înalte de retorică şi le însuşeşte pe fondul unei vieți personale aflată 
la antipodul celei creştine; aici citeşte o lucrare de a lui Cicero, Hortensius, 
şi se întâlneşte cu maniheismul, singurul ce pare să-i ofere o argumentare 
rațională pentru orice adevăr, în opoziție cu „ideile barbare şi doctrinele 
ilogice ale creştinismului”%. Probabil că atracţia faţă de maniheism decurge 
din interesul deosebit pentru rezolvarea problemei răului. Sistem dualist 
prin excelență, maniheismul pare să poată explica rațional existenţa răului 
în lume. Convertirea lui Augustin la creştinism ţine, credem, de două 
evenimente care capătă semnificaţie unul prin celălalt: dezamăgit de 
maniheism, de la Roma va pleca să predea retorica la Milano şi acolo îl va 
cunoaşte pe Ambrozie. Să ne imaginăm un ciceronian atras de mesajul 
biblic într-o altă manieră, spirituală (în urma ascultării predicilor lui 
Ambrozie), care tocmai descoperă şi neoplatonismul. Citeşte într-adevăr 


* Frederick Copleston, A History of Philosophy, vol. IL, Image Books, New 
York, 1993, p. 41. 

câteva scrieri platonice, traduse de Marius Victorinus, cel mai probabil 
Enneade-le plotiniene. Interesat din ce în ce mai mult de ideea realității 
imateriale, inteligibile, pe care pesemne că o căuta la materialiştii 
maniheişti fără s-o găsească însă, descoperea în aceste scrieri o soluţie 
pentru explicarea răului existent în lume, cu mult mai puține capcane decât 
doctrina dualistă amintită. Prin Plotin, exercițiul metafizic al latinului 
Augustin ajunge la o oarecare dezvoltare, în paralel cu lectura scrisorilor 
paulinice ale Noului Testament. 

Este dificil de încadrat spiritual într-o direcție sau într-un curent de 
gândire, însă considerăm că nu greşim spunând că s-a străduit mereu să 
găsească o morală adecvată sieşi. Morala sau etica i s-au părut, apoi, a avea 
o legătură directă cu problema liberului arbitru, iar aceasta cu cea a 
existenței răului. Şi de aici, pas cu pas, de la morală până la convertire şi de 
la aceasta până la clarificarea altor probleme filosofice ce țin de teodicee, 
enoselogie etc., cugetarea lui Augustin a fost încastrată în opere, unele 
păstrate, altele nu, cu adevărat admirabile. 

Convertirea sa definitivă la creştinism are loc în 386, exact în 
perioada în care adânceşte sensurile neoplatonismului. Referitor la 
raportul existent între filosofia lui şi cea neoplatonică, E. Gilson afirma că 
din cugetarea neoplatonicilor el a ales un „fond pe care nu-l va spori 
niciodată, din care va lua din ce în ce mai rar, pe măsură ce va îmbătrâni, 
dar din care provine toată metoda sa filosofică”. Îi citează pe Plotin, 
Jamblichos, Porphyrios în De civitate Dei, ale căror texte i — au provenit 
prin traducerile din greceşte în latineşte ale lui Marius Victorinus. Va prelua 
de aici elemente ale logosofiei lui, precum şi mare parte din doctrina 
iluminării sufletului. Din această perioadă amintim scrierile Contra 
Academicos, De beata vita şi De ordine. La Milano va redacta Soliloquia, 
De immortalitate animae etc”. Oricum, Augustin nu a scris opere cu un 
conținut strict filosofic, dar pentru a afla ceva despre filosofia lui este 
necesar să consultăm mare parte din primele tratate, între care Confesiunile 
ocupă un loc aparte. În ce ne priveşte, am ales să discutăm problemele 
prezentate de el în Confesiuni şi în De doctrina christiana, precum şi în 
Despre nemurirea sufletului. Primele două ne stau la dispoziţie şi în limba 


? Ét, Gilson, op. cit., p.117. 
3 O enumerare completă a operelor augustieniene, inutilă în acest caz, puteți 
găsi în lucrarea lui Fr. Copleston, citată la nota 28. 

română”, iar pe cea de-a treia am preluat-o din traducerea franceză 
revizuită şi adăugită a lui M. Raulx, în Augustine, Oeuvres Completes, 
Tome III, p. 157-168. Menţionăm că traducerea din limba franceză, pe care 
ne-am axat comentariul, ne aparţine. 

Augustin nu a fost interesat să elaboreze o teorie a cunoaşterii şi nici 
o propedeutică metodologică pentru metafizică. Orice construcție pentru 
gnoseologie vizează, în fapt, lămurirea unei chestiuni esenţiale: cunoaşterea 
trebuie raportată la o teleologie, la beatitudine. Ideea va trece la Toma. 
Plecând de la observaţia că omul îşi conştientizează ignoranța şi 
insuficiența, descoperă în afara sa o ființă mai mare decât sine, una care-i 
asigură pacea şi fericirea. Cunoaşterea acestei Fiinţe constituie o 
coordonată esențială a căutărilor lui. Numai înțeleptul ajunge la fericire, iar 
înțelepciunea reclamă cunoaşterea adevărului. Probabil că miezul gnoseo- 
logiei sale constă în următoarea observație din Confesiuni: „Nu cunoşteam 
faptul că gândirea trebuie iluminată de un alt fel de lumină ca să poată par- 
ticipa la adevăr, deoarece prin sine ea nu are aceeaşi substanță cu ade- 
vărul”. Lumina despre care vorbeşte este un principiu gnoseologic: de ea 
se leagă momentul iluminării interioare, al cunoaşterii supreme, în cadrul 
căreia percepția senzorială, voința şi rațiunea se confundă într-un unic efort 
de identificare a subiectului cunoscător cu ființa personalizată a lui Hristos. 

Problema pe care şi-o pune Augustin este aceeaşi cu cea ridicată de 
Platon: de unde extragem normele după care judecăm valoarea 
lucrurilor? În Despre liberul arbitru” arăta că nu putem aproba sau 
dezaproba ceea ce primim de la simţuri dacă nu avem în noi înşine anumite 
norme la care să ne raportăm. Răspunsul lui Augustin, diferit de cel al lui 
Platon, este că iluminarea divină este cea care dă omului normele după 
care el judecă. Dar se inspiră totuşi din Platon prin filtrările lui plotiniene. 
Chiar la începutul convertirii sale la creştinism, el a cochetat cu teoria 


3! Confesiuni, ediţie bilingvă latină-română, cu traducere, introducere şi note 
de Eugen Munteanu, Editura Nemira, 2003 şi De doctrina christiana (Introducere 
în exegeza biblică), ediţie bilingvă, alegerea şi traducerea textului, precum şi nota 
supra ediției şi indici Marian Ciucă, cu o introducere, note şi bibliografie propuse de 
Lucia Wald, Editura Humanitas, Bucureşti, 2002. 

? Augustin, Confesiuni, ed. cit., p. 90. 

3 Sfântul Augustin, De libero arbitrio, ediţie bilingvă, studiu introductiv, 
traducere şi note de Gh. I. Şerban, control ştiinţific de Lucia Wald, Editura 
Humanitas, Bucureşti, 2004. 

anamnesis-ului, de care s-a detaşat încetul cu încetul (în Confesiuni expune 
această ipoteză) şi pe care n-a discutat-o şi n-a explicitat-o nicăieri în opera 
lui. În Retractări va avea grijă să noteze că nu putem accepta pentru suflet 
o viață anterioară celei prezente. Dar cea mai evidentă desprindere a lui 
Augustin de Platon transpare din Despre Trinitate. Inteligența umană 
presupune iluminarea divină, dar şi instruirea, intrarea în intimitatea 
„propriei inimi”, după cum exprimă gândul în De magistro”. Astfel, rolul 
maestrului sau mentorului nu este acela de a transmite discipolului său 
ştiinţa sau cunoaşterea gata constituită, ci numai de a de a-l dirija în 
cercetarea adevărului, de a-l avertiza asupra căii de urmat, fără să-i impună 
puncte de vedere. Aşadar, maestrul ajută discipolul să-şi fixeze lumina 
spirituală care-l iluminează cu adevărat. Augustin compară lumina 
intelectuală care luminează ochii spiritului cu lumina materială care face 
acelaşi lucru pentru ochii fizici. De fapt, Dumnezeu luminează intelectul 
uman. Augustinienii medievali vor fi radicali în această privință, până 
acolo că au modificat doctrina maestrului lor. Unii nu admit în genere că 
iluminarea divină ne-ar conferi „vederea” lui Dumnezeu în esenţa sa: cel 
mult lumina intelectuală poate fi considerată mijloc al cunoaşterii (id quo 
cognoscitur), dar nicidecum un obiect al cunoaşterii (id quod cognoscitur). 
De pildă, John Peckham în De humanae cognitionis ratione va susține 
această corectură a ideii iniţiale a lui Augustin. Alţii, Bonaventura mai 
ales, afirmau că trebuie să distingem un lucru: această lumină care 
iluminează spiritul nostru nu este Dumnezeu însuşi, ci o participare creată a 
luminii divine. Aduce cu perspectiva lui Toma care, deşi optează pentru 
Aristotel şi nu pentru Platon, a păstrat mai mult sau mai puţin teoria 
augustiniană, adaptată prin neoplatonism, a iluminării intelectuale: lumina 
intelectului nostru este un reansamblu participant la lumina increată, în care 
rațiunile eterne sunt conținute. 

Gilson precizează că filosofii medievali s-au tot contrazis asupra 
modalităților iluminării divine, dar au fost cu toții de acord că Dumnezeu 
este creatorul şi ordonatorul intelectelor prin ceea ce le conferă: nu numai 


* Fericitul Augustin, Retractationes/Revizuiri, traducere de N.I. Barbu, 
postfață de I.Gh. Coman, Editura Anastasia, Bucureşti, 1997. 

3 Sfântul Augustin, De magistro, ediţie bilingvă, traducere de M. Rădulescu 
şi C. Noica, introducere şi note de Lucia Wald, Humanitas, Bucureşti, 1994. 

existență, dar şi puterea de a-şi forma primele principii. Plecând de la 
acestea oamenii pot edifica apoi ştiinţele teoretice şi practice”. 

Teoria augustiniană a iluminării intelectuale se bazează, de fapt, pe 
două premise: pe universalitatea şi pe necesitatea principiilor raţiunii. În 
viziunea lui, adevărul îl reprezintă conformitatea gândirii noastre cu cea 
divină, nu cu lucrurile. Aşadar, cunoaşterea adevărului înseamnă a-l 
cunoaşte pe Dumnezeu. Legile lucrurilor sunt eterne deoarece ideile lui 
Dumnezeu, care constituie aceste legi, sunt eterne, conform esenței divine. 
Deşi există idei necesare şi imuabile, totuşi spiritele noastre sunt 
contingente şi muabile. Nu cunoaştem aceste idei în noi, prin facultățile 
naturale de cunoaştere, ci le cunoaştem în ființa necesară şi imuabilă care 
este Dumnezeu. Augustin atenționează că recunoaşterea prezenţei 
iluminării divine nu reclamă apelul la gândirea discursivă. Este suficient să 
ne întoarcem asupra gândirii noastre pentru a vedea intuitiv acțiunea 
luminii divine. De obicei, facem dovada cecităţii noastre în chestiuni de 
acest gen prin cantonarea în materialitate: obişnuiţi să privim lucrurile 
materiale, uităm cu totul de lumina care ne permite să le vedem. Or, spune 
Augustin, această lumină, care face lucrurile vizibile pentru intelectul 
nostru, nu este mai puţin reală decât lucrurile pe care le luminează. 
Existența acestei lumini divine este la fel de reală pe cât de certe sunt 
adevărurile propoziţiilor pe care ne ajută să le cunoaştem. Augustin recurge 
la mistica platoniciană şi plotiniană pentru a indica treptele amplei pregătiri 
a sufletului de înălţare la contemplarea Ideilor. 

Marea zbatere interioară a lui Augustin cu sine a constat în 
dificultatea de a ajunge la o reprezentare a lui Dumnezeu ca spirit pur, 
neantropomorf, necorporal, lipsit de întindere. El însuşi iluminat de 
inteligența divină, aşa cum pretinde, intuieşte că Dumnezeu trebuie să fie o 
substanță incoruptibilă, de neatins şi neschimbătoare. Însă tot nu se poate 
detaşa de conceptul de Dumnezeu ca substanță corporală ocupând un 
spaţiu, dar infinită, prezentă fie în interiorul tuturor lucrurilor, fie în afara 
lor ca o „revărsare nesfârşită””. Aşadar, nu hotărâse asupra imanenţei sau 
transcendenței acestuia în raport cu existentele, cu creaturile. Înţeles ca o 
ființă uriaşă ce pătrunde materia întreagă, ocupând un spaţiu infinit, 


% Etienne Gilson, L 'esprit de la philosophie medievale, vol.IL., Vrin, 1932, 
p.63. 
37 Augustin, op. cit., p. 132. 

Dumnezeu este ilimitat ca atare. Este ceva mai presus de care nimic mai 
bun nu poate fi conceput. Iată formularea augustiniană a ideii pe care 
Anselm îşi va construi celebrul argument aşa-zis ontologic: „...Dacă tu nu 
al fi nesupus stricăciunii (n.n.: se referă la Dumnezeu), ar fi trebuit să pot 
atinge prin gândire un altceva, care ar fi mai bun decât Dumnezeul meu”. 

S-a pus mereu întrebarea dacă nu cumva, în felul acesta, Augustin a 
indicat un argument rațional în favoarea existenței lui Dumnezeu. Pentru 
că, în genere, pentru raționalişti, argumentele existenței lui Dumnezeu se 
fondează pe gândirea rațională, prin recunoaşterea existenței ideilor 
generale şi a principiilor universale. Existenţa acestor idei şi principii îi 
conduc la concluzia că există o ființă din afara noastră în care ele îşi au 
originea. În 1850, filosoful italian Gioberti inventa un termen: ontologism, 
prin care desemna teoria potrivit căreia spiritul uman capătă norma 
judecăților sale în Dumnezeu”. Spre deosebire de concepţia filosofică 
clasică (omul se înalță la cunoaşterea Demiurgului prin mijlocirea ideilor 
obţinute fie plecând de la lume, fie plecând de la suflet), ontologiştii, şi 
Augustin pare ontologist, consideră că intelectul atinge direct Fiinţa divină, 
fără intermedierea ideilor amintite. 

Înţeles astfel, ontologismul se reclamă de la tezele esenţiale ale unor 
personaje păgâne şi creştine tributare în special platonismului, care se 
delimitau de filosofia aristotelică. Este cazul lui Clement din Alexandria, al 
lui Origen sau Grigorie de Nazianz, dacă ne referim la creştinii vorbitori de 
limbă greacă. Printre latini, Augustin este cel care continuă cel mai fidel 
tradiția şi mulți filosofi medievali (Richard din Saint-Victor, cum vom 
vedea) se vor dovedi platonic-augustinieni în chestiunea iluminării 
intelectuale. Ne-am fi aşteptat ca scolastica, prin revenirea la Aristotel, să 
dilueze până la dispariție platonismul, dar Toma însuşi dovedeşte că spiritul 
augustinismului a supraviețuit. Nu mai vorbim despre franciscani, despre 
Bonaventura cu al său Ifinerariu al minţii în Dumnezeu, Care legau 
definitiv certitudinea cunoaşterii noastre de contactul unitiv al inteligenței 
omeneşti cu Adevărul etern. Plecând de aici şi distingeau medievalii între 
simțuri, imaginaţie, rațiune, intelect şi inteligență (care avea ca obiect 
însăşi ideea de Dumnezeu). 


38 Ibidem, p. 139. 
? Apud Paul Foulqui€, Métaphysique, vol. II din Traité élémentaire de 
philosophie, Les Edition de l’Ecole, Paris, 1947, p. 443. 

Criticii ontologismului sunt de regulă nu cei care nu admit existența 
adevărurilor eterne şi necesare, ci convertirea lor în probe ale existenţei lui 
Dumnezeu. P. Foulqui6“, în cartea indicată mai sus, identifică două tipuri 
de argumentare în ontologism. Primul: existența unei ființe absolute, 
eternă şi necesară, nu este suficientă pentru a asigura obiectivitatea 
judecăților noastre. De aici obsesia afirmării cunoaşterii intuitive a unei 
ființe de acest tip. Al doilea: considerăm că plecăm de la individuale şi 
formulăm noțiuni din ce în ce mai generale, până la cea de Fiinţă. Dar nu 
am putea extrage, prin abstractizare, noţiunea Fiinţei din multiplele judecăţi 
despre ființele determinate, decât dacă judecata implică deja şi în mod 
necesar noțiunea de ființă. Ar decurge logic din aceasta că posedăm ideea 
Fiinţei independent de orice experienţă particulară. 

Concluzia este aceea că Augustin a încercat să formuleze un 
argument a priori al existenţei lui Dumnezeu plecând de la existența 
adevărurilor eterne şi necesare, dar şi unul a posteriori, prin ideea de 
perfecțiune. Premisa: recunoaştem că în lucruri există grade de perfecțiune 
diferite. Dar nu le-am putea recunoaşte şi stabili decât prin raportare la 
perfecțiunea absolută. Cunoaştem aşadar o ființă în care se realizează 
perfecțiunea absolută. Acest argument apare aidoma în Monologium-ul lui 
Anselm şi devine cale de dovedire a existenţei lui Dumnezeu în Summa 
Theologiae a lui Toma. Diferenţa este că, pentru Toma, existența gradelor 
de perfecțiune presupun existenţa ființei absolute, în vreme ce, pentru 
Augustin, judecata care stabileşte gradele de perfecțiune în fiinţe presupune 
cunoaşterea şi indirect existenţa unei fiinţe absolute. 

Suprema cunoaştere a Fiinţei este un act de iluminare spontană, dar 
poate fi dobândită şi în etape. Ideea este neoplatonică: a urca din treaptă în 
treaptă de la creaturi la Fiinţă, la care se adaugă iluminarea şi experierea 
directă a divinului prin actul contemplativ. Toate acestea ne trimit la 
Enneade-le lui Plotin. Înţelepciunea unică se atinge prin contemplatie, 
„printr-o străfulgerare a minţii, printr-o viziune unică” ce îl absoarbe pe 
contemplativ până la uitarea definitivă a oricărei cunoştinţe inferioare sau 
nedesăvârşite, prilejuită de cunoaşterea lucrurilor create“!. 

Un alt concept important în gnoseologia augustiniană, dar şi în 
teognozie, este cel de memorie. Memoria este asemenea unui creuzet 


“ P, Foulqui€, op. cit., p. 445. 
* Augustin, Confesiuni, Cartea a VIII-a, Cap. VIII, p. 197. 

înțesat de cotloane tainice şi imposibil de descris prin limbaj, în care intră 
imaginile lucrurilor pe care le percepem. Aceste imagini (nu lucrurile 
însele, deci) pot fi rechemate sau actualizate prin recursul la conţinutul 
memoriei şi prelucrate de către gândire. Tot ea este sediul întâlnirii sinelui 
cu sine”. Tot aici, în memorie, sunt adunate noţiunile intelectuale 
considerate a fi învăţate, ştiute. Paul Ricoeur arăta că „fiind vorba de 
noțiuni, ne revin în minte nu doar imaginile lucrurilor, ci inteligibilele 
însele. Prin aceasta, memoria devine egala cogito-ului. În plus, <memoria 
lucurilor> şi memoria propriului eu coincid: mă întâlnesc cu mine, îmi 
amintesc de mine, de ceea ce am făcut, când şi unde am făcut şi ce impresie 
am resimţit atunci”. Teoria reminiscenţei apare în acest context şi este 
corelată cu motivul Învăţătorului lăuntric. Admonere (a-şi aminti, a învăţa) 
semnifică aici maniera în care cuvintele celui care ne învaţă ne reamintesc 
lucruri pe care le ştim deja de la Învățătorul lăuntric. 

Interesant este şi înțelesul cuvântului cogitare, pe care Augustin îl 
încercuieşte plecând de la semnificația termenului cogo, a aduna. Gândirea 
este cea care, prin actul memorării şi rememorării, adună laolaltă toate 
noțiunile fragmentate şi risipite, ascunse în cele mai întunecate unghere ale 
sale: „spiritul şi-a revendicat în mod justificat şi doar pentru propria sa 
folosință cuvântul cogitare, a gândi, de vreme ce doar în spirit şi nu doar 
altundeva se petrece această culegere (colligitur), adică adunare (cogitur) a 
noțiunilor”. Memoria mai conține şi principiile şi legile numerelor şi 
dimensiunilor, care, iarăşi, nu sunt imagini ale lucrurilor numărate, 
ființând în mod absolut. Este şi sediul trăirilor sufleteşti, dar trebuie totuşi 
discernut între starea ca atare şi memoria stării. A-mi reaminti bucuria 
sau tristeţea nu înseamnă a fi acum trist sau bucuros, ci doar a-mi aminti de 
noțiunile de bucurie şi de tristeţe. Mai mult, în om memoria este locuinţa 
lui Dumnezeu: „din clipa când te-am cunoscut rămâi în memoria mea şi 
acolo te găsesc când îmi amintesc de tine şi când mă desfăt întru tine”. 
Altfel, în Cap. XL din Cartea a X-a (p. 244), Augustin indică tot atâtea 
stagii sau trepte pe care trebuie să le parcurgem pentru a ajunge la 


2.. mă întâlnesc pe mine însumi şi îmi amintesc de mine”, ibidem, p.212. 


8 Paul Ricoeur, Memoria, istoria, uitarea, Editura Amarcord, Timişoara, 
2001, p.123. 

“ Confesiuni..., p. 215. 

“5 Idem, p. 227. 

Dumnezeu, adică pentru a-l cunoaşte: de la cunoaşterea lumii prin 
simțuri, la cunoaşterea propriului trup şi a propriului suflet, până la 
memorie şi la depăşirea ei. 

Profesorul polonez Leszek Kolakowski, într-o carte savuroasă“, 
raportează conceptul augustinian de memorie la cel de timp, ajungând la o 
concluzie interesantă: conform a ceea ce spunea latinul despre timp 
(trecutul a fost, viitorul nu a venit încă, iar clipa prezentă a şi trecut deja), 
ceea ce este „în timp” nu „este” niciodată altfel decât în memorie sau 
anticipație. Altfel spus, tot ceea ce există este atemporal. Lucrurile, prin 
imaginile lor, au o identitate atâta vreme cât sunt înghițite de memorie, 
aspect valabil şi pentru conştiinţa noastră de noi înşine. Suntem dacă ne 
putem aduna ca memorie a ceea ce suntem şi a ceea ce nu suntem. Paul 
Ricoeur vorbeşte chiar despre existența unei fenomenologii a timpului la 
Augustin”. 

De altfel, conceptul de timp este important şi în gnoseologia sa, dar 
şi în cosmologia sa. Lucrurile stau sub semnul devenirii, Augustin credea 
că devenirea este evidentă prin faptul că ceva există fără să fi existat mai 
înainte: „un lucru moare şi se naşte în măsura în care încetează să mai fie 
ceea ce a fost sau începe să fie ceea ce nu a fost”. Întrebarea se pune în 
legătură cu caracterul lumii de a fi în timp: dacă Dumnezeu este etern, 
creaţia sa poate fi concepută şi ea ca eternă? Dorea poate să răspundă 
obiecţiilor neoplatonicilor la dogma creaţiei ex nihilo. Defineşte eternitatea 
astfel: „În eternitate nu există succesiune în trecut, ci totul se află în prezent, 
spre deosebire de timp, care nu este niciodată prezent în întregime””. 
Lucrurile, care nu deţin fiinţa în mod absolut, dar au ființă prin Dumnezeu, 
are atributul imutabilităţii, adică ființează totdeauna la fel. Fiinţa lipsită de 
devenire, una şi aceeaşi, identică cu sine, a creat lumea „din nimic” (adică 
din altceva decât din propria substanță) şi Înţelepciunea din propria esenţă. 


“Leszek Kolakowski, Religia. Dacă nu există Dumnezeu... Despre 
Dumnezeu, Păcat şi alte necazuri ale așa-numitei filozofii a religiei, Editura 
Humanitas, Bucureşti, 1993. 

“7 Memoria, istoria, uitarea,... , p.125. 

“ Augustin, op. cit, p. 254. 

® Ibidem, p. 256. 

Suntem la începutul universului, dar un început logic şi nu unul cronologic, 
de vreme ce timpul nu există încă. 

Conceptul de materie la Augustin are legătură cu dezvoltările sale 
despre ipoteza generării sau creaţiei, optând pentru teoria generaţionistă. 
Vorbeşte despre o materie inițială fără formă. Lipsită de determinări 
(platonism), mintea noastră aproape că o ignoră sau nu o poate gândi. 
Pasajele cu pricina sunt destul de confuze pentru a şti cu certitudine dacă 
această materie este într-adevăr una care prezintă o privaţie de formă în 
absolut. În alte locuri vorbeşte despre o materie cu o formă „informă”, ce 
trimite mai degrabă la neființă, prin depărtarea de frumuseţe şi de Bine: 
după exprimarea proprie „un fel de nimic lipsit de formă” sau „ceva 
intermediar între nimic şi o formă”. Substanţa informală pare a fi 
constituită din cer şi pământ (în fapt, din principiile materiale pe care le 
desemnează, doar potenţiale“), însă ea nu are încă determinări. Din acestea 
se naşte lumea creată văzută, adică cerul şi pământul ca realităţi efective. 
Formarea acestora presupune formarea arealului în care creaţia să se poată 
desfăşura mai departe: spaţiul şi timpul. Prin spaţiu, creația se putea 
manifesta sensibil, iar prin timp ea capătă atributul dinamismului, fiind în 
permanentă schimbare şi transformare. Astfel, conceptul de timp apare 
legat de ideea de mişcare, de durată a mișcării, a devenirii”. Interesantă 
este şi formularea: „acel cer al cerului pe care l-ai creat la început este un 
fel de creatură înzestrată cu înţelegere”. Este vorba despre lumea angelică, 
subtilă sau formală nevăzută („care a primit o formă încă de la început”, 
p. 283), la descrierea căreia Augustin ajunge prin mixarea conceptului 
neoplatonician de ființă intelectuală cu elementele angelologiei creştine”. 

Întreaga creaţie este semnul bunăvoinţei pline de iubire a lui 
Dumnezeu şi ne aminteşte îndeajuns de o idee similară din Timaios. Dar a 
explica propriu-zis de ce Dumnezeu a avut voinţa de a crea lumea spirituală 
este imposibil. Sigur însă Dumnezeu este unitatea ființei, a cunoaşterii şi a 
voinţei absolute. Fiinţa absolută şi atemporală, Dumnezeu dă „naştere” 
ființelor temporale. Şi cu toate că noi putem pricepe creaţia cosmosului 


“ un embrion rudimentar și încă lipsit de formă al lucrurilor”, op. cit., p. 289. 

5! Idem, vezi Cartea a XII-a , cap. VII, p. 279. 

? Îngerii sunt inteligente pure care trăiesc într-o lume intelectivă şi cărora le 
este proprie cunoaşterea spontană, imediată, nemediată de ceva, a divinității. Spirite 
pure, îngerii sunt creați şi ei înaintea timpului, dar nu sunt coeterni cu Dumnezeu. 

numai prin succesiunea evenimentelor întinse pe durata a şase zile, totul a 
durat doar o clipă. Spre finalul Confesiunilor, va indica raportul existent 
între materie şi formă în actul creaţiei: lucrurile au fost create dintr-o 
materie con-creată (lucrurile şi materia au fost create în acelaşi timp) pentru 
că nu este logic să recunoaştem un interval temporal anterior: „Forma 
universului ai creat-o din această materie informă, dar pe amândouă (n.n.: 
forma şi materia informă) le-ai creat în mod simultan, aşa încât forma a 
urmat după materie fără nici o clipă de întârziere”. 

Culmea creației materiale este omul, compus dintr-un trup şi un 
suflet nemuritor. Este vorba despre un suflet conceput ca substanță, care 
se foloseşte de un trup creat, muritor. Este principiul vital care animă 
fiecare parte a trupului , dar şi principiul său rațional. Sufletul rațional este 
imaterial. Augustin va deduce nemurirea sufletului din imaterialitatea şi 
substanţialitatea sa. Argumentele pe care le aduce în favoarea imortalității 
sufletului rațional sunt asemănătoare cu cele platoniciene, aşa cum reiese 
din lucrarea Despre nemurirea sufletului, scrisă după Solilogquia. Aici 
expune o suită de raționamente pe care el însuşi le consideră când evidente 
şi concise, când complicate şi confuze. În capitolul prim, Augustin dă o 
definiţie a sufletului: este subiectul în care rezidă ştiinţa. Cum ştiinţa 
există totdeauna în inteligența divină, care ne iluminează şi nouă sufletul, 
este evident că şi sufletul trebuie să fie nemuritor. Cum ceea ce nu este viu 
nu poate învăţa (piatra, de exemplu), rezultă că învăţarea nu poate exista în 
cine nu învață. Când noi raționăm, sufletul nostru raționează, spune el, 
pentru că trupul nu înțelege şi nici nu poate ajuta sufletul să înțeleagă. 
Aşadar, pentru că este viu şi poate învăţa, sufletul posedă în el însuşi 
ştiinţa lui: a raționa înseamnă a conduce gândirea de la incertitudine la 
certitudine. Or aceasta se întâmplă prin iluminarea divină, prin inteligența 
Ființei supreme. Aceasta fiind nemuritoare, rezultă că şi sufletul raţional 
iluminat de ea este nemuritor. Acest argument se construieşte plecând de la 
premisa existenţei principiului vital: pentru a căpăta ştiinţă sau pentru a 
învăţa, sufletul trebuie să fie viu. 

Al doilea argument pleacă de la distincția: trup muabil-raţiune 
imuabilă. Corpul material este muabil, dar sufletul rațional, imaterial, este 
imuabil, pentru că ființează totdeauna la fel. Rațiunea este sufletul sau în 
suflet. Chiar dacă trupul suferă modificări, sufletul rațional, care nu este în 


* Augustin, op. cit., p. 337. 

armonie cu trupul, nu suferă aceleaşi transformări pentru că este imuabil în 
substanța sa. Augustin demonstrează apoi că poate exista un motor care să 
mişte ceea ce este muabil fără a se mişca pe sine. Dacă o schimbare 
oarecare se produce în trup sub acţiunea sufletului, chiar dacă sufletul îşi 
propune această schimbare, nu trebuie să concluzionăm că sufletul însuşi se 
schimbă. 

O soluţie ingenioasă constă în probarea imortalității sufletului 
rațional prin existenţa abilităţilor pe care acesta le are fără a fi conştient 
neapărat de ele. De exemplu, este evident, spune Augustin, că talentul 
există în sufletul artistului, dar şi că, numai acolo, în sufletul artistului, 
poate exista. Sufletul nu simte că posedă o asemenea pricepere, aşadar 
poate exista în suflet ceva despre care nu este necesar ca el însuşi să aibă un 
sentiment sau o intuiție intimă. Probabil că sunt elementele incipiente ale 
teoriei apercepţiei dezvoltată de Leibniz în modernitate. Sufletul nu-şi 
cunoaşte toate modificările, transformările, deci nu are conştiinţa actuală 
a ceea ce îl transformă. Aspectul este evident în chestiunile de morală: 
există o lume a sentimentelor interioare, secretă, pe care n-o supunem 
reflecției în mod conştient. Pe de altă parte, în spirit există idei pe care le 
redescoperim, pe care nu ni le constituim noi de-a lungul timpului. Aşa 
sunt adevărurile matematicii pe care le găsim în sufletul rațional şi care sunt 
adevăruri eterne. lată şi ideile clare şi distincte ale raționalistului 
R. Descartes. Dacă sufletul poate conserva în sinele său profund adevăruri 
eterne privitoare, de exemplu, la raporturile dintre lucruri, înseamnă că, la 
rândul lui, sufletul are atributul nemuririi. 

Capitolul al IV-lea din Despre nemurirea sufletului abundă în 
elemente ale gnoseologiei platoniciene, mai ales doctrina reamintirii. A 
învăţa înseamnă a ne reaminti, dar şi a extrage ceea ce nu ştim încă din ceea 
ce ştim deja sau a dezvolta o idee de la stadiul de percepție la cel de 
apercepţie. Astfel, ştiinţa înseamnă fie progres în cunoaştere, fie trecerea 
unei idei din stare latentă într-una manifestă, trecere care se realizează prin 
conştientizare, prin concentrarea minţii. 

Augustin revine apoi la o problemă pusă anterior: dacă sufletul 
rațional suportă, aşadar, aceste modificări, cum poate fi el nemuritor? 
Augustin răspunde că este vorba despre modificări accidentale, nu de 
esență: „dacă ceara din albă devine neagră, ea nu este mai puţin ceară; dacă 
pentru ea forma rotundă succede celei pătrate, dacă devine din moale dură, 
dacă ajunge din caldă rece, toate aceste accidente care se petrec în subiect 

n-o împiedică să fie mai mult sau mai puţin ceară”. Deci, pot exista astfel 


de accidente care să nu aducă nici un fel de schimbare în esenţa sufletului 
rațional. Fie că este o schimbare produsă de cele corporale, fie produsă de 
sufletul însuşi, prin aceasta nu este mai puțin suflet în esenţa sa. 

Sufletul nu poate fi aneantizat şi cu atât mai puţin poate fi separat de 
facultatea lui rațională. Rațiunea este, în fapt, privirea sufletului care, prin 
ea însăşi şi nu prin trup, examinează adevărul. Este însăşi contemplarea 
adevărului sau însuşi adevărul pe care-l contemplă. Dar este greu de ştiut, 
spune Augustin, dacă acest adevăr pe care-l percepe sufletul independent 
de simţurile trupului există prin el însuşi în suflet sau în afara sufletului. 
Cert este că sufletul nu ar putea să contemple prin el însuşi adevărul dacă 
nu ar exista o relaţie între ele, pentru că tot ce contemplăm sau examinăm 
prin gândire pleacă fie de la ceea ce simţurile percep, fie de la inteligență şi 
prin inteligență. 

Uniunea spiritului (care examinează) cu adevărul poate fi concepută 
întreit: fie sufletul rațional este subiectul şi adevărul rezidă în subiect, fie 
adevărul este subiectul şi sufletul cel care stă în acest subiect, fie, în sfârşit, 
sufletul şi adevărul sunt de o aceeaşi substanță. Chiar dacă ar fi substanțe 
diferite, este dovedit că ele intră în relație, se unesc. Ar fi absurd, deci, să 
credem că adevărul poate subzista şi că sufletul poate înceta să existe. Este 
evident, aşadar, că sufletul nu poate înceta să existe sau să trăiască atât timp 
cât se află în uniune cu adevărul, cu rațiunea subzistentă, de care nu se 
poate separa în mod voluntar. 

Penultimul argument ar putea fi numit al indivizibilităţii sufletului 
în esenţa sa. Dacă materia poate fi divizată infinit de mult fără să piară, cu 
atât mai mult sufletul poate să-şi piardă indefinit de multe calități fără să 
dispară, pentru că nu-şi pierde esenţa. De fapt, sufletul contemplă Adevărul 
imuabil, de care rămâne unit prin laţul iubirii divine. Tot ceea ce există, 
indiferent pe ce treaptă a creaţiei se află, există prin această natură supremă, 
Dumnezeu, Fiinţa absolută. 

Ultimul argument pleacă de la existenţa voinţei libere a sufletului 
raţional. El are puterea să supună trupul. Aşa că poate fi în relaţie cu un 
corp pe care-l foloseşte sau poate fiinţa foarte bine şi dacă ar fi privat de el. 
În acest ultim caz, sufletul raţional redevine un spirit pur, suveran, idee de 


Augustin, Oeuvres complètes, Tome III, p. 157-168, cap. V, 8, 161 
(traducerea noastră). 

sorginte neoplatonică fără dubiu. Câtă vreme rămâne în trup, sufletul 
rațional nu poate cunoaşte întregul, aşa încât ceea ce cunoaştem doar parțial 
ne pare nearmonios, fracturat, disproporționat, urât şi rău. 

În sfera acestui relativism cogniţionist se strecoară şi problema 
răului. Chestiunea l-a obsedat pe Augustin, care nu s-a declarat niciodată 
complet edificat asupra problemei originii răului. Gnosticii se ocupaseră cu 
ca, la fel şi neoplatonicii, dar cum trebuia abordată în cadrul creştinismului? 
Mai întâi o raportează la conceptul de voință. Există o voinţă a răului care 
nu poate fi pusă pe seama Creatorului desăvârşit, Binele Absolut. Atunci? 
Materia creată care prezintă manifestări ale răului ne determină să credem 
că Dumnezeu a lăsat cu bunăştiință ca o parte a ei să fie privată de 
principiul binelui. Apoi, chiar dacă ar exista o asemenea materie coruptă, de 
ce nu are Dumnezeu puterea s-o prefacă într-o substanţă incoruptibilă şi-i 
îngăduie să existe astfel? 

În fapt, ansamblul creaţiei presupune o ordine care scapă puterii 
noastre de înțelegere (stoicism) şi, în ciuda apetenței noastre pentru 
lucrurile superioare, nu avem idee decât despre o parte a întregii creații. În 
termeni creştini, actul creaţiei este bun, trebuie să fie bun, întrucât este 
lucrarea Binelui Absolut. Răul nu este decât privatio, lipsă a binelui, lipsă 
a ceea ce ar trebui să fie. „Lipsa”, ca atare, nu poate avea temei ontologic şi, 
deci, se reduce la o problemă de reavoinţă pe fondul existenţei lberului 
arbitru. Voința umană este prin definiție rebelă, egocentrică, rea. Astfel, 
răul poate fi explicat prin exercitarea deliberată a neascultării. Facem răul în 
sensul că nu facem nimic din ceea ce este binele. Acesta este traseul 
depăşirii concepţiei maniheiste despre rău, pe care o aminteşte în 
Confesiuni: răul i se părea „nu pur şi simplu ca o substanță oarecare, ci ca o 
substanță corporală, deoarece însăşi rațiunea nu puteam să o gândesc decât 
ca pe un corp subtil care se răspândește în spaţiile din jur”(p. 108). Apoi 
abia reuşeşte să-şi construiască un concept creştin despre rău: a face răul 
este rău (malum culpae), dar a suferi răul este bine (malum ponae). Prin 
Augustin, ideea suferinței necesare, ca pedeapsă pentru păcat, pentru 
producerea răului, va deveni o concepţie biblică definitivă”. 

Nu în ultimul rând, a nu face răul se învață. Creştinul trebuie să 
exerseze adevărurile cuprinse în doctrina creştină. Lucrarea cu acest nume: 
De doctrina Christiana a ridicat întrebări cu privire la ce trebuie să fie în 


5 Vezi L. Kolakowski, op. cit., p. 44. 

fapt o astfel de doctrină. Latinescul doctrina este polisemantic şi poate 
desemna simpla activitatea a instruirii şi a învăţării, activitatea de şcoală, 
cultura creştină în acest caz sau chiar un program ştiinţific de studiere a 
unei materii. Constituit într-un fel de manual pe care studenții îl consultau, 
acest tratat indică modalităţile în care cineva îşi poate însuşi doctrina creş- 
tină printr-o interpretare corectă a textelor revelate, dar şi prin care cineva 
îşi poate transmite învățătura în manieră persuasivă, plină de elocință . 

În privința exegezei, Augustin recunoaşte valoarea metodei 
alegorice alexandrine. Interpretarea alegorică sau simbolică a textelor 
sacre trebuie să fie considerată superioară celei literale, fără să o excludă 
însă. Augustin vorbeşte despre sensus altior, adică despre un sens exclusiv 
spiritual, adânc, care trebuie căutat dincolo de litera textului. Se dovedeşte 
continuator al lui Ambrozie şi, prin acesta, al lui Philon şi Origen, în 
chestiuni de hermeneutică creştină. 

Poate fi considerat şi precursor al filosofiei limbajului. Nimeni până 
atunci nu a mai expus semiotica sub forma unei teorii a limbajului. Orice 
învățătură este sau despre lucruri sau despre semne. Semnele sunt ele 
însele lucruri, obiecte care se utilizează pentru a semnifica ceva. Dacă orice 
semn este şi un lucru (res), nu orice lucru sau obiect este şi un semn. 
Aşadar, semnul (signum) stă în dublă condiţie: este un „ceva”, dar şi un 
„ceva spre altceva”. De aici multitudinea de semnificaţii ale fiecărui semn. 
Multiplicitatea de sensuri conduce la necesitatea alegerii cu atenție a 
metodei de interpretare. Şi în Confesiuni arăta că „diferite pasaje grele şi 
obscure din Vechiul Testament, pe care eu le interpretam literal, îmi 
ucideau sufletul” ( p. 111). 

Să reținem însă că accentul pus pe noematică (descoperirea şi 
cunoaşterea sensurilor) evoluează paralel cu cel pus pe arta expunerii, atfel 
încât limbajul însuşi devine instrument al cunoaşterii“. 

Privind în urmă, realizăm că influenţa augustinismului a fost uriaşă. 
Aproape că nu a existat gânditor mare care, într-un fel sau altul, să nu 
împrumute idei de la el. Gânditorii Evului Mediu (Anselm, Toma, 
Bonaventura, reprezentanții Şcolii din Chartres), reformaţii, janseniştii, 
filosofii moderni printr-un Descartes, un Leibniz, Malebranche (ideea 


% Este indicat să lecturați şi introducerea Luciei Wald la De doctrina 
christiana (citată mai sus), precum şi lucrarea lui loan Pânzaru, Practici ale 
interpretării de text, Editura Polirom, laşi, 1999. 

potrivit căreia Dumnezeu este sursa adevărului) şi chiar un Kant (viziunea 
asupra voinţei bine orientate) sunt dovada continuității augustinismului ca 
direcţie în filosofie. Chiar şi Bergson (prin conceptul de intuiție ca viziune 
directă a spiritului prin spirit) sau Habermas (conceptul de rațiune 
comunicativă) invocă tacit ideile augustiniene în filosofia contemporană. 


III.2. Boethius: debutul „certei universaliilor” 


Se consideră că filosofiile neoplatonice, dincolo de a fi aşezări ale pla- 
tonismelor în alte cadre, au condus şi la valorizări în direcţia aristotelismului. 
Isagoga porphyriană va oferi pârghiile aplicării logicii aristotelice în 
chestiuni teologice (începând cu secolele al V-lea şi al VI-lea). Anicius 
Torquatus Severinus Boethius (470 — ~525) este un astfel de gânditor 
interesat să provoace o renaştere a studiilor filosofice pe baza unei abordări 
mai sistematice. Lucrarea sa De consolatione philosophiae (Despre 
mângâierile filosofiei), tradusă şi la noi într-o ediţie recentă: Boeţius şi 
Silvianus. Scrieri, Ed. I.B.M. al B.O.R., 1992, trebuie citită cu convingerea 
că ne aflăm înaintea unui fond ideatic cu reverberaţii notabile în istoria 
ulterioară a filosofiei. 

Studiind atât la Roma, cât şi la Atena, nu i-a fost străină cultura 
greco-romană, aflată din păcate într-o decadență accentuată. Dacă a fost 
creştin sau nu, dacă moartea sa poate fi considerată martiriu, iată lucruri 
care nu se cunosc, Se pare că a fost dovedită autenticitatea Articolelor 
teologice (cinci la număr), în care discută chestiuni de dogmatică, dar unde 
filosoficul este intens utilizat. Boethius a realizat un prim comentariu la 
Isagoga lui Porphyrios, a tradus şi comentat Categoriile aristotelice şi doar 
a tradus Analiticile prime, Analiticile secunde, Argumentele sofistice şi 
Topicele. A elaborat şi lucrări de logică, unele originale: Introductio ad 
categoricos syllogysmos, De sylloysmo categorico, De syllogysmo 
hypothetico, De divisione, De differentis topici. A reprezentat autoritatea în 
materie de logică până în secolul al XII-lea când, prin aport arab, Aristotel a 
fost recuperat de occidentalii latini aproape în întregime. 

Numele lui Boethius este legat de o sintagmă poate mai celebră: cearta 
universaliilor. Mulţi istorici ai filosofiei au fost şi sunt încă tentaţi să reducă 
filosofia medievală la această dispută. Credem că s-au înşelat şi că fiecare 
problemă filsofică îşi are rostul său. Numită când ceartă, când logomahie, 
când problemă pur şi simplu, chiar problemă primă, disputa asupra 
universaliilor, asupra conceptelor generale, s-a transformat încet-încet într-o 

cercetare asupra fundamentelor oricărei ştiinţe. Sau poate acesta a fost 
pretextul, dacă nu cauza. 

Controversa a început de la un fragment din Isagoga lui Porphyrios” 
(Comentarii la Categoriile aristotelice) în care neoplatonicul nu lămureşte 
dacă genurile şi speciile există prin sine sau sunt abstracții ale gândirii 
noastre cu toate concluziile care decurg de aici: sunt realități corporale sau 
incorporale? lar dacă sunt din prima categorie, au ele o existență distinctă de 
cea sensibilă sau nu (in sensibilus posita şi constantia circa ea)? Aproximativ 
aşa le-a rezumat şi Ockham în Expositio in Librum Porphirii, cum vom 
vedea mai târziu, la secțiunea privind nominalismul. 

De aici o întreagă dificultate. Opera completă a lui Aristotel, prin 
gânditori arabi, ajunge cam târziu pe mesele scolasticilor latini, aşa încât este 
justificat gestul lui Boethius de a nu putea opta în chestiunea naturii concep- 
telor generale pentru Platon şi neoplatonici, pe de o parte, şi pentru Aristotel 
şi peripatetici, pe de alta. Va încerca să amestece apele dulci cu cele sărate. 

Plecând de la textul porphyrian, va scrie şi el două comentarii la 
Comentariile lui Aristotel. La prima vedere bate monedă totuşi pe Aristotel. 
Mai întâi, ideile generale, speciile, nu pot fi substanțe (specia animal nu 
reprezintă un animal în individualitatea lui, în sens propriu), lucru cu atât mai 
evident în privinţa genului. Apoi, dacă le-am concepe ca pe nişte simple 
noțiuni mentale, ar însemna că nici un concept general de-al nostru nu are un 
corespondent în realitate, adică ar fi lipsite de conţinut. În acest caz, gândirea 
nostră nu ar mai avea obiect, ceea ce este imposibil sau absurd. Prima 
concluzie majoră este că, neapărat, conceptele noastre generale trebuie să 
fie in rerum veritas, adică să desemneze sau să corespundă cu ceva din 
realitate. Mai clar, orice concept sau idee trebuie să fie despre ceva. 

Boethius trebuie să aleagă între aceste două perspective şi decide 
pentru o soluţie care să le combine. Cu mult înainte, Alexandru din 
Afrodisia'* enunțase ideea că ceea ce percepem nedivizat, neamestecat, 


“ Porfir Fenicianul — Discipolul lui Plotin din Lycopolis, Jsagoga, Editura 
Univers Enciclopedic, Bucureşti, 2002 (traducere din lb. greacă Gabriel Chindea, 
anexată fiind şi versiunea latină a lui Boethius). 

5 Alexandru din Afrodisia a fost un peripatetician din Şcoala veche 
peripatetică, ale cărui comentarii la Aristotel au fost la vremea aceea (~ 200 î.H.) la 
fel de valoroase ca cele de mult mai târziu ale lui Averroes. Dacă Averroes era 
numit Comentatorul, Alexandru din Afrodisia era supranumit Exegetul. 


87 


Universitatea SPIRU HARET 


prin simţuri, poate fi divizat de către minte. Aşa, de pildă, se putea face 
distincția între lucruri şi proprietățile acestora amestecate în ele. De ce ar 
face excepţie de la regulă speciile sau genurile? Pe de altă parte, Platon 
afirmase că ideile pot fi cunoscute separat de lucrurile sensibile, existând 
chiar în afara acestora şi desemnând realități adevărate. Fără să declare 
hotărât dacă universaliile sunt sau nu corporale, Boethius îşi defineşte totuşi 
viziunea: dacă este vorba despre fiinţele intelectibile (care există sau ar 
trebui să existe în afara materiei: Dumnezeu, îngerii, sufletele distincte de 
trup) sau despre fiinţele inteligibile (care pot fi concepute ca gândire pură, 
dar care au intrat în corp) observăm că ideile generale despre ele sau 
universaliile lor sunt deja abstrase (adică ajungem la ele printr-un proces 
de abstractizare) şi mintea le şi utilizează într-o atare formă abstractă. Dacă 
este vorba despre fiinţele naturale (corpurile naturale), şi în acest caz 
mintea nostră este capabilă să extragă incorporalul din substanţa lor şi s-o 
ipostazieze ca formă, ca idee abstractă, ruptă de corporalitate. 

Boethius, aşadar, a ales varianta care afirmă că ceea ce este unit în 
realitate poate fi distins prin intermediul minţii. Aşadar, chiar dacă 
speciile sau genurile nu există separat de lucruri, ele pot fi totuşi concepute 
ca distincte, ca separate de lucruri, prin procedeul abstragerii. De pildă, 
după ce am cunoscut omul individual Socrate pot să dobândesc ideea 
generală de om, noțiunea lui abstractă. Aşadar, trebuie făcută distincția între 
universaliile existente în sensibil şi universaliile cunoscute în minte. 

Latinul realizează în acest mod primul mixaj, dar şi întâia departajare, 
între platonism şi aristotelism în privinţa universaliilor. Şi pentru Platon şi 
pentru Aristotel, ideile generale pot fi cunoscute în afara lucrurilor, dar cel 
dintâi le afirmă chiar ca existente în afara lucrurilor, în vreme ce al doilea le 
concepe ca subzistente în lucruri. Sinteza se reduce la atât, pentru că 
Boethius nu ne explică în ce constă exact actul acesta al abstractizării 
realizat de intelectul activ şi nici ce trebuie să înțelegem prin idee 
subzistentă în lucru. Dar în articolul teologic cu titlul Cum substanțele sunt 
bune în ceea ce sunt pe când cele substanţiale nu sunt bune (p.27), 
explică palid procesul abstragerii plecând de la un triunghi căruia putem să- 
i abstragem proprietățile în afara materiei lui subiacente. 

În Mângâierile filosofiei, după ce dezbate problema raportului dintre 
cunoaşterea noastră confuză şi cunoaşterea lui Dumnezeu, principiul a tot 

ceea ce este, trecând la premise teorii ciceroniene şi origeniste? pe fondul 
general al gnoseologiei platoniciene“, Boethius semnalează o aşa-zisă 
„eroare”: „noi credem că toate cunoştinţele pe care le avem despre un 
obiect depind exclusiv de natura şi de esenţa acelui obiect". Afirmând că 
o asemenea concepţie este greşită, indică şi varianta corectă: putem fi siguri 
că nu cunoaştem obiectele sensibile după însuşirile lor, ci după puterea 
intelectului nostru. Aşadar, orice lucru este cunoscut diferit, în funcţie de 
facultatea pe care o utilizăm: simţirea, imaginaţia, raţiunea sau 
inteligenţa. Simţurile judecă forma, imaginaţia judecă forma fără materie, 
raţiunea surprinde specia care se găseşte în individuale, iar inteligența 
tinde către tipul (genul) unic: „Ea (inteligenţa) cunoaşte şi speciile 
universale ale raţiunii şi formele imaginației şi materia senzațiilor, 
nefolosindu-se nici de rațiune, nici de imaginaţie, nici de simţuri, ci numai 
de acea pătrundere a spiritului care priveşte, ca să spun astfel, tipic”®. De- 
aici concluzia: inteligența formulează definitiile generale (universaliile), 
ca de pildă „omul este un animal biped rațional”. 

Dar cum se formează, de fapt, universalul? Iată definiția pe care o dă 
speciei în In Porphirii, I, 10: „Specia este un concept format pornind de la 
asemănarea esenţială a unor indivizi diferiţi în număr”*. Ce poate însemna 
această asemănare după esenţă? O natură formală comună mai multor 
individuale (la rândul său, această natură formală este un universal, o idee 
generală pe care o detectăm la nivelul fiecărui lucru sensibil, dar pe care 
numai intelectul o poate abstrage) nedisociat simțită, intelectiv disociată şi 
abstrasă. Soluția lui Boethius, care a complicat mai mult problema, viza 
acceptarea faptului că un acelaşi subiect care este singular în lucruri, 
devine universal în intelect. Raportul individual-universal capătă la 
Boethius şi coloratura unui discurs metafizic, ontologic. 


®© Precunoaşterea (ca atribut al lui Dumnezeu — n.n.) nu impune lucrurilor 
viitoare nici o necesitate”, cartea a IV-a, proza a IV-a, p. 161. 

© Dar mintea-ntunecată de trupul orb nu poate, / — Ca focul ce îşi arde 
lumini înăbuşite/ — Să vadă lucrurile cum sunt înlănțuite?”, ibidem, p. 160. 

S! Ibidem, p. 163. 

€ Idem, p. 163-164. 

& Alain de Libera observă că este vorba despre o asemănare după esență 
într-o neasemănare după număr, în Cearta Universaliilor. De la Platon la sfârşitul 
Evului Mediu, Editura Amarcord, 1998, p. 131. 

Am văzut că atunci când cerceta statutul universaliilor, Boethius a 
formulat: a) ipoteza subzistenţei acestora prin ele însele, neputându-le 
concepe totuşi ca b) substanţe. Aceste două concepte trebuie lămurite. 
Urmându-i lui Porphyrios în chestiunea ierarhiei predicabilelor, Boethius ia 
în considerare şi opțiunea pentru noțiunea de substanţă (ca la Aristotel: 
suportul de care au nevoie accidentele pentru a fi) şi opţiunea pentru 
noțiunea platoniciană a subzistenţei (Ideea sau ceea ce nu are nevoie de 
accidente pentru a fi) . 

Dacă universaliile (speciile şi genurile) nu sunt substanțe, rezultă că 
ele pot fi doar subzistente. În schimb, individualele, lucrurile sensibile, 
sunt şi subzistente, dar şi substrat care permite accidentelor să fie. Deci, 
lucrurile sunt şi substanță şi subzistente. De aici decurge o antropologie 
curioasă: omul are esență (întrucât ființează), are subzistență (adică nu este 
în nici un subiect) şi substanță (serveşte ca subiect altor realități care nu 
sunt substanțe prin ele însele). 

Dumnezeu este formă fără materie, adică fiinţa intelectivă, forma 
pură. Plecând de la observaţia că existența ființelor imperfecte o impune şi 
pe cea a unei ființe perfecte, îl identifică pe Dumnezeu cu Binele. Nu este 
materie şi nu are nimic din însuşirile materiale proprii sensibilelor. Sarcina 
de a dovedi logic unitatea Treimii devine interesul lui în Articole teologice. 
În Despre Unitatea Sfintei Treimi se raportează rațional la dogma creştină, 
cu argumente filosofice (mai ales din logica aristotelică). Preia sugestia 
aristotelică: substanța divină este formă, mai exact „formă fără materie, 
există pur şi simplu, adică subzistă, fiind simplă şi unică. Deci, Dumnezeu 
nu presupune nici diversitatea, nici pluralitatea din cele accidentale, nici 
multiplul, deci nici număr”. Nici cele zece categorii aristotelice (substanţa, 
calitatea, cantitatea, relația etc.) nu pot fi predicate despre Dumnezeu, 
pentru că în el, de pildă, „substanţa nu este substanță, ci mai presus de 
substanţă”. 

Pe de altă parte, Boethius arată că Treimea (triada) este Una“ 
(monada, unitatea) în simplicitatea ființei, dar şi pluralitatea, multiplul 
persoanelor. Astfel, deşi Dumnezeu este Unul, putem gândi sau abstrage 
prin intelect cele trei persoane ale acestuia, ştiind totuşi că ele formează o 
unitate. 


“1 Boethius, Articole teologice, p. 16. 
6 Alegem Una, nu Unul, pentru a nu confunda cu teoriile neoplatonice. 

Platonic şi augustinian, unitatea aceasta este Binele. Cu alte cuvinte, 
între fiinţă şi bine există un raport de identitate, urmând ca între neființă 
şi rău să existe un raport asemănător. Rămâne de stabilit ce relaţie există 
între Binele în sine (Fiinţa, Dumnezeu) şi lucrurile bune (lucrurile 
„substanţial” bune). Lucrurile sunt bune prin participare la Bine sau prin 
substanţa lor? Există binele prim (Dumnezeu), care, pentru că există, este 
bun. Bunătatea din lucrurile substanţiale este afirmată măcar ca formă a 
Binelui prim în ele. Astfel, proprietatea bunătății poate fi atribuită lucrurilor 
şi chiar trebuie să fie aşa, pentru că nu există alt mod, crede Boethius, ca 
binele să poată exista în ceea ce este. Vrea să probeze, de fapt, că lucrurile 
substanțiale sunt bune nu pentru că participă la Bine (ca la Platon), ci că 
sunt bune în ceea ce sunt. Dacă ar fi din afara binelui, atunci ele nu ar fi 
din bine. 

Argumentarea este destul de laborioasă. Premisa unu: există o 
diferenţă între ființă şi ceea ce există. Premisa a doua: ceea ce există poate 
„participa” la ceva, dar Fiinţa nu presupune participarea la altceva. 
Concluzia: Fiinţa este doar unitatea şi existența sa, pe când ceea ce există 
(multiplele) participă la ființă, la altceva, pentru a fi ceva (fiind compuse, 
nu simple). 

Chestiunea devine şi mai complicată. Aşadar, lucrurile substanțiale, 
fiinţele individuale sunt ceea ce sunt ca şi compozite, nu ca singularități, 
prin părţile lor. Et. Gilson remarcă: „Omul de pildă, fiind compus din suflet 
şi corp, e deopotrivă corp şi suflet, dar nu e fie suflet, fie corp. Aşadar, omul 
nu este în fiecare din părţile lui ceea ce este (in parte igitur non est id quod 
est)". Dumnezeu fiind necompus, simplu ca esență, înseamnă că în el nu 
se mai face o distincţie între fiinţa sa şi existența sa. Un compus (fie lucru, 
fie substanță corporală) este prin forma prin care această substanţă este ceea 
ce este. 

Apoi, definind prin termenul natură „principiul mişcării prin sine 
însăşi, nu prin accident” şi că ea „există numai în corpuri”, doreşte să afle 
în ce raport se află natura cu persoana: „Dacă persoana este numai în 
substanţe şi în cele raționale, iar substanţa este în întregime natură, constând 
nu în universale, ci în individuale, definiția persoanei este aceasta: persoana 
este substanța individuală a naturii raţionale". Acesta trebuia să fie sensul 


& Étienne Gilson, op. cit., p. 137. 
S! Boethius, op. cit., p. 36. 

termenului grecesc hypostasis, adică subiectul individual, personal, în care 
subzistă esenţa (firea). Bun cunoscător al limbii greceşti, găseşte un 
echivalent latinesc foarte corect fiecărui termen grecesc: persona 
denumeşte esenţa cu existență particulară (esențele pot exista în 
universale, dar subzistă numai în individuale; nu era abstras înțelesul 
universaliilor din particulare?). Boethius devine, astfel, cel care a furnizat 
terminologia filosofică şi teologică pentru medievali latini. 

Să revenim acum la Mângâierile filosofiei, o lucrare în care pot fi 
decelate influenţele platonice şi aristotelice, stoice, dar şi cele ale filosofului 
creştin Augustin. Poezia a H-a din Cartea I conţine filonul platonic al 
concepţiei sale despre om şi despre cosmos (aşa cum se instituise prin 
traducerea lui Chalcidius a dialogului Timaios), aspecte prezente 
pretutindeni în canavaua ideatică a lui Boethius. 

Observând că există o ordine naturală, o mişcare ordonată în timp şi 
spaţiu, deduce că există cineva care „rămânând însuşi, orânduieşte aceste 
felurimi ale schimbărilor”. Acesta este Dumnezeu, identic cu Binele 
suprem, cel care creează sufletul lumii. Platon în Timaios considera că 
Demiurgul a constituit sufletul lumii din amestecul, potrivit unor proporții 
matematice, al substanţei invizibile (mereu aceeaşi) cu substanţa divizibilă 
(corporală), la care era adiţionată o a treia substanță, intermediară între 
natura celei care este mereu aceeaşi şi cea care este mereu alta. O aşază 
între vizibil şi invizibil. Boethius preia sugestia aidoma. 

Astfel, raţional suntem determinaţi să acceptăm ideea unui 
Dumnezeu bun şi, invers, că „binele suprem e tot în eP’. Cum se întâmplă 
atunci că există răul? O întrebare care l-a chinuit pe Augustin. Chiar 
Filosofia, alegorizată în forma unei femei frumoase şi înțelepte, îl întreabă: 
„Dumnezeu poate face răul?” şi tot ea răspunde: „Atunci răul nu există, 
căci Dumnezeu n-ar putea să facă ceea ce nu există”. 

Citată în tot Evul Mediu ca cea mai importantă după Biblie, cartea 
Mângâierile filosofiei dovedeşte suferinţele şi îndoielile omului care, 
chinuit de soartă, asemenea lui lov, trebuie să-şi regândească destinul, să 
şi-l înțeleagă sau să-l renege şi să lupte împotriva lui. În universul acesta 
atât de frumos, ordonat şi bine constituit după legi divine, omul, de multe 


6 Boethius, op. cit., p. 117. 
© Ibidem, p. 127. 

ori situat între sensibil şi inteligibil şi având ceva din amândouă, resimte în 
plan personal providenţa divină ca pe o constrângere. 

În problema raportului dintre providenţa divină (ca plan logic al 
divinității pentru lume în vederea constituirii ei ca şi cosmos, ca lume 
ordonată) şi soarta omului (suma acelor întâmplări care, la limită, se 
dovedesc necesare), Boethius se explică în cadrul unei teodicei (Dumnezeu 
este Binele Suprem), unei cosmologii (ordinea instituită este bună) şi unei 
antropologii (omul este rațional şi trebuie să priceapă bunătatea acestei 
ordini în sine bună, chiar dacă ne poate părea constrângătoare sau 
frustrantă, ca balanță care le echilibrează pe toate ale noastre), cu implicaţii 
în etică finalmente (preamărirea virtuţii în sens stoic). 

Aşadar, a fi om însemnă a fi raţional, adică a recunoaşte că 
Dumnezeu are un plan bine întocmit şi, deci, a valoriza pozitiv providenta 
divină. Aceasta mai poate lăsa loc pentru acțiunea liberă a omului? Da, 
spune Boethius, pentru că alegerea este dictată de rațiunea noastră, iar 
traducerea ei în act este asigurată de voința noastră liberă de-a îndeplini ce 
şi-a propus. Cu cât voinţa noastră este mai mare, cu atât libertatea noastră 
este mai profundă. Există providenţa divină pe de o parte, care se manifestă 
în trecut, prezent şi viitor, dar nici evenimentele trecute, nici prezente şi nici 
viitoare nu sunt sau nu pot fi considerate sub specia necesarului. 
Evenimentele viitoare, de exemplu, „raportate la intuiţia divină (...) devin 
necesare prin faptul că sunt supuse cunoaşterii divine, dar considerate în ele 
însele, nu-și pierd absoluta libertate a naturii lor”. 

Astfel, este irațional să afirmăm că faptele noastre viitoare sunt efecte 
ale ştiinţei divine, ca şi cum am fi doar executanți taciţi ai unor acte 
prestabilite de Dumnezeu şi prevăzute de el din veşnicie. Dumnezeu aşadar 
este posesorul cunoaşterii absolute a tot ceea ce a fost, este sau va fi, al unei 
cunoașteri de tip unitar, dar această „precunoaştere divină nu schimbă 
natura şi proprietatea lucrurilor, ci le priveşte în faţa sa ca prezente, în 
forma în care ele se vor produce odată în viitor. Nici nu confundă judecăţile 
sale despre realitate şi — într-o singură privire a minţii sale — deosebeşte 


ceea ce va exista neapărat de ceea ce nu va fi obligat să existe”. 


 1dem, p. 135. Distincția pare de şcoală neoplatonică, Boethius însuşi 
amintindu-l aici pe Ammonius Sakkas cu vorbele: „Acelaşi lucru prin natura sa este 
liber, iar prin cunoaşterea zeilor este nu nedefinit, ci definit”. 

7! Idem, p. 169. 

Afirmând existenţa liberului arbitru, Boethius circumscrie planului 
moral întreaga expunere: „Când viaţa noastră se desfăşoară înaintea ochilor 
judecătorului care vede toate, dacă nu vreţi să vă înşelați pe voi înşivă, 
trebuie să vă impuneți marea datorie a virtuţii”? Sunt cuvintele prin care 
Mângâierile filosofiei se încheie. 

Deşi Articolele teologice şi Mângâierile filosofiei au un fond comun 
de idei şi o terminologie sinonimă, e greu de precizat dacă Boethius a fost 
într-adevăr creştin. De ce a scris o lucrare filosofică în care numele 
Apostolilor lipseşte? Problema rămâne, deşi s-ar putea ca răspunsul să fie 
simplu: cartea poate fi imaginată şi ca un dialog între Boethius filosoful 
(Filosofia ca personaj) şi Boethius creştinul (pătimitorul suferinței care 
pretinde acestuia iluminări), cu scopul de a demonstra în ce măsură raţiunea 
şi credinţa, într-un acelaşi individ, pot coexista. 

Este evident că dezvoltă aici o teologie naturală, filosofică în mare 
măsură. Este un lucru recunoscut că acordajul categoriilor filosofice cu cele 
ale discursului teologic a constituit un prototip pentru modul în care, de 
acum încolo, se va constitui ştiinţa teologală în Occident. Mircea Florian, 
de pildă, în Îndrumare în filosofie”, îl consideră un autor lipsit de origi- 
nalitate (ca de altfel pe toți gânditorii dintre secolele al V-lea şi al VIII-lea), 
dar recunoaşte importanța Mângâierii filosofiei, lucrare în care filosofia 
veche şi filosofia scolastică de început se întreţes. La pol opus, Gheorghe 
Vlăduţescu găseşte că ne aflăm în fața unei probe de superioară 
antropodicee, elaborată de un Sisif, pe urmele lui Socrate ca destin: 
„Cu viața prăvălită, Boethius murea fericit: rămânea muntele; De 


. A 74 
Consolatione. . testamentar, este îndemnul de a-l urca”. 


II.3. Apofatism şi catafatism 


Înainte de a analiza opera celui mai misterios gânditor grec medieval, 
cunoscut ca Pseudo-Dionisie Areopagitul, a cărui identitate a dat mare 
bătaie de cap cercetătorilor, credem că este necesar să lămurim câteva 
aspecte legate de teodicee. 


? Idem, p. 172. 

P Mircea Florian, Îndrumare în filosofie, Editura Garamond, Bucureşti, 2001. 

+ Gh. Vlăduţescu, Filosofia primelor secole creştine, Editura Enciclopedică, 
Bucureşti, 1995, p. 144. 

A pretinde că Dumnezeu poate fi cunoscut presupune a accepta de la 
început existența unui „ceva” deasupra lumii fenomenale, pe care 
cunoaşterea prin simțuri nu ni-l dezvăluie. Oare rațiunea ne poate ajuta în 
acest sens? Răspunsurile sunt împărțite: unii spun că o asemenea cale 
rațională este constitutivă omului şi că prin ea ajungem la cauza ultimă, 
Dumnezeu. Această cunoaştere naturală a lui Dumnezeu presupune 
acceptarea ideii că rațiunea umană este totuşi limitată şi că o asemenea 
metodă este indirectă, comparativă şi simbolică. Adică ne referim la 
Dumnezeu prin comparaţie sau putem exprima ceva despre el doar prin 
intermediul simbolurilor. 

Opusă acesteia este cunoaşterea supranaturală, adică acceptarea şi 
înțelegerea revelaţiei supranaturale. Este o cunoaştere datorată nu puterii 
rațiunii omeneşti, ci, în primul rând, lui Dumnezeu care se autorevelează. 

Două dintre căile care privesc atât ontologicul, cât şi gnoseologicul 
sunt calea catafatică şi calea apofatică ale cunoaşterii lui Dumnezeu. 
Calea catafatică este afirmativă, pozitivă şi atribuie lui Dumnezeu rolul 
de spirit absolut, personal, perfect, nemuritor, creator al întregii existente, o 
realitate imanentă lumii prin energiile sale necreate. Atunci când pornim de 
la cele cauzate, create, îi atribuim lui Dumnezeu multe denumiri, aşa- 
numitele nume divine, prin care afirmăm despre el ceva. Atunci când nu 
mai putem spune prin afirmaţii ce este Dumnezeu, putem să spunem totuşi 
ceva spunând ce nu este el. Aceasta este calea apofatică, negativă şi îl are 
în vedere pe Dumnezeu ca esență divină în raport de diferență cu lumea. 
Apofatismul nu înseamnă negarea lui Dumnezeu, ci depăşirea căii 
catafatice în vederea desăvârşirii cunoaşterii lui Dumnezeu. De multe ori 
trebuie să lăsăm în urmă toate sensurile lumii acesteia pentru a putea 
înțelege ce este Dumnezeu. Când trecem de „zona” numelor divine care ni- 
| reprezintă simbolic, ajungem într-o stare de totală iraţionalitate şi 
nepricepere, adică la ceea ce este mai presus de înțelegere. Acesta este 
momentul în care se trece de la catafatism la apofatism, însă trebuie văzute 
unul în prelungirea celuilalt şi nu în opoziție. Catafatismul singular, fără 
apofatism, îl poate transforma pe Dumnezeu în creatură, iar apofatismul 
extrem, fără catafatism, conduce la o idolatrie dintre cele mai rafinate”. 


% O amplă dezvoltare a ideii la Nikos Matsoukas, Introducere în 
gnoseologia teologică, Editura Bizantină, Bucureşti, 1997. 

Uneori sunt confundate apofatismul şi catafatismul patristicienilor 
greci cu metodele analoage ale dialecticii occidentale, ale teologiei 
negative şi pozitive ale scolasticilor. Trebuie distins între ele. În primul 
rând, la scolastici identificăm o dialectică centrată pe căutarea şi analiza 
rațională a conceptelor. Această dialectică utilizează trei căi: via 
aflirmationis, calea afirmativă, conform căreia teologia îl concepe pe 
Dumnezeu noetic, atribuindu-i însuşiri, concepte şi nume, toate desprinse 
din realitatea creată (bun, drept, iertător etc.); via negationis, calea negativă, 
prin care teologii procedează la desființarea tiparelor acestora şi atribuie lui 
Dumnezeu concepte opuse (veşnic, etern, atemporal, ubicuu etc.) şi via 
eminentiae, calea superiorității, prin care teologii atribuie lui Dumnezeu 
însuşirile noastre la superlativ (atotputernic, atotştiutor etc.). Aşadar, 
dominantă este ridicarea raţională către Dumnezeu. 

Spre deosebire, deci, de teologia scolastică, apofatismul grecesc 
anulează caracteristicile şi conceptele realității create, iar catafatismul 
asigură prin simbol ridicarea spre inefabil. Scrierile lui Pseudo-Dionisie 
Areopagitul sunt expresia perfectă a îmbinării acestor două metode. Se 
pare că este vorba totuşi despre o temă proclusiană: ideea neoplatonică a 
mişcărilor de procesie sau de conversie. Astfel, catafatismul ar urma 
mişcarea procesiei, care face trecerea de la unitate la multiplicitate, iar 
apofatismul ar urma mişcarea inversă, de trecere de la multiplicitate la 
unitate sau cât mai aproape de ea. 

Cei care utilizează metoda apofatică preiau fără îndoială multe 
elemente platonice şi neoplatonice: folosirea limbajului simbolic pentru a 
exprima realități imateriale, de pildă. Platon considera că ne formăm 
noțiunile prin abstractizare, îndepărtând prin gândire ceea ce este particular 
sau material. Neoplatonică în apofatism este şi tema unei scări a fiinţelor: 
ființele inferioare depind de cele superioare, idee importantă pentru 
gnoseologie. Cunoaşterea se revarsă din Dumnezeu de-a lungul acestei 
scări şi fiecare ființă devine iradiantă, transmițând la rândul ei cunoaştere 
ființelor inferioare”. 

Piscul cunoaşterii apofatice este cunoaşterea mistică. Aceasta pune 
accent pe caracterul transcendent al lui Dumnezeu, dar, paradoxal, şi pe 


75 Andrew Louth, Dionisie Areopagitul, Editura Deisis, Sibiu, 1997. 
Recomand lectura acestei cărți pentru clarificarea în detaliu a raportului dintre 
apofatism şi anumite teme neoplatonice. 

experierea directă, pe întâlnirea „față către față”, vie, personală, cu 
Dumnezeu. De fapt, este un caz particular al cunoaşterii intuitive căreia 
îi este proprie impresia de certitudine, dar se diferențiază de intuiţia 
obişnuită prin obscuritatea definitorie care o caracterizează. Din adjectivul 
mistic sunt derivate substantivele mistică (ştiinţa ce are ca obiect studiul 
stărilor mistice) şi misticism, care desemnează fie teoria potrivit căreia 
sufletul poate intra în comunicare directă cu Dumnezeu, fie ansamblul 
faptelor mistice. 

În cadrul cunoașterii mistice, sufletul trece dincolo de cunoaşterea 
discursivă spre o cunoaştere nemijlocită, intuitivă, nediscursivă. Starea 
pe care sufletul misticului o trăieşte atunci când devine copleşit de realitatea 
unirii sale cu Dumnezeu este inefabilă, extatică. Orice contact cu el este, de 
fapt, dincolo de orice rostire. Recunoaştem şi aici tema plotiniană 
binecunoscută a receptării mistice a Unului ca prezenţă ce depăşeşte 
orice cunoaştere şi orice rostire. 

Datorită similitudinilor evidente între teoriile misticilor creştini şi 
mistica platonică şi neoplatonică, anumiţi exegeţi arată că patristicienii 
platonizează fără echivoc atunci când îşi construiesc mistica”. Cu alte 
cuvinte, mistica ar fi o trăsătură străină creştinismului şi împrumutată din 
păgânism. Alţii cred că trebuie să distingem chiar între misticile creştine, 
adică între mistica creştină propriu-zisă şi mistica filosofică sau 
intelectualistă care a debutat cu Clement şi Origen şi a continuat până la 
Grigorie cel Mare. Această mistică  intelectualistă sau 
supraintelectualistă este recuperată de V1. Lossky pentru Răsărit ca fiind 
autentica spiritualitate şi autentica trăire a credinţei. 


II.4. Corpus Dionysiacum 


Corpus Areopagiticum sau Dionysiacum, alcătuit din aproximativ 
520 de manuscrise de limbă greacă, reprezintă opera unui gânditor pe care 
renumiți cercetători s-au mulțumit să-l numească Pseudo-Dionisie 
Areopagitul, după identitatea unui presupus discipol atenian al Apostolului 
Pavel. Aceasta ar fi mutat cadrul discuţiei în secolul I d.H. Ideea s-a dovedit 


7! Acelaşi Andrew Louth, într-o lucrare deja citată: Originile tradiției mistice 
creştine, trece în revistă câteva concepţii asupra raportului dintre mistica creştină 
şi cea platonică la autori precum Festugiere, E. Underhill, R.C. Zaehner şi 
Anders Nygren. 

complet neinspirată, deoarece limba greacă utilizată este una deosebit de 
rafinată şi, în plus, influenţele filosofiei neoplatonice, de factură 
proclusiană, sunt majore şi evidente. Aceasta împinge mult înainte 
intervalul temporal în care opera putea fi scrisă, autorul ei fiind indiscutabil 
un cunoscător al doctrinelor neoplatonice, apărute mult mai târziu, după 
cum ştim deja. Unii au afirmat despre el că este un martir al secolului 
al III-lea, poate primul episcop al Parisului, iar un teolog român, Gheorghe 
Drăgulin, în 1991, dorea să convingă că este vorba de fapt despre Dionisie 
Smeritul sau Exiguul“, teză neacceptată de alți specialişti în studii 
patristice. Ceea ce se ştia cu siguranță era că primele atestări ale scrierilor 
areopagitice apar la monofiziţii sirieni, între 511 şi 528, deci în Syria, apoi, 
pe la 533, şi la Constantinopol. 

Nu ştim ce s-a petrecut exact cu manuscrisele şi de ce a fost pierdută 
urma autorului lor, deoarece abia prin secolele XIV-XV începe disputa 
referitoare la identitatea acestora. Dar în toată această vreme a fost 
interpretat de către un Eriugena, de către Albert cel Mare, Toma din 
Aquino sau Nicolaus Cusanus, care-l citau adesea şi îl considerau 
autoritatea incontestabilă în domeniul misticii apofatice. Astăzi, în urma unor 
intense dezbateri, s-a căzut de acord că este vorba despre un gânditor care a 
trăit în Syria sau Palestina la începutul secolului al VI-lea. Aşadar, se poate să 
fi fost contemporan cu Boethius şi de aceea am ales să nu-l analizăm laolaltă 
cu gânditorii de secol IV sau V (cum procedează Etienne Gilson”). Cea mai 
valoroasă ediție critică a operei lui Dionisie a fost realizată de B.R. Suchla, 
G. Heil şi A.M. Ritter, între anii 1990-1991, la Academia de Ştiinţe din 
Göttingen, iar cea mai recentă valorizare a ei în arealul teologiei răsăritene îi 
aparține lui Vladimir Lossky. Acesta a luat poziţie împotriva celor care l-au 
considerat pe Dionisie un neoplatonic deghizat în creştin şi a afirmat opusul: 
este un creştin deghizat în neoplatonic. 

De curând a apărut şi în limba română traducerea completă a 
Corpusului Dionysiacum, operă înfăptuită de Dumitru Stăniloae“. Prin 


78 Gheorghe Drăgulin, Identitatea lui Pseudo Dionisie Areopagitul cu 
ieromonahul Dionisie Smeritul (Exiguul), Craiova, 1991. 

P Op. cit, p.77. 

“ Sfântul Dionisie Areopagitul, Opere complete, Editura Paideia, Bucureşti, 
1996, la care sunt ataşate şi Scoliile lui Maxim Mărturisitorul, primul exeget al 
operei dionisiene. 

utilizarea termenului „sfânt”, Stăniloae se aşază în rândul celor care îl 
consideră pe Dionisie creştin, deci teolog, nu numai filosof neoplatonic. 
Poziţia trebuia clarificată pentru că mulți îl consideră fie un neoplatonic 
întârziat, fie un mistic intelectualist de factură alexandrină sau un 
continuator al patristicii capadociene, fie şi una şi alta, dar foarte puțini un 
gânditor creştin autentic de a cărui concepţie teologii se pot folosi fără 
prejudecăţi. În genere, Apusul a tras primul semnal de alarmă în acest sens 
prin Luther, care nu a privit cu ochi buni perspectiva mistică dionisiană, 
apofatismul ca metodă de fapt, aşa încât nici catolicii n-au mai dorit-o în 
scurt timp. În secolul XX, însă, s-a petrecut o răsturnare în modul în care 
Dionisie a fost perceput: din ce în ce mai mulți occidentali îi recunosc 
poziţia în teologie, din ce în ce mai mulți răsăriteni nu-i acordă loc decât în 
filosofie. Cu excepția, poate, a unor ruşi precum VI. Lossky, Pavel 
Florensky şi Alexander Golitzin sau a unor greci precum Nikos Matsoukas 
şi Christos Yannarast!. 

Corpusul conține patru cărţi şi zece scrisori: Ierarhia cerească, 
Ierarhia bisericească, Numirile Dumnezeieşti şi Teologia mistică. 
Interesante pentru noi sunt mai ales ultimele două cărți. Citindu-le, întâlnim 
idei preluate de la Clement şi Origen, de la capadocieni, de la Augustin şi 
alţi scriitori religioşi, de la neoplatonici, dar şi de la asceţi şi monahi. Dacă 
s-a discutat şi se discută încă în ce măsură Boethius a fost creştin, acelaşi 
lucru se petrece şi în cazul ortodoxiei lui Dionisie. De asemenea, aşa cum 
cel dintâi a angajat dialectica filosofiei antice în argumentarea adevărurilor 
creştine în spaţiul latin, tot astfel procedează Dionisie, dar în perimetrul 
gândirii grecesc-orientale. 

Cât despre influența lui Proclus asupra gândirii dionisiene nu există 
dubii. Totul pleacă de la viziunea proclusiană asupra filosofului care trebuie 
să urce de la lucrurile sensibile la idei şi să nu se oprească aici, ci să ajungă 
la cauzele inteligibile care sunt separate de idei. Cu alte cuvinte, pentru a 
ajunge la Unu trebuie să negăm calităţile şi atributele fiinţei şi să facem din 
acest proces de negare succesivă primul pas către afirmarea a ceva despre 
ea. Proclus preluase tema medierii de la Plotin. Structura triadică: Unu, 
Intelect şi Suflet a lui Plotin devine cea a Fiinţei, Vieţii şi Inteligenţei la 
Proclus, la Dionisie ea îmbrăcând forma Treimii. Ideea neoplatonică a 


% Puteţi citi lucrarea: Ch. Yannaras, Heidegger şi Areopagitul. Despre 
absenţa şi necunoaşterea lui Dumnezeu, Editura Anastasia, Bucureşti, 1996. 

mişcărilor de procesie, emanaţie şi de conversie devin la Dionisie 
catafatism (mişcarea de ieşire a Unului, mişcarea de la unitatea la 
multiplicitate) şi apofatism (întoarcerea, mişcarea inversă, de la 
multiplicitate la unitate). Tot de la Proclus preia şi ideea ierarhiilor: între 
Unu şi materie există trepte, derivații ale Unului, care comunică unele cu 
altele şi sunt pătrunse de divin în aceeaşi măsură. Există o unică 
corporalitate a lumii şi un unic suflet al lumii, precum şi o inteligenţă unică 
şi un unic zeu (Unu) din care se împărtăşesc toate părțile universului. 

În problema emanaţiei, deşi este neoplatonic, Dionisie lămureşte 
totuşi că fiinţa provine numai de la Dumnezeu. Pentru Plotin sau Proclus 
teoria emanației se constituia într-o pledoarie în favoarea caracterului 
creator al fiecărei ființe emanate din Unu. Unul emană Intelectul, Intelectul 
emană Sufletul ş.a.m.d. Deci apărea sugestia aceasta a dispersiei forței 
creatoare în fiecare dintre cele create. Pentru Dionisie nu se pune problema 
scurgerii ființei „în Jos” pe scara cu multe trepte a creației, în sensul că cele 
create nu îşi pot da ființă unele altora. Are importanță doar pentru 
enoseologie, pentru explicarea împărtăşirii cu cunoaştere a ființelor 
inferioare de la cele superioare. 

Chestiunea raportului dintre Dumnezeu-Unu şi Treime este pusă de 
Dionisie în aceleaşi cadre în care dialogul Parmenide indica celebrele 
aporii născute din gândirea raportului Unului cu Multiplul (pe urmele lui 
Parmenide însuşi, raportat la Fiinţă şi Nefiinţă). Preluate de la Platon, 
dezvoltate în continuare de neoplatonici, probabil că întrebările referitoare 
la modul în care putem afirma un „ceva” despre care nu se poate spune 
nimic în afara unei tautologii, dar pe care-l intuim ca Unu, sau la maniera în 
care putem sintetiza cunoştinţele noastre despre multiple fără a pierde 
intuiţia Unului, au condus la conturarea poziţiilor spre o teologie afirmativă 
sau spre una negativă. 

Ceea ce-l interesează pe Dionisie este problema cunoaşterii lui 
Dumnezeu. Pentru că ceea ce cunoaştem mai întâi este lumea lucrurilor 
materiale, este firesc să începem a-l cunoaşte plecând de la ea. Lumea este 
un cerc din al cărui centru divin pornesc spre „periferie” razele sale. Aceste 
raze se întâlnesc într-un punct ideal din care tot pleacă şi în care se tot 
întorc. Cosmologic, Dumnezeu creează lumea permanent, printr-o 
comunicare spontană a energiilor sale care produc ființele. Creaţie 
înseamnă gândire manifestă a lui Dumnezeu. Astfel, ideile divine sunt 
chipul, modelul, arhetipul lucrurilor create. Aceste idei-arhetip îşi au locul 

în energiile divine, deci în ceea ce este după fiinţă. Prin idee divină la 
Dionisie trebuie să înțelegem raţiunile care au dat fiinţă lucrurilor, 
prezentându-se ca predeterminare sau providență. Însă ideile divine nu 
există în lucruri, ci în afara lor, rămânând mereu despărțite de creaturi. Prin 
energiile sale, Dumnezeu se dezvăluie până pe treptele cele mai inferioare 
ale creaţiei, dar aceasta nu produce o micşorare a naturii lui, o reducţie la 
nivelul esenței sale. Energiile sale, deşi răspândite în toate treptele creației, 
rămân integrale pe fiecare astfel de treaptă. Ideea fiecărui lucru este 
conținută într-o idee şi mai înaltă, aşa cum ideea de specie este conținută de 
ideea de gen, totul fiind conținut de Logos, primul principiu şi ultima ţintă a 
tuturor celor create. Ideile tuturor lucrurilor „se adună” tot într-un fel de 
punct ideal, aflat în unitatea spiritului divin. 

Deci, există o mişcare de manifestare a lui Dumnezeu prin energiile 
sale (dynameis) în toate ființele, dar se multiplică fără să-şi piardă unitatea. 
Creaturile, la rândul lor, prin iluminare divină, învaţă să se ridice de la 
material la inteligibil, până la „unirea cea mai presus de minte”, până la 
„întunericul prealuminos” care este Dumnezeu. Termenul care-l poate 
defini este cel de supra-esenţă, de inteligenţă neinteligibilă. S-ar părea că 
o cunoaştere rațională, conceptuală nu ne poate fi de ajutor. Supra- 
categorial, Dumnezeu se află dincolo de puterea minții noastre de a-l 
surprinde prin concepte. Cu toate acestea, deşi rămâne incognoscibil în 
suprafiinţialitatea lui, el ni se comunică prin puterile sale. Dovadă stau in 
acest sens numele divine: îi atribuim lui Dumnezeu nume pe care el însuşi 
ni le-a revelat. Este un prim pas către înțelegerea naturii lui de către noi şi 
semn al iluminării divine . 

Catafatismul debutează aşadar cu înțelegerea acestor nume, 
indicând posibilitatea de a-l cunoaşte parțial pe Dumnezeu plecând de la 
creaturi. Cunoaştem, privind lumea creată, efectele manifestării cauzei- 
Dumnezeu (idee pe care o vom tot întâlni la Toma din Aquino), nu cauza 
însăşi. Deci trebuie să distingem între esența incognoscibilă a lui 
Dumnezeu şi esența manifestă a acestuia, deşi ele sunt o unitate. Numele 
divine sunt unele care ne dezvăluie esenţa manifestă a lui Dumnezeu, fiind 
doar parţial descriptive în raport cu esenţa sa. Putem să le gândim şi să i le 
atribuim pentru că Dumnezeu, supraființialitatea mai presus de rațiune, de 
minte şi de ființă, revarsă peste noi energiile sale în vederea unei cunoaşteri 
supraființiale. Dar, în esența sa adevărată, Dumnezeu rămâne totuşi 
incognoscibil: „E ființa cea mai presus de ființă şi de mintea neînţeleasă şi 

cuvântul de negrăit. Nu există cuvânt şi înțelegere şi numire pentru ea, 
nefiind nimic din cele ce sunt. Fiind cauza existenţei tuturor, este cea care e 
dincolo de ființă şi cea care singură poate grăi în mod propriu şi cu ştiinţă 
despre sine”*?. 

Putem să-i atribuim lui Dumnezeu însuşirile pozitive din lumea 
creaturală şi să afirmăm ce este el: este ceea ce este, Unul, necunoscutul, 
supraființialul, Binele prin sine, unitatea treimică, bunătatea, viaţa etc. 
Toate aceste nume nu-l pot exprima însă în transcendenţa sa absolută, astfel 
încât ele o pot doar simboliza. Simbolul este important pentru ceea ce el 
semnifică şi pentru că ne prilejuieşte desprinderea de materialitate şi 
accederea la semnificaţia lui ascunsă. Primim darul cunoaşterii prin 
analogie care ne permite „vederile minţilor fără forme şi mai presus de 
lume, prin forme ce ne sunt apropiate”. Dionisie afirmă aşadar că 
simbolul nu este însăşi realitatea, ci analog realității ontologice pe care o 
exprimă. Toma va face uz sistematic de idee. Simbolurile ne oferă şansa de 
a-l cunoaşte pe Dumnezeu ca în oglindă, enigmatic, doar indicând palid 
esenţa divinității. Cunoaşterea naturală care pleacă de la lucrurile materiale 
nu poate fi decât una pasibilă de eroare, dar nu datorită proastei întocmiri a 
minții omeneşti, ci datorită perturbărilor şi opacităţii la care este supusă în 
contact cu multiplicitatea şi diversitatea lucrurilor. 

De aceea, cunoaşterea catafatică este doar o treaptă către cunoaşterea 
adecvată a lui Dumnezeu. Este nevoie şi de perspectiva depăşirii afirmației 
prin afirmaţii spre afirmaţia prin negaţii. Aceasta semnifică apofatismul. 
Neputinţa de a-l exprima pe Dumnezeu prin concepte reclamă necesitatea 
de a căuta prin intelect, prin nous, unirea cu el, depăşind cunoaşterea 
discursivă. Dar pentru aceasta trebuie să negăm cu privire la Dumnezeu tot 
ce putem afirma despre lumea vizibilă: nu are nici formă, nici chip, nici 
calitate sau cantitate, nici volum, nu se vede, nu poate fi atins în mod 
sensibil, nu poate fi corupt, nu poate fi supus coruperii sau privațiunii. 
Deasupra tuturor, deasupra a tot ce poate fi imaginat sau gândit, chiar 
dincolo de Fiinţă şi de Unu, Dumnezeu, sintetiza corect Gilson: „nu are 
nume, el nu este nici divinitate, nici paternitate, nici filiație; pe scurt, nimic 
din ceea ce nu este şi nimic din ceea ce este; nici o ființă nu-l cunoaşte aşa 


* Sfântul Dionisie Areopagitul, op. cit, Despre Numirile Dumnezeieşti, 
cap. 1, § 1, p. 135. 
8 Idem, Despre lerarhia Cerească, cap. II, $ 2, p. 17. 

cum este, iar el, la rându-i, fiind transcendent oricărei ființe şi oricărei 
cunoașteri, nu poate cunoaşte, aşa cum este, nici unul din lucrurile care 
sunt”. Areopagitul pare să anticipeze una din tezele averroiste amendate la 
1270 de Etienne Tempier referitoare la faptul că Dumnezeu are doar ştiinţa 
universalului, nu şi pe cea a singularelor. 

Dumnezeu este existența tuturor existențelor dar şi mai presus de 
existenţă, este şi Unul la care participă toate dar şi mai presus de Unu, este 
lumina adevărată, dar şi întunericul cel mai ascuns. Este chiar şi dincolo de 
aceste desemnări antitetice, dincolo chiar de afirmaţii şi de negații. Pătrun- 
dem cu mintea în zona esenței incognoscibile a lui Dumnezeu, într-un 
întuneric prealuminos, într-o lumină atât de puternică încât ne orbeşte, în 
care cunoaşterea adevărată este suprema ignoranță, suprema nepricepere, 
iraționalitate. Dionisie scrie în Teologia mistică: „cu cât urcăm mai sus, cu 
atât sunt mai concentrate raţiunile celor văzute în cele inteligibile. De aceea 
şi acum, pătrunzând în întunericul mai presus de minte, vom afla nu o 
vorbire scurtă, ci o nevorbire şi o neînțelegere totală”*”. 

Dumnezeu este mai presus de toate afirmaţiile şi negaţiile noastre. 
Dacă ne-am opri însă la apofatismul acesta absolut am pica în agnosticism. 
Trebuie să ajungem la cunoaşterea unitivă, vie, personală cu Dumnezeu, 
într-un act de desăvârşire contemplativă. Atât catafatismul, cât şi 
apofatismul, ca metode, sunt legitime şi necesare, dar ele trebuie să 
conducă la vederea lui Dumnezeu direct prin spirit. Aceasta se realizează 
prin contemplaţie. Aceasta face loc unei stări proprie misticii şi extazului 
divin. Menţionat şi de Platon şi de Philon şi de Plotin, extazul la Dionisie 
nu se reduce la un demers de progresivă purificare morală sau intelectuală 
sau de interiorizare, ci este unul de efectivă unire cu un Dumnezeu 
personal. Este o întâmplare minunată a ființei omeneşti dincolo de 
inteligenţă, de rațiune; este resimțită de către mistic ca o stare de definitivă 
înstrăinare de sine şi de vieţuire în altcineva. 


%4 Étienne Gilson, op. cit., p. 79. 
% Op. cit., cap. I, p. 249. 

IV. SCOLASTICA INCIPIENTĂ 


Termenul scolastică desemnează îndeobşte învățământul teologic şi 
filosofic din Evul Mediu latin, dar există şi o scolastică răsăriteană despre 
care începem să ştim mai multe abia acum. Scolastica sau filosofia de 
şcoală se referă la şcolile medievale de gândire care se ocupau cu definirea 
şi sistematizarea concepţiei creştine asupra lumii. Este vorba despre 
raportarea credinței la gândirea rațională. Probleme precum: existența 
lui Dumnezeu, nemurirea sufletului, liberul arbitru etc. sunt justificate, prin 
filosofie, rațional. Adevărul religios trebuia să fie armonizat cu cel rațional. 
Există o scolastică incipientă, între secolele IX-X, chiar mai devreme după 
unii, prin Boethius, continuată între secolele XI-XIII cu una pregătitoare, în 
care se realizează tentative prea puţin izbutite de armonizare a rațiunii cu 
credința. Scolastica în sens tare, clasică sau culminantă, este cea a secolului 
al XIII-lea, când operele lui Aristotel sunt traduse în latină şi geniul arab 
produce mutații ireversibile în gândirea occidentalilor. De aici încolo, după 
secolul al XVI-lea, asistăm la o scolastică în disoluţie, decadentă, dar 
trebuie să ştim că ea a supraviețuit până astăzi în şcolile catolice. 

Să nu credem însă că lupta pentru raționalizarea credinţei nu a produs 
şi forme de gândire mai puţin riguroase, uneori chiar desuete. Există chiar 
şi un sofism scolastic care ar putea face foarte bine parte dintr-o istorie 
distractivă a filosofiei. În genere, însă, sistemele scolastice erau compozituri 
de doctrine riguros argumentate, constituite prin aplicarea metodei 
scolastice (punerea problemei, indicarea poziţiilor autorităților în materie, 
indicarea soluției corecte şi explicitarea ei). Platon era adus prin 
neoplatonici, Aristotel era îmbogățit prin patristică, dar mai ales tradus şi 
comentat de arabi, pentru ca scolasticii să poată afirma un adevăr unic în 
teologia şi filosofia lor. 

Se pare că cea mai importantă chestiune era de a indica fundamentele 
ştiinţei, adică natura şi sursa conceptelor generale pe care le avem. 

Problema universaliilor, pe care am prezentat-o la Boethius, devine 
centrală: care este natura universaliilor şi care este modul în care intelectul 
nostru ia seamă de ele? Toate aceste căutări au pus pe tapet şi chestiunea 
naturii intelectului uman: intelectul este unul sau multiplu? Există o 
distincție între suflet şi intelect? Se conţin sau sunt separate? Apoi, adevărul 
este unul sau există un dublu adevăr (unul al credinţei, altul al raţiunii)? 
Încet-încet, ceea ce părea o problemă de metafizică începe să se constituie 
într-una de gramatică a logicii sau de logică a gramaticii. Dar toate acestea 
vă vor deveni mai clare pe măsură ce vom analiza concepțiile celor dintâi 
gânditori aşezaţi ferm pe drumul scolasticii, după Boethius. 


IV.1. loan Scottus Eriugena şi De divisione naturae 


Trăitor între 810 şi 859 d.H., Eriugena a tradus Corpus Dionysiacum 
la rugămintea lui Carol Pleşuvul, în calitate de profesor la Şcoala Palatină din 
Paris. Dar dincolo de-a fi adus apusenilor mărturia cea mai tare a teologiei 
negative orientale, a scris o lucrare ce ridică şi acum dificultăţi de interpretare. 
De divisione naturae este prima lucrare filosofică occidentală în care, spun 
unii, rațiunea este aşezată deasupra credinţei. Alţii, însă, consideră că textele 
sale nu aduc o mărturie clară în acest sens. Oricum, a zămislit o concepţie 
despre natură în care influențele vin dinspre neoplatonism, dinspre 
apofatismul dionisian, dar şi dinspre patristicienii greci şi latini (ştia greaca şi 
latina): Grigorie de Nyssa, Augustin, Ambrozie (nu spune nimic despre 
Boethius, ceea ce ne face să credem că a fost mai atras de ramificaţiile 
orientale ale teologiei), dar întâlnim şi elemente ale panteismului stoic. 

Impresia noastră este că a căutat, plecând de la textele revelate, să 
construiască o concepţie creştină despre lume cu un înalt conţinut filosofic, 
atât cât era posibil. În acest sens afirma că adevărata filosofie este 
adevărata religie şi invers. Dar nu neapărat pentru a fi un bun creştin, ci 
pentru că vedea în creştinism o concepţie naturalistă despre lume, la 
concurență poate cu cele păgâne exprimate anterior. 

Închipuind un dialog între un maestru şi discipolul său, prin întrebări 
şi răspunsuri succesive, Eriugena îşi construieşte viziunea sistemică despre 
natură plecând de la următoarele afirmaţii: „Consider că natura se divide în 
patru forme diferite: prima este cea care creează şi nu este creată“; a 


86 
Natura quae creat et non creatur. 

doua, cea care este creată şi creează“, a treia, cea care este creată şi nu 
creează“*; a patra, cea care nu creează şi nu este creată”. Aceste patru 
diviziuni se opun două câte două; a treia se opune celei dintâi, a patra celei 
de-a doua; dar cea de-a patra cade sub imposibilitate, deoarece elementul ei 
de diferenţiere constă în aceea că nu poate f” 

Să le analizăm pe rând. Evident, ne întrebăm ce înseamnă exact 
termenul natură. Eriugena spune că prin natură înțelegem toate lucrurile, 
atât cele care ne pică sub simţuri sau care pot fi cunoscute de către spirit, cât 
şi cele care scapă cunoaşterii noastre. Adică atât lucrurile care au ființă, cât şi 
cele care nu sunt încă, cărora le este proprie neființa. Altfel spus, natura este 
un nume general pentru tot ceea ce este şi pentru tot ceea ce încă nu este. 

Cu siguranță ideea diviziunii vă aminteşte de teoriile emanatiste 
neoplatonice; presupune o astfel de stratificare pe stadii de realitate. Natura 
care creează şi nu este creată nu poate fi decât Dumnezeu. El este 
principiul creator al tuturor lucrurilor care nu este creat prin altcineva din 
afara lui. Când afirmăm că este o natură care creează, indicăm faptul că 
Dumnezeu a creat cauzele primordiale, ideile lucrurilor, modelele lor 
abstracte, pe care le numeşte predestinaţii. Ele sunt de fapt Ideile divine ca 
prototipuri esenţiale ale oricărui lucru creat. Ideile divine reprezintă natura 
care este creată şi creează. Dacă, însă, le atribuim calitatea de creatură, 
înseamnă că ontologic ele sunt posterioare Creatorului lor. Eriugena evită 
cu abilitate să afirme că ar exista un interval în care Dumnezeu a fost lipsit 
de Ideile divine, pentru că ar fi picat din rosturile sale de Raţiune 
universală. Conchide că, procedând analitic, rațiunea noastră ştie că Ideile 
divine sunt coeterne cu Dumnezeu, dar le putem concepe ca şi create, în 
sensul că îşi au începutul logic în Dumnezeu. Logic le acceptăm ca şi 
create, cronologic ele sunt coeterne cu Dumnezeu (şi iată cum tocmai 
ieşim din cronologie). Cea mai înaltă Idee divină este Logosul, care 
coincide în sistemul eriugenist cu Nous-ul neoplatonician. Logosul este 
creat, adică este din Dumnezeu, dar şi coetern cu acesta. 


* Natura quae et creatur et creat. 
88 
Natura quae creatur et non creat. 
9 Natura quae nec creat nec creatur. 
2 Găsiți traducerea unei părți a textului în antologia realizată de Octavian 
Nistor, /ntre Antichitate şi Renaştere. Gândirea Evului Mediu, vol. I, Editura 
Minerva, Bucureşti, 1984, p. 132-141. 

Arhetipurile, Ideile divine, difuzează esenţă tuturor lucrurilor create, 
penetrându-le atunci când ele sunt create sau individualizate ca natură. Pare 
o perspectivă panteistă. Dar Eriugena ne asigură că, deşi în toată această 
procesiune a infuzării de esență par să se multiplice, Ideile, fiind din 
Dumnezeu, au o esenţă simplă, unitară, unică. În realitate, lumea Ideilor 
este una, dar este multiplă în efectele sale. În lumea diversităţii create, nouă 
ne par multiple (câte lucruri atâtea arhetipuri), dar ar decurge de aici că sunt 
finite, mărginite unele de altele. Şi atunci cum poate fi coetern ceva finit 
(Ideea) cu ceva infinit (Dumnezeu)? Pentru că toate lucrurile participă la 
Idei pentru a avea esență nu înseamnă că, în realitate, Ideile sunt divizate, ci 
că ele constituie o unitate indivizibilă, având atributul infinității. 

De aici lucrurile se mai complică puţin. Dacă vă amintiţi, Dionisie 
afirmase că numai Dumnezeu singur se poate cunoaşte pe sine, dar 
Eriugena crede că trebuie mers mai departe: pentru a explica crearea 
Ideilor, formulează ipoteza netransparenței de sine întru sine a lui 
Dumnezeu în lipsa Ideilor divine. De fapt, această „mişcare” a lui de creare 
a Ideilor este una de autorevelare. Prin ele, Dumnezeu îşi devine sieşi 
transparent. Pe măsură ce el creează, îşi devine transparent în intenţiile lui 
de autorevelare, dar transparent cumva şi pentru noi, în scopul cunoaşterii şi 
întoarcerii la el. Din acest punct de vedere, actul creaţiei este unul teofanic. 
Din Idei se nasc genurile, din acestea genurile inferioare, din acestea 
speciile, apoi substanţele individuale. Ideile divine sunt, deci, prima 
dezvăluire de sine a lui Dumnezeu. După cum vedem, universaliile la 
Eriugena subzistă prin sine şi, de aceea, pentru că le acordă realitate în afara 
lucrurilor, vom spune că ne aflăm în faţa unei concepţii realiste. 

De la Idei ajungem la lumea materială care ne pică sub simţuri, 
care este creată şi nu creează. Orice individual este, deci, parte a creaţiei, 
adică o natură ca cea de mai sus, creată dar necreatoare. Dacă toată creația 
este o teofanie, adică revelare, lucrurile sunt parte a luminii divine. Ca şi la 
Dionisie (amintiţi-vă de necesitatea cunoaşterii prin analogie), orice lucru 
material este simbol pentru o realitate inteligibilă. Adică, orice lucru vizibil 
şi corporal semnifică ceva incorporal şi inteligibil. Însă pare mai apropiat 
de neoplatonici decât de Dionisie în chestiunea scării fiinţelor, care pleacă 
de la inteligenţele necorporale dar cu un corp spiritual (îngerii), ajunge la 
ființa umană (concepută ca animal rațional) şi sfârşeşte cu materia. 
Gnoseologic, concepe în acelaşi mod neoplatonic transmisia iluminării 
divine de la fiinţele cele mai spirituale spre cele mai puțin spirituale. 

Orice lucru sau natură individuală este compusă dintr-o substanță 
(sinonimă cu esenţa lucrului) etern subzistentă în Dumnezeu şi o formă 
materială, corporală, pe care această esenţă o capătă. Esenţa, spuneam, ţine 
de arhetipurile divine; aşadar, este un inteligibil. Dar şi forma în sine poate 
fi gândită tot prin intermediul gândirii pure, deci tot un inteligibil este. 
Rezultă de aici că orice lucru este suma a două inteligibile care, unindu-se, 
constituie materia lucrului, suport al accidentelor”. Esenţa în sine cuprinde 
şi alte inteligibile, precum cantitatea sau calitatea. Când inteligibilul 
quantum (cât, cantitatea) se uneşte cu inteligibilul quale (cum, calitatea) ia 
naştere materia lucrului care poate fi percepută prin simţuri. 

Dumnezeu creează toate lucrurile şi se creează în toate lucrurile. 
Creând lucrurile se creează în toate şi este toate lucrurile. Aici panteismul 
emanatist ar fi evident, dar Eriugena scapă şi de astă dată. Invocând teoria 
creaţiei ex nihilo, lămureşte că a crea un lucru din nimic nu implică crearea 
lui din ceva preexistent sau preexistența a ceva material, ci nimicul 
reprezintă negarea sau privaţia de esență”. De aceea, când este creat din 
nimic, înseamnă doar că recunoaştem primirea de către lucru a esenței sale, 
deci din altceva decât din el însuşi. Dar esenţele fiind în Dumnezeu, 
lucrurile nu doar participă la bunătatea divină, ci îi sunt chiar constitutive. 

Fiecare lucru trimite înapoi, prin esență la arhetip, prin arhetip la 
esenţa esenţelor sau supra-esenţă. Astfel, Dumnezeul incognoscibil devine 
cognoscibil în teofaniile lui. Omul are capacitatea de-a înțelege ceva din 
supraființa lui Dumnezeu pentru că el însuşi este asemănător după chip cu 
el. În primul om (în Adam), Dumnezeu a aşezat „dintr-odată pe toți 
oamenii, dar nu i-a introdus deodată [pe toți] în lumea vizibilă, ci a lăsat ca 
natura creată originar (n.n. — arhetipurile divine) să ajungă la existență 
vizibilă în anumite momente şi locuri, într-o succesiune numai de el 
cunoscută”, Reiese că şi lumea materială, într-un anume sens, ca rațiune a 


°l „Ceea ce în fiecare creaţie [lucru creat] poate fi perceput prin simţurile 
corporale sau sesizat prin intelect este numai un accident incomprehensibil în sine al 
oricărei substanțe”, op. cit., p. 134. 

% „Căci cele ce se cunosc din cauzele înseși în materia formată cu prilejul 
generării în spațiu şi timp sunt considerate prin tradiţie ca existente. Dimpotrivă, 
ceea ce este cuprins în sânul naturii fără să apară încă în materia formată sau în 
spațiu şi timp, ori în alte accidente, este socotit, de asemenea prin tradiție, ca 
neexistență”, idem, p. 136. 

% Idem, p. 136. 

ființării ei, este eternă, aşa cum şi Ideile sunt eterne, deşi create. Astfel 
lumea este în Dumnezeu, nu extra Deum. În afara lui ea încetează să mai 
fie, devine nimicul. Astfel, creaturile şi Dumnezeu sunt unum et id ipsum, 
unul şi acelaşi lucru: creaturile subzistă în Dumnezeu şi Dumnezeu se 
dezvăluie inefabil în ele. 

Toate acestea conduc la o antropologie atipică. Astfel, căzând în 
păcatul adamic, omul şi-a pierdut în mare parte capacitatea de a raționa 
corect. În mila lui, Dumnezeu i se revelează astfel în creaturi, pentru a-l ajuta 
să se ridice cu mintea până la el. Este catafatismul sau via affirmativa. În 
acelaşi timp, esența lui Dumnezeu este de a fi incognoscibil şi atunci mintea 
noastră trebuie să nege (apofatism) ceea ce tocmai a gândit. Dacă spun că 
Dumnezeu este bun, ştiu că asertez aceasta potrivit semnificației omeneşti a 
bunătăţii, or „bun” în cazul lui Dumnezeu trebuie să însemne altceva. Atunci 
spun că Dumnezeu nu e bun, ci este supra-bunătatea. Aşadar, ca şi la 
Dionisie, întâlnim o sinteză a apofatismului cu catafatismul. 

Pentru că este rațional, dar şi corporal, omul posedă ceva din toate cele 
create, de la cele spirituale până la cele materiale. Astfel, omul este un 
microcosmos, chintesența lumii vizibile şi invizibile. Procesului de revelare 
îi urmează, sinonim mişcării de conversie din teoriile neoplatonice, procesul 
de reîntoarcere a creaturii la ceea ce a cauzat-o. Aceasta nu se mai petrece 
prin faptul că ceea ce este creat este atras ireversibil spre Unu, ci este un 
proces natural prin care Dumnezeu se adună în sine, devenind natura care 
nu mai creează și nu este creată. Este stadiul în care Dumnezeu este totul în 
tot, în care încetează să mai creeze şi intră în repaus. 

Reîntoarcerea ființei umane la Dumnezeu este explicată într-o 
manieră originală, amintind de ideea aristotelică a finalităţii lumii întru 
deplina ei spiritualizare. Astfel, va avea loc întâi disoluția trupului în 
elementele materiale indicate de greci: apă, aer, foc, pământ, apoi învierea 
trupului în sensul convertirii lui în spirit. Astfel spiritualizat, el se va 
întoarce la arhetipurile sau cauzele primordiale eterne şi de aici la 
Dumnezeu, prima cauză. În acest moment, nu mai există decât singur 
Dumnezeu, cum spuneam, totul în tot. Această deificare a lumii seamănă 
destul de mult cu apocatastaza origenistă, dar mai trebuie cercetat. 

Eriugena a influențat considerabil gânditori precum Remigius din 
Auxerre, Amalric din Bene, Anselm din Canterbury şi alții, dar considerat 
panteist, deci eretic, cărțile i-au fost arse din porunca Papei Honorius al III-lea. 
A fost însă cel care a introdus cu mare forță teologia negativă în gândirea 

latină şi a cimentat simbolismul medieval, esenţial pentru reprezentanții 
Şcolii din Chartres. Dar cel mai important lucru este că a instituit decisiv 
regula de a acorda credinţa la rațiune: credinţa fără înțelegere este inutilă. 
Trebuie să credem pentru a înţelege, dar şi să înțelegem ceea ce credem. 
Este deviza întregii scolastici de acum încolo. Dar Eriugena nu ştia că 
filosofii arabi avansaseră cu mult în înțelegerea raportului dintre credință şi 
rațiune, izbândă necunoscută latinilor până acum. 


IV.2. Filosofia arabă. Concepții asupra intelectului uman 


Alain de Libera afirmă: „Dacă o cultură se măsoară în cantitatea de 
opere pe care le-a creat sau asimilat, putem spune cel puţin că, până în 
secolul al XII-lea, Occidentul medieval este subdezvoltat din punct de 
vedere filosofic””. Adevărata dezvoltare a filosofiei are loc în mediul arab. 
Este imensă importanța filosofiei arabe la dezvoltarea filosofiei sau a 
culturii europene în general. În conştiinţa occidentală ea a fost identificată 
cel mai adesea cu condamnarea averroismului, eludându-se uneori chiar 
aportul gânditorilor arabi la dezvoltarea ştiinţelor. Libera, Corbin, Gilson 
deplâng situația şi încercă să aducă lucrurile pe un făgaş normal în filosofia 
franceză a secolului XX, dar prejudecățile n-au dispărut. Chiar şi în cultura 
română, puţine sunt eforturile de a traduce şi analiza operele unor filosofi 
arabi de marcă. Octavian Nistor (parțial şi nesigur), Remus Rus, Nadia 
Angelescu, George Grigore şi, mai nou, Alexander Baumgarten, au făcut 
eforturi admirabile, fie pentru a ne familiariza cu cultura şi civilizaţia arabă, 
fie pentru recuperarea unui fond de cugetare care trebuia cunoscut de mult. 
Dacă există în medievalitate o primă filosofie în sens tare, pe urma grecilor 
antici, atunci ea este filosofia arabilor. 

Creştinii syrieni sunt primii care realizează traducerea unor opere 
greceşti fundamentale din nevoia de a tâlcui Biblia. Învăţând limba greacă, 
vorbitorii limbii siriace (limbii arameene), sub conducerea atentă lui Efrem 
din Nisibe, vor constitui o şcoală de traduceri la hotarul dintre Syria şi 
Mesopotamia, strămutată apoi la Edessa din pricina invaziei persane. Pe la 
sfârşitul secolului al V-lea nu mai puţin de patru şcoli, la Nisibe, 


” Alain de Libera, Gândirea Evului Mediu, Editura Amarcord, Timişoara, 
2000, p. 40. 

Gundeshapur” în Iran, Risaina şi Kinnesrin în Syria, îşi vor uni eforturile 
pentru a-i traduce pe Platon şi Aristotel, dar şi orice altă lucrare grecească 
cu conținut ştiinţific. Sunt traduse în siriacă, din limba greacă, operele lui 
Galenus, Hyppocrates, Logica lui Aristotel, texte neoplatonice, mai ales 
porphiriene. 

În acest timp, pe tărâm religios, lumea arabă suferă prefacerile 
impuse de apariția celei de-a treia religii monoteiste: islamul. Este o religie 
revelată, monoteistă, bazată pe scrierea sfântă transmisă de Allah lui 
Muhammad prin intermediul Arhanghelului Gabriel: Coranul, care este 
creat de la începutul lumii, prima minune şi ultima a lui Allah, scris în 
limbă neomenească, în luga suryaniyya (limbă sacră-proptotip sau limba 
îngerilor), imposibil de imitat sub aspectul sensurilor sale sau ca stil, 
îndreptar cu funcţie de cunoaştere pentru orice musulman. Credinţa 
musulmană, centrată pe profesiunea de credință: „Nu există Allah în afară 
de Allah, şi Muhammad este trimisul său”, se axează pe critica 
asociaţionismului (nu-i facem lui Dumnezeu asociaţi: nu există decât un 
unic Dumnezeu, Allah, care nu are fii, ci doar trimişi cu rol de transmitere a 
mesajelor lui pentru oameni) şi pe stabilirea caracterului strict omenesc al 
acestui ultim profet arab. Deşi cuprinde un cod extins de obligații 
individuale şi sociale, Coranul conține o metafizică a luminii şi o 
gnoseologie aparte centrată pe distincţia între cunoaşterea intuitivă şi 
cunoaşterea rațională. Există vreo şapte sisteme de lectură a textului 
coranic, mergând pe distincția între sensul literal şi cel figurat al versetelor. 
Tradiţionaliştii islamului rămân partizanii sensului literal, încrezători în 
sugestia că au primit cea mai uşoară dintre religii, comprehensibilă pentru 
fiecare. Alţii găsesc că există un sens ascuns, singurul adevărat, la care se 
ajunge prin iniţiere, în aceasta constând de fapt caracterul inimitabil al 
Coranului. 

O întreagă dinamică spirituală este antrenată datorită islamului în 
jurul unor probleme, precum: natura credinţei, a creaţiei, a păcatului, a 
libertăţii sau constrângerii la nivelul actelor umane. Aceasta din urmă 
este poate şi cea mai veche şi decisivă problemă pentru constituirea unei 
veritabile teologii musulmane şi apoi filosofii arabe. La un secol de la 


% Aici au fost adăpostiți ultimii neoplatonici izgoniți din Atena de Justinian, 
iar preocupările erau îndreptate spre logică, matematică, astronomie şi medicină, 
chiar şi agricultură. 

moartea lui Muhammad, speculația teologică în islam îşi conturează 
primele poziţii doctrinare şi sunt elaborate primele teorii cu caracter juridic. 
Filosofia se naşte acum, după primele elaborări de ordin religios. Un al 
doilea val de traduceri, de data aceasta în limba arabă, are loc din limbile 
greacă, persană şi chiar sanscrită. Începută sub omayyazi şi continuată sub 
abbassizi, munca de traducere a permis accesul la multe dintre tratatele de 
logică aristotelice, dar şi la multe apocrife aristotelice care erau de fapt 
mărturia neoplatonismului: Theologia Aristotelis, care conținea fragmente 
din Enneade-le plotiniene şi Liber de Causis, despre care am mai scris, 
care este al lui Proclus. În acest climat cultural, se conturează concepția 
despre kalam (ilm al-kalam — ştiinţa cuvântului) esenţială în teologia 
scolastică musulmană, alături de ‘ilm uşul ad-din — ştiinţa fundamentelor 
religiei şi al-fikh al-aşghar — ştiinţa dreptului musulman. Acestea trei 
desemnează scolastica musulmană.  At-Tahamwi%,  islamolog 
contemporan cu autoritate, consideră că termenul kalam desemnează 
ştiinţa argumentării „prin altceva” decât prin legile rațiunii. Este ştiinţa 
argumentării prin rațiunea legii musulmane a naturii existenței lui Allah, a 
atributelor sale, a creării lumii şi a persoanelor trimise de el cu mesaje 
universaliste. Ka/am-ul conferă cuvântului în teologie locul pe care-l ocupă 
logica în filosofie. La toate acestea se adaugă gândirea sunnit-ortodoxă 
(accent pe Tradiţie, pe Sunna), raționalismul mu'taziliţilor” dar şi 
antagonismul mutakallimilor, teologi sau dialecticieni care negau posi- 
bilitatea de a-l cunoaşte prin rațiune pe Allah, dar utilizau fără rezerve con- 
ceptele şi dialectica filosofiei greceşti la care aveau acces. Va rezulta de aici 
o filosofie arabă teologizantă sau o teologie filosofică în cadrul unor miş- 
cări religioase raționaliste şi al unora religioase mistice sau mistic- 
intelectualiste. 

Primul filosof arab, Al-Kindi (m. 873 d.H), care realizează 
joncțiunea între filosofia greacă şi teologia musulmană, a tradus el însuşi 


% Apud Dictionnaire de l'Islam. Religion et civilisation, Editura Albin 
Michel, 1997, p. 456. 

” Prima şcoală a kalamului, a teologiei speculative, se pare că şi-a conturat 
poziția prin disputa cu creştinii asupra Treimii. Mu'taziliții afirmau un Dumnezeu 
unic şi blamau caracterul misterios al dogmei amintite, prin care creştinii se 
smintesc şi uită că Allah a trimis un mesaj la care oamenii trebuie să reflecteze pe 
măsura rațiunii lor. 

din Platon, Aristotel şi neoplatonici, considerând ca propedeutici esențiale 
pentru filosofie logica şi matematica. S-ar putea spune multe despre opera 
lui, dar ne vom opri asupra unei probleme cruciale pentru evoluţia 
concepțiilor filosofice asupra intelectului uman. Cum aproape fiecare 
gânditor arab a fost un spirit enciclopedist, ar fi imposibil să tratăm toate 
problemele care au făcut obiectul preocupărilor lor. De aceea, am ales să 
înfățişăm concepțiile celor mai importanți gânditori arabi asupra 
intelectului uman. 

Pe urmele lui Aristotel şi ale dificultății de a concilia concepția 
despre suflet („act prim al corpului natural dotat cu organe”) cu cea despre 
intelect ca funcţie a sufletului (dar care nu putea fi înțeles ca având vreo 
legătură cu corporalitatea), arabii s-au învârtit în jurul sintagmei: „în act”. 
A spune despre ceva că este în act însemna ceea ce se spune în sine despre 
lucrul respectiv sau „ceea ce el era pentru a fi”, ca să folosim sintagma 
consacrată de Aristotel însuşi. Aceasta reprezintă eviditatea lucrului, în 
termeni metafizici. Sufletul ar fi tocmai acest „ceea ce era pentru a fi” al 
unui anumit trup sau corp, ceea ce se poate spune în sine despre orice corp 
individual. Cu alte cuvinte, forma unică şi de neimitat a fiecărui trup. Dar 
acest „era” şi acest „a fi” introduc o distincţie: se poate considera că ceea ce 
era doar potenţial ne apare acum, în actul a ceea ce deja există. S-ar părea, 
deci, că ne aflăm în faţa unei realităţi care este şi actualizarea unui universal, 
dar şi într-un individual. Dacă judecăm astfel, sufletul ar trebui să fie 
actualizarea sufletului universal într-un corp individual. Referitor la 
intelect, Aristotel distingea între un intelect care devine toate lucrurile şi un 
intelect care le produce pe toate, aşa ca o dispoziţie, ca o lumină. Adică un 
intelect agent, activ, veşnic, divin, neafectat de nimic din afara sa şi un 
intelect potenţial care devine intelect în act sub acțiunea intelectului activ 
sau agent. Ca cel care cunoaşte totdeauna ceea ce cunoaşte mereu, intelectul 
agent este cauză eficientă care acţionează asupra intelectului pasiv, 
potenţial, pentru a fi în act. Fără intelectul pasiv, intelectul activ ar fi numai 
act pur, activitate goală (dacă nu e contradicţie în termeni) sau lipsa activității. 

Peripateticianul Alexandru din Afrodisia distingea şi el o 
inteligență agentă (Dumnezeu), inteligibilul originar, sursa inteligibilității 
în toate cele inteligibile. Prin acest intelect activ orice obiect potenţial al 
cunoaşterii devenea cunoaştere actuală (obiect prezent al cunoaşterii 
prezente). Intelectul posibil de la Aristotel devine pentru Alexandru intelect 
material (denumire pentru care Toma avea să-l critice pe Averroes, care o 

preluase) şi care „încă nu înțelege, dar e posibil să înțeleagă”. Intelectul 


ajuns la predispoziția sau aptitudinea de a-şi asuma formele realităților 
înțelese prin propria potenţă este intelectul habitual (intellectus in habitu, 
mai târziu, la latini). Intelectul în act este forma înţeleasă, adică intelectul 
care gândeşte şi se identifică cu obiectul său inteligibil. Este ultimul stadiu 
al unuia şi aceluiaşi intelect, după stadiul material şi cel habitual. 

Toate aceste lămuriri sunt importante pentru a pricepe cum Al-Kindi 
ajunge să distingă între o inteligenţă sau substanță spirituală distinctă de 
suflet şi intelectul aflat în potenţialitate, care trece apoi de la 
potenţialitate la act şi devine intelect demonstrativ. 

Un alt arab, numit al Doilea Maestru după Aristotel, cunoscut de 
occidentali sub numele de Avennasar sau Alfarabius, Al-Farabi 
(872-950 d.H.) realizează o analiză neoplatoniciană asupra concepţiei 
aristotelice despre intelect. Dumnezeu a emanat zece intelecte: nouă 
cauze secunde şi o a zecea cauză secundă care naşte intelectul activ. 
Astfel, fiecare cauză secundă a produs un intelect care-i este subordonat. 
Omul, dintre toate celelalte ființe, este singurul care posedă facultatea 
rostirii sau facultatea logică. În jurul logicii se strâng toate celelalte 
facultăți într-o unitate, toate dezvoltându-se progresiv, dar şi în acelaşi timp. 
Intelectul este, mai întâi, pasiv în potenţă (adică poate primi formele pe 
care nu le are încă), apoi devine intelect pasiv în act (sub influența 
intelectului activ senzațiile acumulate în imaginație devin inteligibilele 
prime). Astfel, formele lumii exterioare devin încet-încet inteligibile în act 
şi putem vorbi deja de intelectul dobândit sau adoptat sau în act. Adică 
lucrurile înţelese devin însuşi intelectul. Prin intelectul adoptat ajungem la 
introspectie, la cunoaşterea de sine, considerând că imaginația şi capacitatea 
reflexivă au ajuns la maturitate. În acest mod, intelectul uman devine 
asemănător celui activ, grație influxului primit de el de la intelectului activ, 
care-i permite să se unească cu el. Un asemenea intelect nu posedă decât 
filosofii şi profeţii, concepţie care-l va influenţa decisiv pe Avicenna. 

În problema  universaliilor, deci, Al-Farabi distinge între 
inteligibilele ca forme abstrase şi inteligibilele ca forme pure. Vom 
redescoperi variantele la R. Bacon, care făcea deosebire între abstracta 
(fiinţele abstracte, ceea ce este în prezent unit cu o materie sau a fost astfel, 


% A se vedea antologia de texte realizată de Alexander Baumgarten, Despre 
unitatea intelectului, Editura IRI, Bucureşti, 2000, p.33. 

dar poate fi discernut prin esenţă sau intelect) şi separata (fiinţele separate, 
adică ceea ce nu a fost niciodată unit cu vreo materie). Pentru Al-Farabi, 
qad (universalul) ține de intelect, dar este şi imanent lucrului. Cu alte 
cuvinte universalul este in multis (în acelaşi timp în mai mulți) şi de multis 
(afirmat despre mai mulți) şi se prezintă sub trei modalităţi: ante rem 
(înaintea lucrului, în sine), in re (în lucru) şi post rem (după lucru), adică în 
modalitate transcendentă, imanentă şi conceptuală. 

Adevărat metafizician al esențelor, filosoful arab Ibn-Sina 
(980-1037 d.H.), latinizat Avicenna, este unul dintre cele mai mari spirite 
ale filosofiei islamice, cercetările sale extinse asupra logicii, fizicii şi 
metafizicii conducând la recunoaşterea sa de către gânditorii occidentali şi 
naşterea unui aşa-numit avicennism latin. Pot fi făcute paralele între opera 
lui şi cea a lui Augustin şi Eriugena, fără îndoială (iată o temă la care puteți 
reflecta). Tipul de metafizică instituit de Avicenna s-a construit până pe la 
1640, în cadrul a ceea ce islamologii numesc avicennism iranian, moment 
în care Molla Sadra Shirazi? o înlocuieşte în filosofia iraniană cu o 
metafizică centrată pe conceptul de existență. 

Pentru Avicenna, esența sau natura sau cviditatea este ceea ce este 
în mod absolut şi necondiţionat, adică necesar. Esenţa este indiferentă la tot 
ceea ce ar putea s-o împiedice să fie un universal (idee generală), aşa cum 
neutră şi aceeaşi rămâne chiar dacă ne apare actualizată într-un 
individual. Prin ele însele, esenţele nu exclud nici universalitatea, nici 
singularitatea, prin aceasta devenind obiectul metafizicii. Când afirmăm că 
o esenţă este ceea ce este, spunem că ea este ceva. Ce trebuie să înțelegem 
din faptul acesta? Avicenna lămureşte distingând între fiinţa necesară şi 
fiinţa posibilă. Posibilă este orice esenţă, ca ceea ce este (ca ceea ce ar fi să 
fie), dar nu ar exista niciodată dacă anumite cauze nu ar acționa asupra ei cu 
necesitate. În acest caz vorbim despre existenţă ca despre o esență adusă la 
actualitate de o anumită cauză. Existenţa este, deci, un accident suprapus 
esenței, dar un accident necesar. Dacă ceva posibil este actualizat, ca fiind, 
aceasta se petrece datorită faptului că existenţa sa este dată necesar de 
rațiunea cauzei sale. Creaţia capătă astfel un sens diferit: are loc din pricina 
unei necesități constitutive divinității, care determină Fiinţa pură să aducă la 
existență toate celelalte ființe. Deci, este actul în care gândirea divină se 
gândeşte pe sine. 


” Personalitate dominantă a Şcolii din Ispahan (Iran), în secolul al XVII-lea. 

Această cunoaştere pe care Fiinţa divină o are etern în sine însăşi este 
Prima emanaţie sau Inteligență ( ‘4q! awwal) sau Primul Nous. Acest 
„efect” inițial, unic şi necesar al energiei creatoare, identic cu gândirea 
divină, asigură trecerea de la Unu la multiple. Plecând de la această Primă 
Inteligență mediatoare, ierarhia plurală a ființei apare ca rezultat al unor 
serii de acte de gândire sau contemplare. Ceea ce ar trebui să fie o 
cosmologie devine o analiză a intelectelor îngerilor. Atunci când Prima 
Inteligență contemplă Principiul său, din acest act de gândire purcede a 
Doua Inteligență. La rândul ei, aceasta se autocontemplă şi, în relaţie cu 
Principiul care îi conferă existența necesară, dă naştere Sufletului Prim, 
factorul motrice al Primului Cer sau al Sferei Sferelor (care le înglobează 
pe toate celelalte). Neoplatonismul este evident, dar şi aristotelismul. 

Acest act de triplă contemplaţie instaurează primele trepte ale ființei 
şi continuă în acelaşi mod până la purcederea a Zece Inteligente, 
Heruvimii (Karubiyun) sau Îngerii Sacrosanţi, dar şi a unei ierarhii de 
Suflete Celeste, Îngerii magnificenți (mala'ikat al'-izza), mişcători ai 
cerurilor inferioare şi care nu posedă facultăți de percepție, ci doar o 
facultate imaginativă în stare pură. 

Ultima Inteligență este numită Inteligență agentă sau activă ('4q/ 
fa" 'al) pe care avicennienii o vor identifica cu Arhanghelul Gabriel, un fel 
de Duh Sfânt al Coranului, Îngerul revelaţiei. Aflată prea departe de 
Principiul său, virtutea sa emanatistă se va revărsa într-o pluralitate de 
suflete umane. Ea este, deci, iluminarea (ishraq) care proiectează ideile 
sau formele cunoaşterii în suflete. La rândul lor, sufletele sunt habituale, 
adică au dispoziţia şi apetenţa întoarcerii spre ea. Astfel, în concepția lui 
Avicenna, intelectul uman nici nu are misiunea şi nici puterea de a 
abstrage formele sau Ideile. El nu poate decât să fie pregătit, adică să 
manifeste apetiție pentru percepția prin simţuri, pentru ca, apoi, prin 
iluminarea Inteligenţei agente, să îi devină transparente formele 
inteligibile. Această iluminare este, deci, o emanaţie a îngerului revelației, 
nu o abstractizare ca operaţie a intelectului uman. Iluminarea este prezența 
în sine a Îngerului şi de-aici legătura care se poate stabili între gnoseologia 


avicenniană şi experiența mistică.” 


100 Astfel putea fi explicat mecanismul transmiterii mesajului coranic lui 
Muhammad de către Arhanghelul Gabriel, întâlnirea „vie” cu acesta, prin care era 
asigurată şi obiectivitatea acestui mesaj . 

Intelectul uman este analog celui al Îngerului. Avicenna distinge 
între intelectul contemplativ sau teoretic şi intelectul practic. Intelectul 
practic (activ) este sufletul gânditor în funcţia sa practică şi activă 
(conduce trupul şi este principiul vital). Intelectul contemplativ presupune 
patru trepte sau stadii: în primul, intelectul nu este vid, ci aşa cum este 
materia potențială față de formă; apoi, prin imagini şi senzații, intelectul 
devine aproape în act; în al treilea rând, intelectul dobândit este cel deja în 
act, care se întoarce spre Inteligența agentă separată (pentru a putea primi 
formele inteligibile care corespund imaginilor sensibile). Ultimul stadiu 
este cel al obişnuinței intelectului de a se întoarce mereu la Inteligența 
agentă, adică al stării habituale (‘aql bi-l-malaka, „în noi”). 

Întrucât capacitatea intelectului uman de a primi iluminarea unor 
forme inteligibile presupune cunoaşterea de sine concomitent cu cea a celui 
care le-a produs (a lui dator formarum), H. Corbin crede că este vorba 
despre o prefigurare a cogito-ului cartezian (într-un sens chiar mai apropiat 
decât o făcuse Augustin, adăugăm noi)". Există şi un fel de supra-stadiu al 
intelectului contemplativ, constând în contopirea acestuia cu Inteligența 
agentă. Avicenna numeşte un astfel de intelect: intelect sfânt, şi-l atribuie 
profeților şi vizionarilor (Muhammad ar fi atins acest stadiu). Asemenea lui 
Al-Farabi aşadar, Avicenna stabileşte existenţa separată a unei inteligente, 
situată în afara intelectului nostru, concepţie care avea să fie preluată, cu 
anumite corecturi, de către o parte dintre occidentalii creştini. Ca şi 
afirmarea nemuririi sufletului. 

În problema universaliilor?, Avicenna vine dinspre Al-Farabi. 
Consideră că există trei modalități de a predica un universal: ca ceea ce este 
predicat de multis, ca ceea ce poate fi predicat de multis şi ca ceea ce este 
îngăduit raţional şi posibil să poată fi predicat de multis (chiar dacă există 
un singur individual în realitate referitor la care să poată fi predicat). 
În urmare logică, putem sesiza trei stări ale universaliilor: ante 


191 Henri Corbin, Histoire de la philosophie islamique, vol.I, Gallimard, 
Paris, 1986, p. 112. 

1% Alain de Libera observă că termenii arabi ma 'gul şi ma na, care sunt 
localizaţi ca gândire, idee, semnificație sunt analogi termenului intenție pe care 
Avicenna îl alege pentru a defini universalul. Termenul intenţie este bine ales şi 
trimite către orientarea spre obiect a lui Brentano şi chiar spre intenționalitatea 
husserliană. Vezi: Cearta Universaliilor, Editura Amarcord, Timişoara, 1998, 
p.118. 

multiplicitatem (universalii anterioare multiplicităţii, intelectuallia, formele 
inteligibile din gândirea divină şi îngerească, obiecte ale metafizicii); in 
multiplicitatem (universaliile în multiplicitate, naturalia sau genus naturale, 
formele în lucrurile materiale, ceea ce este asemănător în indivi-duale) şi post 
multiplicitatem (universaliile posterioare multiplicităţii, logicalia, formele 
inteligibile obţinute în urma procesului intelectual de abstractizare). 

Să ne oprim şi asupra lui Ibn Badjdja (m. 1138 d.H.), creatorul unei 
lucrări ce ar putea fi tradusă aproximativ: Tratat despre unirea intelectului 
agent cu intelectul omului, unde se arată preocupat de posibilitatea 
intelectului uman de a accede la cunoaşterea pură prin subterfugiile 
ştiinţelor speculative şi potrivit căii naturale a minții. Credem că este prima 
încercare de explicare a mecanismului de unire a intelectului agent cu 
intelectul material. Badjdja pune semn de egalitate între intelectul uman 
şi formele spirituale izvorâte din imaginaţie. Între cunoaşterea prin 
simţuri şi cea rațională pură se interpune, ca mediatoare, imaginea singulară 
a obiectului de cunoscut. De exemplu, sesizarea cvidității sau formei 
spirituale „pom” depinde de multiplicitatea percepţiilor noastre ce au ca 
obiect pomii concreţi. Intelectul agent intervine şi dezbracă această cviditate 
relativă de caracterele sale individuale. Astfel este obținută cviditatea unică a 
pomului, o cviditate a cvidităţii, care determină obiectivitatea cunoaşterii. 
Este afirmat deci un intelect agent transcendent şi un intelect material 
imanent, sugestie pe care Toma o va folosi pentru a-şi construi concepția 
despre species intelligibiles. Tocmai această perspectivă îl va ajuta pe 
dominican să lupte împotriva averroismului, cum vom vedea. 

Iranianul  Al-Ghazali-Abu (Hamid Muhammad  al-Tusi 
Muhamad-1058-1111d.H.) este considerat de către exegeţi constructorul 
unei teologii cu valențe apropiate teologiei creştine, dar şi precursor al 
modernilor Pascal sau Descartes. Atitudinea lui faţă de rațiune reiese din 
lucrarea Kitab al-Isrhad, Cartea bunei orientări sau direcții, în care atrage 
atenția asupra unui fapt interesant: chiar dacă facultatea logică conferă 
rațiunii suficiente şanse să ajungă la adevăr, totuşi ea, raţiunea, îi conduce 
pe oameni la afirmarea unor adevăruri divergente, nu a unui adevăr 
unic. Îi ceartă pe cei care nu pricep că ea este doar un instrument, o 
măsură care permite evaluarea nivelului operațiilor cognitive umane, şi nu 
un criteriu în sine al adevărului în sine. Prin aceasta îi atingea pe teologii 
speculativi şi pe filosofi, instituind totuşi ca normă a corectei întrebuinţări a 
rațiunii îndoiala. În Mungidh, o carte ce aminteşte mult de Discurs asupra 

metodei a lui Descartes, Al-Ghazali arată că îndoiala este vitală pentru 
obținerea cunoştinţelor certe; plecând de la o bază solidă şi acceptată prin 
consens se poate ajunge la derivarea altor adevăruri, mai ales prin utilizarea 
raţionamentului prin analogie. Pe alocurea poate fi văzut cum aplică 
silogistica aristotelică la versetele coranice, ceea ce trimite către un 
raționalism extrem. 

De fapt, ceea ce critică el este demersul metafizic care conduce la 
adevăruri multiple. Dar recunoaşte importanța matematicii, fizicii sau 
logicii, ştiinţe care ajung la adevăruri exacte. Respinge teza partizanilor 
neoplatonicilor referitoare la eternitatea lumii, dar şi teze aristotelice. De 
aceea, Averroes va scrie o Respingere a Respingerii filosofiei scrisă de 
Al-Ghazali pentru a-i dovedi că între filosofie (ca metafizică) şi teologie nu 
există o prăpastie de netrecut. 

Filosoful  iluminării,  Sohrawardi  (Shihaboddin Yahya — 
1155-1191) a reuşit să confere misticii islamice un caracter nou prin 
intermediul unei gnoseologii aparte care îmbină aristotelismul cu 
avicennismul, dar şi cu elemente gnostice greceşti şi iraniene. Lumea 
apare ierarhic prin intermediul unor serii de lumini imateriale care pică 
asupra întunericului materiei. Tot ce poate fi inteligibil la nivelul 
sensibilului este descoperit de aceste lumini-esențe. Acestea irump 
asemenea inteligențelor avicenniene, dar nu este de acord cu Avicenna în 
privința facultăţilor sufletului. Imaginaţia, miezul sufletului, este cea care 
intelectului. Între lumea materială şi luminile inteligibile, Sohrawardi 
interpune o lume aparte: ‘alam al-mithal, adică o lume imaginală, după 
sintagma aleasă de H. Corbin şi acceptată de islamologi, singura care se 
apropie ca sens de originalul arab!%*. 

Dar cel mai important filosof arab, aristotelician declarat, supranumit 
Comentatorul, este Averroes sau Ibn Ruşd (1126-1198). Teolog 
musulman, acesta a întreprins o operă de armonizare a credinţei islamice 


'% În fapt, în materie de drept coranic, Al-Ghazali era shafi’it, adică adept al 
raționamentului prin analogie. Se pleacă de la un principiu general (i//a) şi se 
ajunge prin inducţie la legile coranice sau ale Tradiţiei, pentru ca, apoi, deductiv, 
acestea să fie aplicate unor cazuri particulare care nu sunt formulate explicit în 
textul sacru. În general, exegeza coranică a utilizat masiv acest tip de raționament. 

1% După Christian Jambet, Dictionnaire de I'Islam..., p.790. 

cu o filosofie care admitea eternitatea lumii, lucru aparent imposibil. 
Este interesat mai întâi să lămurească raportul dintre rațiune şi credință 
(în ce măsură putem accede rațional la datele revelației) stabilind limitele, 
dar şi aptitudinile rațiunii, să readucă filosofia în centrul preocupărilor celor 
erudiți, dar mai ales să lămurească pasajele confuze sau lacunare ale lui 
Aristotel despre intelect. 

Prima îndoială a lui Averroes era legată de performanţele raţiunii în 
materie de revelaţie. În opoziţie cu mutakallimun, nu credea că raţiunea este 
în stare să sesizeze integral conținutul revelației, fie din cauza unei proaste 
întocmiri a ei, în natura sa, fie din cauza ignoranței. Dar aceasta nu 
înseamnă că este posibil să facem rabat de ea. Raţionalitatea este 
constitutivă omului. Cunoaşterea intelectuală este posibilă pentru că 
formele potenţial inteligibile dobândite în imaginaţie devin actuale sub 
acţiunea intelectului agent. Apoi, aceste forme, devenite actuale, mişcă la 
rândul lor intelectul material. Aceste două intelecte sunt deopotrivă eterne 
şi unice pentru toți oamenii. Aici au loc operaţiile gândirii. În ciuda 
unicității acestor intelecte, gândirea fiecărui individ este discernabilă de a 
altuia prin aceea că depinde de fiecare ca inteligibilele să fie abstrase, din 
imagini, prin unirea cu intelectul agent. Imaginaţia este concepută în strânsă 
legătură cu trupul fizic. Întrucât trupul moare, atunci şi imaginația moare în 
acelaşi timp, fiind şi singura explicație pentru lipsa de memorie a 
individului când moare. La moartea trupului, gândirea individuală se 
aneantizează, deci nu există nemurire personală, lucru care i-a intrigat 
pe teologii creştini. Dar nu este clar în ce măsură intelectul supravieţuieşte 
sau nu morții fizice. 

Încearcă şi el să explice mecanismul unirii intelectului material cu 
intelectul agent. Intelectul material, posibil este o substanță eternă, 
separată de corp, unică, ce nu trebuie considerată ca formă substanţială a 
corpului. Şi intelectul agent este tot o substanță separată care, plecând de la 
imaginile individuale, abstrage universaliile. Ajungând în act, intelectul 
material devine intelect habitual (habitus primorum principiorum), 
speculativ sau teoretic, caracterizându-se prin caracterul statornic al 
conceptelor, al cunoștințelor, adică posedă ştiinţa pricipiilor prime. Atunci 
când toate inteligibilele potențiale devin actualizate, intelectul agent este 
unit cu intelectul material, formând un intelect unic, intelectul dobândit. 
Aceeaşi manieră o vom recunoaşte la Albert cel Mare, care explică 
procesul atingerii ştiinţei de către intelectul posibil tot în trei paşi. În 

Comentariul la Metafizica lui Aristotel, Averroes explică pe larg cum 
substanțele separate (una dintre ele este intelectul agent) pot fi cunoscute 
intelectual de noi, chiar dacă nu este un proces facil. Această joncțiune ne 
uneşte cu inteligibilul pur şi este resimțit ca beatitudine, ca fericire supremă. 
L-am putea considera mistic, dacă nu am şti prea bine că a luat poziţie 
împotriva sufi-lor. 

În modul de concepere a universaliilor Averroes se distanțează de 
Avicenna, în primul rând pentru că preia fidel linia aristoteliciană în 
problema raportului suflet-intelect. Nici un universal nu este substanță, 
pentru că nu există substanță decât ca un compus al formei şi materiei. 
Deci, universaliile nu sunt substanţe sau părți ale lucrului, dar fac cunoscută 
substanţa lucrurilor. 

Ne oprim aici, deşi o multitudine de aspecte ale gândirii arabe au fost 
lăsate deoparte. Oricum, în interiorul ei şi în strânsă legătură cu ea, s-a 
constituit şi gândirea evreiască medievală, care înregistrează, la rândul ei, 
fenomenul scolastic. 


IV.3. Filosofia iudaică: noul raţionalism 


Forma actuală a Talmudului a fost stabilită în 500 d.H., în Școala de 
la Rovina, supusă Academiei din Babilon. Gaonii'% erau reprezentanții 
autorităţii religioase şi dovedeau o atitudine de respingere faţă de Talmudul 
palestinian, considerat inferior celui babilonian în multe privinţe. Suficient 
de rigorişti, gaonii s-au confruntat cu karaiţii, un fel de liber-cugetători care 
puneau accent pe spiritul raționalist al fiecărui individ. Sunt cei care au 
devenit posesorii zestrei filosofice a arabilor înaintea rabinilor, fiind 
asimilați mu'taziliților arabi. Deseori operele lor se confundau. De data 
aceasta, toate elementele filosofiei greceşti, aşa cum sunt ele preluate şi 
interpretate de către arabi, vin să justifice doctrinele monoteismului 
iudaic. 

Primul scolastic evreu este considerat Saadia Gaon (882-942 d.H.), 
întâiul care a stabilit şi Crezul iudaic (abia la 2500 de ani după apariţia 
iudaismului). Egiptean, raţionalist declarat, a susținut că raţiunea este 


105 Gaon reprezintă un titlu de reverență pentru conducătorii academiilor 
talmudice babiloniene din Sura şi Pumbedita, între secolele al VI-lea şi al XI-lea, 
cfr. Dagobert D. Runes, Dicţionar de iudaism, Editura Hasefer, Bucureşti, 1997, 
p.105. 

sursa adevărată a cunoaşterii de Dumnezeu şi a universului creat. Este 
interesat de soluționarea problemei erorii în raționamente. Premisa 
majoră este aceasta: rațiunea este adecvată exerciţiului metafizic. Ba chiar 
Tora a fost dată oamenilor în vederea exersării rațiunii. Din studiul ei pot fi 
extrase metode sigure pentru conducerea bună a rațiunii către adevărurile 
revelate, ultime, cu o condiţie:credinţa să primeze. În teognozie creditează 
atât catafatismul (Dumnezeu este unu, atotputernic, înțelept etc.), cât şi 
apofatismul exprimat astfel: „Alţii vorbind la figurat spun: «L-am văzut pe 
Dumnezeu. ..». Dar când zăresc această lumină, ei nu o pot suporta din 
cauza puterii ei teribile şi a splendorii ei. Constituţia lor fizică s-ar dizolva şi 
sufletul i-ar părăsi...”%. Absolut convins că multe dintre poruncile 
dumnezeieşti sunt raționale, dar că sunt şi unele a căror raționalitate ne 
scapă, Saadia împrumută de la musulmani principiul idjmei (consensul 
majorității musulmanilor asupra unor chestiuni teologice, sub atenta 
supraveghere a teologilor, neexistând papă, sinod sau concilii). Aşadar, 
evreii pot afla adevărul prin exercițiul rațiunii just orientate şi prin consens. 
Restul este eroare. Ca şi la arabi, raţiunea nu posedă doar facultatea de 
judecare, ci şi facultatea judecăților morale, ceea ce prefigurează 
kantianismul. 

Un apărător îndârjit al dialecticii este Bahya Ben Iosif, care, în 
Spania musulmană a anului 1156, scrisese lucrarea Datoriile inimii. Aici 
metafizica este propedeutică pentru teognozie. Centrat esențial pe 
monoteismul iudaic, discursul lui asupra argumentării raţionale vizează 
decisiv două probleme: existenţa şi unicitatea lui Dumnezeu. A afirma că 
Dumnezeu există şi că este unic înseamnă a recurge la dovezi raţionale pe 
care numai dialectica le poate furniza. Putem ajunge la adevăr pentru că 
intelectul uman, înnăscut în fiecare individ, este o oglindire a inteligenţei 
divine (aşa cum este creată imaginea curcubeului prin refracția luminii 
solare dacă privim printr-o prismă de sticlă). 

Primul filosof evreu din Spania musulmană este Salomon ibn 
Gabirol (1020-1070), cunoscut de apuseni ca Avicebron, a cărui operă 
Izvorul Vieţii este construită în jurul conceptului de voinţă divină 
creatoare. Neoplatonic, orientat spre metafizică, are o concepție 
spiritualistă despre lume. Distinge între nouă cauze-trepte ale existenței 


1% JB, Agus, Evoluția gândirii evreieşti, Editura Hasefer, Bucureşti, 1998, 
p.159. 

lucrurilor (în fond, nouă categorii aristotelice): gândirea lui Dumnezeu şi 
formele ei, formele generale în materie, calitățile simple în substanțele 
simple, cantitate în materie etc. Pe scurt: „Există patru nivele ale creaţiei, 
definite prin următoarele întrebări: dacă ea este, ce este ea, cum este ca, şi 
de ce este ea? Cel mai înalt nivel este cel a cărui singură întrebare este dacă 
el este, nu ce, cum sau de ce — nivelul Sfântului, cel de Foarte-Sus. Al 
doilea nivel corespunde întrebării ce. Este rațiunea. Apoi ce şi cum-este 
sufletul. Apoi întrebarea de ce. Este nivelul naturii şi a ceea ce derivă din 
ea”!%. Altfel spus, voinţa divină este principiul existenţei şi continuității în 
timp al tuturor lucrurilor. Concepţia lui Gabirol asupra existenţei unei materii 
universale va avea răsunet atât la un Duns Scotus, dar şi la un Giordano 
Bruno, devenind marca teoriilor panteiste în Renaştere şi nu numai. 

Atât materia, cât şi lumea spiritului au acelaşi izvor sau principiu: 
Spiritul unic, din care toate decurg într-un şuvoi permanent. Materia, cea 
mai îndepărtată de sursa originară a vieții adevărate, are un caracter corupt, 
dar posedă formele aşezate în ea de voința divină. Se pare că Gabirol a scris 
şi o lucrare esoterică, astăzi pierdută, despre treptele conversiei spiritului 
către Spiritul unic, in care culoarele neoplatoniciene erau evidente. Lumea 
materială, analoagă celei spirituale pure, prilejuieşte întoarcerea către 
Spiritul unic potrivit unei imagini particulare: formele percepute de intelect 
sunt cartea în care sufletul-cititor găseşte calea spre adevăr. 

Interesant este că gândirea lui i-a impresionat mai degrabă pe 
scolasticii creştini decât pe cei evrei sau arabi. Mult timp s-a crezut că opera 
Izvorul vieţii este una creştină, până când i s-a atribuit fără dubii lui Ibn 
Gabirol, în secolul al XIX-lea. 

Moise Maimonide (1135-1204), una dintre cele mai strălucite minți 
ale seminţiei evreieşti din toate timpurile, creează într-un climat cultural în 
care atitudinea faţă de cele două monoteisme ulterioare iudaismului, 
creştinismul şi islamul, era una de delimitare şi de respingere. Creştinismul, 
conform şi concepției islamice, este promotorul unei forme de politeism 
inacceptabil. Evreii fac în genere corp comun cu arabii când este de dovedit 
caracterul politeist al creştinismului (Treimea nu este expresia unicității lui 
Dumnezeu, ci a pluralităţii lui), dar se dezic de ei în privinţa persoanei lui 
Muhammad, profet smintit care duce seminţia arabă în rătăcire. 


'% J B, Agus, op. cit, p. 233. 

Probabil că acesta este manifestul maimonidian. De aici decurg toate 
preocupările lui în materie de teologie şi de filosofie. Călăuza rătăciților, 
carte cu un impact deosebit, este tocmai un astfel de protreptic adresat 
evreilor către adevărata credință, aşa cum apologiile creştine erau 
pregătitoare pentru creştinism. Însă atitudinea sa faţă de credinţă era diferită 
de a lui Saadia: nu este mai puţin raționalist, dar găseşte raţiunii limite 
certe. Rațiunea este poate chipul lui Dumnezeu în noi, dar credința 
insuficientă şi lipsa de exercițiu a minții ne împiedică s-o ridicăm la 
desăvârşirea ei. Este cu siguranță un gânditor care plasează credința 
înaintea raţiunii, dar fără confirmarea credinței prin raționament aceasta 
este lipsită de valoare. Mai mult, influenţat pesemne de cercetarea ştiinţifică 
arabă, el însuşi om de ştiinţă, alcătuieşte un corpus de discipline care îi sunt 
necesare teologului pentru a fi cu adevărat credincios şi filosof: matematica, 
logica, ştiinţele naturii. Deasupra se află înţelegerea lucrurilor divine, adică 
după lectura Torei şi extragerea sensurilor ei spirituale şi după ştiinţa 
profană a oamenilor. Însă aplicarea rațiunii la studiul metafizicii este o 
greşeală, spune Maimonide, detaşându-se de concepția lui Bahya. 

Filosofic este tributar platonismului şi aristotelismului. Concepţia 
despre Dumnezeu se afla în prelungirea celei aristotelice despre Primul 
motor al lumii, dar teza despre eternitatea lumii este una care prezintă mari 
dificultăți. Maimonide crede că a susţine această teză înseamnă a întâmpina 
aporiile  atemporalităţii lui Dumnezeu. Dimpotrivă, dacă suntem 
creaționişti, trebuie să explicăm cumva trecerea de la ceea ce nu era la ceea 
ce este, lucru imposibil pentru rațiune. Însă există o rațiune divină activă 
care diriguieşte permanent rațiunea umană, prin mijlocirea sferelor, şi 
asigură accesul la adevărata profeție. Altfel, nu-l putem cunoaşte pe 
Dumnezeu decât apofatic, întrucât esenţa sa se află totuşi mai presus de 
înțelegerea noastră. Rațiunea divină sau intelectul activ acționează asupra 
intelectului material şi potenţial (însumate constituie sufletul raţional 
aflat în trup). Calitatea cunoaşterii umane este asigurată de puritatea acestui 
suflet rațional, pregătit sau nu să primească iluminarea intelectului activ. 
Cele cinci facultăţi ale sufletului: nutritivă, senzitivă, imaginativă, 
apetitivă şi raţională (intelectuală) constituie miezul acţiunilor 
intelectului activ, abia atunci putându-se vorbi despre un intelect 
dobândit şi nu doar de unul pasiv. Asociat trupului, sufletul rațional, ca 
intelect în act, asigură nemurirea individului în funcţie de cunoaşterea 

dobândită. lată o viziune care nu acordă neinstruiților posibilitatea 
nemuririi. 

Există mulți alți gânditori evrei pe care i-am omis din rațiuni de 
spațiu, dar considerăm că este suficientă ilustrarea acestora. Importanța 
filosofiei arabe şi iudaice va deveni copleşitoare în spiritualitatea 
occidentală a celei de-a doua jumătăţi a secolului al XII-lea. Dar, până 
atunci, să vedem ce se mai întâmplă în Occidentul creştin pe tărâm 
filosofic. Ce să însemne că Dumnezeu este „ceva decât care altceva mai 
mare nu poate fi conceput”? 


IV.4. Anselm din Canterbury şi cercetarea raţională asupra 
existenței lui Dumnezeu ( „argumentul, ontologic”) 


Probabil cel mai mare gânditor creştin după Eriugena, contemporan 
cu Avicenna, Anselm (1033-1109) este autor al unor lucrări: Monologium, 
Proslogion şi De veritatae, devenite celebre în scurt timp şi cu consecinţe 
pentru cugetarea filosofică modernă şi chiar contemporană. Asemenea lui 
Augustin, Anselm încearcă să dovedească existenţa lui Dumnezeu pe cale 
raţională, elaborând un argument al cărui nume va fi statornicit pentru 
totdeauna de Imm. Kant: argumentul ontologic'%. La încrucișarea dintre 
logică, ontologie şi teologie, acest argument va fi analizat cu atenţie de 
medievali şi moderni, dar nici contemporanii nu-l trec cu vederea. În 
ultimele studii dedicate gândirii anselmiene, se sugerează că intențiile lui 
Anselm în construirea acestui argument au fost adesea greşit interpretate. 

Asimilându-i pe patristicieni, greci şi latini, în special pe Augustin, 
Anselm recunoaşte importanţa dialecticii în câmpul teologiei. Poate i-a citit 
pe Boethius şi pe Pseudo-Dionisie Areopagitul, dar sigur nu i-a citit pe 
neoplatonicii greci (Plotin sau Proclus). În schimb a cunoscut scrierile lui 
Augustin şi, prin ele, a fost influențat de neoplatonismul latin de secol II-III. 
Anselm analizează raţional ce înseamnă creația ex nihilo (reia concepția 
eriugenistă despre Ideile divine coeterne cu Dumnezeu, dar create totuşi), 
cercetează care este poziţia Logosului în economia lumii, care este raportul 
între Dumnezeu şi persoanele sale, ce reprezintă preştiința divină, în ce 
măsură predestinarea afectează libertatea umană, ce este răul, care este 


'% În Opere filosofice, în 1763. 

natura sufletului, ce este adevărul şi între ce tipuri de adevăr putem distinge 
(adevăr logic, ontologic, moral). 

lată textul din Proslogion, cap. II, care surprinde concepţia asupra id 
quo nihil maius cogitari possit („ceva decât care altceva mai mare nu poate 
fi conceput”): „Şi aşa, Doamne, cel ce dai înţelegere credinței, fă-mă să 
înțeleg, atât cât crezi că este folositor, că eşti aşa cum credem; şi că eşti 
acela în care credem. Într-adevăr, credem că eşti ceva decât care altceva 
mai mare nu poate fi conceput. Dar ar putea să existe o asemenea natură, de 
vreme ce ignorantul a spus în inima sa, nu există Dumnezeu? ... Căci, un 
lucru este pentru un obiect să existe în intelect şi altul să se înțeleagă că 
obiectul există... Şi ceva decât care altceva mai mare nu poate fi conceput 
nu poate exista numai în intelect. ..etc”!%. Aşadar, plecăm de la un dat al 
credinţei: Dumnezeu există şi este ființa dincolo de care nu putem concepe 
ceva mai înalt. Credinţa este o premisă esenţială în afirmarea existenţei 
lui Dumnezeu şi în dovedirea acesteia prin argumentul rațional de mai sus. 
Referindu-se la necredinciosul care neagă existența divinității, Anselm 
afirmă că este cazul celui în a cărui minte există un lucru fără ca mintea 
însăşi să ştie că lucrul există în ea (amintiţi-vă că Augustin vorbea despre 
modificările sufletului rațional pe care el însuşi nu şi le sesizează). Dacă-i 
spunem cuiva: „Dumnezeu există”, chiar dacă este necredincios şi 
răspunde: „nu, nu există Dumnezeu”, tocmai aceasta dovedeşte că 
Dumnezeu nu este un concept gol şi că îl utilizează în cunoştinţă de cauză. 
Adică, ştie la ce ne referim şi înțelege semnificaţia termenului. Prezența 
conceptului de Dumnezeu, de ființă perfectă, în intelect, este astfel 
dovedită. De altfel, în Monologium, Anselm schiţase un argument 
cosmologic al existenţei lui Dumnezeu plecând de la gradele de 
perfecţiune care există în lucruri. Observăm că lucrurile posedă 
perfecțiunea într-o măsură mai mare sau mai mică. Dacă ne referim la bine, 
vom vedea că există lucruri bune, mai bune şi mai puţin bune. Noi putem 
distinge între diferitele grade de bunătate în lucruri prin raportare la un bine 
absolut, cauza tuturor lucrurilor bune, binele în sine. Deci trebuie să existe 
un bine absolut şi superior oricărui bine inferior, adică Dumnezeu, Fiinţa 
absolută şi perfectă. Întrebarea este cum să trecem de la afirmarea 
existenţei în intelect a conceptului de Dumnezeu, ca ființă perfectă, la 


10 Apud Adrian Miroiu, Metafizica lumilor posibile şi existenţa lui 
Dumnezeu, Editura All, Bucureşti, 1993, p. 9. 

afirmarea existenţei lui reale? Cu alte cuvinte, cum să trecem de la un 
adevăr logic la unul ontologic? 

Anselm spune: dacă o astfel de ființă decât care ceva mai înalt nu 
poate fi conceput ar exista numai în intelect, nu şi în realitate, cum a fi în 
realitate (esse in re) înseamnă mai mult decât a fi în minte (esse in 
intellectu), atunci rezultă că poate fi conceput ceva mai înalt decât acest 
ceva decât care ceva mai înalt nu poate fi conceput. Or nu putem gândi 
ceva mai înalt decât acel ceva decât care ceva mai înalt nu poate fi 
conceput. Ar fi un paradox. Aşadar, Dumnezeu trebuie să existe şi în 
realitate. Călugărul Gaunilo de Marmountiers, în Liber pro insipiente 
(Tratat scris în locul nesocotitului)., este primul care a reclamat trecerea 
nejustificată de la un adevăr logic despre Dumnezeu la unul ontologic: 
nu putem deduce dintr-o noţiune existența necesară a lucrului desemnat 
prin ea. Insulele Preafericite, ticsite cu bogății, pot exista ca fiinduri gândite, 
în imaginaţie, dar se poate foarte bine ca ele să nu existe în realitate. Dacă 
ne putem imagina unicornul, animal mitologic, nu înseamnă că asertăm 
existența lui reală şi necesară prin faptul că ni-l imaginăm. Critica pare 
justificată şi argumentul anselmian distrus. Anselm răspunde criticii făcând 
distincție între existenţă şi esenţă în ceea ce priveşte lucrurile create. 
Dacă lucrurile lumii îşi primesc ființa de la Dumnezeu, discernem clar între 
esenţa şi existenţa lor. Dumnezeu însă, care nu-şi primeşte ființa din afară, 
ci o are prin sine, în mod necesar, este essentia deplină, realitate deplină, în 
care fiinţa sa şi esenţa sa coincid. Astfel, Insulele Preafericite sunt doar 
lucruri posibile, pot să existe în imaginație nu şi în realitate, dar Dumnezeu, 
ființa absolută, perfectă şi necesară, nu poate fi doar posibilă. Cum s-ar 
putea ca ceea ce este necesar să fie în acelaşi timp doar posibil? Printre 
atributele sale trebuie să existe şi atributul existenţei. Dacă ar lipsi 
divinității acest atribut, atunci ea ar fi imperfectă. Ceea ce este imposibil. 
Bonaventura va relua şi el argumentul, în Comentariul la Cartea 
Sentinţelor, poate cel mai aproape de intenţia originară a lui Anselm, 
afirmând că existența divină poate fi concepută prin sine. În aceeaşi 
perioadă, Toma din Aquino critică argumentul: din ideea Fiinţei perfecte 
poate fi dedusă ideea existenţei lui Dumnezeu, dar nu este dovedită 
existenţa lui. De fapt, atunci când Toma întreabă dacă Dumnezeu există în 
sine (Summa Theologiae, Q.U. 2, art 1), răspunde fără ezitare că faptul 
însuşi al existenţei lui Dumnezeu nu poate fi cunoscut prin sine. Critica 
lui Toma pleacă de fapt de la judecarea argumentului anselmian, perfect 

logic în discurs augustinian, în context aristotelic. Se poate ca ceea ce îi 
distinge să fie o anume înţelegere a noțiunii de experiență, precum şi 
alegerea unui gen de raționalitate diferit. Cum Anselm îşi explicase foarte 
precis poziţia, excluzând judecăţile despre Dumnezeu din sfera judecăților 
logice („s-ar sui creatura deasupra Creatorului şi l-ar judeca”), critica lui 
Toma nu rezistă. Anselm nu şi-a construit argumentul în spațiul 
raționalității predicative. Acest lucru a fost făcut însă de Bonaventura, 
căruia critica tomasiană îi este mai adecvată. Ceilalți scolastici, Duns 
Scotus, William Ochkam, l-au criticat şi reinterpretat. Duns Scotus, de 
pildă, găseşte că obiectul argumentului îl constituie fiinţa infinită, 
perspectivă pe care o vor urma cam toți franciscanii şi care deschide 
drumul spre înţelegerea modernă a acestuia. 

Din conceptul de Dumnezeu ca ființă necesară şi perfectă se va hrăni 
şi Descartes, care reformulează argumentul în termeni filosofici puri şi în 
unii cu valențe matematice: „Nu voi putea, numai pentru că sunt o 
substanţă finită, să am totuşi ideea unei substanţe infinite, eu care sunt o 
substanţă finită, dacă ea nu a fost pusă în mine de vreo substanță care să fi 
fost cu adevărat infinită”. După cum se vede, Dumnezeu nu este obiectul 
argumentului desfăşurat, ci sursă a lui în sensul dovedirii existenţei de sine 
prin marca sa în rațiunea umană. Şi Malebranche va utiliza argumentul 
pentru a ajunge la ideea de ființă necesară, dar şi Leibniz. In Monadologia 
sa, Leibniz va regândi argumentul, considerând că nu este apodictic. Nu 
este suficient prin el însuşi şi, deci, trebuie demonstrată întâi posibilitatea 
fiinţei perfecte: Fiinţa supremă există cu condiţia ca ea să fie posibilă, adică 
gândită fără contradicţie. Or, non-contradicția ideii de Dumnezeu derivă din 
chiar infinitatea sa, conchide Leibniz (sugestie pe care o preia şi 
R. Guenon când formulează noțiunea de Posibilitate Universală). 

Cea mai distrugătoare critică, în perimetrul filosofiei moderne, este 
însă cea a lui Kant, care nu cunoaşte argumentul anselmian în original şi pe 
care îl preia din opera lui Descartes. In Critica rațiunii pure, cap. II, 
secţiunea a IV-a intitulată: Despre imposibilitatea unei dovezi ontologice a 
existenței lui Dumnezeu, scria: „Dacă într-o judecată identică suprim 
predicatul şi păstrez subiectul, rezultă o contradicţie, şi de aceea zic: 
predicatul convine subiectului în mod necesar. Dar dacă suprim subiectul 
împreună cu predicatul, nu rezultă nici o contradicţie, căci nu mai există 
nimic care să poată fi contrazis. A pune un triunghi şi a-i suprima totuşi cele 
trei unghiuri este contradictoriu, dar a suprima triunghiul împreună cu cele 
trei unghiuri ale lui nu este nici o contradicție. Exact la fel stau lucrurile şi 
cu conceptul de ființă absolut necesară. Dacă suprimaţi existenţa ei, atunci 

suprimaţi lucrul însuşi cu toate predicatele lui (sublinierile noastră); de 
unde să vină contradicția?”". Cum pentru Kant existenţa este un atribut al 
lucrului pe lângă altele de același fel, nu o perfecțiune sau un concept, nu 
putem afirma existenţa reală a unor taleri în buzunarul nostru folosindu-ne 
de definiția talerului. Este nevoie ca existenţa acestor taleri să fie constatată, 
nu dedusă sau rezultată în urma definiţiei lor. În plus, o judecată de 
existență este totdeauna sintetică, nu analitică, deci presupune recursul la 
datul empiric. O definiţie nu spune nimic despre realitate decât dacă este 
confirmată prin observaţie (este poziţia predilectă a anglo-saxonilor). 

Alexander Baumgarten consideră că, de facto, există o apropiere 
neaşteptată între argumentul lui Anselm şi idealul rațiunii pure la Imm. Kant: 
„Sf. Anselm îşi ia aceeaşi precauţie de a exclude fiinţa divină din câmpul 
experienţei, fixând un regim special al rațiunii”! Totul ar deveni clar dacă 
am lua în calcul principiul determinării complete la Kant, prin care 
conceptul de existență capătă şi valoare transcendentală. In opinia lui 
Baumgarten, semnificația sintagmei fides quaerens intellectum vorbeşte 
tocmai despre aptitudinea credinței de a institui o relație între rațiune şi planul 
obiectelor transcendentale, asupra cărora rațiunea singură nu are nici o putere. 

Spre deosebire de Kant, Hegel valorizează plenar argumentul lui 
Anselm, introducându-l în ontologia sa, în Știința logicii: „Fiinţa şi neființa 

sunt identice: deci totuna este că sunt sau nu sunt (...), că această sută de 
taleri este sau nu este în posesia mea”"?. Lăudându-l pentru a fi atins ideea 
unității dintre gândire şi ființă, Hegel crede că scopul argumentului a fost 
acela de a vorbi despre fiinţa în genere, adică despre fiinţa absolut 
indeterminată, nu despre fiinţa divină. Din acest punct de vedere, Hegel ia 
atitudine față de critica lui Kant şi îi reproşează acestuia că este inutil să 
stabilim dacă natura unei astfel de ființe este doar gândită sau chiar reală, 
întrucât nu trebuie să aplicăm infinitului categoriile finitului. Cu alte 
cuvinte, Hegel analizează argumentul lui Anselm în registrul mai larg al 
ontologiei, fără să îl discute în context teologic. 

Nici filosofia contemporană nu ignoră conţinutul argumentului. Unii 
au considerat că studiul lui din perspectiva logicii este cel mai potrivit, cum 
încearcă să procedeze Adrian Miroiu sau Alvin Platinga. Totul s-ar 
reduce în acest caz la validitatea argumentului lui Anselm. Alții consideră 
că registrul predilect de discutare a acestuia trebuie să fie unul teologic. 


110 Immanuel Kant, Critica rațiunii pure, Editura IRI, Bucureşti, 1994, p. 457. 
"Alexander Baumgarten, Sfântul Anselm şi conceptul ierarhiei, Editura 
Polirom, Iaşi, 2003, p.65. 
" Hegel, Știința logicii, Editura Academiei R.P.R, Bucureşti, 1966, p. 67. 

Karl Barth'” îl apără pe Anselm: nu este corect să uităm contextul în care 
argumentul a fost elaborat şi care este unul teologic. Departe de a nu şti să 
facă distincţia între ideea de Dumnezeu şi ceea ce reprezintă această idee, 
Anselm explică mecanismul mental al „nebunului” care respinge 
reprezentarea ideii de Dumnezeu. Lucrul nu este valabil în cazul celui 
credincios, de vreme ce acesta a ajuns să surprindă ce este Dumnezeu. Jean 
Borella!!“, de pildă, este de părere că dacă ceea ce spune Kant în Critica 
rațiunii pure ar fi adevărat, atunci nimeni nu ar mai putea elabora o critică 
a raţiunii pure. Iar în ce priveşte argumentul ontologic, intenția primă a lui 
Anselm nu ar fi fost aceea de a făuri o demonstraţie a existenței lui 
Dumnezeu, ci a vrut să ştie dacă inteligenţa umană îşi pierde sensul dacă 
gândeşte această Realitate supremă sau, dimpotrivă, îşi realizează astfel 
natura ei profundă. Dacă în sistemul kantian o astfel de critică poate 
funcţiona, ea nu este valabilă şi pentru cel care recunoaşte în sine prezența 
unui Dumnezeu personal. Nu lipsesc nici încercările de a-l prezenta pe 
Anselm ca şi constructor în apofatism, mai ales atunci când specialiştii au 
subliniat caracterul transcendent al lui Dumnezeu în raport cu gândirea 
umană. Alţi exegeți contemporani (Etienne Gilson, Al. Koyre şi Al. 
Baumgarten) propun o lectură a argumentului prin filosofia neoplatonică, 
mai ales pe linie augustiniană. Ultimul dintre ei nuanțează această 
perspectivă şi dovedeşte că argumentul nu poate fi înţeles decât plecând de 
la conceptul neoplatonic al ierarhiei lumii. Cu alte cuvinte, Anselm ar fi 
neoplatonic nu prin maniera în care dă seamă de ideea perfecțiunii divine, 
ci prin instrumentele sale: „construcții lexicale ale neoplatonismului şi grile 
conceptuale ale acestei tradiţii filosofice”! 

Indiferent cum a fost receptat, argumentul existenţei lui Dumnezeu la 
Anselm continuă să fie analizat de istoricii filosofiei, de teologi, de 
logicieni, de metafizicieni. Simultan cu specializarea filosofiei, cu 
diversificarea disciplinelor şi a metodelor ei, lectura argumentului devine 
posibilă în alte cadre şi cu rezultate mereu surprinzătoare. 


"5 Apud Colin Brown, Filozofia şi credința creştină, Editura Cartea 
Creştină, Oradea, 2000, p. 23-27. 
14 Jean Borella, Criza simbolismului religios, Editura Institutului European, 
Iaşi, 1995, p. 293-305 et passim. 
15 Al. Baumgarten, op. cit., p. 167. 

IV.5. Cearta universaliilor 


În segmentul consacrat lui Boethius, am explicat de unde a răsărit 
problema naturii universaliilor şi care erau întrebările adresate de el lui 
Prophyrios în această chestiune. De ce este atât de important să lămurim 
problema? Mai ales că Roger Bacon, filosof de secol XIV, considera că 
„cea mai mare prostie este problema despre individuație, despre natura 
universalului, despre predicabil, despre singulare”!!€. Cu toate acestea, 
aproape că nu a existat gânditor care să nu fi încercat soluţionarea ei. Totul 
pleacă de la viziunea aristotelică asupra ştiinţei: ştiinţa este a universalului, 
doar existența este a singularelor. Aşadar, pentru a putea exista ştiinţă este 
necesar să lămurim ce reprezintă acest universal. În fond, este vorba despre 
validitatea cunoaşterii raţionale şi despre posibilitatea ei de a 
surprinde structura realităţii aşa cum este ea. Deci, a stabili natura 
universaliilor interesează pentru găsirea şi stabilirea fundamentelor ştiinţei, 
mai ales că începea să fie redescoperită ştiinţa predecesorilor. 

În privința modului în care au fost concepute universaliile, s-au 
evidențiat trei mari direcţii: cea realistă, a realiştilor absoluti, transcendentali, 
profesată de Platon, pentru care esențele sau ideile există în sine, în lumea 
Ideilor, nu numai în individualele în care sunt realizate sau în spiritele care şi 
le reprezintă; cea nominalistă, opusă celei realiste, potrivit căreia esenţele nu 
au nici o realitate în sine, nici măcar în obiectele individuale şi nici în 
spiritul nostru, ale căror reprezentări se reduc la imagini concrete (astfel, 
esențele sunt doar cuvinte care evidențiază anumite atribute ce le sunt 
asociate); cea conceptualistă, o soluție de centru, care recunoaşte realitatea 
esențelor ca reprezentări mentale sau concepte. 


IV.6. Roscelin şi flatus voces 


Roscelin (1050-1120), care l-a avut ca elev pe marele Abélard, 
contestatar fervent al profesorului său, a răspuns problemei universaliilor în 
manieră nominalistă: ele nu sunt nici în lucruri, nici în afara lor, ci sunt 
simple cuvinte (voces) prin care sunt desemnate, prin convenţie, grupuri 
individuale concrete. Poziția avea să-i atragă sumedenie de critici: dacă 
universaliile nu există, atunci știința nu este cu putință. Însemna să desfizi 


115 Anton Dumitriu, Istoria logicii, Editura Didactică şi Pedagogică, 
Bucureşti, 1969, p. 352. 

concepția despre ştiinţă a lui Aristotel, considerată justă de majoritate. Pe de 
altă parte, a exclude din realitate formele universale şi a nu le mai concepe 
ca pe nişte arhetipuri, însemna a restrânge domeniul realului doar la 
lucrurile ce puteau fi cunoscute prin simţuri, accesibile deci experienţei. Era 
promovat un soi de materialism (nu puţini susțin că nominalismul este 
forma expresă a materialismului în filosofia medievală) ce putea fi greu 
coroborat cu concepțiile teologice despre lume. 

Se pare că înainte de Roscelin au mai existat nominalişti: Joannes, 
Robert din Paris, Arnulphus din Laon, dar identitățile lor rămân încă sub 
semnul întrebării. Concepţia lui Roscelin (numită şi vocalistă) a fost amplu 
criticată datorită empirismului subîntins şi nu a lipsit mult ca Abélard, în 
acelaşi ton cu Anselm din Canterbury, să-l numească pseudo-dialecticus şi 
pseudo-christianus, aşadar un dialectician fără substanță şi un eretic. 
Concepţia sa vocalistă l-a condus să afirme că Dumnezeu este o Treime în 
sensul că fiecare nume corespundea unei persoane concrete a dumnezeirii. 
A fost, deci, acuzat de triteism, de eroarea de a afirma trei dumnezei în 
locul unuia singur. 

Aşadar, spre deosebire de realişti, pentru care universaliile sunt 
lucruri şi care acceptă existenţa şi a altceva în afara lumii individualelor, 
nominaliştii cred că universaliile sunt nume şi că nu mai există şi altceva în 
afara particularului. Pentru Roscelin, cuvintele se referă la individuale ca 
întreguri. Dacă o parte a întregului suferă modificări, atunci cuvântul 
desemnează incomplet individualele respective. Există doar voces, numele 
sau sunetele vocale şi lucrurile singulare raportate la voces. Orice nume 
poate trimite la o pluralitate de lucruri. Deci, universaliile ca flatus voces se 
aplică altor nume care trimit la individuale, nu la esențe universale. De 
aceea, distincţia între realişti şi nominalişti vizează şi problema 
predicabilului: universalul este predicabil? Putem predica un cuvânt sau 
un lucru? Nominaliştii consideră că poate fi predicat doar un termen 
despre un termen şi nu un lucru despre un lucru, cum procedează 
realiştii, care totuşi nu ştiau ce este predicabilul ca atare (un lucru, un 
termen). Alain de Libera este de părere că „problema nu este de a şti dacă 
predicaţia are loc între lucruri sau cuvinte, ci dacă ceea ce este predicabil 
este termenul însuşi sau semnificaţia termenului”. 


17 Alain de Libera, Cearta Universaliilor..., Editura Amarcord, Timişoara, 
1998, p. 140. 

Vom vedea că perspectiva nominalistă , a unei logici moderne faţă de 
cea antică, ce proceda la amalgamarea logicii Stagiritului cu cea stoică, 
avea să aibă continuatori de marcă prin Wilhelm din Ockham, Petrus 
Aureolus, prin nominales (sau terminişti) precum Adam Goddam, Gregor 
din Rimini, Nicolaus de Antrecourt, loan Buridan, dar şi prin misticii 
germani Eckhart sau Jan van Ruysbroeck. Un gânditor contemporan care 
poate fi asimilat nominaliştilor este Ludwig Wittgenstein. Cu toate acestea, 
atitudini ostile perspectivei rosceliene s-au manifestat de la bun început, 
cum spuneam, prin Abelard. 


IV.7. Şcoala din Chartres 


În secolul al XII-lea, în Occident, cugetarea filosofică era angajată în 
trei direcţii majore: reprezentanţii Şcolii din Chartres care construiesc în 
metafizică prin neoplatonism (Gilbertus Porretanus) sau elaborează 
cosmogonii mecaniciste de nuanță platoniciană (Theodoricus din Chartres), 
logicieni care dispută în problema universaliilor (Roscelin, Abelard, 
Guilelmus din Champeaux şi Josselin din Soissons) sau încropesc o istorie 
a „certei universaliilor” (loan din Salisbury) şi misticii speculativi, mai 
ales în Şcoala din Saint-Victor (Bernard din Clairveaux, Guillelmus din 
Saint- Thierry, Isaac L”Etoile, Hugo şi Richard din Saint —Victor). 

Şcoala din Chartres, fondată de Fulbert (960-1028), oferea 
programe ale disciplinelor de studiu care începeau cu medicina şi ştiinţele 
naturii şi se încheiau cu logica şi cu gramatica. Interesaţi de natură şi de 
locul omului în lume, au ajuns —prin întoarcerea către doctrinele stoice — să 
promoveze o poziţie adesea panteistă în chestiuni teologice. 

Bernardus din Chartres (1124-1130) ne este cunoscut din opera 
unui ilustru chartrian: Mezalogicon a lui loan din Salisbury. A construit la 
intersecţia neoplatonismului, pe axa Chalcidius-Eriugena, cu doctrinele 
creştine şi a elaborat o cosmologie sacră care pleacă de la cele patru 
principii materiale ale filosofilor antici, puse în relaţie cu „cerul” şi 
„pământul” Genezei. Timaios-ul platonician (concepţia despre materie, pe 
care o creştinează) şi ştiinţa numerelor de la pitagorei sunt puse în slujba 
explicării lumii ca şi creaţie a lui Dumnezeu, acesta din urmă fiind 
conceput ca Sufletul lumii la Platon, aflat în toate lucrurile. Vom vedea mai 
jos ce poziţie a adoptat în chestiunea universaliilor. 

Metafizicianul Gilbertus Porretanus (1076-1154), discipolul lui 
Bernardus, ne-a lăsat o lucrare celebră: De sex principiis, ca interpretare a 
tratatului de logică despre Categorii al lui Aristotel. Ne amintim că cele 
zece categorii aristotelice erau toate tipurile posibile de predicație despre un 
subiect. Gilbert va distinge între categorii-forme inerente (substanţa, 
cantitatea, calitatea şi relaţia) şi categorii — forme accesorii (restul 
categoriilor: locul, timpul, situarea, habitusul, acțiunea şi pasiunea). Aceste 
forme accesorii nu sunt decât în relație accidentală cu substanţa şi nu se 
unesc cu ea. În schimb, calitatea sau cantitatea se află în relaţie directă cu 
substanța, adică sunt inerente ei. Vedem, deci, că la Gilbert conceptul de 
relaţie apare în legătură cu cel de substanță. Este greu de stabilit dacă 
relaţia astfel înțeleasă este şi ea ceva real, existând în sine, sau este doar un 
produs al abstacţiei intelectuale. 

La rândul ei, substanţa este cviditatea lucrului, esenţa lui, care nu 
necesită calități accidentale pentru a exista, dar este şi id quo est-ceea ce 
este lucrul ca realitate existentă. În fapt, este traducerea raportului între 
subzistență şi substanță, pe care-l clădeşte şi pe cel dintre materie şi 
formă. Orice individual este un substant, adică o substanță căreia îi revin 
anumite accidente. Subzistente sunt universaliile, pentru că nu au nevoie 
de accidente pentru a fi ceea ce sunt, deci nu sunt substanţe. 

Cel mai cunoscut reprezentat al Școlii este Ioan din Salisbury 
(1110-1180), care i-a uimit pe contemporanii săi prin tratatul Meralogicon, 
scris, după propria mărturisire, doar din memorie şi care utilizează Topicele 
lui Aristotel. Aici a întreprins o radiografiere, credem completă, a 
concepțiilor emise asupra universaliilor şi notează un număr de 
treisprezece curente, divergente sau aflate unul în prelungirea celuilalt!'5. 
Problema i se pare insolubilă dacă universaliilor nu li se recunoaşte 
existenţa reală. Ele există, nu ştim cum, dar cunoaştem că le putem obține 
prin exercitarea abstractizării intelectuale. De altfel, a fost extrem de 
interesat de limita cunoaşterii noastre, dar şi de principiile ei, aşa încât nu 
putea adopta o atitudine nominalistă, ci una realistă. Considerând logica 
adevărata filosofie, s-a străduit să elimine din dialectică jocurile sofiste ale 
minţii şi tocmai de aceea a încercat să indice structura şi evoluția gândirii 
omeneşti de la senzaţie şi intuiție până la concept şi judecăţi. 


"5 Anton Dumitriu prezintă şi explică pe rând aceste poziţii, op. cit., p. 331-333. 

Adevăratul om de cultură trebuie să fie un orator desăvârşit, dar 
oratoria lui trebuie să îmbrace judecăți bine articulate pe care numai 
cercetarea logică le pune la adăpost de eroare. Pe urma lui Seneca sau 
Cicero, loan din Salisbury susține că o minte garnisită are legătură şi cu 
morala individului care o posedă. De multe ori, gândim bine asupra unei 
probleme, dar lipsa de morală ne conduce în dialogurile noastre spre 
susținerea unor poziţii aflate departe de adevăr. Pentru el, filosoful este 
logicianul erudit, literat şi moral în chestiuni privitoare la adevăr. 


IV.8 Abélard conceptualistul-semiciotist 
şi critica realiştilor 

„Peripateticus Palatinus”, cum a fost denumit, Pierre Abélard 
(1079-1142) este aristotelicianul care ia o poziţie destul de viguroasă 
împotriva neoplatonismului, mai ales augustinian, şi dezvoltă metoda 
scolastică pe care toţi o vor utiliza de acum. De acord cu Anselm, Abélard 
susține rolul raţiunii în faţa autorităţii. Pe cât posibil, fiecare trebuie să 
cerceteze raţional revelația şi numai acolo unde ea nu-l mai ajută să 
recurgă la sugestiile autorităților în domeniu, mai cu seamă în teologie. A 
alege cu discernământ între diversele sugestii ale patristicienilor, de 
exemplu, înseamnă a lucra bine cu cuvintele şi cu semnificaţia lor. De aici 
importanța studiului logicii. 

În problema universaliilor, mulți îl consideră nominalist, alții 
conceptualist, alții pur şi simplu non-realist (J. Jolivet, A. de Libera). Dar 
pentru că s-a dezis de concepția lui Roscelin nu poate fi nominalist. Chiar şi 
loan din Salisbury îl plasează într-o altă tagmă decât cea a nominaliştilor. 
Cert este că se delimitează clar de poziția realiştilor. Pentru a înţelege mai 
bine despre ce este vorba, haideţi să vedem ce aspecte ale perspectivei 
realiste asupra universaliilor neagă el şi de ce. 

Realiştii, spuneam, acordă existenţă universaliilor. Dar există o 
lucrare de logică în această perioadă, Ars Medulina, unde se distinge clar 
între universalii şi genuri şi specii, ceea ce mai nuanțează puțin concepția 
realistă obişnuită. După Anselm, care a fost şi el realist în problema 
universaliilor (orice concept general dă seamă de esenţa lucrului), Bernard 
din Chartres considera şi el universaliile subzistenţe în sine. La rândul lui, 
Gilbertus Porretanus concepea universaliile în sensul Ideilor lui Platon, 
dar că sunt multiplicate şi distincte în individuale. Aceste formae nativae, în 

fond cópii ale Ideilor, sunt distincte şi atribuite câte unui individual. Atunci 
când comparăm între lucruri, comparăm de fapt între formele lor. Această 
comparaţie este cea prin care intelectul abstrage o unică formă, genul sau 
specia, conformă cu Ideea divină, ca şi copie a Ideii. În aceeaşi formulă 
distinge şi loan din Salisbury între a şti cum se produc universaliile în 
intelect şi a afla ce sunt ele. Universaliile se produc prin abstractizare: dacă 
luăm în calcul asemănarea de substanţă a indivizilor obţinem specia, dacă 
luăm în calcul asemănarea dintre specii obținem genul. Aşadar, 
universaliile pot fi cercetate prin gândire. 

Dar pe Abélard chiar îl interesează ce sunt universaliile. În Logica 
ingredientibus afirmă că intelecția universalelor se realizează cu ajutorul 
abstracţiei, ca şi Boethius. Dar mai adaugă o întrebare la cele ale lui 
Boethius (care-l comenta pe Porphyrios): în lipsa individualelor existente, 
universaliile ar mai semnifica ceva pentru gândire? După Abelard, 
cuvintele se atribuie lucrurilor conform cu definiţia lucrului. Definiția este 
esenţa acelor lucruri şi persistă independent de accidentele cantitative sau 
calitative la care sunt ele supuse. 

Aşadar, critică orice concepție care are în vedere materialitatea 
esenței. Îl certa astfel pe Guillaume de Champeux (1070-1120) care 
susţinea că diversitatea lucrurilor este dată de forma lor, iar unitatea de un 
substrat nediferenţiat, de o esență materială, identică în toate. Fiind astfel, 
ea trebuie să fie una, dar şi multiplă, sub aspectul formelor pe care le capătă 
şi care pot fi detectate în legătură cu individualele concrete. Abélard critică 
şi teoria indiferenței sau a ne-diferenţei sintetizată astfel de Et. Gilson: 
„Indivizii nu se deosebesc între ei numai prin formele lor accidentale, ci 
prin înseşi esenţele lor, astfel încât nimic din ce se află în unul nu se află în 
mod real în altul”. Dintr-o asemenea teorie decurg alte două: una este a 
lui Gauslenus din Soissons (Gosselin sau Josselin-m.1151), potrivit 
căruia universaliile există numai în colecţii (în grupul de indivizi care 
constituie aceeaşi clasă). În a doua teorie rezultată, specia este concepută ca 
suma individualelor, dar şi individualul (în măsura în care ţine de specie: 
specia „animal” conţine suma tuturor animalelor, dar şi animalul în măsura 
în care este animal ). 

Abelard combate aceste concepţii şi în numele lui Aristotel, care 
spunea că un lucru nu se poate predica despre un alt lucru, şi conchide că 


1 Etienne Gilson, op. cit., p. 263. 

universalul poate fi doar un cuvânt universal şi în nici un caz un lucru 
(res). Mulţi au interpretat perspectiva lui ca fiind conceptualistă, în sensul 
că universaliile rezidă în definiţia lucrului, în conceptul pe care-l avem 
despre el. Libera, însă, sugerează că Abélard trebuie distins de 
conceptualişti, fiind în fond un „semiciotist”, un creator în perimetrul 
„filosofiei în limbaj” (el însuşi a preluat concepţia de la Jean Jolivet)”. 

Oricum, Abelard poate fi considerat primul mare filosof al Evului 
Mediu şi cel care a asigurat definitiv intruziunea filosofiei în teologie. 
Paralel cu eforturile desfăşurate de el, care au deschis totuşi drum 
nominalismului ca spirit şi recuperării filosofiei arabe în Apus, secolul al 
XII-lea înregistrează şi o renaştere a preocupărilor în domeniul misticii. 
Cum vom vedea, misticii acestei perioade s-au opus raţionalizării excesive 
a teologiei, dar nu există unul care care să nu fi încercat să apere rolul 
rațiunii în urcuşul spre Dumnezeu. Abélard, însă, va fi amendat şi de 
Bernard din Clairvaux şi de Guillaume de Champeux, întemeietorul Școlii 
de la Saint-Victor. 


IV.9 Bernard din Clairvaux şi mistica speculativă 
a victorienilor 


Că misticul Bernard din Clairvaux nu şi-a pierdut cu nimic din 
celebritate ne-o dovedeşte numărul mare de congregaţii călugăreşti care-i 
poartă astăzi numele, precum şi numărul impresionant de studii ce au ca 
obiect opera lui. În secolul al XVII-lea, Bossuet alcătuia Panegiricul 
Sfântului Bernard din Clairvaux”, un text care ne desluşeşte cele mai 
importante momente din viața acestuia. Supranumit Mirele Sufletului, 
Bernard susţine, ca alternativă la teologia dialecticienilor, actul pur al 
misticii. O mistică aparte, un elogiu al iubirii de Hristos alături de cea mai 
desăvârşită asceză. 

Asemenea celorlalți mistici, viaţa contemplativă trebuie să aibă ca 
scop ultim extazul. Cele trei trepte ale înălțării mistice: purificarea, 
iluminarea şi uniunea se derulează concomitent cu progresul în iubire. 
Nu este neapărat inovator, Augustin afirmase înaintea lui că înălțarea spre 
Dumnezeu este continuu urcuş în iubire, iubire care, asemenea vârstelor 


12 Alain de Libera, op. cit., p. 154. 
121 Apărut şi în limba română la Editura Amarcord, Timişoara, 1996, 
Colecția „Grăuntele de muştar”, traducere şi introducere Cristian Bădiliță. 

omului, este incipientă, progresivă, adultă şi perfectă. Şi Bernard va 
distinge anumite etape ale iubirii de Hristos, care pleacă de regio 
dissimilitudinis (mediul de neasemănare) dintre om şi Dumnezeu şi ajunge 
la iubirea de Dumnezeu ca unire cu el. Astfel, parcurgem succesiv drumul 
de la amor carnalis (iubirea pământească, trupească) la amor servilis 
(iubirea servilă, temătoare) până la amor filialis (iubirea filială care 
copleşeşte sufletul în uniunea mistică). Extazul este, pentru Bernard, 
punctul în care iubirea omului o întâlneşte pe a lui Dumnezeu şi în care 
voinţele lor coincid. Dotat cu liber arbitru, expresia absolută a libertății 
creaturii, omul mai posedă şi ajutorul grației divine. Cu alte cuvinte, suntem 
liberi să alegem păcatul, dar există şansa eliberării de el, chiar şi în urma 
împlinirii lui, prin grația dumnezeiască. Ca şi Augustin, elaborează o 
adevărată psihologie a actului mistic ca interiorizare şi ca fapt unic, 
personal, imposibil de comunicat 

Tot apologet al iubirii pentru Dumnezeu este şi Guillelmus din Saint- 
Thierry (m. 1148), de asemenea adversar al lui Abélard. Augustinian 
declarat, călugărul Guillelmus a reuşit într-o manieră originală să îmbine 
datele medicinii greco-arabe cu o concepție neoplatonică şi creştină asupra 
trupului şi sufletului. Aşa cum intelectul uman beneficia la Augustin de 
iluminarea inteligenței divine, pentru Guillelmus interiorizarea sufletului 
trebuie să aibă ca rezultat recunoaşterea imaginii divinității răsfrânte ca în 
oglindă în el. Această amprentă a dumnezeirii în sufletul nostru este, de fapt, 
rațiunea care ne caracterizează şi care se află în strânsă legătură cu voinţa. 
Trebuie să ne recăpătăm asemănarea cu cel care ne-a creat, aceasta fiind cea 
mai sigură cale pentru teognozie. Guillelmus leagă, aşadar, posibilitatea 
cunoaşterii lui Dumnezeu de asemănarea prin spirit cu el, poziție mult 
diferită de cea a unui Pseudo-Dionisie Areopagitul. 

Şi Isaac din L’Etoile (Isaac Stella, 1147-1169) a fost preocupat de 
structura sufletului uman şi de abilităţile lui de a avea o idee clară despre 
Dumnezeu. Epistola despre suflet adresată unei cunoştinţe pare mai 
degrabă o lucrare în care se poate observa cum funcţionează dialectica în 
perimetrul misticii, aspect care nu-i va scăpa lui Toma atunci când îşi va 
clarifica poziţia faţă de natura intelectului şi a funcțiilor lui. Vom reveni 
asupra chestiunii în capitolul dedicat lui Aquino. 

Şcoala din Saint-Victor reprezintă alt spaţiu în care mistica 
speculativă ia amploare. Înfiinţată de Guillaume din Champeux în 1108, 
s-a diferențiat cumva de şcolile de pe lângă alte abaţii întrucât aici studiul 

ştiinţelor umaniste, profane, era îngăduit şi chiar necesar. Poate de aceea îl 
vom întâlni pe Hugo din Saint-Victor (1096-1141) care a elaborat prima 
sinteză în sens scolastic a teologiei (De Sacramentis, Despre 
Sacramente). În viziunea lui, devoţiunea pentru Dumnezeu se împletește 
cu încercarea de a dovedi că raţiunea, ca la Augustin, este o sursă sigură 
a adevărurilor noastre. 

Hugo din Saint-Victor face dovada unui adevărat intelectualism 
mistico-filosofic. Este probabil expresia cea mai izbutită a ceea ce trebuia 
să însemne lectio divina şi lectio spiritualis pentru cel angajat pe drumul 
sfinţeniei. Lectura divină a cuvântului lui Dumnezeu este prima treaptă a 
scării care conduce la meditaţie, la rugăciune, la acţiune şi apoi la 
contemplaţie (Jectio-meditaţio—oratio—operatio-contemplatio)'?. Acesta 
este pasul decisiv către lectura spirituală recomandată de medievali, care 
presupunea nu numai lectura textelor revelate, ci şi a unor cărți „profane” 
cu autoritate, care asigurau progresul în cunoaştere şi desăvârşirea 
spirituală. Să nu ne mire, atunci, că Hugo distinge între ştiinţele teoretice: 
teologia, matematica, fizica şi cele practice: etica, economia, politica. Un 
statut aparte are logica. Toate acestea au un rol precis în dezvoltarea 
intelectului, care, de altfel, are capacitatea de a cugeta, adică de a sesiza 
structura realităţii existente, de a medita, adică de a interioriza aceste 
date primite din exterior şi de a contempla, scopul lui, adică de a lua 
cunoştinţă despre Dumnezeu. Totul începe cu un plonjon în cel mai ascuns 
loc al eului nostru, mişcare prin care ne autotranscendem şi prin care 
trecem în condiţie de conştiinţă pur iubitoare. 

În gnoseologie este tributar lui Aristotel şi dezvoltă o teorie a 
abstracţiei intelectuale, similară celor despre care am vorbit. Intelectul 
nostru poate distinge ceea ce ca atare ne apare unit în lumea fenomenală. 
Prima cunoştinţă pe care o avem este cea referitoare la existența noastră. 
Doctrina carteziană se prefigurează din ce în ce mai mult. Avem conştiinţa 
că suntem vii, în alt fel decât numai trupeşte, alături de intuiţia faptului că 
nu ne-am autocreat şi că am intrat în existență într-un anumit segment 
temporal. Aceasta reclamă existența unei Fiinţe creatoare, temei al nostru, 


122 A se vedea Josef Weismayer, Viaţa creștină în plinătatea ei. Sinteză 
istorico-teologică a spiritualităţii creştine, Editura Presa Bună, laşi, 1993, 
p. 102-105. Sunt analizate pe rând toate dimensiunile vieții spirituale, de la lectură, 
meditaţie, contemplație, până la vocaţie, asceză sau suportarea suferinţei. 

Dumnezeu. Prin reflecţie şi contemplaţie ne putem apropia de el şi asemăna 
cu el. lată deci o concepție mistică în care exercitarea rațiunii este o 
propedeutică pentru contemplație. 

În aceleaşi acorduri îşi creează mistica şi elevul lui Hugo, scoţianul 
Richard din Saint-Victor (m. 1173), care în lucrarea De Trinitate vrea să 
argumenteze cosmologic existența lui Dumnezeu, foarte aproape de spiritul 
anselmian. Era convins că dogmele pot fi abordate din punct de vedere 
rațional şi chiar trebuie să se întâmple aşa, pentru că este absurd ca cele mai 
desăvârşite adevăruri să nu poată prezenta anumite „rațiuni necesare”. Acesta 
este şi rostul facultăţilor sufletului pe care le avem sădite în noi: imaginaţia, 
raţiunea şi inteligența. Rațiunea are rolul de a judeca ceea ce imaginaţia ne 
transmite despre lumea sensibilă şi de a urca trepta spre starea ei de puritate 
absolută. Inteligența este deasupra raţiunii şi este stadiul în care sufletul îşi 
pierde conştiinţa de sine. Contemplaţia, dublată de purificarea interioară şi 
de autocunoaştere, reprezintă țelul ultim al misticului. 

Această reuşită extraordinară, de a îmbina raţiunea cu mistica, nu 
va rămâne fără ecou. Mai târziu, Bonaventura va scrie celebrul Jfinerariu 
al minţii în Dumnezeu, în care Augustin şi Anselm se întâlnesc într-o 
mistică asemănătoare celei din Saint-Victor. lată, însă, că ne apropiem de 
secolul al XIII-lea, moment în care Occidentul cunoaşte înființarea 
universităţilor şi o mână de gânditori se decid să devină mesagerii culturii 
greco-arabe. În sfârşit, Aristotel este redat în întregime Apusului. Dacă şi 
mistica accepta raționalul, era previzibilă apariția marilor sinteze scolastice. 

V. SCOLASTICA CULMINANTĂ 


V.1. Întemeierea universităţilor 


În Evul Mediu au apărut universitățile şi a fost conturat profilul 
aşa-zisului profesor universitar. Studii amănunțite, adesea potrivite pentru o 
cercetare sociologică a fenomenului, au conturat ideea că necesităţi de 
ordin social au reclamat urcarea la catedră a celor numiţi litterati (literați), 
adică a oamenilor care cunoşteau arta cititului şi a scrierii, precum şi arta 
expunerii argumentative. Aceşti maeştri în artele liberale exercitau o funcţie 
aproximativ similară cu cea profesorului de astăzi, însă problemele 
dezbătute de ei în faţa studenților se soldau cu discuţii neîntrerupte, în afara 
universităţii, pentru clarificarea pozițiilor pro şi contra. Cum noțiunea de 
intelectual nu fusese inventată încă, onoarea era de partea celui numit 
magister şi nu a celui numit professor (denumire peiorativă, amintind de 
sofiştii antici cam flecari şi adesea diletanți). Apoi, apelaţia „filosof? 
revenea celui care credita prea mult (sau mai mult) ştiinţele profane şi mai 
puţin ştiinţa sacră, teologia. De aceea, veţi vedea mereu că scolasticii 
occidentali îi vor numi filosofi pe gânditorii arabi care păreau într-adevăr să 
aibă mai multe în comun cu modul antic de a construi în filosofie. Apoi, 
magiştri medievali erau adesea clericii, întrucât orice facultate era 
subordonată celei de teologie. Din acest punct de vedere, libertatea 
gândului şi a cuvântului nu putea fi prea mare, în condiţiile în care exista o 
opoziţie din partea „autorităţii”, constituită îndeobşte din nume mari ale 
patristicii, de teologi proeminenți. Va trebui să mai treacă ceva timp până 
ce studiul filosofiei, de exemplu, să se desfăşoare în afara unor atari 


constrângeri”. 


13 Jacques Le Goff a coordonat editarea volumului Omul medieval [pentru 
versiunea românească: Editura Polirom, Iaşi, 1999], în care Mariateresa Fumagalli 
Beonio Brocchieri prezintă un studiu amplu asupra profilului intelectualului din 
această perioadă (cap. 5, p. 165-193). 

Anul naşterii universităților este considerat 1210. Prima este 
Universitatea din Paris (1213), a doua cea de la Oxford (1214) şi a treia cea 
de la Cambridge (1231). Toate au avut particularitățile lor şi au condus 
cercetarea filosofică spre rezultate distincte. Oxonienii sunt diferiți față de 
parizieni prin toleranța mai mare față de studiul ştiinţelor în raport cu 
teologia, de exemplu. În plus, atitudinea faţă de gândirea arabă importată a 
constituit un alt punct de demarcaţie. 


V.2. Transmiţătorii culturii arabe în Occident 


Adevărata metamorfoză a discursului filosofic a fost prilejuită de 
recuperarea întregii creaţii aristotelice. Traducerile care au loc acum din 
limba arabă sau evreiască în limba latină, limba universală a momentului, 
sunt totuşi greu discernabile de comentarii şi de adaosuri. Platon vine prin 
neoplatonici (mai ales Plotin şi Proclus), iar Aristotel este intens platonizat. 
Un exemplu îl consituie lucrarea Liber de Causis, creată se pare în mediul 
filosofic al lui Al-Kindi, după Elementele de teologie ale lui Proclus şi 
tradusă în limba latină de Gerard din Cremona. 

Atunci când Avicenna, Al-Ghazali, Ibn Gabirol, Al-Kindi şi Al- 
Farabi sunt traduşi de cunoscători ai limbii arabe în latineşte, în operele 
occidentalilor încep să apară concepţii cosmogonice creştine care utilizează 
sugestii neoplatonice, dar care şi încearcă să convertească acea concepție 
despre Inteligența agentă într-una care să îl vizeze direct pe Dumnezeu. 
Poate exista o astfel de Inteligență separată, dar ea trebuie să fie Dumnezeu 
şi să existe o cale să ajungem la ea, fie pe calea intelectului, ca efort al lui, 
fie pe calea iluminării intelectului, ca efort al ei. Din ce în ce mai mult, 
Inteligența agentă a arabilor este expresia Duhului sfânt al creştinilor. 

Spre secolul al XIII-lea, se scriu lucrări în care toate noutățile ivite 
prin arabi sunt articulate cu elemente ale patristicii creştine, greacă şi latină, 
dar şi cu izbânzile primilor scolastici (Boethius, Eriugena, Anselm, 
Abélard). Nu sunt simple sisteme de explicare a raportului om-Dumnezeu 
sau Dumnezeu-creaţie sau intelect uman-Inteligenţă agentă, ci încercări de 
conturare din ce în ce mai precisă şi a unei explicaţii naturaliste despre 
univers, pentru că lucrările ştiinţifice (de astronomie, fizică, matematică, 
mineralogie, medicină etc.) o impuneau. 

Astfel, mixajele între doctrine aparent ireconciliabile erau posibile 
pentru că un cunoscător al teoriei iluminării intelectuale la Augustin nu 

putea să nu o recunoască în concepția lui Avicenna despre Inteligența 
agentă care iluminează intelectul şi-l face apt de sesizarea formelor 
inteligibile. În acest sens, probabil, se şi poate vorbi despre un avicennism 
latin. Ceea ce Albert cel Mare şi Toma priveau cu rezervă, un Roger Bacon 
va adopta: funcţia iluminativă a Inteligenţei agente este a unui 
Dumnezeu personal. Chiar şi Duns Scotus, în metafizica individualului pe 
care o creează, vom vedea, îl utilizează masiv pe Avicenna, chiar dacă se 
dezice de el în gnoseologie (cu referire la valoarea cunoaşterii naturale de 
care omul dispune şi în care arabul credea). 

Pe măsură ce tezele filosofilor arabi erau din ce în ce mai cunoscute, 
reacţia teologilor creştini creştea pe măsură. La Universitatea din Paris şi 
din Toledo, în secolul al XIII-lea, unde filosofia arabă era la loc de cinste, 
se ajunge ca la 1210 să fie interzis studiul lui Aristotel, mai ales în ce 
priveşte fizica, metafizica sau alte discipline de ştiinţă naturală. Apoi, se 
revine asupra deciziei, dar trebuie să treacă cel puţin o sută de ani”. 

De acum, în gândirea medievală se pot distinge trei orientări: cea a 
dominicanilor, care pun accent pe Aristotel (dar unul epurat de greşitele 
înțelegeri ale arabilor) şi personajul exemplar este Toma din Aquino; cea a 
franciscanilor, care continuă neoplatonismul şi  augustinismul, 
Bonaventura fiind piscul, şi cea a averroiştilor, ca la Siger din Brabant, 
pentru care adevăratul Aristotel este Aristotelul lui Averroes. 

Printre cei care au avut legătură între primii cu asimilarea şi 
transmiterea culturii arabe îi amintim pe Guillelmus din Auvergne, Henric 
din Gand şi Godefrinus. Primul, în lucrări ca De primo principio, De 
anima, De universo, este fără îndoială metafizician în sensul lui Avicenna şi 
Maimonide, chiar dacă nu-şi asumă şi cosmologia celui dintâi. În problema 
universaliilor, a căror existență o neagă, realizează o valoroasă sinteză a 
platonismului cu aristotelismul prin avicennism. Henric din Gand, la 
rândul lui, construieşte o metafizică înţeleasă ca ştiinţă a ființei ca ființă, 
tot pe urmele lui Avicenna, însă şi augustinismul este bine reprezentat. 
Ultimul, Godefrinus preia o parte din noetica avicenniană, mai precis 
doctrina asupra intelectului pasiv. Însă definitorie pentru această perioadă 
este lucrarea Liber de causis, asupra căreia vom stărui mai mult. 


12% Ét, Gilson, op. cit., spune că, deja în 1360, un licenţiat trebuia să cunoască 
filosofia cuprinsă în textele aristotelice care, până atunci, fuseseră interzise de 
aceeaşi comisie care le solicita acum (p. 359). 

V.3. Liber de causis şi Pseudo-Aristotel 


Această Carte despre cauze, cu o influență covârşitoare pe tot 
parcursul secolului al XIII-lea la gânditorii latini, a fost tradusă în latină cu 
credința că este o operă de-a lui Aristotel, preluată de arabi, care ajungea în 
sfârşit în Occident. Dar în anul 1267, un anume Guillaume din Moerbeke 
traduce Elementele de teologie ale lui Proclus şi Toma din Aquino remarcă 
asemănarea textelor: ceea ce era considerat scriere aristotelică este, de fapt, 
o compilaţie având ca punct de plecare opera neoplatonicului grec. De 
atunci şi până astăzi se încearcă identificarea anonimului care a elaborat 
tratatul, dar şi a spațiului cultural în care a apărut. Căutările nu sunt mult 
diferite de cele asumate în cazul Corpusului Dionysiacum, dacă vă 
amintiți. Unii consideră că este vorba despre o carte de filosofie apărută în 
spațiul cultural al lui Al-Kindi, deci că este o lucrare arabă tradusă din 
siriacă de Ishaq ben Hunneyn şi preluată astfel de latini. Alţii consideră că 
este o lucrare din Andaluzia secolului al XII-lea, a unui iudeu Avendauth 
sau David Iudeul. O variantă recentă!” este a Cristinei d'Ancona Costa 
(Recherches sur le Libre de causis, J. Vrin, 1995) care propune lectura 
comparativă a tratatului cu un altul existent în acelaşi spaţiu: Corpusul lui 
Dionisie Areopagitul. În acest sens, s-ar putea presupune existența unei 
variante siriace a Corpusului care să- fi influenţat direct pe autorul Cărţii 
despre cauze. 

Dincolo de toate acestea, tratatul conţine un amestec de doctrine 
proclusiene, plotiniene şi aristotelice. Cele aristotelice sunt parcă mai puţin 
evidente decât celelalte, de unde şi interogația cu privire la faptul că a putut fi 
privită ca o lucrare redescoperită de-a lui Aristotel. Dar ceea ce dă importanță 
majoră ideilor cuprinse în el, crede Baumgarten, este o anume teorie despre 
inteligență, ca una mediatoare între transcendent şi lumea creată, precum şi o 
anume modalitate de a concepe raportul între Unu şi multiplu. 

Ne amintim că la neoplatonici un semn distinctiv îl constituia 
repartizarea ființei în trepte, într-o ierarhie anume, care mergea de sus în 
Jos, de la superior către inferior, de la Unu la materie sau lumea multiplului. 
Plotin considera că din Unu emană Intelectul şi că acesta transmitea mai 
departe ființă celor inferioare lui: Sufletul lumii, sufletele individuale, 
materia. Intelectul era primul cauzat şi prin el era continuată procesiunea 


125 După Alexander Baumgarten, Comentariul la Liber de causis, Editura 
Univers Enciclopedic, Bucureşti, 2002, p. 111. 

către cele mai de jos. Dar între Unu şi Intelect nu mai exista altceva. 
Proclus, în schimb, aşeza henadele şi monadele între Unu şi Inteligență. 
Problema era de a şti ce reprezintă această Inteligență care mediază între 
Unu şi toate celelalte. Adică, Inteligența creează ea însăşi lucrurile sau este 
doar ceva ce mediază transferul perfecțiunilor formale de la cauza primă la 
cele aflate sub ea? 

Tratatul Liber de Causis propune ambele perspective neoplatonice: 
inteligența este înțeleasă precum creatoare în raport cu lucrurile, dar şi ca 
simplă mediatoare între transcendent şi lumea creată, fără a fi ea însăşi 
creatoarea acestora”. Ce ar alege un teolog latin de aici pentru a-i servi la 
susținerea creației ex-nihilo? Evident, doar varianta în care inteligența 
mediază atribuirea perfecţiunilor formale lucrurilor, nu şi varianta 
inteligenței creatoare. Cum ar putea Duhul Sfânt să creeze lucrurile? De 
aceea, Albert cel Mare va considera că această inteligență mediatoare 
trebuie înțeleasă ca un fel de lumină răspândită în toate cele create, 
Bonaventura îi va nega complet participarea la creaţie, iar Toma şi Siger 
din Brabant vor alege calea de mijloc: lucrurile sunt create de cauza primă 
ca esențe, iar ca ființe sunt cauzate de inteligență, în sensul că primesc astfel 
nişte perfecțiuni adăugate apoi. 

Inutil să spunem că acest concept al mediante intelligentia va fi 
fundamental pentru disputele iscate în chestiunea intelectului unic 
(inteligenţa este identică cu inteligibilul), în critica averroismului, dar şi 
pentru o anume înţelegere a raportului dintre Unu şi multiplu, vitală pentru 
teologia naturală, idee pe care Baumgarten o susține cu argumente solide în 
comentariul la amintita lucrare. 

Astfel, neoplatonismul şi aristotelismul, alături de comentariile şi 
completările realizate de arabi, sunt aşezate în prelungirea doctrinei 
creştine, toate acestea prinzând configuraţie deplină în sintezele scolastice 
ale secolului al XIII-lea latin. Acesta este însă în mare aportul filosofiei 
arabe la dezvoltarea filosofiei latine. Alain de Libera observă că prin 
„Avicenna influenţa gândirii musulmane asupra Evului Mediu latin prinde 


126 Propoziția 87: „...( cauza primă). ..este creatoare a inteligenței fără nici o 
mediere şi creatoare a sufletului şi a naturii şi a celorlalte lucruri prin medierea 
inteligenţei” şi prop. 91: „...( cauza primă ) este influentă asupra inteligenței cu 


toate bunătățile, precum şi asupra celorlalte lucruri prin medierea inteligenţei”, 
Liber de causis, p. 41. 

contur prima dată cu adevărat: acest autor nu inițiază numai Occidentul în 
tainele raţiunii, ale utilizării sale profane, într-un cuvânt în ştiinţă, ci îl 
introduce şi în raționalitatea religioasă, o raționalitate foarte strictă, pusă 
pentru prima dată în mod riguros în slujba unei religii monoteiste”. Se pare 
că prima modalitate în care avicennismul prinde la latini este în formula 
sintezei lui cu augustinismul şi vom vedea de ce, într-un capitol viitor. 


V.4. Întoarcerea la Augustin 


Afirmasem mai sus că exacerbarea spiritului aristotelic în cultura 
filosofică a avut consecinţe diverse. În 1209, Francisc din Assisi înființa 
Ordinul franciscanilor, în scurt timp formându-se un grup al celor care iau 
atitudine negativă faţă de aristotelism. În schimb dominicanii, al căror 
Ordin a fost înființat de Dominic în 1215, deci după cel al „fraților 
cerşetori” franciscani, erau adepții aristotelismului şi-l promovau. 

Convinşi că adevărata scolastică trebuie să urmărească liniile 
directoare stabilite în filosofia creştină a lui Augustin, franciscanii au scris 
mult, uneori şi opere epigonice-gigant. Este cazul lui Alexandru din Hales 
(1170-1245) a cărui operă Summa universae theologiae, scrisă în mare 
parte de discipolii săi, era o colosală compilație din toți scolasticii latini, 
având greutatea unei cabaline, după expresia lui Roger Bacon. Amuzant 
sau nu, Alexandru din Hales a deschis o poartă către recuperarea 
augustinismului, mai ales cu nuanţă victoriană. Va exista un adevărat 
fenomen de revenire la principiile filosofiei augustiniene, dar în condițiile 
în care nu putea fi ignorat nici pattern-ul ideatic arab. Chiar dacă 
neoplatonismul îl „rescrisese” cumva pe Aristotel, franciscanii se vor 
dovedi aproape de neoplatonism în măsura în care îşi vor reasuma 
platonismul, iar garanţia reuşitei o asigurase Augustin. 

Însă nu toţi au procedat atât de restrictiv. Jean de la Rochelle 
(1200-1245), elevul lui Alexandru, a observat că putea fi coroborată teoria 
iluminării divine la Augustin cu teoria Inteligenţei agente (‘4q/ fa ”’al) la 
Avicenna. Inteligența activă a arabului devine Dumnezeul creştinului, lucru 
care nu este posibil dacă nu este introdus şi elementul aristotelic al abstracției 
intelectuale. Putem vorbi în cazul lui de un augustinism avicennian. 


17 Alain de Libera, Gândirea Evului Mediu, Editura Amarcord, Timişoara, 
2000, p. 49. 

În afară de aceşti doi parizieni, la Universitatea din Oxford, un 
gânditor interesant: Robert Grosseteste (1175-1253) poate fi considerat un 
adversar al aristotelismului în favoarea augustinismului şi platonismului, 
chiar dacă era exersat în ştiinţele profane şi elaborase comentarii la Logica 
şi Fizica Stagiritului. Este primul care a sugerat necesitatea utilizării 
matematicii în fizică, metodă comună modernilor. Lucrurile trebuie privite 
însă nuanţat, este creatorul unei metafizici a luminii, un gen de 
cosmologie aparte centrată pe teza corporeităţii luminii. Dumnezeu este 
Lumina eternă, după cum îngerii sunt lumină incorporală care participă la 
această lumină absolută. Ca lumină, Dumnezeu este formă a tuturor 
lucrurilor, nu în sensul că este incorporat în substanța lor, ci în sensul că 
este forma exemplară a acestora. Dumnezeu precede orice creatură, spune 
Grosseteste, afirmând prin aceasta şi eternitatea divinității, dar şi 
temporalitatea celor create. Îmbinând teoria augustiniană a iluminării 
intelective cu concepția sa cosmologică, gânditorul oxonian a fost nevoit să 
recurgă totuşi la definiția aristotelică, citită prin Augustin, a adevărului: 
adevărul reprezintă adecvarea lucrurilor la Logos. Mintea noastră 
percepe adevărul numai în lumina iluminării divine. 


V.5. Augustinismul bonaventurian 


Născut în Italia, în 1221,Giovanni di Fidanza sau Bonaventura a 
fost receptat de multe ori în umbra lui Toma din Aquino, contemporan cu 
el, dar cercetări recente dovedesc că se poate vorbi chiar despre un complex 
filosofic bonaventurian, care a supravieţuit autonom şi a trecut în 
modernitate. 

Franciscan şi Doctor seraphicus, Bonaventura a scris opere majore: 
Probleme controversate, Breviloquium şi cea prin care este îndeobşte 
celebru: Jfinerariul minţii în Dumenzeu. A fost convins, în ciuda spiritului 
său orientat spre mistică, de rolul cunoaşterii filosofice pentru teologie. Și 
filosofia şi teologia sunt împreună necesare. Toată opera lui poate fi 
circumscrisă efortului de a stabili relaţia sufletului uman cu Dumnezeu, 
aşa cum încercase şi Augustin. Pentru aceasta era nevoie de teologie, care 
porneşte de la revelație şi urmăreşte efectele acţiunii divine, dar şi de 
filosofie, care porneşte de la aceste efecte şi ne ridică la Dumnezeul care le- 
a cauzat. Dar filosoful nu va putea ajunge la conceperea existenței lui 
Dumnezeu fără ajutorul revelației diriguitoare. Când se referă la filosofie, 

însă, Bonaventura atrage atenția asupra capcanelor aristotelismului. 
Aristotel, spune el, este un eminent în ale filosofiei naturale, dar un 
metafizician care, prin consecințele teoriilor sale, susține că lumea este 
eternă. Astfel, Aristotel devine emblema celor care neagă creaționismul şi 
ridică semne de întrebare asupra naturii cunoaşterii divine şi a providenţei. 

Lui Aristotel îi reproşează în principal teoria intelectului unic pe care 
Averroes a preluat-o de la el şi a dezvoltat-o şi prin care este anulată 
nemurirea personală. Individului i-ar fi, aşadar, imposibil să atingă 
beatitudinea, dar şi să primească răsplata sau pedeapsa pentru faptele din 
timpul vieții. Dincolo de aristotelism (o parte chiar şi prin el), filosofia 
putea pune la dispoziția credinciosului argumente raționale în favoarea 
existenței lui Dumnezeu, fără a apela la dogmă, soluţie adoptată şi de 
Anselm mai devreme. Dacă nu preia metafizica aristotelică, în schimb va 
utiliza elemente ale acestei filosofii cu alte ocazii. Deci, tendințele 
aristotelice nu lipsesc complet, dar fondul de cugetare bonaventurian este 
unul neoplatonic-augustinian. 

Referitor la dovezile raţionale pentru afirmarea existenţei lui 
Dumnezeu, Bonaventura va prelua de la Augustin proba plecând de la 
sensibile: de la cunoaşterea finitului, mişcării, imperfecțiunii, multiplului, 
ființelor contingente, omul poate accede la înțelegerea infinitului, 
nemişcatului, perfecțiunii, Unului, Fiinţei necesare. Şi Anselm procedase 
similar în Monologium. Se pare, deci, că nu neagă posibilitatea naturală a 
omului de a-l cunoaşte pe Dumnezeu pornind de la cele create, mai ales că 
face apologia capacității minţii de a se ridica la inteligibile pornind de la cele 
sensibile. Aceasta ridică o obiecţie: de ce nu posedă atunci toți oamenii o 
cunoaştere explicită şi adecvată despre Dumnezeu? Răspunsul este subtil: 
aici intervine rolul sufletului omenesc, imagine a lui Dumnezeu, care prin 
reflecţie trebuie să transforme cunoaşterea lui Dumnezeu în ceva implicit lui. 
Orice om dovedeşte o atracție naturală către fericire sau beatitudine. Or 
suprema fericire este Dumnezeu. Nu ne putem dori atât de mult decât ceva 
despre care avem o anume reprezentare sau cunoaştere. Orice dorință are un 
obiect precis. Concluzia: cunoaşterea lui Dumnezeu este sădită în mod 
natural în sufletul omenesc. Întors în sine însuşi prin reflecţie, sufletul 
recunoaşte în el prezenţa lui Dumnezeu, activitatea lui în el. Cu alte cuvinte, 
în propria imagine de sine sufletul îl vede, îl recunoaşte pe Dumnezeu. Prin 
contemplarea sufletului de sine şi în sine se obţine o cunoaştere mai 
adecvată a lui Dumnezeu decât cea obţinută plecând de la sensibile. 

În plus, pe linie platonic-augustiniană, Bonaventura afirmă existenţa 
înnăscută şi virtuală, în suflet, a ideii perfecțiunii. Astfel, sufletul, prin 
iluminarea divină, primeşte forma ideii de perfecţiune. În Itinerariul minţii 
în Dumnezeu chiar apasă pe ideea că mintea noastră poate primi 
adevărurile eterne numai prin iluminarea divină. Nici un adevăr nu este 
cert dacă nu rezultă în intelect în urma manifestării Adevărului însuşi. 
Afirmația că Dumnezeu nu există atrage după sine negarea sursei luminii 
atât de necesară minții pentru a accede la adevăr. 

Care sunt, aşadar, adevărurile pe care le putem afla despre Dumnezeu 
prin adâncirea în sufletul nostru? Mai întâi, ca şi Augustin, afirmă că Ideile 
îşi au izvorul în Cuvântul divin. Cuvântul divin este arhetipul creației, este 
similitude expressa a lui Dumnezeu, exprimă ceea ce poate crea 
Dumnezeu, îl exprimă în efectele sale. El conţine Ideile tuturor creaturilor, 
posibile sau actuale, Idei ale genurilor şi speciilor, dar şi ale individualelor 
concrete. Aceste Idei sunt însă una ontologic şi putem distinge între ele 
doar pe calea raţiunii %. 

Dumnezeu cunoaşte toate lucrurile pe care le-a adus la existenţă, o 
cunoaştere de tip aprobativ, în spiritul Genezei: „...şi a văzut că era bine”. 
Dar există şi lucruri rele, deci Dumnezeu le cunoaşte şi pe acestea fără ca 
Ideea de rău să reprezinte un arhetip, o Idee divină, ci, mai curând, o 
privaţie a celor create de Ideea binelui. Pe de altă parte, Dumnezeu posedă 
cunoaşterea tuturor posibilelor (cognitio intelligentiae), fiind cauză a tuturor 
celor care devin actuale în derulare temporală. Aceasta înseamnă că lumea 
nu este eternă, ci are un început în timp. Bonaventura vrea chiar să 
demonstreze cu argumente raționale că nu poate fi exclusă ipoteza creației 
din nimic a celor ce sunt. Mai întâi, a admite că lumea este eternă (aşa cum 
spusese Aristotel) însemna a admite regresia la infinit. Dacă ca ar fi 
eternă, ar fi trebuit ca până în prezent să se fi scurs o infinitate de revoluții 
solare. Cum infinităţii nu i se poate pune o stavilă, înseamnă că nu s-a ajuns 
până la momentul temporal prezent, pentru că un timp infinit este unul 
infinit şi nu finit, având o limită. Aşadar, numai Dumnezeu este etern, 
lumea nefiind coeternă cu el. Dacă timpul ar fi etern, atunci el nu ar avea 
un început şi nici nu ar ajunge (în sensul limitei) la segmentul temporal pe 
care noi îl numim „prezent”. Pe de altă parte, este inacceptabilă ipoteza 


'% Plures secundum rationem intelligendi, apud Frederick Copleston, A 
History of Philosophy. Medieval Philosophy, Image Books, Dobleday, 1993, p. 260. 

existenței concomitente în timp a unei infinități de individuale concrete. 
Aceasta ar însemna că numărul oamenilor este infinit, sufletele lor în număr 
infinit, ceea ce intră în contradicție cu dogma creştină. Toate acestea 
dovedesc, crede Bonaventura, imposibilitatea de a susţine teza eternității 
lumii. Este obligatoriu deci să acceptăm teza esse post non-esse, adică a 
trecerii în ființă din neființă sau la existență din nonexistenţă, din nimic, a 
tuturor lucrurilor create. 

Bonaventura consideră că acest aspect este vital şi pentru a da seamă 
de existenţa providenţei divine. Dacă nu Dumnezeu a creat lumea, atunci 
el nu ar fi avut cum să aşeze în fiecare lucru raţiunea de a fi ceea ce este 
lucrul ca atare şi prin care noi putem ajunge să-l cunoaştem pe Dumnezeu 
ca şi Creator al lui. Astfel, asemenea Cauzatorului cel necauzat aristotelic, 
Dumnezeu s-ar ocupa doar cu contemplarea de sine, ceea ce este absurd de 
vreme ce transmite, prin textele revelate, un mesaj salvific pentru omenire. 
O altă dovadă a existenţei unei legături între Dumnezeu şi cele create este 
posibilitatea de a recurge la analogie. Asemănarea lucrurilor cu Dumnezeu 
şi a Lui cu lucrurile reprezintă o specie a analogiei. Atributele pozitive pe 
care i le acordăm lui Dumnezeu sunt doar analogii care ne ajută să ne 
apropiem cât de cât de cunoaşterea esenței divinității, cunoaştere care nu 
poate fi, însă, niciodată desăvârşită. 

Trebuie să distingem între lucruri ca vestigium Dei şi fiinţele 
raţionale ca imago Dei. Orice lucru creat, nedotat cu rațiune, este o 
vestigie, un simbol al lui Dumnezeu: pe de o parte, în măsura în care este 
efect al acţiunii divine şi este conform lui Dumnezeu potrivit Ideii divine, 
pe de alta, prin efectele dovedite pe care orice lucru creat le produce la 
rându-i în complexul celor existente. Omul însă, mai mult decât un simplu 
simbol, este imagine a lui Dumnezeu, adică posedă ca atribut 
spiritualitatea, prin care se şi poate apropia de Creatorul său. 

Umbra Dei (umbră a lui Dumnezeu), fiecare lucru este compus 
dintr-o materie şi o formă. Dar materia la Bonaventura are o accepţie 
aparte: ea trebuie înțeleasă în legătură cu principiul potențialității. Nici 
spirituală, nici corporală, materia în sine nu poate exista decât asociată 
unei forme definite. Aceeaşi în ființele materiale şi spirituale, materia 
spirituală, ca potențialitate pură, devine materia pe care o sesizăm în 
ordinea sensibilului, în actul percepției, prin unirea cu o materie corporală. 
Ne întrebăm firesc: care este atunci principiul individuaţiei? O anume 
substanță individuală devine ceva concret şi bine definit ca specie atunci 

când primeşte o formă. Aşadar, individuaţia este dată de substanța 
compusă din materie şi formă. 

Această concepție despre existenţa unei materii spirituale îi va ajuta 
lui Bonaventura să clădească propria viziune asupra sufletului uman, 
plecând de la înţelegerea omului ca imagine a lui Dumnezeu. Evident, 
sufletul este nemuritor, ca şi la Augustin, fiind forma trupului. Astfel, 
sufletul rațional este un act sau o entelehie a trupului. Întrucât fiecare 
trup este distinct de celelalte trupuri existente, este logic ca şi sufletul 
asociat unui trup distinct să fie diferit de celelalte suflete. Ca formă 
inteligentă, sufletul este viu şi dotat cu liber arbitru. Este o substanţă 
spirituală alcătuită dintr-o materie spirituală şi o formă spirituală, 
acestea conferindu-i individuarea. Dacă vă amintiţi, Augustin căutase 
dovezi pentru a dovedi nemurirea sufletului. Bonaventura deduce nemu- 
rirea sufletului din certitudinea existenţei lui Dumnezeu. Dumnezeul cel 
viu sădeşte în el atracţia şi dorința nestăvilită după beatitudine, după 
absoluta fericire. 

Sufletul fiecărui om este o individualitate, dar nu în sensul în care 
concepea acest lucru un Averroes. Pentru filosoful arab, intelectul nu era 
distinct pentru fiecare om, ci o substanță unitară, o inteligență cosmică care 
supraviețuia individului şi avea continuitate temporală, dar nu asigura 
nemurirea lui personală. Pentru Bonaventura, intelectul este gol la naştere 
şi capătă conţinut prin ceea ce primeşte de la simţuri şi prin imaginație. 
Atunci când intră sub incidența simțurilor noastre, fiecare obiect al 
cunoaşterii produce în noi o specie sensibilă care este judecată de intelectul 
nostru şi astfel se produce percepţia. Din imaginile sensibile, intelectul 
obţine prin abstractizare cunoştinţele inteligibile. Astfel, distingem între un 
intelect posibil care nu este pasiv, ci activ, în sensul că organizează 
rațional impresiile pe care le primim de la organele de simţ şi un intelect 
agent propriu, deci nu separat, care efectuează propriu-zis abstragerea 
inteligibilelor prin iluminarea intelectului posibil. Este însă doar o 
distincție pe care o operează mintea noastră între ele; în fond, sunt două 
funcţii complementare ale oricărui suflet distinct. Aceste două funcții 
coroborate permit abstragerea speciilor din imaginație, fără a putea spune 
cu claritate unde îşi începe şi unde îşi sfârşeşte fiecare misiunea. Adevărul 
cunoaşterii noastre este garantat de iluminarea divină asupra intelectului. 
Astfel ni se descoperă adevărurile necesare sau principiile teoretice ale 
tuturor lucrurilor. Aşadar, sufletul nu trebuie să posede idei înnăscute, ci 

pur şi simplu să se afle într-un contact nemijlocit cu Ideile divine 
inteligibile care-l iluminează. Putem vorbi despre ineism doar la figurat, 
în sensul că intelectul nostru, prin iluminare, poate să acceadă la principii în 
universalitatea lor, până în proximitatea Ideilor divine (pe care, însă, nu le 
va cunoaşte niciodată cu adevărat). Adică posedă această abilitate de a 
ajunge la principii, din naştere. Existente în Dumnezeu, Ideile divine rămân 
ascunse puterii minţii noastre. Aşa se şi poate explica lipsa unei cunoașteri 
explicite a lui Dumnezeu la toți oamenii, urmând ca numai cei ce-şi 
exersează sufletul rațional prin reflecţie să dobândească o cunoştere mai 
adecvată a divinității: „...este necesar să intrăm în mintea noastră care este 
imaginea lui Dumnezeu eternă şi spirituală şi înlăuntrul nostru; şi aceasta 
este o păşire în adevărul Domnului”. 

Adevărul semnifică adecvarea lucrului la intelect sau invers 
(adaequatio rei et intellectus) şi presupune sau subîntinde atât obiectul de 
cunoscut, cât şi posibilitatea intelectului de a cunoaşte. Mintea noastră 
devine permanent şi este sediul îndoielii, al erorii, dar şi receptacolul 
raţiunilor eterne (rationibus aeternis) sau al Ideilor divine. Cum afirmam 
mai sus, aceste Idei divine nu ne sunt însă cunoscute nemijlocit, nu le 
aprehendăm în ele însele. Pe alocurea, deci, Bonaventura este sceptic 
moderat, dar nu agnostic. Pe de o parte, raţiunile eterne şi necesare 
acționează asupra intelectului, pe de altă parte intelectul nu poate accede 
singur şi necondiționat la principii. Este greu de explicat cum anume 
rațiunile eterne pot avea o astfel de acţiune directă asupra intelectului fără 
ca acesta să aibă cunoştinţe clare despre ceea ce acţionează asupra lui. Cert 
este că iluminarea divină aduce intelectul în starea de a aprehenda ceea ce 
este neschimbător sau esenţial în permanenta schimbare a lucrurilor, aşa 
cum ne apare ea în experiență. Iluminarea divină nu-şi poate definitiva 
acțiunea dacă nu lucrează pe fondul deja existent al cunoaşterii sensibile. 
Aşadar, Bonaventura este şi empirist, punând mare preţ pe cunoaşterea 
provenită de la simțuri, fără de care nu am obţine cunoaşterea obiectelor 
sensibile. Cunoaşterea sensibilă este treaptă către teognozie, baza pe care se 
clădesc şi desăvârşesc celelalte tipuri de cunoaştere: „ şase sunt treptele 
puterilor sufletului pe care ne înălțăm de la lucrurile infime la cele mai 
înalte, de la cele exterioare la cele interioare, de la cele temporale la cele 
eterne, adică simțurile, imaginaţia, rațiunea, inteligența, vârful minţii (apex 


1 Între Antichitate şi Renaștere, vol. IL, p. 18. 

mentis), aşadar scânteia sinderezei”"*. Teologia simbolică se construieşte 


plecând de la sensibile, teologia propriu-zisă plecând de la inteligibile, iar 
teologia mistică plecând de la extaz, stare de suspendare completă a minții. 

Recuperator al direcţiei augustiniene în perimetrul filosofiei, 
Bonaventura va construi un model de gândire urmat cu fidelitate de alți 
reprezentanți ai Universităţii din Paris, Oxford sau din universitățile 
italiene. Toţi aceştia îl considerau pe Augustin un gânditor mai important 
decât era Aristotel. Un număr esențial de teze trece de la Augustin, prin 
Bonaventura, în opera unor gânditori care sunt la fel de interesați precum 
înaintaşii să evidențieze raportul dintre rațiune şi credință. Deşi, cronologic, 
ar trebui să fie analizați mai târziu, alegem totuşi să-i prezentăm în 
continuare. Aceasta pentru a fi mai evident care sunt preluările din 
augustinism şi bonaventurianism, dar care sunt şi delimitările în raport cu 
ele. În mod firesc, ar fi trebuit să continuăm cu Albert cel Mare şi Toma din 
Aquino, cei care, deşi îl preţuiesc pe Augustin, nu-l plasează mai sus decât 
pe Aristotel, filosoful prin excelență. 


V.6. Continuatori ai augustinismului în spirit bonaventurian. 
Preluări şi dezvoltări corective 


Este cazul, în Italia, al lui Matei din Aquasparta (1240-1302), 
urmaşul lui John Peckham şi elev al lui Bonaventura la Paris. S-a remarcat 
ca aprig apărător al augustinismului bonaventurian împotriva 
aristotelismului tomasian. În fapt, şi-a dorit să clarifice tezele esenţiale ale 
lui Bonaventura şi a scris Comentarii la Sentinţele acestuia. 

Admite că ideile pe care le are intelectul şi pe care le formează despre 
sensibile sunt mediate de cunoaşterea prin simţuri, dar obiectele materiale 
nu pot afecta decât trupul, nu şi sufletul. Doar sufletul, însă, este cel care 
garantează apariția senzației. Intelectul activ modifică aceste species 
sensibilis şi produce ideile în intelectul pasiv. Ca şi Bonaventura, pune 
accent pe teza iluminării divine, în sensul că sufletul singur nu poate 
conduce către cunoaşterea certă. Iluminarea este ajutorul direct, palpabil, 
efectul acţiunii lui Dumnezeu asupra intelectului uman, pentru a-l face apt să 
dobândească cunoaşterea. Matei respinge teza lui Toma, a cunoaşterii prin 
reflecţie, după cum vom vedea, dar şi pe cea a cunoaşterii directe a 


130 Idem, p. 19. 

lucrurilor singulare. Speciile universale, prin care cunoaştem universalele, nu 
sunt o condiție suficientă a cunoaşterii speciilor singulare (şi prin care 
cunoaştem lucrurile singulare). Respinge, de asemenea, teza individuației 
tomiste: individuaţia se realizează prin materie şi formă, nu prin materie 
şi cantitate. 

Cea mai deplină opoziţie o manifestă față de Toma în problema 
capacităţii sufletului de a avea autocunoaştere. Bonaventurian, Aquasparta 
consideră că este de-a dreptul absurd să gândim că sufletul este în aşa mare 
măsură prizonier al trupului încât să nu poată cunoaşte nimic decât prin 
imagine sau fantasmă, mai bine zis să nu poată dobândi cunoaşterea 
propriilor dispoziții decât indirect (aşa cum susținea Toma). Este adevărat 
că sufletul are nevoie de anumiţi stimuli proveniţi de la organele de simţ 
pentru a declanşa procesul cunoaşterii şi că, apoi, reflectând asupra 
propriilor percepții, devine conştient de puterile sale de cunoaştere în act. 
divină, rezultatul contopirii acestor două puteri constă în posibilitatea 
autocunoaşterii certe. Tot certe sunt şi cunoştinţele noastre din perimetrul 
aritmeticii şi al logicii, tocmai din acest motiv. 

Distinctă de augustinism este poziția precumpănitor empiristă în 
gnoseologie: există o cunoaştere, insistă Matei, a simţurilor, a experienței 
şi a memoriei. Din acest punct de vedere, Aquasparta recuperează ceva şi 
din aristotelism, pentru a mai atenua puţin din accentul exagerat pus de 
Augustin pe cunoaşterea interioară. 

Un alt augustinian este Petru Iohannis Olivi (1248-1298), 
franciscan dedicat care a elaborat şi analizat teze pe care, mai târziu, Scotus 
le va dezvolta în manieră proprie. Nu există element al complexului de idei 
augustinian care să nu fie prezent şi la Olivi: existența pluralității formelor, 
concepția hilemorfică asupra sufletului etc. Dar întreprinde şi unele 
corecturi: există anumite facultăți ale sufletului (partea senzitivă şi cea 
vegetativă) care se află în strânsă uniune cu trupul pe care îl in-formează, 
dar facultatea sa intelectivă are legătură cu trupul doar în măsura în care 
ca este unită cu celelalte părţi ale sufletului. Concepţia este aristotelică, aşa 
cum apare ea în De anima şi a cărei analiză explicită o vom face la Toma 
din Aquino, în marea dispută asupra intelectului împotriva averroismului. 
Olivi a ales această variantă pentru a evita să afirme că sufletul este doar 
forma trupului şi atât, dar şi pentru a salva teza unității substanțiale a 
sufletului şi a trupului în concepția despre om. Aceste trei părți-forme ale 

sufletului se constituie într-o unitate a aceluiaşi suflet raţional, ţinând de o 
aceeaşi materie spirituală. 

Accentuând ideea că sufletul intelectiv nu in-formează trupul în mod 
direct şi esenţial, teoria oliviană a căzut în dizgraţia Conciliului de la 
Vienne din 1311, care vedea periclitată concepţia asupra unității trup-suflet 
a omului. Acelaşi Conciliu însă nu a obiectat şi asupra teoriei pluralității 
formelor, pe care a acceptat-o, făcând loc expansiunii tomismului în 
defavoarea augustinismului. 

Nici gânditorii din Oxford sau Cambridge n-au scăpat influenței 
tezelor lui Augustin. Recent şi mai atent studiată este opera lui Roger 
Marston (m. în 1303), care continuă direcţia de promovare a ideii 
pluralității formelor, a compoziţiei hilemorfice a sufletului, a iluminării 
intelectuale, a înțelegerii intelectuale a lucrurilor singulare. A luat atitudine 
împotriva tomismului din două motive majore: Toma îi lasă impresia că 
aproape acceptă teza eternității lumii şi respinge nepermis existența 
raţiunilor seminale. În lucrarea Despre suflet, amintind chiar de lucrarea cu 
acelaşi nume a lui Augustin, Marston dezvoltă o teorie asupra sufletului 
prin armonizarea concepţiei alfarabiene şi avicenniene asupra 
Inteligenţei Agente cu doctrina iluminării divine a lui Augustin. Pentru 
el, Inteligența Agentă este Dumnezeu şi, într-adevăr, se prezintă ca o 
inteligență separată, însă este şi iluminatoare a intelectelor umane. Omul 
posedă şi el un intelect activ ce trebuie înțeles ca dispoziţie a sufletului 
pentru accederea la adevăr, este lumina increată şi eternă care a impregnat 
mintea noastră pentru a o face aptă de cunoaştere. Ca şi Olivi, procesul 
cunoaşterii debutează cu senzaţia, continuă cu imaginile furnizate de 
imaginaţie şi se încheie prin actul abstragerii realizat de intelectul 
agent. Restul este desăvârşit de iluminarea divină, cea care are rolul de a 
forma cunoşterea umană şi de-a ne conduce la aprehensiunea adevărurilor 
eterne. Aceasta este, din perspectiva lui Marston, calea cunoaşterii sigure. 

Petrus din Trabes, despre care ştim şi mai puține, poate fi 
considerat un reformator al augustinismului; întâlnim şi la el sugestia lui 
Olivi că numai părțile senzitivă şi vegetativă ale sufletului informează 
trupul, precum şi pe cea a materiei spirituale comune a facultăţilor 
sufletului. Cea mai importantă reformă la augustinism constă în afirmarea 
luminii naturale a sufletului, sinonimă de facto cu iluminarea divină. Pare 
o apropiere de tomism, dar nu foarte clară. Intelectul este unul, deopotrivă 
activ şi pasiv, în acelaşi timp, şi posedă o capacitate naturală de cunoaştere 

certă. Oricum, perfecțiunea în sensul umanului constă în mobilizarea 
sufletului intelectiv, care nu in-formează trupul, ci este liber de corporalitate 
şi ca formă şi în act. 

Richard din Middleton se apropie şi mai tare de ideile tomiste. A 
scris un Comentariu la Sentinţele lui Petrus Lombardus, precum şi 
Quaestiones Disputatae şi Quodlibets. Şi el trebuie privit ca un gânditor 
care corectează perspectiva franciscană asupra augustinismului. Întâi de 
toate, se declară neconvins de posibilitatea de a dovedi printr-un argument 
ontologic existența lui Dumnezeu şi propune varianta, mult mai justă, a 
dovezilor prin cauzalitate, deci a posteriori. Ca şi Petrus din Trabes, 
identifică iluminarea divină cu lumina naturală proprie intelectului agent, 
iar de la Matei din Aquasparta preia ideea cunoaşterii empirice ca bază a 
întregii cunoaşteri, plus ideea abstragerii intelectuale. Richard rămâne 
augustinian prin susținerea ideii pluralității formelor, prin respingerea 
distincției între existență şi esență, dar se apropie de dominicanii 
aristotelicieni prin celelalte. 


V.7. Raymundus Lullus şi Ars Magna 


Însă cel mai interesant filosof franciscan este Raymundus Lullus 
(1235-1315), un personaj exotic, apropiat spiritului modernilor prin metoda 
de cercetare. A scris Ars Magna, o lucrare ce dă încă bătaie de cap 
istoricilor filosofiei. Altfel opera sa este imensă (se pare că a scris peste 500 
de lucrări) şi aduce contribuţii la dezvoltarea metafizicii, logicii, misticii şi 
chiar a romanului filosofic. Dintre toate, Ars magna et ultima (Marea artă 
şi ultima) este celebră. După spusele sale, scopul acestei lucrări este acela 
de a indica o metodă sigură de aflare a adevărurilor necesare oricărei 
minţi, începând cu ceea ce se poate gândi despre Dumnezeu şi terminând 
cu aprehendarea oricărui lucru concret şi singular. 

Primele cuvinte ale scrierii sunt acestea: „Întrucât a şti înseamnă a şti 
universal, pentru a putea ajunge prin universal la particular, vom arăta în 
cele ce urmează care sunt universaliile””!. Astfel, Lullus începe prin 
identificarea şi indicarea a nouă praedicata absoluta, predicate absolute 
sau transcendente: bonitas, magnitudo, aeternitas sau duratio, potestas, 


BI În antologia Filosofie spaniolă în texte. Evul Mediu. Renaşterea, Editura 
Ştiinţifică, Bucureşti, 1991, p. 15-76, găsiți Introducere la Ars Magna, în traducerea 
Esdrei Alhasid, cu un studiu incipient şi note de Gheorghe Vlăduţescu. 

sapientia, voluntas, virtus, veritas şi gloria (Bunătatea, Măreţia, Eternitatea 
sau Durata, Înţelepciunea, Voința, Virtutea, Adevărul şi Gloria). Acestora li 
se adaugă alte nouă concepte care exprimă relaţii între cele create şi pe 
care le denumeşte praedicata relata, principii instrumentale sau 
predicate relative: diferentia, concordantia, contrarietas, principium, 
medium, finis, maioritas, aequalitas, minoritas (diferenţa, concordanța, 
împotrivirea, principiul, mijlocul, scopul, mărimea, egalitatea şi micimea). 
Acestor două seturi de principii, unele absolute şi transcendente, altele 
relative şi „imanente”, le adaugă un set de întrebări (quaestiones): utrum?, 
quid?, de quo?, quare?, quantum?, quale?, quando?, ubi?, quomodo? şi 
cumquo? (dacă este, ce este, de ce este, pentru ce este, cât este, care este, 
când este, unde este, în ce fel este şi cu ce este?). Urmând anumite reguli: 
posibilitate, esenţă, materialitate, formalitate, cantitate, calitate, vremelnicie, 
motivaţie, instrumentație —modalitate —societate, putem analiza anumite 
subiecte (subiecta) şi ne putem asigura buna lor înțelegere şi, finalmente, 
cunoaştere: Deus, angelus, coelum, homo, imaginativa, sensitiva, 
vegetativa, elementativa, instrumentativa (Dumnezeu, înger, cer, om, 
imaginaţie, senzitivitate, vegetativul, elementativul şi instrumentativul). 
Lullus crede cu tărie că o anume artă de combinare a tuturor acestora ar 
conduce, în final, la emiterea unor adevăruri certe despre tot ce preocupă 
mintea umană, fără a mai fi necesar apelul la autorități sau parcurgerea unor 
surse diverse de informare. Pentru a uşura efortul, Lullus imaginează nişte 
cartonaşe sferice suprapuse, unul imobil pe care sunt înscrise toate 
substanţele, celelalte mobile (cu predicatele transcendente şi relative) pentru 
ca, potrivit unei anumite măsuri, să putem vedea ce predicate şi de ce tip 
corespund fiecărei substanţe în parte. Toată această combinatorică stranie a 
fost privită cu rezervă de mulţi dintre cei care s-au aplecat cu oarecare 
curiozitate asupra ei. Foarte curând s-a răspândit amuzanta ipoteză că nici 


măcar Lullus nu ştia să folosească această metodă comică şi neserioasă'?. 


1% Descartes a fost nu numai suspicios, dar şi cinic în privinţa rezultatelor 
acestei metode de axiomatizare. Leibniz, dimpotrivă, a încercat să construiască o 
artă combinatorie inspirată de înaintaşul său: De arte combinatoria (scrisă în 1666). 
Totuşi l-a şi criticat pentru alegerea arbitrară a conceptelor, pentru obsesia 
referitoare la serii şi la cifra nouă, concluzionând că arta lui este mai degrabă o 
topică utilă retoricii şi prea puţin sistematică şi valoroasă pentru raționamentele 
filosofilor cu greutate. 

Încă mai ieşit din comun este motivul pentru care Lullus s-a străduit 
atât. Cu puternice înclinații de apologet, el şi-a dorit să găsească o 
modalitate de convertire la creştinism mizând pe raționalitatea proprie 
fiecărui individ, altfel spus, pe lumina naturală a intelectului fiecăruia. De 
aici ideea acestei arte a cercetării, a demonstrației şi a invenţiei (ars 
investigandi, demonstrandi et inveniendi). Anton Dumitriu!” încearcă să 
explice de unde putea să ia spaniolul ideea unei astfel de logici calculatorii 
şi optează pentru sugestia lui Prantl (Geschichte der Logik im Abendlande, 
III, p. 155): de la cabaliştii evrei. Dovadă şi o lucrarea a lui Lullus: De 
audito cabbalistico (Despre învățătura cabalistică) unde apar iar teze 
despre o artă combinatorie de acest gen. Este o modalitate de a pune logica 
în slujba metafizicii, dar şi în slujba moralei, pentru că nu lipsesc nici 
seturile de câte nouă virtuţi (justiţie, prudenţă, tărie sufletească, cumpătare, 
credință, speranță, milă, răbdare şi pietate) şi nouă vicii (zgârcenie, lăcomie, 
desfrâu, aroganță, trândăvie, invidie, mânie, minciună, nestatornicie). 

Ca să înţelegem mai bine, să luăm ca exemplu subiectul Dumnezeu, 
primul sau cel mai „înalt”. Combinând toate elementele tabelelor sale 
reiese că: "Dumnezeu este acea entitate în care bunătatea, măreţia, 
eternitatea şi celelalte demnități ale sale sunt acelaşi lucru numeric. 
Dumnezeu este acea entitate care este plenitudinea, care nu are nevoie de 
nimic în afară de sine. Dumnezeu este bunătatea, măreţia, eternitatea şi 
celelalte demnități ale sale, afară de împotrivire, nici majorat şi nici 
minorat. Omul poate vorbi despre Dumnezeu prin cele zece întrebări 
generale. Întrebând, deci, dacă există Dumnezeu, ce este Dumnezeu, de ce 
este Dumnezeu etc., urmăm cele patru condiţii (n.n.: definiția, diferenţa, 
concordanța şi mărimea) pe care le-am pus, afirmăm în Dumnezeu întreaga 
perfecțiune şi negăm şi dăm la o parte tot ce am putea gândi că-i 
lipseşte", 

Prin aceeaşi metodă am stabili nu numai predicatele potrivite fiecărei 
substanțe, dar am identifica şi principiile fiecărei ştiinţe după propriul 
subiect. De pildă, teologia, care-l are ca subiect pe Dumnezeu, are 
următoarele principii: esența divină, viaţa, demnitatea, faptele, formele, 
relaţiile între persoane, preceptele, expunerile etc. Lullus distinge ferm între 
teologie şi filosofie. Aceasta din urmă are ca subiect „desfătarea produsă de 


5 Anton Dumitriu, op. cit., p. 697. 
34 Filosofia spaniolă..., p. 39. 

erudiție”, iar scopul său este de a ajunge la cunoaşterea cauzei prime şi a 
secretelor efectelor acestei cauze prime. Astfel, principiile filosofiei sunt: 
mişcarea, inteligența, globul pământesc, forma universală, materia primă, 
natura elementelor, elementele simple etc. 

Ca atare, filosofia se împarte în filosofie naturală (ştiinţa lucrurilor 
naturale), filosofie morală (ştiinţa lucrurilor morale) şi filosofie 
predicatorie (ştiinţa alocuţiunii). La rândul ei, filosofia naturală conține 
metafizica (Ştiinţa lucrurilor spirituale transcenden- te, a divinului, 
angelicului şi a ființelor raţionale), fizica (Ştiinţa lucrurilor inferioare, 
naturale şi a elementelor) şi matematica (ştiinţa lucrurilor naturale 
considerate în cantitatea lor) şi speciile matematicii: geometria, astrologia, 
muzica şi aritmetica. Filosofia morală se subdivide în monastică (ştiinţa 
guvernării de sine), economică (ştiinţa guvernării de către unul a celor 
mulți) şi politică (ştiinţa guvernării celor mulți pentru cei mulți). Ultima, 
filosofia predicatorie este constituită din gramatică (modul de a vorbi 
congruent, ştiinţa competenţei), logică (ştiinţa despre adevăr) şi retorică 
(ştiinţa eleganţei şi frumuseţii discursului). 

Arta lui trebuia, însă, să fie cheia tuturor acestor ştiinţe. Nu trebuia 
concepută întrebare la care această ştiinţă sau artă generală să nu răspundă. 
Ideea era de a crea o ştiinţă generală pentru toate științele". Adică 
trebuia să fie fundamentată pe principii proprii şi cu maximum de gene- 
ralitate posibil, care să includă, ca particulare, principiile oricărei ştiinţe. Ars 
suprema omnium humanarum Scientiorum, această ştiinţă trebuia să se 
situeze deasupra metafizicii şi logicii, dar să le şi subsumeze pe amândouă. 

Din perspectiva logicianului, Lullus poate fi înscris în cercul 
logicienilor matematicii. Anton Dumitriu!“ considera că „în arta lui Lullus 
se distinge precis o primă încercare de axiomatizare, adică de despărțire a 
noțiunilor primitive şi a principiilor, de cele derivate şi a regulilor de 
derivare”. Aportul lui la dezvoltarea logicii este dovedit şi de consituirea 
unor adevărate şcoli de logică lulliană în Europa secolului al XIII-lea. Dacă 
ne gândim că această logică este una care trebuie să servească actului de 
convertire a musulmanilor la creştinism, una care să lupte împotriva 
averroismului cu armele averroismului, opera lui ne devine şi mai curioasă. 
Într-adevăr, Lullus a exprimat cel mai concis poziția averroistă în privința 


135 ; par ; ERE 
Quod sit una scientia generalis ad omnes scientias. 


'5 Anton Dumitriu, op. cit., p. 703. 

relaţiei dintre teologie şi religie, printr-o sintagmă nemuritoare: cred că este 
adevărată credinţa şi înţeleg că nu este adevărată (credo fidem esse 
veram et intelligo quod non est vera). Luptă cu toată credinţa şi rațiunea 
împotriva unei astfel de departajări . Pentru Alain de Libera „geniul lui 
Raymundus Lullus rezidă în faptul că propune o nouă /ogică revelată cu 
scopul ca, rațiunea rămânând una, musulmanii să fie constrânşi tocmai din 


cauza aceasta să schimbe Legea”. 


V.8. Roger Bacon şi ştiinţa experimentală 


Născut pe la 1214, la Dorsetshire, elev al lui Grosseteste la Oxford, 
profesor atât la Oxford, cât şi la Paris, franciscanul Roger Bacon este un 
spirit care s-a preocupat de teologie şi filosofie, dar şi de ştiinţă. Asemenea 
lui Grosseteste, Bacon accentuează rolul matematicii pentru ştiinţe, dar şi al 
cunoaşterii experimentale în genere. 

La el vom întâlni o filosofie care o adună pe cea a lui Augustin, 
Bonaventura, dar şi pe cea a lui Aristotel, a stoicilor sau a lui Averroes 
(prin terminologie, nu prin semnificaţie). Să adăugăm şi credința în idealul 
primilor apologeţi şi patristicieni în existenţa unei unice înțelepciuni pe care 
Dumnezeu a dat-o oamenilor în măsuri diferite, fie în cugetarea păgână, fie 
în religia cea adevărată. Însă a fost deopotrivă atras de fenomenal şi de 
ştiinţa naturală, aşa încât a dorit să stabilească nu numai raportul dintre 
filosofie şi teologie, dar şi raportul acestora cu ştiinţa. Din acest motiv 
este Bacon atât de interesat de matematică şi de ştiinţa experimentală, 
termen care apare pentru prima oară în a lui Opus majus (1265-1268) şi 
care a intrat definitiv în istoria filosofiei şi a ştiinţei. Oricum, Bacon n-a 
dorit poate altceva decât să dea seamă în continuare de necesitatea adunării 
tuturor ştiinţelor într-un corpus unitar subsumat teologiei. Dar, atunci când 
vorbeşte despre unitatea ştiinţei, nu scapă din vedere două ştiinţe care, după 
spusele lui, au rol propedeutic pentru teologie: dreptul canonic şi filosofia. 
De aici diferenţa față de ştiinţa modernă. Citindu-l pe Bacon ne dăm seama 
că în vreme ce medievalii construiau o știință speculativă şi contemplativă, 
modernii vor înlocui acest mod de a face ştiinţă cu unul în care se pune 
accent pe dezvoltarea tehnicii, deschizând drum ştiinţei contemporane, atât 
de specializată. 


157 Alain de Libera, Gândirea Evului Mediu, Editura Amarcord, Timişoara, 
2000, p. 55. 

Ca imagine generală, spiritul vremii era fie platonic augustinian, fie 
aristotelic-dominican, fie averroist!*%, dar observăm şi o tendință spre 
dezvoltarea cercetării ştiinţifice. Această mişcare ştiinţifică se străduia, 
cel puţin la Oxford, să rămână în afara sferei de influenţă a catolicismului şi 
continua eforturile inițiate de gânditorii arabi. Oxfordul era o universitate 
evident favorabilă matematicii şi ştiinţelor experimentale, probabil datorită 
apropierii de mai vârstnica Şcoală de la Chartres, unde se făcuse un prim 
pas viguros către cercetarea ştiinţifică. 

În ceea ce-l priveşte pe Bacon, considerat de unii cel mai important 
reprezentant al gândirii ştiinţifice medievale, să spunem că era mai degrabă 
interesat de aspectul metodei ştiinţifice şi mai puţin de aplicarea ei 
efectivă sau de obţinerea unor rezultate concrete. Nu era chiar comun 
pentru un franciscan să afirme că nu putem cunoaşte nimic din lucrurile 
acestei lumi dacă nu stăpânim ştiinţa matematicii, idee pe care un modern 
ca Francis Bacon a înțeles-o mai puţin decât predecesorul său. 

Atât cât era franciscan, Roger Bacon a admis teza iluminării divine 
asupra intelectului uman, motiv pentru care şi credita filosofia ca treaptă 
pregătitoare pentru teologie. În fapt, filosofia este tocmai efectul acţiunii 
iluminării divine asupra minții noastre. Asociază Cuvântul divin cu 
intelectul agent averroist, ca spirit interior care ne învaţă cele trebuincioase 
(preia deci terminologia, nu şi sensul pe care Averroes îl atribuia sintagmei 
„intelect agent”): „cauza datorită căreia înțelepciunea filosofiei se reduce la 
înțelepciunea divină este dată de faptul că Dumnezeu nu doar le-a iluminat 
mințile pentru dobândirea cunoaşterii înțelepciunii, ci au avut-o de la el şi 
le-a revelat-o””. Totuşi nu era capabil să crediteze filosofia în sensul în 
care proceda Toma din Aquino. Polemiza cu Alexander din Hales, cu 
Albert cel Mare şi cu Toma tocmai pentru că i se părea că aceştia aşezau 
filosofia naturală deasupra teologiei. Nu ştim cu certitudine, dar văzând în 
ce constau criticile lui la adresa unor filosofi păgâni, în mare parte greci, 


38 După cum vom vedea, secolul al XIII-lea este şi cel al apariţiei 
averroismului latin, moment crucial în disputarea unor teze referitoare la geneza 
lumii, la originea, natura şi structura intelectului uman, la relația dintre suflet şi 
intelect, la teodicee etc. Biserica, prin cei mai erudiți doctori ai ei, va adopta o 
atitudine intransigentă la adresa proferării unor asemenea teze, deşi ele erau în mare 
parte tocmai expresia unui avânt în cercetarea ştiinţifică. De multe ori, rezultatele 
filosofiei naturale ajungeau în contradicție cu dogma religioasă. 

19 Apud E. Gilson, op. cit., p. 441. 

care s-au abătut de la filosofia cea adevărată (foarte aproape de spiritul în 
care un Clement din Alexandria opera o astfel de critică), credem că Bacon 
îl aşeza în acelaşi sens pe Toma în tagma celor care se abăteau de la ea. 
E. Gilson afirmă că îl considera pe Toma un profet mincinos; nouă ni se 
pare însă că îi nega tezele pentru că nu s-a exersat mai mult în filosofia 
morală, suprema ştiinţă a omului despre om pentru Bacon, precum şi 
pentru că a confundat teologia cu filosofia naturală. Bună filosofia în 
genere, ea nu trebuia construită oricum. lar Toma l-a preluat pe Aristotel cu 
atâta râvnă şi lipsă de rezervă încât, crede Bacon, nu numai că n-a ajuns la 
ultimele adevăruri metafizice, dar nici măcar la cele ale ştiinţelor naturii. A 
cita din Aristotel ca dintr-o autoritate, fără să supui exerciţiului critic 
personal soluţiile sale filosofice, este o greşeală şi ţine de posibilitatea 
minţii de a se afla în eroare din pricina prejudecăţilor şi a ignoranței. 

În Opus majus, Partea I, cap. I, englezul scria: „Există patru 
obstacole principale în sesizarea adevărului care sunt o piedică pentru 
oricine, chiar şi pentru cel învăţat, şi care numai cu greutate îngăduie cuiva 
să obţină titlul cerut pentru câştigarea cunoştinţelor şi anume: supunerea 
faţă de o autoritate greşită şi nevrednică, influenţa obiceiului, prejudecata 
curentă, ascunderea propriei noastre ignoranțe însoțită de etalarea 
ostentativă a ştiinţei pe care o posedăm”!“. Orice autoritate poate fi luată în 
calcul cu o condiţie: ca fiecare teză să fie trecută prin proba experienţei şi a 
rațiunii proprii. Abia atunci adeziunea noastră are valoare în sine şi evităm 
să copiem o greşeală. În plus, Bacon a solicitat fără încetare întoarcerea şi 
apelul la sursele originale, necesitatea de a învăţa limba în care a scris un 
gânditor sau altul şi neîncrederea în traducerea de-a gata a altcuiva, 
neputând noi calcula nici gradul de competență al aceluia, nici valoarea 
operei lui. Însă dincolo de aceste cerințe, Bacon este şi unul dintre primii 
gânditori care a intuit rolul studiului ştiinţific al limbii şi al limbajului. 
Cum Scripturile reclamă cunoaşterea limbilor ebraică şi greacă, Bacon nu 
credea în şansa celui care nu le stăpâneşte de a avea acces la înțelesurile lor 
profunde. 

Pe urmele arabilor, scolasticii latini distingeau între ştiinţele 
speculative şi cele practice. Gramatica şi logica, ştiinţe sermocinale, erau 
considerate speculative. Însă Bacon vorbeşte pentru prima dată de o logică 
naturală care nu utilizează terminologia clericală, ci este una laică. De 


1% ntre Antichitate şi Renaştere..., vol. IL, p. 197-198. 

fapt, restrânge competenţa în ale logicii la vocabularul limbilor, atrăgând 
atenţia că pentru a cunoaşte această disciplină nu este nevoie de o instrucție 
specială. Procesul acesta al anexării gramaticii la logică este prezentat în 
lucrarea Summa grammaticae". 

La R. Bacon există un raport clar nu numai între gramatică şi logică, 
dar şi între logică şi matematică. În Partea a IV-a a Opus-ului majus, indică 
matematica drept poartă de acces către oricare altă ştiinţă. Primită de greci 
de la chaldeeni şi egipteni, matematica a juns la Patriarhii evrei şi de la 
aceştia a juns până la noi. Numai latinii, spune Bacon cu amărăciune, au 
ignorat-o şi nu i-au înțeles importanţa covârșitoare. Ştiinţă cvasi-înnăscută, 
matematica este baza de la care trebuie să plece orice ştiinţă diferită de ea: 
gramatica, logica, astronomia, fizica etc. Pe de altă parte, matematica este 
logica internă a oricărei cercetări experimentale. Drumul către 
cercetarea ştiinţifică era deschis. 

Tot de numele lui Bacon se leagă şi naşterea curentului 
metodologic în ştiinţă: problema era de a şti cum să fie extrase legi 
ştiinţifice din studiul asupra naturii, prin aplicarea unei anumite metode. 
Experimentul şi metodologicul substituie cu succes logica aristotelică 
întoarsă pe toate fețele de scolastici şi care nu conducea la rezultate 
concrete sau notabile în ştiinţă. Propensiunea ştiințificului în lumea 
spiritului reclama studii asupra metodei ştiinţifice, drum pe care îl vor 
bătători şi modernii şi contemporanii. 

În Partea a VI-a, cap. T. Ştiinţa experimentală, Bacon stabileşte 
două modalități prin care omul poate dobândi cunoaşterea: „prin 
raţionament şi prin experiență”. Însă raţionamentului i se pot găsi 
limite şi defecte. De fiecare dată de la premise ajungem, prin inferenţă, la o 
concluzie pe care trebuie să o acceptăm, deşi nu avem garanţia certitudinii 
ei. Aşadar, raționamentul poate lăsa loc îndoielii şi chiar erorii. Numai 
experienţa este cea care ne poate conduce la intuirea adevărurilor certe: 
„Cel care doreşte să se bucure fără nici o umbră de îndoială de adevărurile 
aflate la baza fenomenelor, trebuie să ştie cum să se dăruiască 


experimentului” "%5. 


141 Mai multe în Anton Dumitriu, op. cit., p. 374 et passim. 
12 Între Antichitate şi Renaştere..., vol. IL, p. 200. 
18 Idem, p. 201. 

Experienţa este şi exterioară şi interioară. Experienţa exterioară 
este prilejuită de simţuri şi pe aceasta ne consolidăm cunoaşterea ştiinţifică 
despre lume. Plecând de la experiența sensibilă şi intuiţia sensibilă, putem 
extrage concepte adecvate asupra realității. Experienţa interioară este 
spirituală, profundă, presupunând şapte stadii: mai întâi, iluminarea cu 
privire la cele naturale, intuiţia virtuților (prin care sunt înțelese adevărurile 
morale), primirea duhului de pricepere (cele şapte daruri ale Duhului Sfânt, 
după Isaia), trăirea fericirilor interioare, deschiderea simţurilor spirituale, 
pacea şi liniştirea interioară care depăşesc orice înțelegere şi, ultimul stadiu, 
extazul mistic, sinonim cu desăvârşirea minţii celui care-l experiază. Un 
astfel de om, care a atins culmile experienței interioare, poate fi considerat 
fără tăgadă o autoritate, pentru că este cunoscător atât al celor lumești, cât şi 
al celor cereşti. 

Scientia  experimentalis (ştiinţa experimentală) devine astfel 
superioară oricărei alte cunoaşteri, având trei atuuri majore: mai intâi, 
conduce la rezultate certe; în al doilea rând, poate continua demersul 
celorlalte ştiinţe şi să soluţioneze probleme care le depăşesc pe acestea sau 
pentru care nu mai există căi de dezvoltare ulterioară; în al treilea rând, este 
şi o ştiinţă profetică, o ştiinţă care pe temelia trecutului poate dezvălui 
tainele naturii şi chiar pe cele ale viitorului. 

După cum se vede, Bacon nu renunță deloc la postura de teolog care 
întoarce toate aceste instrumente de cercetare spre ceea ce îl interesează mai 
tare, adică spre afirmarea credinţei creştine: „Numai această ştiinţă ştie cum 
să verifice în mod desăvârşit ce anume poate fi făcut prin natură, ce cu 
ajutorul meşteşugului, ce prin înşelătorie, descântece, farmece, vrăji, 
implorări, jertfe care fac parte din magie, sensul şi năzuințele acestora şi ce 
se află în ele, astfel încât ceea ce este fals să poată fi înlăturat”. 

O singură ştiinţă se află deasupra celei experimentale: filosofia 
morală, care este în fapt scopul tuturor ramurilor filosofiei şi al oricărei alte 
ştiinţe. Ultima parte din Opus majus ne prezintă principiile acestei ştiinţe 
morale: este formativă şi are ca obiect faptele umane în prezenta viaţă şi în 
cea viitoare. Este o ştiinţă morală interioară, dar şi exterioară, „civilă”, 
pentru că are în vedere relația pe care o instituie fiecare om cu Dumnezeu, 
cu ceilalți şi cu sine. Ea are principii atestate în toate ştiinţele care o 
precedă. 


14 Idem, p. 205. 

În fond, la Bacon există o legătură directă între morală și cunoaştere: 
o cunoştinţă este profitabilă în măsura în cere serveşte moralei personale. 
De aceea, concepția sa despre adevăr este una aparte: la adevăr nu poate 
ajunge decăt sufletul mântuit de păcat şi un intelect exersat în ale 
ştiinţei experimentale. Probabil de aceea mare parte dintre chestiunile 
disputate între scolastici i se pare inutilă. Şi, în măsura în care filosofia 
morală este o ştiinţă practică, chiar nepractică. 

De aceea, la problema universaliilor s-a raportat cu o ironie 
muşcătoare, cum am mai spus. Dincolo de-a fi afirmat că cearta 
universaliilor este o prostie de un absurd copleşitor, Bacon a explicat, 
împotriva poziţiei realiştilor radicali, că generalitatea şi permanenţa 
universalelor constau de fapt în permanența succesivă a lucrurilor 
singulare. Deci, dacă există ceva, există doar individul, omul concret 
individual, generalul nefiind altceva decât un raport de conformitate al 
unui lucru la un lucru de acelaşi fel (convenția respectu alterius). Aşadar, 
universalul poate fi conceput fie astfel, prin sesizarea a ceea ce este 
comun în individuale (quod est communis solis individuis), fie ca rezultat 
al unei himere a intelectului uman. În ce priveşte principiul individuaţiei, 
Bacon crede că ne aflăm în faţa altei probleme fără conținut şi fără 
importanță. Oricum, dacă problema se pune totuşi, atunci i se pare de 
neconceput ca individuaţia să se facă prin materie (altă delimitare de 
tomism), potrivit fiind ca orice lucru să se individueze prin esența lui, adică 
prin ceea ce-i este propriu. 

Deşi unii l-au considerat un Jules Verne în ale filosofiei şi 
teologiei“, Bacon a obligat prin dimensiunea şi calitatea operei lui pe alţii 
să-l considere precursor al ştiinţei moderne. Chiar dacă, în accepțiunea 
lui, experienţa este legată de subiectivitate şi nu neapărat de obiectivitate, 
aşa cum se va întâmpla la moderni, Bacon rămâne inventator în gramatica 
filosofiei şi a ştiinţei. Ideea de a realiza o sinteză deplină a ştiinţei vremii 
lui, în care să îngemăneze cunoaşterea ştiinţifică, filosofică şi pe cea 
religioasă, îl apropie mult de Auguste Comte (cu a sa /ege a celor trei 
stadii). lar prin accentul pus pe metoda experimentală îl anunţă pe Francis 
Bacon şi Noul său Organon, adică formulează cu trei secole înaintea 
modernilor ideea necesității şi utilității demersului ştiinţific. 


14 Émile Bréhier, La philosophie du Moyen Age, Paris, 1937, p. 370. 

VI. MARILE SINTEZE SCOLASTICE 


Paralel cu interesul pentru augustinism şi pentru dezvoltările lui 
ulterioare, interesul pentru peripatetism începe să se facă din ce în ce mai 
simțit în preocupările teologilor, la început măcar dintr-o dispoziţie critică 
la adresa lui. Dacă raportul dintre rațiune şi credință fusese lămurit în 
repetate rânduri, acceptarea raţiunii în vederea soluționării unor chestiuni 
filosofice şi teologice dintre cele mai diverse reclama clarificarea expresă a 
acţionează ea, care sunt limitele ei şi în ce parametri poate rezolva 
probleme de teologie, era nevoie de adoptarea sugestiilor aristotelice, 
raționale prin excelență, reoferite Occidentului de gânditorii arabi. De fapt, 
două sunt direcțiile din care infuzează aristotelismul: una prin Boethius, din 
spațiul latin, alta prin intermediul traducerilor şi comentariilor arabe şi 
evreieşti". 

Atitudinea teologilor catolici față de aristotelism a fost de cele mai multe 
ori prudentă. Cine şi-ar fi putut imagina răsturnarea pe care avea s-o provoace 
Toma d' Aquino? Recunoşteau, deci, necesitatea discursului rațional la nivel 
teologic, mai cu seamă pentru a face faţă luptelor de idei cu raționaliştii 
islamului, dar se temeau de incongruenţele acestei filosofii cu dogma creştină. 
Încet-încet, de la opoziţia clară până la acceptarea timidă a câtorva teze 
aristotelice, teologii catolicismului au început să ţeasă o canava în care datul 
revelaţiei se îmbina cu ceea ce filosofia grecească durase mai bun. 

Secolul al XIII-lea avea să aducă marile sinteze scolastice care 
ofereau un nou certificat de naştere peripatetismului în spațiul spiritual 
occidental. Albert cel Mare este inițiatorul, Toma din Aquino este 


146 $ . A . . 

In Spania, la Toledo, în secolul al XII-lea, exista un imens centru de 
traducere a textelor clasice, dar şi de promovare a comentariilor mai vechi sau mai 
noi asupra acestor texte. 

desăvârşitorul operei de reîntoarcere la filosofia grecului Aristotel. De aici 
înainte, într-un proces plin de neprevăzut, grecii, arabii, evreii şi latinii 
parcă şi-au pus toată ştiinţa în slujba dialogului dintre religie şi filosofie, 
dintre credință şi rațiune. 


VI.1. Albert cel Mare şi întoarcerea la peripatetism 


Născut în 1206, la Swabia, într-o familie de conți cu istorie — 
Bollstădt, Albert cel Mare sau Albertus Magnus, cu strălucite studii în 
filosofie şi medicină la Universitatea din Padova, avea să devină un spirit 
marcant al secolului în care a trăit şi s-a afirmat ca enciclopedist. Toţi 
amintesc de erudiţia lui neobişnuită, ca şi de imensa curiozitate şi apetență 
pentru valorile oricărui spaţiu cultural, chiar şi străin, precum cel arab. 
Devenit dominican în 1223, profesând şi la Universitatea din Paris, Albert 
s-a stins din viață la 1280, nu înainte de a-l fi format intelectual pe genialul 
său elev, Toma ď’ Aquino, care îi va continua opera. 

Filosofia sa, deşi urmăreşte îndeaproape aristotelismul („voi urma 
ordinea şi gândirea lui Aristotel şi voi spune tot ce mi se va părea necesar 
pentru lămurirea şi demonstrarea ei, dar în aşa fel încât să nu amintesc 
niciodată de text’), incorporează şi elemente augustiniene sau 
non-aristotelice. La prima vedere un simplu comentariu la opera lui Aristotel, 
în genul practicat de Averroes, opera lui Albert avea să devină ea însăşi 
originală. Aceasta prin corecturile pe care le face comentariilor deja existente 
la textele aristotelice şi prin adaosuri substanțiale, adesea lămuritoare, care 
acopereau lacunele existente în frazeistica originară aristotelică. 

Mult timp s-a crezut că filosofia lui Aristotel este miezul întregului 
eşafodaj ideatic albertin, dar actualmente sunt recunoscute ca prezente 
neoplatonismul latin, gândirea arabă şi evreiască de sorginte greacă. 
Henry Corbin îl înscrie pe Albert în mişcarea numită avicennism latin, 
paralelă cu cea a averroismului latin în Occident". Albert a mărturisit că 
este încurcat de concepții filosofice atât de diferite şi că încearcă să 
armonizeze doctrina creştină şi scrierile patristicienilor greci şi latini cu 
critica averroismului şi cu propria viziune ştiinţifică despre lume. Aşa şi 
trebuie înțeles, ca unul care a încercat să unifice creştinismul cu 


17 É, Gilson, op. cit., p. 467. 
18 În Dictionnaire de l’Islam..., p. 144-145. 

aristotelismul prin suport patristic şi prin selecția atentă, la nevoie şi critică, 
a ceea ce oferea cugetarea arabă, în special cea averroistă. 

În ce priveşte teodiceea, Albert ia de la Aristotel proba existenţei lui 
Dumnezeu plecând de la mişcare. Trebuie să existe un prim principiu, 
primum principium, care să aibă existenţă prin sine şi nu prin altceva din 
afara sa, cu alte cuvinte ceva în care existenţa să fie sinonimă cu propria 
substanță sau esență. Dacă esenţa sa este existența sa, iar dacă existența sa 
este esența sa, atunci, nefiindu-i proprie în nici un fel potențialitatea sau 
contingența, această ființă trebuie să fie una necesară. Dar este şi suprema 
inteligență, este omnipotentă, perfect liberă şi vie. În Dumnezeu, 
cunoaşterea nu presupune distincţia obiect-subiect cunoscător, aşa încât 
existenţa sa sinonimă cu esenţa sa este şi cunoaşterea sa de sine. Aşadar, 
voinţa lui este una cu esenţa sa. Fiind Binele, Dumnezeu nu poate voi 
altceva decât binele, pentru că aceasta-i este esența. Dumnezeu este şi 
substanță, dar nu în sensul în care îi putem atribui categoriile substanței, ci 
ca temei de fapt al oricărei substanţe şi al categoriilor substanţei. Este o 
substanță despre care nu se poate predica nimic, pentru că am concepe-o 
atunci ca pe o substanță oarecare. Din această cauză, chiar şi numele de 
ființă primă este nepotrivit. Altfel am predica despre ceea ce nu trebuie sau 
nu putem să predicăm ca atare. În acest sens, Dumnezeu însuşi s-a 
autodefinit tautologic. Putem să-l concepem ca prim motor, ca primă cauză 
a tot ceea ce este, ca act pur şi ca intelect dotat cu perfecta autocunoaştere 
de sine, dar, de fapt, Dumnezeu transcende în chip evident orice concept al 
minții noastre şi orice nume prin care încercăm să-l definim. lată o clară 
apropiere între Albert şi Pseudo — Dionisie Areopagitul. De altfel nici nu-i 
de mirare, pentru că a scris Comentarii la opera celui din urmă şi a asigurat 
culoarul sigur de trecere a tezelor lui în scrierile lui Toma d” Aquino. 

Rezultat al creaţiei divine, lumea nu este eternă, ci făcută în timp. 
Aceasta i se pare varianta cea mai probabilă lui Albert, chiar dacă se 
îndoieşte de posibilitatea demonstrării fără echivoc a unei asemenea teze, 
reluând o idee maimonidiană de secol XII (doar că Maimonide nu vedea 
nici o contradicție între afirmarea existenței lui Dumnezeu şi acceptarea 
ideii că lumea este eternă). Dar şi Maimonide şi Albert s-au îndoit de 
posibilitatea de a dovedi cu argumente cutare sau cutare ipoteză. Sau, mai 
bine zis, pot fi formulate argumente la fel de convingătoare şi solide pentru 
a le susţine sau infirma pe amândouă (variantă pe care o va îmbrățişa, mai 
degrabă, Toma d'Aquino). Dilema astfel constituită nu decurgea decât 

dintr-o idee subterană care se infiltra cu putere: discursul ştiinţei putea să 
nu coincidă cu cel al teologiei. Devenea posibil să fie operațională în 
ştiinţe teza eternității lumii, în vreme ce în teologie se putea lucra cu teza 
creaţiei ex nihilo, fără a se ajunge la contradicții. Totuşi, Albert cel Mare se 
dovedeşte îngrijorat de acceptarea necritică a tezei eternității lumii, care ar 
conduce la văduvirea lumii de cauza căreia îi datorează existenţa în timp. 
Textul capitolului al V-lea al tratatului Despre cincisprezece probleme 
lămureşte maniera în care Albert atacă teza: Aristotel a vorbit despre 
eternitatea lumii, dar nu a ştiut să susțină cu argumente valabile această 
perspectivă, în vreme ce Maimonide a înţeles bine că „orice multitudine 
ordonată în toate mişcările către unu şi de la un unu prim, care este cauză a 
acelei ordini, este cauzată”. Albert conchide că „cel care oferă mișcare 
corpurilor celeste trebuie să fie o <cauză> generatoare după materie şi după 
formă. Prin urmare, cerul împreună cu toate cele ce sunt în el a fost născut ca 
substanță şi ca natură”. Asemenea lui Avicenna şi Al-Ghazali, pe care îi şi 
aminteşte în acest context, Albert cel Mare stabileşte că orice lucru existent a 
fost desăvârşit potrivit cu fiinţa, neputând fi coetern cu ea întrucât nu posedă 
dintru început principiul de a fi după substanţă şi după natură cu aceasta. 

Cel mai important aspect al filosofiei albertine ţine însă de contactul 
cu filosofia arabă, pe care o utilizează masiv în fondul ei peripatetic, 
neoplatonic, dar din care îşi extrage şi argumente pentru a lupta împotriva 
anumitor teze pe care chiar aceasta le presupunea. Numele lui se leagă de 
mişcarea antiaverroistă cu privire la unitatea intelectului uman. Un 
anume averroism latin se constituise deja. Se acceptă ca dată a infiltrării 
averroismului în filosofia occidentală anul 1225, lucru care avea să atragă 
după sine condamnarea tezelor lui esenţiale de către Etienne Tempier, 
episcopul Parisului, în 1270, după semnalul de alarmă tras de Toma 
d'Aquino în lucrarea Despre unitatea intelectului împotriva averroiştilor. 
În 1225 au fost traduse de către Mihail Scotus şi Herman Germanicus 
comentariile averroiste la textele aristotelice în Sicilia, traduceri care vor 
ajunge apoi în Bologna. Universitatea din Paris va beneficia şi ea de aceste 
texte începând cu anul 1263, Siger din Brabant fiind unul dintre primii care 
adoptă perspectiva averroistă asupra intelectului, în spaţiul latin, doi sau trei 
ani mai târziu. Tempier condamnă aceste teze averroiste profesate de latini, 


'% Despre unitatea intelectului, p. 115. 
'5 Idem, p. 115. 

teze care sunt cuprinse integral la începutul tratatului Despre cincisprezece 
probleme al lui Albert cel Mare'”!. Tratatul este scris în anul 1270, ca 
urmare a dialogului dintre Albert şi un călugăr, Aegidius din Lessen, care-i 
cere să-i lămurească tezele amintite. Albert le va explica şi combate cu 
mijloace filosofice, doar în unele chestiuni strict teologice recurgând la 
dogmă sau la autorităţi. 

Acum disponibil integral şi în limba romănă, textul tratatului este 
lămuritor pentru maniera în care Albert încearcă să soluţioneze, pentru 
creştinism, probleme ridicate de raționalismul excesiv, aristotelic, al 
filosofilor arabi. Lista tezelor averroiste cuprinde treisprezece puncte, idei 
condamnate de Tempier, dar şi alte două teze adăugate de Aegidius şi care 
nu au legătură cu celelalte. Vom încerca să le analizăm pe cele care au 
legătură cu avveroismul: 

I. Că intelectul oamenilor este unul şi acelaşi ca număr (Quod 
intellectus omnium hominum est unus et idem numero). Răspunsul lui 
Albert: ar trebui să ştim înainte care este natura inteligenței, dar şi natura, 
substanța şi definiţia sufletului. Numai aşa ne-ar deveni desluşite 
metodele de cunoaştere a substanţei, naturii şi definiţiei intelectului 
uman. Eroarea de a considera că intelectul este unic pleacă de la 
Anaxagoras: intelectul posibil ar fi separat şi neamestecat, simplu şi de sine 
stătător. Prost interpretată, perspectiva anaxagoriană a sublimat într-o 
direcție filosofică ce admite că intelectul posibil este unul şi acelaşi în 
fiecare individ uman, aşadar unic. Din afirmaţia că intelectul posibil „nu 
este determinat de nimic propriu într-un singur individ, de care să nu fie 
determinat într-un altul” rezulta, de fapt, unicitatea lui în toți indivizii. 
Admiţând, totuşi, că ar fi determinat prin ceva, prin aceasta s-ar deosebi de 
toate celelalte care nu participă la această natură distinctă a lui. Atunci 
intelectul, spune Albert, şi-ar pierde abilitatea de a cunoaşte ceea ce este 
separat de el prin neasemănare. Or ipoteza se dovedeşte falsă tocmai pentru 
că intelectul posibil” asigură inteligibilitatea tuturor lucrurilor, iar 
cunoaşterea se desăvârşeşte prin asemănare, nu prin neasemănare. Falsă 


'5! Nu este clar dacă Tempier le-a condamnat după enunțarea lor de către 
Albert sau dacă Albert le-a comentat în urma cenzurii lor de către Tempier. 

152 Idem, nota 134, p. 97. 

'5 Nu revenim asupra semnificaţiilor termenilor: intelect posibil, agent etc. 
Revedeți paginile 111-124 ale prezentului curs. 

este şi concepția potrivit căreia intelectul posibil ar conţine în sine ceva 
material, când, de fapt, el este „specia tuturor inteligibilelor şi în nici un caz 
ființa materială raportată la acestea”!**. În plus, aşa cum sufletele oamenilor 
sunt distincte şi nu există un suflet unic care să-i însuflețească pe toți, şi 
intelectul dobândit se deosebește de la individ la individ, „nu rezultă că 
intelectul este unul ca număr după ființă în toți oamenii, ci că mai degrabă 
diferă ca fiinţă în sens singular în fiecare dintre ei”. Altfel spus, afirmaţia 
lui Anaxagoras asupra intelectului amintită la început trebuie înțeleasă, 
spune Albert, ca valabilă în ce priveşte natura şi esenţa intelectului, dar 
nu şi cu privire la fiinţa lui. Demonstrând aşadar individualitatea fiecărui 
intelect, Albert rezolva dificila problemă a nemuririi personale, pe care 
tezele averroiste o negau. 

II. Că este fals şi nepotrivit <să se spună> că „omul înțelege” 
(Quod ista est falsa et impropria: homo intelligit). De aceasta dată, Albert 
consideră că este just să se plece de la ceea ce constituie diferenţa specifică 
a omului în raport cu celelalte ființe: înțelegerea, ca operație proprie şi 
conaturală acestuia. A afirma că omul nu înţelege este sinonim cu a afirma 
că lumina nu luminează sau că omul nu este om tocmai prin ceea ce-l 
caracterizează în sens tare: facultatea intelectuală. Indiferent de 
contraargumentele care s-ar putea aduce (cum că îngerii posedă înțelegere, 
oamenii nu; că intelectul agent plasat în exteriorul sufletului ar împiedica 
înțelegerea în sens propriu etc.), Albert crede că lumina inteligenţei 
influenţează sufletul (neoplatonism) şi „dă formă sufletului în vederea 
intelectului şi a operării sale, după cum soarele dă formă tuturor celor ce 
strălucesc în vederea formei şi operaţiei iluminării”"5. 

III. Că voinţa omului voieşte şi alege printr-o necesitate (Quod 
voluntas hominis ex necessitate vult et eligit). Pentru a nega această teză, 
Albert recurge la autorităţi, la Hermes Trismegistul şi la Aristotel, care au 
distins clar între voinţă şi necesitate, afirmând-o pe prima ca liberă în 
acțiunile sale. Chiar şi acceptarea ideii că cerul are o influență asupra 
destinului uman nu oferă destule garanții pentru a susține că voința nu poate 
face decât ceea ce-i este impus cu necesitate. Prin urmare, Albert afirmă 
voinţa liberă a individului, chiar dacă nu neagă existența necesității. 


154 Idem, p.99. 
155 Idem, p. 105 
156 Idem, p. 109 

IV. Că toate cele ce sunt acţionate între cele de jos se supun 
necesităţii corpurilor celeste (Quod omnia quae in inferioribus aguntur, 
subsunt necessitati corporum coelestium). Pesemne singura cale de a 
înțelege corect propoziția presupune întoarcerea la conținutul tratatului 
Liber de causis, la neoplatonismul care stabilea o analogie între cer şi 
intelect, pe urmele lui Platon şi Aristotel". Afirmația de mai sus trebuia 
contrazisă pe temeiul negării de către ea a liberului arbitru şi a întâmplării. 
Obiecţiile pe care le are în vedere Albert țin de o anume înțelegere a 
raportului dintre lumea celestă şi cea sublunară, raport care învedera (fie la 
Platon, fie la Aristotel) deficiența ontologică a celei din urmă. Acest raport 
nu trebuie aşezat sub specia necesarului, în sensul că indiferent cum vom 
concepe influența cerului asupra lumii noastre trebuie ştiut că „totuşi 
perioadele inferioare nu urmează egalitatea şi ordinea din pricina 
variabilităţii şi dezordinii materiei", Astfel, natura, loc al întâmplării, se 
sustrage planului necesităţii, aspect încă mai evident în cazul omului 
dotat cu voință liberă, cum se dovedise la chestiunea anterioară. De fapt, 
Albert a scris şi lucrarea De fato (Despre destin), în care analizează 
posibilitatea existenței destinului, natura lui, efectele lui (dacă impune 
necesitate lucrurilor), posibilitatea de a-l cunoaşte şi statutul cauzal pe care 
acesta îl deţine”. 

V. Că lumea este eternă ( Quod mundum est aeternus). Am arătat 
mai sus cum s-a raportat Albert la consecinţele deosebite pe care acceptarea 
tezei eternității le-ar fi avut pentru creştinism. 

VI. Că primul om nu a existat niciodată (Quod numquam fuit 
primus homo). Încercuită ca problemă de teologie şi prea puţin de filosofie, 
latinul dezbate chestiunea existenței primului om cu argumente aristotelice. 
Stabilind că există o cauză primă a toate, este evident că „nici unul dintre 
oameni nu a apărut în chip natural în ființa omului, decât prin generare” ®, 


157 Alexander Baumgarten arată că la Averroes „teoria unității intelectului 
provine din suprapunerea temei cerului etern cu tema intelectului posibil 
aristotelic”, Principiul cerului. Eternitatea lumii şi unitatea intelectului în filosofia 
secolului al XIII-lea, Editura Dacia, Cluj-Napoca, 2002, p. 46. 

155 Idem, nota 141, p. 113. 

15 Albert cel Mare, Despre destin, traducere din limba latină de Cornel 
Todericiu, note şi comentarii de Alexander Baumgarten, Editura Univers 
Enciclopedic, 2001. 

1 Idem, p. 119. 

Regresia la infinit în acest caz ar fi o dovadă de iraţionalitate, pentru că 
infinitatea ca atare nu poate primi determinări. Aşadar, rațional ar fi să 
admitem că primul om a existat, că este rezultat al creaţiei. Albert îşi susține 
demonstraţia şi cu argumente culese de la Platon, Cicero şi Averroes. 

VII. Că sufletul, care este formă a omului ca om, este corupt de 
îndată ce corpul este corupt (Quod anima, quae est forma hominis, 
secundum quod homo, corrumpitur corrupto corpore). Plecând de la 
distincția aristotelică între materie şi formă şi evidențiind 
incoruptibilitatea formei, Albert revine la De anima aristotelic: sufletul 
este forma omului ca om şi are o natură incoruptibilă. Dacă afirmăm că 
sufletul este principiul şi cauza vieții, rămâne de aflat în ce măsură 
„părţile corpului” (facultatea nutritivă, vegetativă, senzitivă şi intelectuală) 
participă de facto la acest principiu. Dacă intelectul nu are nici o legătură cu 
atributul sufletului de a fi cauză a vieţii, atunci trupul este in-format de către 
suflet doar în vederea exercitării simţurilor sale. Or, arată Albert, simțurile 
sunt doar potente ale sufletului raţional: „vegetativul se află în sensibil şi 
sensibilul în raţional”. Anunţă astfel primatul sufletului raţional în 
definirea omului ca om şi caracterul secund al facultăților vegetativă şi 
senzitivă în raport cu cea intelectuală. Sufletul este sau nu corupt sub 
acțiunea trupului? Substanţa sufletului, formă a trupului, este distinctă de 
trup şi de aceea nu este coruptibilă. Apoi, în sufletul luat ca întreg există 
potente neseparate, felurite şi amestecate. De fapt, Albert critică perspectiva 
platoniciană asupra facultăților sufletului (vegetativă, senzitivă şi rațională), 
care ar putea sugera că există trei substanțe separate „dintre care nici una nu 
se află prin ființă în alta”. 

Sărim peste Propoziția a VIII-a, pentru că nu prezintă interes din 
punct de vedere filosofic. 

IX. Că liberul arbitru reprezintă o potență pasivă şi nu una 
activă şi că ea este pusă în mişcare cu necesitate de facultatea dorinței 
(Quod liberum arbitrium est potentia passiva, non activa et quod de 
necessitate movetur ab appetibili). Potenţele sufletului aşa-zis „pasive” 
sunt, de fapt, aşa cum afirmase Aristotel, „primitoare”, ceea ce presupune 
existenţa unei anumite mişcări legată de ele. Ele sunt, deci, active în sine şi 
doar în sens relativ pasive. Intelectul posedă anumite principii care 


'S! Idem, p.123. 
1€ idem, p. 125. 

constituie forma intelectuală, după cum dorinţa conţine principii ale formei 
apetibile, principii ce decurg tocmai din potenţele amintite, active, nu 
pasive. Cum acest principiu al actelor noastre este „în noi şi de la noi”, el 
nu poate fi generat exclusiv de facultatea dorinței. De aceea afirmăm că 
avem liber arbitru. 

X. Că Dumnezeu nu cunoaşte singularele (Quod Deus non 
cognoscit singularia). Teza susține că Dumnezeu are doar ştiinţa 
universalului, nu şi pe cea a singularelor, a individualelor. În general, spune 
Albert, tot ceea ce omul poate cunoaşte-cunoaşte prin intelectul dobândit, 
aceasta sub acțiunea luminii substanței intelectuale agente. Ar fi absurd, 
deci, să credem că intelectul agent nu poate cunoaşte efectele pe care el 
însuşi le produce: „O asemenea substanţă ştie tot ceea ce ea acţionează”!%5. 
Albert argumentează în stil peripatetic că orice intelect, care constituie 
lucrul în fiinţă şi formă, cunoaşte în primul rând particularul şi abia în sens 
secund universalul. 

XI. Că Dumnezeu nu cunoaşte altele în afara sa (Quod /Deus] 
non cognoscit alia a se). Decurgând din problema anterioară, limitarea 
cunoaşterii lui Dumnezeu la cunoaşterea de sine atrăgea grave consecințe 
pentru doctrina creştină. Dacă Fiinţa absolută este lumina care mediază 
înțelegerea tuturor, ar fi absurd ca ea să nu poată cunoaşte lucrurile 
diferite de sine. Cunoscând totul, Dumnezeu trebuie să cunoască diferitul. 
Albert conchide că Dumnezeu are o perfectă cunoaştere de sine, dar şi pe 
cea a multiplelor tot prin sine. Autocunoaşterea nu aneantizează alt tip de 
cunoaştere nici măcar în universul uman. 

XII. Că actele umane nu sunt guvernate de providenţa lui 
Dumnezeu. (Quod humani actus non reguntur providentia Dei). Albert îi 
atribuie lui Cicero eroarea de a nu fi acceptat acţiunea providenței divine în 
planul actelor umane. Influențat iarăşi de tratatul Liber de causis, extrage 
de acolo câteva propoziţii pe care le citează inexact, dar care exprimă ideea 
neoplatonică potrivit căreia orice inteligență îşi cunoaşte locul în ierarhia 
generală, adică ştie ce se află „sub” ea şi „deasupra” ei. În același sens, 
omul ştie că nu-şi este în mod universal cauza actelor sale şi recunoaşte 
existența a ceva anterior lui care cauzează o parte din acestea. Or aceasta 
este providenţa divină, situată deasupra omului. 


16 idem, p. 131. 

XIII. Că Dumnezeu nu poate să dea nemurire sau 
incoruptibilitate unui lucru muritor sau coruptibil (Quod Deus non 
potest dare immortalitatem vel incorruptibilitatem rei mortali vel 
corruptibili). Albert explică existența lucrurilor coruptibile prin distanțarea 
acestora de cauza primă. Cu cât se află mai departe de primul motor, cu 
atât ele sunt mai coruptibile. De fapt, el nu explică cum un astfel de lucru 
divin, ci doar invocă credința în omnipotența divină, acceptată dogmatic. 

Trebuie menționat că Albert dispută asupra intelectului uman şi în 
lucrarea neterminată Summa Theologica, unde trece în revistă un număr de 
aici, să reținem că Albert optează pentru afirmarea existenţei unui intelect 
agent şi a unui intelect posibil în fiecare suflet. Intelectul agent, facultate 
situată în suflet, nu în afara sa, iluminează intelectul posibil gol, prezent tot 
în suflet, astfel încât formele existentelor să devină, din potenţiale, forme 
inteligibile în act. Din acest stadiu putem vorbi despre intelect dobândit 
sau eficient (intellectus in effectu), un intelect în act. Tocmai constituirea 
unui asemenea intelect în act este scopul vieții omeneşti. Albert este 
cunoscut ca cel care a afirmat că omul este om în măsura în care este 
intelect. În concluzie, sufletul uman — imagine a lui Dumnezeu — posedă 
toate acele facultăți sau potențialități care fac posibilă cunoaşterea. Este o 
substanță inteligibilă, spirituală, nu simplă formă a trupului. 

În problema universaliilor, Albert se înscrie printre realişti, printre 
cei care acceptă existența în sine a ideilor şi conceptelor. Alături de 
nominalism şi conceptualism, realismul este a treia modalitate de a gândi 
asupra universaliilor şi merită atenţia noastră. 


VI.2. Realismul universaliilor 


O asemenea perspectivă asupra universaliilor a fost susținută, după 
cum am văzut, de Anselm, de Guillaume din Champeaux şi de unii 
reprezentanți ai Şcolii din Chartres. Bernard din Chartres, de pildă, un 
neoplatonic pe linia lui Chalcidius, concepea universaliile platonician: 
Ideile platoniciene sunt identificate cu Ideile produse din Dumnezeul 
creştin, în sensul pe care-l statornicise Boethius înaintea sa. Gilbertus 
Porretanus (1076-1154) prezintă tot o concepție platonicină: universaliile 
sunt concepute ca Ideile la Platon, multiplicate şi distincte în individuale. 

Aceste formae nativae, în fond copii ale Ideilor, sunt distincte şi atribuite 
fiecărui individual. Atunci când comparăm între lucruri, comparăm de fapt 
între formele lor. Prin operația comparării, intelectul abstrage o unică 
formă, genul sau specia, conformă cu Ideea divină şi copie a ei. 

Problema universaliilor în preajma secolului al XIII-lea a căpătat 
conotaţii aparte, fiind dezbătută de logicieni de tradiție, de obicei parizieni 
şi oxonieni, dimpreună cu filosofii teologi. Acum accentul se pune pe 
definiția aristotelică din Despre interpretare: universalul este ceea ce 
este predicabil despre mai multe, pe cea din Analificele secunde II: 
universalul este unul în mai multe şi unul ieşit din mai multe, la care se 
adaugă contribuţiile arabe, în special cea a lui Al-Farabi. Parizienii erau 
realişti, oxonienii mai puţin. 

Ceea ce conferă, însă, cu adevărat particularitate dezbaterii ţine de 
definițiile propuse de Avicenna cu privire la universalii. La Paris apare un 
document interesant: Ghidul studentului parizian, care dovedeşte faptul că 
era profesat un anume realism metafizic: universalul este un soi de ființă 
divină aflată în fiecare individual, o energie iradiind din cauza primă. 
Aceeaşi idee răzbate şi din lucrarea Dialectica Monacensis. La Oxford, 
însă, circulau alte două texte fundamentale: Logica ut dicit şi Logica cum 
sit nostra, în cel din urmă stând scris: „Universalul este dublu: unul este 
predicat despre mai mulți în act şi în potență, ca om. Există un altul care e 
predicat despre unul în act şi despre mai mulţi în potență, ca Phoenix. Şi 
există un universal care nu e predicat despre nici unul în act, dar despre 
mai mulți în intelect, ca himeră”!%. Toate acestea reprezintă distincţiile 
despre universale ale lui Avicenna. 

Între tradiţia pariziană şi cea oxoniană există încă o diferență, în 
privința raportului dintre universal şi predicabil. Pentru parizieni, 
universalul este identic cu predicabilul în substanţa sa. Petrus Hispanus 
(1226-1275) va ilustra perspectiva în lucrarea Summulae Logicales. La 
Oxford, universaliile sunt termeni ce pot fi deduşi plecând de la cele zece 
categorii aristotelice. 

Credem că trebuie distins şi între simplii logicieni şi cei care au fost 
filosofii teologi ai acestei perioade şi care au fost constructori în ceea ce am 
putea numi realismul teologic în problema universaliilor. Robert din 


14 Alain de Libera, Cearta universaliilor. De la Platon la sfârşitul Evului 
Mediu, Editura Amarcord, Timişoara, 1998, p. 236. 

Grosseteste, despre care am mai scris, respingea aristotelismul în favoarea 
soluţiei platoniciene. El este şi primul comentator medieval al Analiticii 
secunde a lui Aristotel. În Comentarius afirmă existenţa a trei feluri de 
universalii: Ideile divine, Formele emanate în Inteligență (create şi 
cauzale) şi cauzele fizice. Toate acestea sunt, pe de o parte, incoruptibile. 
Dar pot fi ele şi coruptibile? Acestora, deci, Robert le mai adaugă un tip de 
universalii concepute ca şi coruptibile (atunci când ele sunt corupte de 
lucrul purtător de formă corupt). 

În sfârşit, Albert cel Mare oferă o variantă care contopeşte concepția 
despre universalii a lui Avicenna cu cea a lui Al -Farabi. În De 
praedicabilibus dă următoarea definiţie: „Universalul este ceea ce prin 
capacitatea lui este în mulți şi despre mulți” şi indică existenţa a trei stări ale 
universalui: 1) ante rem (înaintea lucrului), universaliile ca şi cauze (causa 
praehabens) ale lucrurilor, considerate ca forme existente; 2) in re (în 
lucru), universaliile au dublu sens: universalii cum re (care sunt forme 
existente în lucruri, conferindu-le acestora numele şi genul) şi universalii in 
re ca atare (ceea ce este general în mai mulți, adică universalul actualizat în 
indivizii particulari); c) post rem, formele rezultate în urma abstragerii lor 
de către intelect. Aceasta este teoria celor trei stări ale universalului care 
servea cel mai bine teologiei creştine. 


VI.3. Averroismul latin. Siger din Brabant 
şi Boethius din Dacia 


Înţelegem prin averroism latin toate acele filosofii occidentale de 
inspiraţie averroistă care s-au constituit ca urmare a recuperării integrale a 
creaţiei teoretice a Stagiritului prin filon arab. La Universitatea din Paris 
preda unul dintre cei mai proeminenți susținători ai tezelor averroiste: Siger 
din Brabant (1235-1284). Aflat în permanent conflict atât cu filosofi 
teologi ca Albert cel Mare sau Toma d'Aquino, cât şi cu autoritatea 
religioasă a momentului, Siger va fi, în cele din urmă, acuzat de erezie de 
către Inchiziția franceză în anul 1277, an în care Et. Tempier condamnă 
pentru a doua oară şi într-un număr mult mai mare (219) majoritatea tezelor 
averroiste şi aristotelice care periclitau dogmele creştine. 

Operele sale au fost, de cele mai multe ori, rod al polemicilor sale cu 
cei care s-au declarat antiaverroişti convinşi. De aeternitate mundi (Despre 
eternitatea lumii, ~1272), De intellectu (Despre intelect, 1271/2), De 

anima intellectiva (Despre sufletul intelectiv, 1273), precum şi 
Comentariul său la Liber de causis sunt cărțile în care expune şi reafirmă 
teze averroiste, de regulă ca replici la criticile lui Toma din Aquino, 
contemporan cu el. Dar Siger nu-i urmează numai pe Aristotel şi pe 
Averroes, ci şi pe Avicenna, dovadă a interesului său pentru neoplatonism 
stând comentariul pe care l-a elaborat pe marginea lui Liber de causis. 
Vom vedea că perspectiva lui asupra unității intelectului este rezultat al 
contopirii modului în care Aristotel a fost tălmăcit de către Averroes (în 
problema sufletului uman) cu maniera neoplatonică de a teoretiza asupra 
inteligenței mediante în tratatul sus-numit. Din aceste motive, unii 
cercetători (M. van Steenbergheen şi Fr. Copleston'%) consideră că nu este 
corect să vorbim la Siger despre un averroism radical. 

Mai mult, în Despre eternitatea lumii sursele de inspiraţie sunt şi mai 
variate. Concepţia despre eternitatea lumii are un pronunţat caracter stoic, 
profesat în stilul unui Nemesius din Emessa. Ideea de bază era aceea a unui 
univers în care mişcarea planetelor angajează devenirea celor din lumea 
sublunară, mişcare circulară care produce repetarea la nesfârşit a aceloraşi 
evenimente!“ Ca şi Aristotel, Siger postulează că lumea este eternă, că 
universaliile sunt eterne, chiar şi materia. Acestei teze i-o adaugă pe cea a 
ciclicităţii fenomenelor lumii: totul a existat deja pentru a fi acum şi tot ce 
este acum va mai fi de o infinitate de ori. Recunoaştem aici tema eternei 
reîntoarceri, care va face istorie prin Vico şi Nietzsche. Din teza eternității 
lumii decurgea şi cea a neacceptării existenţei primului om. Siger se 
întreabă ce se întâmplă dacă suprimăm individul. În lipsa acestui individual 
existent, nu mai rămâne nimic din natura sa. Suprimăm, de fapt, specia şi 
tot ce ține de natura „om”. Întrucât lumea este eternă şi speciile aidoma, 
este absurd să plasăm existenţa unui prim om la începutul unei eternități. 
lată una din tezele condamnate fără echivoc de Tempier, Albert şi Toma. 
Ceea ce trebuie reținut este că Siger nu admite distincţia esență-existenţă 
la nivelul substanţelor compuse din materie şi formă. Prin urmare, în 
orice lucru esența este însăşi existența lui, nu numai în Dumnezeu. 
Suprimată fiind existenţa lucrului, nu se mai poate spune nimic despre 
acesta, nu mai poate fi definit şi, prin aceasta, nu-i mai putem indica 
cviditatea. 


16 Fr. Copleston, op. cit., p. 438. 
15 A se vedea Alexander Baumgarten, Principiul cerului..., p. 72-73. 

Însă cea mai discutată rămâne poziția adoptată de Siger în problema 
unităţii intelectului. Dilema lui se rezumă la ceea ce trebuie să accepte 
dogmatic, ca teolog (fiecare om ar trebui să posede un suflet intelectiv 
propriu) şi ceea ce trebuie să accepte ca rezultat al examinării raționale, ca 
filosof (intelectul este unic în toţi oamenii). În De anima intellectiva apără 
teza averroristă a intelectului unic şi îl combate pe Toma, care susținea teze 
contrare. 

Questio 9 — Dacă există un singur intelect în toți oamenii“ este 
textul care rezumă întreaga problemă. Scopul lui Siger este de a afla dacă 
există un singur intelect în toţi oamenii sau unul plural sau distinct în 
fiecare om. Argumentele în favoarea unicității intelectului pleacă de la 
conceperea intelectului ca formă imaterială ce constituie o specie unică, 
nemultiplicabilă ca număr. Însuşi Averroes avertizase că a număra 
intelectele în funcție de numărul oamenilor înseamnă a accepta că intelectul 
este „virtute în corp”"%. Siger recunoaşte însă că existența unui singur 
intelect în toți oamenii ar presupune că este suficient un singur om care să- 
şi fi însuşit ştiinţa pentru ca toţi ceilalți s-o posede la rândul lor (deoarece 
sunt coparticipanţi la acelaşi intelect). De aceea, trebuie să distingem între 
intelectul în sine şi intelectul-pentru-noi'”. În sine, există o singură 
substanță intelectuală şi o singură potență a acesteia. Intelectul-pentru-— 
noi nu este un intelect în legătură cu noi decât ca efect al lui (care este 
înțelegerea). Cele înțelese sunt în legătură cu noi şi, în acest sens, vorbim de 
intelect-pentru-noi: „Intră cu noi în legătură în act graţie faptului că intră în 
legătură în act cu conceptele imaginate, deoarece era în potență față de 
acestea”. Dar conceptele imaginate sunt distincte de la individ la individ 
şi de aceea, prin ele, vorbim despre un intelect diversificat în fiecare. 
Aceasta dorise să explice Averroes despre intelectul speculativ: este unul în 
toţi ca receptacol, dar este diferit după ceea ce este receptat, afirmă Albert. 


167 Siger din Brabant, Cercetări asupra cărții a III-a din De anima în Despre 
unitatea intelectului... p.227-233. 

1% Op. cit., p.227. 

1 Propunem această formulă pentru că ni se pare cea mai apropiată de 
sensul pe care autorul l-a avut în vedere şi adecvată pentru maniera în care trebuie 
înțeleasă sintagma intelect în legătură cu noi. 

1" Op. cit., p. 231. 

Astfel, intelectul în sine şi cu sine este etern, în vreme ce intelectul- 
pentru-noi este coruptibil şi divers în fiecare om. 

În lucrarea Despre sufletul intelectiv™ Siger reia argumentul 
esenței sufletului intelectiv care, fiind lipsit de materie, nu poate avea 
legătură cu multiplicarea unor realităţi sub o singură specie. Apoi, o natură 
subzistentă în sine, individuată de la sine, nu poate avea mai mulți indivizi 
sub o singură specie. Dacă fiecare om posedă un astfel de suflet intelectiv, 
atunci Dumnezeu poate crea unul asemănător lui şi tot aşa, la nesfârşit. În 
acest caz, spune Siger, a crea un suflet intelectiv de aceeaşi specie cu acela 
care există deja înseamnă a crea lucruri contradictorii simultan: „Să fie mai 
mulţi oameni şi <totodată> unul, plurali şi non plurali, unul şi non-unul”!?. 

Un al doilea argument pleacă de la conceperea fiinţei intelectului 
ca abstrasă de la cantitate şi continuitate. Intelectul este simultan, unu şi 
simplu, înțelegând continuul întreg, deodată, nedivizat. Concluzia: 
intelectul în operaţia înțelegerii se uneşte cu omul cunoscător, dar nu şi cu 
ignorantul: „Înțelegerea se produce potrivit cu intelectul unit cu corpul 
unuia printr-o operare, dar nu şi cu al celuilalt””. Astfel, sufletul intelectiv 
se uneşte cu corpul prin operaţia sa, nu prin ființa sa, putând rămâne unul 
şi acelaşi în sine, dar şi intelect în legătură cu noi, plural. Acestea sunt însă 
concluziile filosofiei, arată Siger, prin vocea ei cea mai puternică: Aristotel. 
Dacă revelația propune un alt adevăr, distinct de cel al căutării raționale, 
atunci trebuie acceptat cel dintâi, cel religios. 

Evident, există anumite consecinţe ale acceptării unității intelectului. 
Mai întâi, omul nu gândeşte, nu înţelege propriu-zis, ci este doar spaţiul 
de manifestare al înţelegerii, al gândirii. Intelectul agent s-ar folosi de 
corpul uman ca de un obiect, specifică Siger. Potrivit acestei idei 
înregistrăm şi prima delimitare majoră față de concepția averroistă: pentru 
Averroes corpul este un obiect cu care sufletul este unit în mod firesc, 
natural. Pentru Siger, sufletul are nevoie de corp ca de un subiect, nu ca de 
un obiect. Ultimul pas făcut de Siger constă în identificarea intelectului 
agent cu Dumnezeu, în lucrarea De intellectu. 


VI Op. cit, cap. VII Dacă sufletul intelectiv se multiplică după 


multiplicitatea corpurilor umane, p. 233. 
172 Idem, p. 237. 
13 Idem, p. 237. 

Destul de complicată este şi poziția lui în problema universaliilor. 
Potrivit unora", Siger s-ar recomanda ca şi conceptualist: universalul este 
constituit şi există numai în sufletul intelectiv, nu în substanță (pentru că 
substanța este compusul materiei cu forma şi inteligibilele sunt lipsite de 
materie). Dar, dacă luăm în considerare raportul existent între intelect şi 
conceptele imaginate (vezi mai sus), atunci putem decela trei aspecte ale 
problemei: universalele inteligibile sunt mai întâi receptate, apoi sunt 
realizate şi, în fine, sunt abstractizate. Dintr-o asemenea perspectivă, 
acordând existență în sine universaliilor în intelectul unic, Siger poate fi 
considerat un realist în problema universaliilor. După părerea noastră, 
conceptualismul este doar o fereastră către perspectiva realistă în această 
chestiune. Şi de această dată, filosoful (conceptualist) şi teologul (realist) 
caută să pună de acord adevărurile rațiunii cu cele ale revelaţiei. 

De numele altui averroist latin, Boethius din Dacia, se leagă mult 
discutata teorie a dublului adevăr. Pe scurt, adevărul la care se ajunge pe 
calea rațiunii este la fel de valoros ca adevărul revelat, fiecare fiind valabil 
în domeniul său. Interesantă ni se pare sugestia lui A. de Libera" de a 
numi această teorie “mitul dublului adevăr”, inventat pentru a masca 
imposibilitatea episcopului Tempier de a accepta coexistența paşnică a 
filosofilor şi credincioşilor. Deci acest mit s-ar fi născut, ca spirit, tocmai 
sub acţiunea teologilor. Nu a fost explicit formulat în vreun text scris de 
Boethius din Dacia. Dar dacă se poate vorbi despre un inventator al acestei 
teorii, atunci trebuie numit cel căruia i se cuvine de facto paternitatea ei: 
evreul Maimonide. Astfel, Boethius din Dacia ar fi fost doar țapul 
ispăşitor, acuzat de erezie, prin intermediul căruia erau amendate de fapt 
teze şi idei proprii filosofiei evreieşti şi arabe. De fapt, influențat de 
contrapunerea arabă dintre kalam şi falsafa, Maimonide indică raportul 
dintre filosofie şi teologie, raport de neutralitate ce conducea la afirmarea 
de adevăruri numai aparent divergente. 

Prima convingere a lui Boethius din Dacia este că adevărurile 
rațiunii nu le contrazic pe cele ale revelației, chiar dacă afirmațiile 
filosofice sunt construite prin demonstrație, iar cele teologice prin miracol. 
Tocmai de aici provine şi distincția fundamentală între rațiune şi credință, 
dar una care ține de modul de operare. Cea dintâi are atributul relativității, 


174 A se vedea Alain de Libera, Cearta universaliilor..., p. 224-231. 
175 Idem, Gândirea Evului Mediu..., p. 60. 

cea de-a doua pe cel al absolutului, al necesarului. Orice problemă adresată 
minții umane poate fi examinată critic prin intermediul argumentelor 
filosofice, pentru că este fundamental, pe lângă adevărurile credinţei, să 
ajungem la adevăr aşa cum este el ipostaziat de rațiunea noastră. Ne 
raportăm rațional la lume îndemnați de evenimentele ei reale, nu de simple 
plăsmuiri ale imaginaţiei. Datoria filosofului este aceea de a cerceta şi 
explica natura tuturor lucrurilor prin argumente disputabile, astfel 
încât, la capătul eforturilor lui, întreagul areal al fiinţei să fie acoperit sau 
reflectat (fizic, matematic şi divin). Accentul pus pe raportarea critică la 
real îl aşază pe Boethius în rândul celor care susțin că demersul ştiinţei 
trebuie să implice presupoziţiile filosofice ca un fundament, presupoziții 
analizate cu maximă rigoare rațională şi coerență. Dacă teologia este ştiinţa 
adevărurilor necesare, filosofia este instrumentul critic al tuturor celorlalte 
ştiinţe. Adevărurile astfel obținute, deşi relative, sunt perfect convergente 
cu cele ale teologiei. 


VI.4. Toma din Aquino şi acordul doctrinei creştine 
cu aristotelismul prin critica averroismului 


Elevul lui Albert cel Mare, Toma din Aquino este numele de 
referinţă al filosofiei medievale şi al teologiei din toate timpurile. S-a născut 
la Roccasecca în 1224/5, a intrat în rândul dominicanilor în 1244 şi a fost 
dublu licenţiat (în arte frumoase şi în teologie). În calitatea sa de magistru în 
teologie, obținută în 1256, a predat cursuri la Paris, Anagni, Orvieto, Roma, 
Viterbo şi Neapole. Marea sa ambiţie, aceea de a rescrie şi explica doctrina 
creştină în termenii filosofiei aristotelice, îi va marca întreaga operă. 
Controversele sale cu averroiştii încep în anul 1268, dar le poartă şi cu alte 
ordine religioase ale vremii. Va muri la numai 49 de ani, în timpul unei 
călătorii, între Neapole şi Roma, la invitaţia Papei Gregorie al X-lea de a 
participa la Conciliul de la Lyon din 1274. 

Autor prolific, Toma a scris mult, fiecare operă purtând amprenta 
gânditorilor care l-au influenţat în mod decisiv. La Paris, între 1254-1256, a 
elaborat un Comentariu la Sentențele lui Petrus Lombardus, în care 
prezența filosofiei avicenniene este evidentă. Alte lucrări fundamentale: De 
principiis naturae ad fratrem Sylvestrum (Despre principiile naturii către 
fratele Silvestru -1255), De ente et essentia (Despre fiind şi esenţă-—1256), 
Summa contra Gentiles (Summa împotriva păgânilor-l258-1264), 

Summa Theologiae (1265-1273) şi De unitate intellectus contra 
Averroistas (Despre unitatea intelectului împotriva averroiştilor-după 
1270). Lista poate continua, dar ne oprim asupra lucrărilor care expun cel 
mai bine filosofia şi teologia sa. Interesant este că la Toma din Aquino 
cronologia lucrărilor atrage după sine logica tratării temelor majore. Astfel, 
a întreprinde o ierarhie în creația teoretică tomasiană înseamnă a pleca de la 
viziunea sa asupra lumii create şi a ajunge la ceea ce l-a preocupat cel mai 
mult: existenţa lui Dumnezeu. În fond, este traseul dinspre filosofie spre 
teologie sau mixajul lor, neputând fi despărțite. Totuşi, Toma distinge clar 
între teologia dogmatică şi filosofie. Cea din urmă, asemenea celorlalte 
ştiinţe, este rezultat al efortului raţiunii umane. Teologia, pe lângă suma de 
adevăruri provenite de pe urma rațiunii omeneşti, lucrează şi cu adevăruri 
incontestabile, revelate. Teologia nu diferă de filosofie prin obiectul supus 
cercetării, ci prin metoda de cunoaştere pe care o presupune, precum şi 
prin tipul de adevăr vizat. Misterele divine pur şi simplu nu pot fi analizate 
cu metodele raţiunii. Faptul existenței lui Dumnezeu este acceptat de teolog 
prin credință şi prin adoptarea necondiționată a adevărurilor revelate. 
Filosoful, însă, va dezvolta argumente de natură rațională pentru a putea 
ajunge la aceeaşi concluzie pe care, deci, o acceptă condiționat de o sumă 
de presupoziţii piramidal-logice. 

Înainte de a scrie Summa Theologiae, în Despre principiile naturii 
şi în Despre fiind şi esență, Toma indică un număr de concepte şi principii 
filosofice fundamentale care sunt şi trebuie să fie instrumentele de lucru 
ale teologului. În ordinea cunoașterii umane, ceea ce ne este cel mai 
aproape este lumea fenomenală. Orice probă în favoarea existenței lui 
Dumnezeu trebuie să plece din acest punct. Ca şi pentru Bonaventura, 
lucrurile create sunt vestigii ale unui Dumnezeu conceput aristotelic, dar şi 
maimonidian. Apoi, dacă acceptăm existența unui sistem filosofic 
tomasian, acesta nu poate fi rupt de teologia pe care o construieşte. 
Fr. Copleston!”$ observă că „problema lui Toma nu este aceea de a 
introduce filosofia în cadrul teologiei fără a corupe esenţa şi natura 
filosofiei, ci de a introduce filosofia fără a distruge esenţa şi natura 
teologiei”. 


176 Op. cit., p. 306. 

În Despre principiile naturii către fratele Silvestru” , prima sa operă 
fundamentală de filosofie, constituită ca reinterpretare a Fizicii aristotelice, 
Toma propune clarificarea unor concepte filosofice pe care le va utiliza 
mereu în scrierile sale: fiinţa, materia, forma, generarea, coruperea, 
privaţia şi accidentul, cauza, devenirea etc. În orice caz, vom întâlni aici 
prima formulare a teoriei privind analogia categoriilor fiinţei, pe care 
Toma o va corecta şi dezvolta şi în Summa contra gentiles ( Cartea I, 
Cap. 34 — „Cele care se spun despre <raportul dintre> Dumnezeu şi 
creatură se spun în mod analogic”). De fapt, este vorba despre teoria 
fiinţei şi despre raportul fiinţei cu categoriile sale. Totul pleacă de la 
aporiile aristotelice privind raportul Unu-multiplu. Aristotel criticase soluţia 
parmenidiană a unicității ființei, dar şi pe cea heraclitiană a diversității 
deconcertante a ființelor. În acest ultim caz, ne-ar fi imposibil să nu 
alunecăm în agnosticism şi scepticism, întrucât cunoaşterea anumitor ființe 
nu ne-ar facilita cunoaşterea celorlalte şi, deci, criteriul adevărului ar fi unul 
relativ ori chiar nul. Aristotel propune soluţia analogiei existenţei, prin care 
se afirmă că existenţa nu este univocă (lucrurile există, dar nu există într-un 
mod identic), dar nici echivocă (lucrurile sunt diferite, dar există între ele un 
raport de asemănare). Aşadar, existența este analogă, adică presupune 
realități distincte în sensuri diferite, între care există totuşi o relaţie de 
asemănare, cum ar fi cea de cauzalitate. lar această asemănare este intrinsecă 
lucrurilor, ţine de esenţa lor. Toate sunt existente, deci au în comun noțiunea 
de existente, dar şi diferă în însăşi modalitatea în care li se aplică această 
noţiune!”. Trebuia răspuns la întrebarea cum putem trece cu mintea de la 
Unu la multiple, întrebare care, la d'Aquino, cum vom vedea, se convertește 
curând în alta: cum trecem cu mintea de la Creator la creaturi? 

Pentru teologul latin, ca şi pentru Aristotel, cunoaşterea realităților 
din natură, ca unele care ne pică sub simţuri, trebuie să ne conducă la 
cunoaşterea acelor realități care scapă experienței comune. De aceea, 


177 Traducere din limba latină de Valentin Doru Căstăian, note şi comentarii 
de Alexandru Baumgarten şi un eseu despre problema analogiei ființei la Thomas 
din Aquino de Alin Tat, Editura Univers Enciclopedic, 2001. 

1% Op. cit, p.74-79. 

1? Pentru mai multe detalii: Paolo Dezza S.J., Fi ilosofia. Sinteză scolastică, 
Editura a Il-a, Editura Ars Longa, Iaşi, 1997, precum şi Postfața la Despre 
principiile naturii: „Doctrina analogiei fiinţei la Sfântul Toma din Aquino”, 
semnată de Alin Tat, p. 95-106. 


184 


Universitatea SPIRU HARET 


cunoaşterea universului sensibil trebuie să înceapă cu stabilirea principiilor 
naturii. Acestea sunt: materia, forma şi privaţia. Înainte, însă, de a 
enunța şi descrie aceste trei principii, Toma stabileşte câteva distincții 
preliminare. 

Cap. I'® debutează cu distincţia între lucrul potenţial şi lucrul în 
act. Primul are posibilitatea de a fi , dar încă nu este; celălalt există şi 
afirmăm despre el că este în act. Plecând de aici, fiinţa poate fi concepută 
în două feluri: fiinţa în sine (fiinţa care aparține lucrului în mod esențial: 
omul este) şi fiinţa determinată (fiinţa care aparține lucrului în mod 
neesenţial, accidental: omul este alb). În strânsă legătură cu conceptele de 
ființă substanțială şi de ființă accidentală se află noțiunea de materie. 
Pentru Aristotel, hyle (materia) era un concept obținut din analiza 
schimbării. Imposibil de cunoscut nemijlocit, ci doar prin analogie, materia 
este cauza imanentă a lucrurilor, principiu al individuaţiei, substratul primar 
al schimbării. Nu este negaţie, ci este potenţă (dynamis), şi nu este 
categorie, ci toate categoriile sunt predicate despre ea. Materia aristotelică 
este acel ceva care primeşte o formă, un nou eidos. Îi spunem substanță de 
obicei, dar mai potrivit ar fi să spunem că este ceva în genul substanţei, 
doarece nu este separabilă şi nici ceva individual. Aristotel distingea chiar 
între o materie primă (prote hyle), între anumite stadii ale unor materii 
din ce în ce mai in-formate şi materia ultimă, a existentului individual 
(feleutaia hyle). Plecând de aici, Toma distinge şi el între o materie „din 
care”,ca substrat al tuturor lucrurilor, aflată în potenţă în vederea ființei 
substanțiale şi o materie „în care”, substrat al unui lucru individual, 
existentă în vederea fiinţei accidentale. 

Materia ca atare nu posedă o ființă completă prin sine, ci o 
dobândeşte pe aceasta prin forma pe care o primeşte. Aşadar, ceea ce dă 
ființă materiei este forma. Forma este actul, ea produce ființa în act. Şi 
pentru Aristotel, forma (eidos) era cauza formală a lucrurilor, adică un 
corelativ al materiei în lucrurile compuse. Forma este nu numai un 
principiu al substanțelor complete, dar şi esenţa inteligibilă (ousia) a unui 
existent. Ţinând cont de aceste precizări aristotelice, Toma va distinge şi 
între forma substanţială (ființa este în act în mod substanţial) şi forma 
accidentală (fiinţa este în act în mod accidental). La formă se ajunge prin 
generare: „Formei substanţiale îi corespunde generarea în sine, iar formei 


1% Op. cit., p.17-23. 

accidentale îi corespunde generarea relativă”"*!. Cum trebuie înțeleasă 


generarea? Aristotel se împotrivise soluţiei lui Parmenide de a elimina 
complet neființa din registrul ființei, precum şi ideii acestuia că schimbarea 
este una calitativă şi nu cantitativă. Nu s-ar mai putea explica devenirea. Or, 
spune Aristotel, devenirea şi generarea există. Nefiinţa implicată în genesis 
nu trebuie considerată absolută, ci doar una relativă, motiv pentru care o şi 
identifică cu privaţia. Înţeleasă ca trecere de la neființă la ființă, generarea 
este opusă coruperii care este o mutație de la ființă la neființă. Pentru 
Stagirit, generarea este permanentă tocmai pentru că fiecare corupere 
(phthora) este, de fapt, o nouă generare. La rândul său, Toma afirmă că 
pieirea sau coruperea este una în sine sau una relativă. 

Revenind la generare, d' Aquino arată că aceasta nu poate avea loc 
oricum, ci plecând de la neființă ca de la un fiind potențial şi presupunând 
existenţa a trei lucruri: ființa în potenţă (adică materia), nefiinţa în act 
(privaţia) şi lucrul care instrumentează actul generării: forma. Dacă ne 
întoarcem la Fizica lui Aristotel (1, 190 a-b), vedem că există trei principii 
(archai) implicate în orice schimbare a unui lucru în alt lucru: substratul 
material (hypokeimenon, care persistă în procesul schimbării şi în care se 
produce generarea), forma imanentă şi privaţia de forma lucrului ce 
urmează să fie generat. Astfel, privaţia (steresis) este analizată la nivelul 
trecerii unei forme în contrariul ei, trecere care impune existenţa unei lipse 
a acestei forme noi în substratul permanent. Deci, la Aristotel, privaţia face 
posibilă generarea şi rezolvă problema parmenidiană a nefiinţei. La Toma, 
materia, forma şi privaţia devin principii ale naturii. Dacă forma este 
cea în vederea căreia are loc generarea, materia şi privaţia au în vedere 
acel ceva din care are loc generarea. Aceste două principii, materia şi 
privaţia, diferă ca rațiune, deşi sunt asemenea în ceea ce priveşte subiectul. 

Mai mult, privaţia nu este principiu în sine, ci este un principiu prin 
accident, subzistând împreună cu materia. Se mai impune o delimitare 
între privaţia ca principiu prin accident necesar (atunci când nu este 
separat de lucru: capacitatea omului de a râde) şi privaţia prin accident 
non-necesar (cum este albul faţă de om). Toma atrage atenția că şi în 
calitatea ei de principiu prin accident, privaţia este necesară în procesul 
generării pentru că materia, substratul primar al schimbării, presupune 
privaţia: „Căci în măsura în care este sub o formă, ea are privaţia alteia, şi 


5 Op. cit, p. 21. 

invers, precum în foc avem privaţia aerului şi în aer avem privaţia 
focului”!. De fapt, putem vorbi despre privaţie doar cu privire la un 
subiect determinat, în care dispoziția naturală este deja născută (putem 
vorbi despre orbire doar la cei care s-au născut cu dispoziţia naturală de a 
vedea). Aceasta pentru că generarea însăşi, cum spuneam, nu provine din 
neființa în sine, ci din neființa care există într-un anume subiect determinat. 
De aceea, spune Toma, privaţia trebuie considerată un principiu. Dar un 
principiu în ceea ce priveşte devenirea, nu ființa (pentru ca statuia să 
devină statuie ea trebuie să nu fie statuie înainte de aceasta). De aceea şi 
spunem că este un principiu prin accident şi nu un principiu necesar. 

În continuare (cap. II, $ 10), Toma descrie pe larg principiile 
necesare: materia şi forma. Materia are o rațiune de a fi diferită de 
celelalte două pricipii: „este aceea în care sunt înțelese formele şi 
privaţia”"%. Dacă materia este concepută fără formă şi fără privaţie, doar ca 
subiect al acestora, atunci vorbim despre materia primă, pe care Toma o 
denumeşte yle, transliterarea arabă a grecescului hyle. Această materia 
prima nu este generată şi nici supusă corupției, dar nici nu poate fi 
cunoscută sau definită prin sine, ci numai prin comparație, prin analogie cu 
anumite raporturi specifice între materie şi formă. Numeric „una în toate”, 
materia primă nu posedă o formă anume şi, deci, nu are ființă în act. Cu alte 
cuvinte, este în întregime potență şi tot ce este în act nu poate fi desemnat 
ca materie primă. 

În capitolul al III-lea sunt analizate, pe lângă cele trei principii 
anterioare, şi cauzele care determină generarea: pentru a aduce un lucru 
de la starea de lucru potenţial la cea de lucru actual sunt necesare anumite 
cauze-principii care să conducă forma de la potenţă la act. Aşadar, în 
afară de materie şi de formă, există şi un principiu eficient, agent, un 
principiu al mişcării, un pricipiu final. Nu este vorba decât despre cauza 
finală din teoria celor patru cauze la Aristotel, care chiar stabilise că există 
trei principii şi patru cauze. În fapt, lămureşte Toma, cauzele (materială, 
eficientă, formală şi finală în accepțiunea Stagiritului) au sensuri 
convertibile cu principiile care, prin adiționarea principiului final, devin tot 
patru. Mergând mai departe cu distincțiile, el observă că există cauze 
extrinseci lucrului sau intrinseci lui. Evident, printre cauzele intrinseci 


18 Op. cit., p.27. 
183 Idem, p. 29. 

lucrului aşezăm materia şi forma, iar printre cele extrinseci: privaţia şi 
cauza finală. Totuşi, întrucât privaţia nu era considerată principiu necesar, 
ci prin accident, nu ar trebui numită între celelalte trei cauze, dar se reduce 
la acestea pentru că „tot ceea ce este prin accident se reduce la ceea ce este 
prin sine”. 

Dacă putem discerne între principii şi cauze, putem distinge şi 
cauzele de elemente. Ar putea fi considerate elemente doar cauzele din 
care este compus lucrul şi care sunt materiale în sens propriu. De pildă, 
apa sau pământul sunt elemente în măsura în care stau la baza primei 
compoziţii a tuturor corpurilor naturale. Cu alte cuvinte, Toma discută 
problema din punctul de vedere al fizicii, în vreme ce discursul despre 
cauze de mai sus rămâne în cel al ontologiei. De fapt, elementul este 
expresia materiei prime, altfel nedeterminată, la nivelul realității sensibile 
concrete. Dacă materia prima nu persistă ca atare şi nu este perceptibilă 
sensibil, elementele persistă oarecum „în lucru”. Analiza elementelor pe 
care o realizează Toma se bazează pe definiţia elementului de la 
Aristotel: „ element este acela din care se compune lucrul în mod originar, 
şi care este în lucru şi nu se divide după formă”. Indivizibilitatea 
elementului după formă trebuie înţeleasă ca indiviziune în părți diferite 
după specie (apa este apă în fiecare dintre părțile ei). 

Lămurind astfel că elementele reprezintă mai puțin decât cauzele, iar 
cauzele mai puţin decât principiile, Toma analizează funcţia cauzelor în 
procesul de devenire al lucrurilor concrete. Orice lucru poate avea mai 
multe cauze, dar poate fi şi el cauză pentru lucruri contrarii, fiind în dublă 
condiţie, de cauză şi de cauzat, în moduri diferite. Existenţa unui lucru real 
presupune existenţa unei finalități a lui, precizarea scopului pe care acest 
lucru îl are. Astfel, între cauzele generării şi scopul vizat există o relație 
directă şi de necontestat. Dacă există o cauză eficientă, aceasta operează în 
direcţia scopului dorit. Astfel, scopul însuşi devine temeiul eficienţei pentru 
cauza eficientă, dar şi cauza eficientă este cauza scopului (în acelaşi mod 
materia primeşte o anume formă în vederea scopului, dar şi forma 
desăvârşeşte materia tot prin scop). Toma numeşte astfel scopul „cauză a 
cauzelor”, fiind temeiul cauzalității în privinţa tuturor cauzelor. 


15 Op. cit., p. 39. 
185 Metafizica, V, 1014 a 26-27. 

Apoi, raportul cauză-cauzat îl impune tacit şi pe cel de anterioritate 
a cauzei faţă de ceea ce este cauzat. Ca atare, anterioritatea poate avea 
două accepții. De exemplu, ceea ce este imperfect în comparaţie cu ceea ce 
este perfect (copilul în comparaţie cu bărbatul care va deveni) este anterior 
prin generare şi prin timp, dar există şi o anterioritate prin substanţă şi 
complement (bărbatul este înaintea copilului, este complement al copilului 
care trebuie educat pentru a deveni bărbat). Astfel, este afirmată de fapt 
anterioritatea actului în raport cu potența: în sens absolut, trebuie ca 
actul să fie anterior potenţei, aşa cum perfectul trebuie să fie anterior 
imperfectului, pentru că ceea ce reduce potenţa la act este în act şi ceea ce 
desăvârşeşte imperfectul este perfect. În acelaşi mod, dacă materia este 
anterioară formei în ceea ce priveşte devenirea şi timpul, forma este 
anterioară materiei prin perfecțiune. În concluzie, cauza materială şi cea 
eficentă sunt anterioare în raport cu generarea, iar cea formală şi cea finală 
sunt anterioare în raport cu perfecțiunea. 

Pe de altă parte, aşa cum reiese din capitolul al V-lea, aceste patru 
cauze se divid în mai multe moduri. Toma vorbeşte despre cauzele prin 
anterioritate sau îndepărtate şi cele prin posterioritate sau apropiate. 
Distingem şi între cauze prin sine (arhitectul este cauză a casei) şi cauze 
prin accident (să zicem că un medic participă şi el la construcţia casei, dar 
este cauză a acesteia prin accident şi nu întrucât este medic). Cauzele pot fi 
şi simple (care cauzează fără alt adaos) şi compuse (când este necesar ca 
mai multe lucruri să constituie cauza a ceva). De asemenea, d'Aquino 
distinge între cauza în act (face ca lucrul să fie în act: constructorul care 
construieşte) şi cauza în potenţă (constructorul care va face casa, deşi nu 
construieşte efectiv, prin faptul că gândeşte planul de construcție). 

Ultima parte a opusculului Despre principiile naturii conţine 
germenele concepției sale despre analogia fiinţei, la care ne-am mai referit. 
Aristotel lansa o interogaţie: „Dacă cuvântul Fiinţă se ia în mai multe 
înțelesuri — căci Fiinţa înseamnă substanță, apoi calitate, cantitate şi toate 
celelalte categorii care există — ne întrebăm: în cadrul cărei categorii toate 
ființele ar ajunge să fie una, dacă n-ar exista Ne-fiinţa?”!5. În acest sens 
afirma că Fiinţa provine din Nefiinţa în potenţă. lar această Nefiinţă în 
potenţă nu era altceva decât privaţia, a cărei semnificație am lămurit-o 
mai devreme, şi care face posibilă multiplicitatea lucrurilor în procesul 


'5 Metafizica, Cartea XIV, 1888 b-1889 b. 

complex al devenirii (generării), ca mutație de la o privaţie la alta. Mai mult 
decât atât, privaţiei din natură îi corespunde negația din propoziție. Aristotel 
indica astfel o analogie a planului ontologic (realitățile compuse) cu cel 
logic sau gnoseologic (cunoaşterea a ceea ce semnifică un subiect în mod 
absolut). În aceeaşi direcţie, Toma va accepta ideea distribuţiei omogene a 
celor trei principii ale naturii la nivelul tuturor categoriilor substanței. 
Cunoaşterea Fiinţei este posibilă numai prin predicaţie analogică, teorie pe 
care o va corecta şi completa în scrierile ulterioare. El arăta că: „substanţa şi 
cantitatea, care nu se întâlnesc în vreun gen, (...) sunt identice doar prin 
analogie: ele se întâlnesc în ceva în măsura în care acel lucru ține de 
ființă”'5. Ceva poate fi predicat despre mai multe în trei moduri: în mod 
univoc „ceea ce se predică despre acelaşi nume şi aceeaşi rațiune” (animal 
se predică şi despre cal şi despre om considerat ca substanță animată 
sensibilă), în mod echivoc despre cele cu acelaşi nume, dar care au o 
rațiune de a fi diferită (râsul ca stare sau ca animal) şi în mod analogic 
„despre ceea ce este predicat despre mai multe lucruri, ale căror raţiuni sunt 
diverse, dar sunt atribuite unui singur lucru la fe". Analogia trebuie 
înțelesă în acest context ca proporţie, comparaţie, armonie. 

Nu putem cunoaşte esența lui Dumnezeu, iar numele pe care i le 
dăm lui Dumnezeu semnifică perfecțiunile manifeste în creaturi. De aceea, 
ele nu trebuie înţelese în mod univoc. A spune că Dumnezeu este înțelept 
înseamnă oarecum altceva decât a spune că omul este înțelept. Dar nu 
putem utiliza termenul înțelept nici în sens echivoc, pentru că totuşi nu are 
un înţeles complet diferit dacă ne referim la Dumnezeu sau la om. Altfel, 
cunoşterea creaturilor nu ne-ar garanta în nici un fel cunoaşterea lui 
Dumnezeu. În acest sens, Toma propune utilizarea termenului în mod 
analogic. Dacă un termen este predicat analogic în privinţa a două lucruri 
diferite, înseamnă că-l predicăm în acord cu relaţia pe care ele o au cu un 
al treilea lucru sau în acord cu relaţia instituită între ele însele. Prima 
variantă ar fi şi prima accepție a predicaţiei analogice. Dar, dacă ne referim 
la Dumnezeu şi la creaturile sale, nu putem utiliza analogia în sensul 
recursului la o a treia ființă, pentru că nu există nimic altceva deasupra lui 
Dumnezeu. Astfel, putem utiliza predicaţia prin analogie în al doilea sens: 
în acord cu relația dintre Dumnezeu şi creaturile sale. Toma distinge între 


5 Despre principiile... p. 67. 
'5 Idem, p. 69. 

analogia de proporţie (analogia secundum convenientiam proportionis) şi 
analogia de raport (analogia secundum convenientiam proportionalitatis). 
Analogia de proporţie este cea în care predicatul este aplicat mai întâi 
analogului Dumnezeu şi apoi, în regim secund şi imperfect, celuilalt 
analog, creaturii. Aceasta este posibilă datorită legăturii reale şi a 
„asemănării” dintre creatură şi Creator". Analogia de raport este una de 
atribuire sau de ordine, care urmează teoriei aristotelice despre unitatea 
ad unum: fiinţa se spune per prius de substantia (anterior despre substanță) 
şi per posterius de aliis (posterior despre celelalte). Aceasta este 
semnificația majoră a analogiei în Summa contra gentiles, 1, 34. Analizând 
raportul dintre Creator şi creaturile sale, Toma extinde teoria despre 
analogia fiinţei: „cele spuse despre Dumnezeu şi alte lucruri nu realizează 
o predicaţie univocă, nici echivocă, ci una analogică, adică una raportată la 
o ordine sau în raport cu ceva unic”. Între Dumnezeu şi creaturile sale se 
instituie un raport analog celui dintre substanță şi accident. Sesizăm aici o 
repartiție diferită a fiinţei când este vorba despre Dumnezeu (Fiinţa în sine) 
decât atunci când este vorba despre creaturi (în care existenţa şi esența nu 
coincid). 

O altă distincție între tipuri de analogii apare în lucrarea De ente er 
essentia( Despre fiind şi esenţă)”, unde se vorbeşte despre o analogie 
predicamentală (a diviziunii ființei după categorii sau a raportării 
categoriilor la o semnificaţie unitară) şi despre una transcendentală (între 
Dumnezeu şi creaturi, care pleacă de la nivelul inferior al substanțelor 
compuse şi ajunge la perfecțiunea fiinţei lui Dumnezeu)'”. Însă alta este 
uriaşa semnificaţie a acestei lucrări în economia operei tomasiene. Este un 
itinerariu în metafizica ființei aşa cum nu mai cunoscuse lumea spiritului de 
la Metafizica lui Aristotel. De data aceasta, concepte esenţiale precum: esse 
(fiinţa, existenţa), ens (fiindul, lucrul existent, individualul), essentia 
(esenţa), substantia (substanţa), accidens ( accidente), genus (genul), 


5 Aprofundarea temei la Fr. Copleston, op. cit., p. 353-359. 

1% Idem, p. 74. 

9I Thomas de Aquino, Despre fiind şi esență, ediţie bilingvă, traducere, 
introducere şi comentarii de Eugen Munteanu, Editura Polirom, laşi, 1998. 

12 Analogia transcendentală şi-a primit numele de la Bernard Montagnes, în 
lucrarea La doctrine de l'analogie de l'être d’après S. Thomas d'Aquin, Louvain- 
Paris, 1963, cf. lui Alin Tat în Postfața la Despre principiile naturii, p. 102. 

intellectus (intelectul) etc. vor căpăta acele accepții care-i vor permite lui 
Toma să redacteze Summa Theologiae şi Summa contra Gentiles. Putem 
urmări calchierea acestor concepte plecând de la semnificaţiile pe care le-au 
avut în tradiţie aristotelică şi peripatetic-arabă. 

Toma indică riguros suma temelor pe care le are în vedere: raportul 
dintre esenţă şi produsele primare ale intelectului, natura substanței şi 
indicarea esenței substanței, definirea conceptelor de gen, specie şi 
diferență, modalitatea de participare a ființelor create la Ființa 
supremă, raportul materie-formă, dar, cel mai important, raportul 
dintre fiind şi esență. 

Aşa cum ne indică în Introducerea sa, Toma observă că soluționarea 
problemelor de mai sus impune înțelegerea exactă a unor noțiuni, „cele 
dintâi concepute de intelect”, adică fiindul şi esenţa. Mai întâi, ce 
semnifică termenul ens? Ens (de la aristotelicul 70 ón), egal ca semnificație 
cu quod est (ceea ce este), a fost precizat ca sens de către Boethius: fiindul 
este genul ultim al lucrurilor, predicat fără deosebire în legătură cu ele. El 
însemna şi Fiinţa ca atare (ceea ce există deplin), dar şi fiindul (adică 
ființele determinate, concrete, care-şi au temeiul în Fiinţă). Existentele 
concrete, cum am văzut, erau compuse dintr-o materie (ca element secund) 
şi o formă (ca element primordial, care face fiindul să fie ceea ce este). 
Forma este de fapt esenţa lucrului. 

De aceea, spune Toma, esența are mai multe accepţii: este fie 
cviditate, fie formă (prin care este semnificat caracterul determinat al 
fiecărui lucru), fie natură (ceea ce poate fi conceput de către intelect). În 
genere, nici un lucru nu poate fi inteligibil decât prin definiţia şi prin 
esenţa sa. Termenul esenţă poate fi predicat în măsura în care prin esență 
şi în esenţă un fiind deţine ființarea. Mai clar, orice lucru individual este 
creat de Dumnezeu (cauza primă), deci este un fiind în măsura în care 
primeşte fiinţare (esse) prin intermediul esenței (essentia). De aceea, esența 
fiinţează în mod propriu doar în substanțe, pe când în accidente ea ființează 
doar relativ la ceva şi în mod determinat. 

Toma stabilise că există două tipuri de substanțe: substanţele 
simple (sau separate de materie: sufletul, spiritele/îngerii şi cauza primă, 
Dumnezeu) şi substanţele compuse (care presupun o formă şi o materie). 
Şi unora şi celorlalte le este proprie esența, dar există grade diferite de 
înţelegere sau recunoaştere a acesteia în ele. Cum substanţele compuse din 
materie şi formă ne pică sub simţuri, ar trebui să ne fie mai simplu, arată 

Toma, să recunoaştem esența în ele. Abia apoi putem „urca” la esenţele 
substanţelor simple, care sunt ascunse vederii ochilor fizici, dar, cum vom 
vedea, nu şi ochilor minții. 

Un exemplu de substanţă compusă, ca îmbinare a formei cu 
materia, este omul, înțeles ca unitate-relaţie trup-suflet (trupul este materia, 
sufletul fiind forma acestei materii). Esenţa omului poate fi redusă doar la 
esenţa sufletului sau doar la esența trupului? Nu, răspunde Toma, ci esența 
trebuie predicată cu privire la întreg, nu numai cu privire la trup sau 
numai cu privire la suflet. De fapt, esenţa este ceea ce poate fi semnificat 
prin definiţia lucrului analizat, iar definiția include deopotrivă şi forma şi 
materia lucrului. Aceasta pentru că materia este simplă potențialitate, care 
dobândeşte actualitate sub acțiunea formei. Numai aşa un fiind poate 
deveni existent în act şi un ceva anume, un „acest ceva”!”. Toma îi citează 
aici şi pe Boethius (pentru care ousia desemna ceva compus) şi pe 
Avicenna (care afirma că cviditatea substanțelor compuse este ea însăşi 
amestecul formei cu materia), concluzionând că esenţa „este ceva conform 
căreia se afirmă despre un lucru că ființează”! şi că trebuie considerată şi 
formă şi materie. 

Deoarece stabilise că principiul individuației este materia, Toma 
ajunge la o dificultate greu de surmontat: esența şi-ar pierde caracterul 
universal, devenind ceva particular. Pentru a ieşi din încurcătură, el distinge 
între materia în sens comun şi materia desemnată, ultima doar având 
legătură cu principiul individuaţiei. Această materia signata este acea 
materie formată de Dumnezeu în zilele creaţiei, aşa cum o concepuse 
înainte Augustin, adică o „materie luată în considerare sub dimensiuni 
determinate” ieşită din condiţie amorfă sau informă. Cealaltă materie, 
materia ne-desemnată, abia aceasta poate fi inclusă în definiție: dacă 
vrem să dăm definiția omului nu vom recurge la materia desemnată (acest 
os al lui Socrate, această carne a lui Socrate), ci la cea nedesemnată (osul 
şi carnea în condiție absolută). 

Diferenţa între esența omului în general şi esența lui Socrate, ca 
individ singular, este tocmai deosebirea dintre nedesemnat şi desemnat. 
Distincția desemnat-nedesemnat este operabilă şi la nivelul distincției 


'% Thoma din Aquino, Despre fiind şi esenţă, p. 43. 
1% Idem, p. 43. 
15 1dem, p.45 

dintre esenţa genului şi esenţa speciei, chiar dacă desemnarea diferă de la 
un caz la altul. De pildă, dacă desemnăm individul prin raportare la specie, 
o facem prin intermediul materiei, dar dacă desemnăm specia prin 
raportare la gen, o vom face prin diferența constitutivă dedusă din forma 
lucrului, nu din materia lui. Diferența constitutivă nu este altceva decât 
diferenţa specifică (differenția specifica), despre care ştiţi de la disciplina 
Logică, şi care indică aici atributul sau caracteristica distinctivă a speciei în 
interiorul unui gen. La rândul său, genul semnifică tot ce se află în specie, 
pentru că orice există în specie ființează şi în gen, ca ceva nedeterminat. 

Ce ar reprezenta, atunci, definiţia lucrului sau a individului, a 
speciei sau a genului ? Definiţia vizează numai specia, nu şi individul 
pentru că acestuia, fiind particular, îi lipseşte universalitatea. Deci, individul 
este un „inefabil”, după expresia lui Toma. Nu putem formula o definiție a 
individului singular Platon, dar o putem face pentru cazul omului în genere, 
prin indicarea genului proxim şi a diferenței specifice: „definiţia sau specia 
cuprinde două elemente (...): materia determinată pe care o desemnează 
numele gen, ca şi forma determinată pe care o desemnează numele 
diferenţă (n.n., sublinierea noastră)”. Apoi, chiar dacă întreaga esenţă a 
speciei este semnificată prin genul său, nu înseamnă că trebuie să existe o 
identitate de esenţă între toate speciile care aparțin aceluiaşi gen. Aşadar, 
unitatea genului nu trebuie să se fundamenteze pe identitatea de esență a 
speciilor pe care le conţine, ci tocmai pe indeterminare sau non-diferenţă. 

Doi sunt termenii care pot indica esenţa substanţei compuse om: 
numele om propriu-zis şi numele umanitate. Dar modalităţile de 
recunoaştere a esenței omului atunci când spunem om sunt diferite de cele 
când spunem umanitate. Astfel, arată Toma, termenul om semnifică esența 
ca întreg, incluzând şi desemnarea materiei, chiar dacă implicit şi 
indistinct. De aceea, termenul poate fi predicat în legătură cu indivizii. În 
schimb, termenul umanitate semnifică esenţa ca parte, neincluzând 
desemnarea materiei şi, în concluzie, nu poate fi predicat în legătură cu 
indivizii umani singulari. 

În cap. al III-lea, Toma vrea să explice tocmai modalitatea în care se 
comportă esenţa în raportare la conceptele de gen, specie şi diferență. 
Evident, esenței i s-ar potrivi un concept universal de specie sau gen doar 
dacă aceasta ar fi semnificată ca întreg. De fapt, el ia atitudine împotriva 


'% Idem, p. 51. 

realismului extrem, profesat de neoplatonici şi neagă posibilitatea ca aceste 
concepte universale să se potrivească unei esențe concepută ca existând în 
sine, în afara lucrurilor particulare. În concluzie, singura soluţie acceptabilă, 
pentru Toma, este cea în care conceptele univesale se potrivesc esenței 
semnificată ca întreg: „prin numele om sau animal, esenţa cuprinde în mod 
implicit şi indistinct acel întreg care se găseşte în individ”. 

Esenţa, ca natură, deține o dublă fiinţare: în existentele singulare şi 
în suflet. În fiindurile sau existentele singulare, esenţa posedă o fiinţare 
multiplă (potrivit diversității acestor singulare). Dacă luăm în considerare 
omul, este totuşi greşit să afirmăm că esența lui ar deţine doar o ființare 
într-un fiind singular (atunci el nu ar mai putea ființa niciodată în afara 
acestui singular şi ar fi negată supraviețuirea sufletului după moarte), dar 
nici nu poate fi complet rupt de ființarea în interiorul fiindului particular 
respectiv. Concluzia care se impune este aceasta: „natura omului, înțeleasă 
la modul absolut, face abstracţie de orice ființare, dar totuşi în aşa fel încât 
nu se petrece excluderea nici unuia dintre aceste moduri de ființare”!*. Pe 
de altă parte, înţeleasă astfel, esenţa ajunge să fie predicată în legătură cu 
toți indivizii. Atunci cum ar mai putea fi ea universală, câtă vreme 
conceptul de universal îl presupune pe cel de unitate şi pe cel de 
comunitate (unitas şi communitas)? Întrucât genul şi specia, ca universalii, 
nu pot fi reduse la fiinţarea individualelor (şi-ar pierde caracterul universal), 
rezultă că noţiunea de specie, de exemplu, ființează în intelect. Eugen 
Munteanu observă bine că „împotriva realismului radical, care postulează o 
diferenţiere absolută între esenţă şi existență, Thomas din Aquino 
formulează aici o poziție intermediară: cu toate că esenţa sau natura omului, 
privită în sine, nu deține nici o ființare concretă, totuşi ea nu se află ruptă şi 
situată în afara omului ca individ”. 

Aşadar, intelectul este cel care descoperă conceptul de specie, pe 
care şi-l însuşeşte. Toma aminteşte că este o idee enunțată de Averroes 
(„intelectul este cel care produce universalitatea în lucruri”), dar şi de către 
Avicenna. Esenţa, pe de o parte, are atributul universalităţii, întrucât 
priveşte lucruri situate în afara sufletului (intelectului), dar şi atributul 
particularităţii, întrucât ființează într-un intelect specific. Distincția 


17 Idem, p.59. 
18 Idem, p.63. 
1 Idem, p. 126. 

aceasta nu fusese înțelesă de Averroes, crede Toma, şi pe acest temei îi şi 
reproşează că în lucrarea Despre suflet a dedus incorect şi nejustificat 
unitatea intelectului din universalitatea formei recunoscute prin intelect. 
Despre critica tomasiană a teoriei unităţii intelectului vom trata, însă, mai 
târziu. 

Revenind la Capitolul al IV-lea al lucrării Despre fiind şi esență, 
intitulat „În ce chip se prezintă esența în substanțele separate”, vedem că 
Toma analizează substanţele simple: sufletul, spiritul şi cauza primă. 
Altfel spus, cercetează cum poate fi descoperită esenţa în aceste „lucruri 
ascunse”. Prima clarificare priveşte termenul „spirit”, care primeşte o 
semnificaţie precisă în filosofia tomasiană: este vorba despre îngeri. 
Bănuim că interesul lui major a fost acela de a întări ideea simplităţii 
absolute a lui Dumnezeu şi de a combate viguros ideea corporalității 
acestor substanțe separate, idee promovată de Avicenna şi dezvoltată de 
augustinienii neoplatonici. 

Referitor la aceste substanţe separate, el indică un prim atribut al lor 
de netăgăduit: puterea de a înţelege. Deci, orice substanță separată este, în 
primul rând, o substanţă intelectivă (substantia intelligens, adică rațiune 
creatoare de concepte) care necesită „o desprindere totală de materie, în 
aşa măsură încât nici materia să nu constituie o parte a sa, şi nici ea să nu 
apară ca formă imprimată în materie, cum este cazul formelor materiale”. 
Aşadar, nici sufletul, nici îngerii nu presupun o îmbinare a materiei cu 
forma, pentru că esența lor se prezintă diferit de cea a substanțelor 
corporale, posedănd doar formă. Dacă substanţele corporale sunt compuse 
dintr-o materie şi o formă, cele necorporale nu sunt decât forme. Deci, 
îngerii dețin formă şi fiinţare, iar forma desemnează natura sau esenţa 
simplă a acestor substanţe separate, cviditatea lor. 

Toma găseşte un argument rațional pentru a explica posibilitatea 
existenţei unei forme fără materie, convertit, de fapt, într-un argument care 
să dovedească existenţa îngerilor. Atenţie, el nu doreşte să afirme că şi 
reciproca este valabilă. Existenţa materiei presupune existența formei. Dar, 
neaflându-se într-o stare de dependență de materie, forma poate fiinţa fără 
materie. lată cum dovedeşte Toma necesitatea existenței îngerilor, din 
punctul de vedere al lui Andrei Pleşu: „EI nu spune: îngerii există pentru că 
îi avem pomeniti în textele sacre. El nu spune: îngerii există pentru că i-am 


2% dem, p. 69. 

văzut. El spune: îngerii există pentru că există ordine. Şi în ordinea aceasta 
cosmică, creată, există un loc pe care numai ei îl pot ocupa în mod 
legitim...A spune că îngerii nu există pentru că nu se văd e la fel de 
neinteligent cu a spune că plantele nu există pentru că nu răspund la „Bună 
ziua””®, Între Dumnezeu şi lucrurile lumii create de el se află aşadar 
îngerii, situați mai aproape de principiul prim. Oamenii, dotați cu suflet 
rațional, sunt mai depărtaţi decăt îngerii de Cauza primă (influenţe 
neoplatonice). Distanţa față de primul principiu este motivul pentru care 
anumite forme ajung să nu poată ființa decât în legătură cu o materie- 
suport. Celelalte, situate în proximitatea primului principiu, sunt forme care 
subzistă prin sine, fără materie. De aici concluzia: esența substanţelor 
simple este forma. 

Aceste consecinţe sunt puse de Toma în acord cu cele spuse anterior 
cu privire la substanțele compuse. Dacă esenţa unei substanțe compuse nu 
poate fi predicată despre lucrul însuşi (adică nu putem spune că un om este 
cviditatea sa: Socrate nu poate fi „faptul de a fi om”), în cazul substanţei 
simple înger (spirit) esenţa poate fi predicată despre el însuşi: îngerul 
chiar este „faptul de a fi înger”. A doua distincție este mai subtilă: dacă 
lucrurile compuse (ca îmbinare a formei cu materia) sunt după esenţa lor 
multiple (diferenţa de esenţă constă în diversitatea materiei desemnate), în 
ce priveşte îngerii, substanțe simple, este imposibilă o asemenea 
multiplicitate, întrucât esenţa lor nu se obţine în cadrul vreunei materii. 
Deci, dacă lucrurile pot fi grupate în specii şi sunt diferite ca număr, îngerii 
nu pot fi concepuţi ca indivizi ai aceleiaşi specii. Apoi, deoarece principiul 
individuaţiei este dat de materie, îngerilor nu le sunt proprii nici diferențele 
individuale, ca neposesori ai unei materii. Astfel, orice înger este o specie, 
cu acest înger ca individ singular. Imateriali, ei nu pot fi individuaţi 
(sugestie avicenniană utilizată cu succes de Toma în angelologie). 

Stabilind, astfel, cadrul general al problemei naturii substanțelor 
separate, Toma nu omite să afirme caracterul de creatură al acestor spirite. 
Îngerii sunt creaţi, deci subordonați principiului prim, ca efecte ale acțiunii 
cauzei prime. De aceea, nefiind actualitate pură (numai Dumnezeu este 
astfel), îngerii, într-un anume sens, nu posedă simplicitatea absolută a lui 
Dumnezeu, ci, în ei, actualitatea este amestecată cu potenţialitatea. 
Întrucât cauza existenţei acestor spirite se află în afara lor, trebuie să 


%! Andrei Pleşu, Despre ingeri, Editura Humanitas, Bucureşti, 2003, p. 46-47. 

distingem, în cazul lor, între fiinţare şi cviditate (natura sau forma 
acestora). În acest sens afirmă Toma că spiritul sau îngerul este şi formă şi 
ființare. 

Cu ajutorul intelectului putem distinge că esența îngerilor este 
cviditatea lor, dar şi că îşi primesc ființarea de la Dumnezeu. Intelectul 
nostru posibil (intellectus possibilis) descoperă multitudinea în substanţele 
eliberate de materie. Facultate a înțelegerii, intelectul posibil sau potenţial 
reprezintă tocmai creuzetul în care sunt prezente conceptele abstrase din 
lucruri sub acțiunea intelectului agent. 

Între intelectul potenţial şi formele inteligibile există un raport 
asemănător celui dintre materia primă şi formele sensibile. Materia 
primă trebuie înțeleasă ca abstracţie logică în calitatea ei de potențialitate 
pură, lipsită de formă şi de determinări. Conceptul de materia prima pare 
cu adevărat inspirat din cel de materie informală la Augustin. 

Singura substanță absolut simplă, în care cviditatea este însăşi 
fiinţarea sa, este Dumnezeu. De aici este dedusă unicitatea lui: numai 
Ființa primordială a lui Dumnezeu, necauzată de ceva din afara sa, este 
propria sa ființare, deci este unică. Aşadar, nu un atribut al esenței lui 
Dumnezeu îi conferă acestuia unicitatea, ci caracterul perfect al ființării 
sale, în care esenţa şi existența coincid. lată cum d'Aquino trece de la 
planul pur filosofic la cel teologic, ținând cont de ierarhia creaţiei. Orice 
lucru, în care existenţa este altceva decât esența, îşi primeşte ființarea de la 
altceva din afara lui. Din cauză în cauză, se ajunge la acel ceva care este 
ființarea pură, pura actualitate, Dumnezeu: „Tot ceea ce primeşte ceva de 
la un alt [lucru] se află în raport de potenţialitate faţă de acesta, iar ceea ce 
este primit din afară în altceva reprezintă actualitatea acestui altceva”. 

Capitolul al V-lea tratează despre modalitatea esenței de a se 
prezenta în chip divers în lucruri diferite. Din acest punct de vedere, 
Toma observă că există trei maniere diferite în care esenţa poate fi 
întruchipată: a) în Dumnezeu, în care esența coincide cu ființarea; b) în 
substanțele intelectuale create, în care esența este distinctă de ființare, 
chiar dacă ea se manifestă în afara materiei şi c) în substanţele compuse 


2 Despre fiind şi esență, p. 77. Distincția potenţialitate-actualitate (porentia- 


universalului. De aceea este de mare importanță pentru stabilirea poziţiei tomasiene 
în problema universaliilor. 

din materie şi formă, în care esența este, desigur, distinctă de ființare. Să le 
analizăm şi noi în aceeaşi ordine. 

În primul rând, ideea lui Avicenna de a nega că Fiinţa are cviditate 
prinde şi la Toma. Dumnezeu nu se poate încadra într-un anume gen, altfel 
ar trebui să dețină o cviditate în afara ființării sale, ceea ce este absurd. În 
plus, din premisa că Dumnezeu este ființare pură nu trebuie să decurgă că, 
din această Fiinţă universală, lucrurile derivă în mod formal. Poate fi o 
critică a unei vechi idei exprimată de Eriugena, care susținuse că esența 
tuturor existentelor este Dumnezeu, perspectivă panteistă pe care noi 
credem însă că a evitat-o destul de abil. Toma invocă, pentru a proba că 
individuaţia cauzei prime are loc numai prin bunăvoința acesteia şi nu prin 
altceva exterior ei, Propoziția 91 din tratatul Liber de causis: 
„universalitatea (yliathim, 1b. arabă) sa este infinită, iar individualitatea sa 
este bunătatea pură”?%. 

În al doilea rând, substanţele intelectuale create (îngerii) posedă o 
ființă dobândită, nu una absolută. Aceasta înseamnă că sunt ființe 
determinate, având o natură receptoare, dar cviditatea lor este absolută 
pentru că nu este dobândită în cadrul vreunei materii. Toma recurge iar la 
una dintre propoziţiile tratatului Liber de causis pentru a arăta că spiritele 
intelective, îngerii, sunt non-finite dedesubt (adică nu prezintă vreo limitare 
din partea materiei), dar că sunt finite deasupra (în raport cu ființa 
superioară care le-a creat)”. lată cum inteligența mediatoare a 
neoplatonicilor este identificată cu lumea angelică la Toma, servind direct 
doctrinei creştine. Apoi, dacă îngerii sunt substanţe singulare (un individ 
constituie o specie, cum am spus), sufletele umane, posedând şi ele abilităţi 
intelectuale, reprezintă substanțe în care putem găsi o multitudine de 
indivizi din aceeaşi specie, datorită trupurilor cu care constituie o unitate. 
Omul este om întrucât acest suflet realizează o unitate cu acest corp şi nu 
cu altul. Sufletul îşi capătă ființarea individuată prin corpul căruia îi este 
actualitate, dar aceasta nu înseamnă că el îşi pierde această individuaţie 
dacă este separat de corp. 


% Liber de causis, p. 40: yliathim suum est infinitum et individuum suum est 
bonitas pura”. 

2% Idem, Propoziția 131, p. 57: „Iar puterea ei (a inteligenţei, nn.) nu este 
făcută infinită decât într-un sens inferior şi nu superior, fiindcă ea nu este o putere 


x» 


pură”. 

În al treilea rând, în substanțele compuse din materie şi formă 
distingem, de asemenea, între esenţa şi existența lor. Cviditatea acestora 
este „dobândită în cadrul unei materii desemnate”, Întrucât materia 
desemnată este divizibilă, devine cu putință multiplicarea indivizilor în 
cadrul aceleiaşi specii. 

Ultimul capitol al lucrării Despre fiind şi esență este rezervat 
raportului esență-accidente, după ce anterior Toma raportase esența la 
substanțe. Cum, în genere, esența lucrului este sinonimă cu semnificația 
definiţiei lucrului, accidentele dețin esența dacă şi ele dețin o definiție 
proprie, chiar dacă nu completă. Accidentele sunt dependente de un 
subiect, deci nu au fiinţare prin ele însele, ştim de la Aristotel. Toma 
numeşte fiinţare accidentală compusul accidentului cu subiectul, aşa 
cum ființarea substanţială desemna compusul materiei cu forma. Însă, 
trebuie să distingem între formele substanţiale şi cele accidentale: 
totdeauna accidentele se adaugă unui fiind complet în sine. Deci, formele 
substanțiale le preced pe cele accidentale, care li se suprapun. Efectul 
adăugării accidentului la subiect produce, deci, o fiinţare secundă. lar 
aceasta nu face parte din esenţa lucrului sau din definiţia lui. De exemplu, o 
statuie deține fiinţare în sine, o ființare completă, iar esenţa sau definiția sa 
ţine de „faptul de a fi statuie”. Dacă indicăm prezenţa unei mantale roşii la 
statuia cu pricina, acest lucru nu adaugă ceva esenței statuii sau definiției ei. 
Indicarea culorii ochilor nu adaugă nimic esenței sau definiției omului. Prin 
această observaţie, Toma îşi încheie lucrarea cu următoarea concluzie: 
accidentul nu deţine conceptul complet al esenței şi nici nu este parte a 
esenței complete. 

Toate aceste distincţii sunt vitale pentru a desluşi conținutul Summei 
Theologiae, carte monumentală, scrisă pe durata a opt ani şi care 
reprezintă sinteza gândirii lui filosofice şi teologice. Conceptul central este 
cel de Dumnezeu. De altfel, în debutul primului capitol citim: „nimic nu se 
poate şti despre adevăr dacă nu se referă la ființă”. Doctrina creştină trebuie 
să fie o ştiinţă practică, dar mai cu seamă speculativă, iar obiectul ei este 
constituit de ceea ce transcende capacitatea rațiunii umane, însă este 
necesară folosirea rațiunii umane în privința unor aspecte ale ei. Amintind 


5 Despre fiind. .., p. 89. 
2 Toma d Aquino, Summa Theologiae, Editura Ştiinţifică şi Enciclopedică, 
Bucureşti, 1997. 

de „vălurile sfinte” ale lui Dionisie Areopagitul, Toma susține necesitatea 
recursului la analogie (metaforă, pildă, alegorie), întrucât este un proces 
natural ca omul să acceadă la inteligibile prin intermedierea celor sensibile. 
Toată cunoaşterea omenească debutează cu cea prin simţuri. Suprapusă ei, 
cunoaşterea revelației este asigurată de interpretarea textelor revelate. 
Interpretarea acestor texte permite multiplicitatea de sensuri, fără a se 
produce echivocitate sau confuzie. De fapt, orice text are un sens propriu, 
unul literal şi unul spiritual, ca la Augustin, iar sensul spiritual presupune 
alte trei sensuri: alegoric, moral şi analogic. 

Quaestio II, Despre Dumnezeu. Oare există el? este locul în care 
Toma analizează în ce constă esența lui Dumnezeu. Această analiză 
presupune, din punctul lui de vedere, răspunsul la o serie de interogaţii: 
poate fi cunoscută existența lui Dumnezeu per se (prin sine)? Această 
existență a lui este demonstrabilă? Există Dumnezeu? 

A fi cunoscut prin sine înseamnă, la Toma, a fi cunoscut în mod 
natural, aşa cum cunoaştem primele principii, de exemplu, prin evidența 
lor, prin înţelegerea termenilor care desemnează aceste lucruri de cunoscut. 
Dacă numele Dumnezeu este înţeles, atunci numele există în minte. Vom 
vedea dacă şi în ce sens îl critică Toma pe Anselm. Un lucru poate fi 
cunoscut prin sine în două moduri: prin sine, dar nu pentru noi şi prin 
sine, dar şi pentru noi. Dumnezeu este cunoscut şi în sine şi prin sine, 
pentru că în el subiectul cunoscător şi obiectul de cunoscut coincid. Cu alte 
cuvinte, Dumnezeu posedă cunoaştere de sine absolută, aspect demonstrat, 
dacă vă amintiţi, de Albert cel Mare, care-i atribuia şi cunoaşterea 
singularelor, ca şi pe cea a universalelor. 

În ce priveşte a doua interogaţie, d” Aquino indică două căi prin care 
poate fi realizată demonstrarea existenţei lui Dumnezeu: una per 
causam, numită şi propter quid (adică de ce există ceva?), apriorică, 
instituită pe baza celor cunoscute anterior şi alta per efectum, numită 
demonstraţie quia (deoarece), aposteriori, care porneşte, de asemenea, de la 
cele ce ne sunt deja cunoscute. Dar nouă, remarcă Toma, ne este totdeauna 
mai cunoscut efectul a ceva decât cauza care îl produce. Deci, prin efect 
cunoaştem cauza, pentru că această cauză a lui îi este preexistentă. De 
aceea, putem afirma că Dumnezeu există chiar dacă îl cunoaştem doar prin 
efectele lui şi nu prin sine, ca şi cauză primă a tuturor. Trebuie utilizate 
efectele în locul definiţiei cauzei, tocmai pentru a proba existenţa cauzei. 

Astfel, putem demonstra că Dumnezeu există ca şi cauză primă prin 
efectele sale, chiar dacă nu-i cunoaştem încă esenţa. 

În capitolul al III-lea, d'Aquino indică celebrele cinci căi ale 
dovedirii existenţei lui Dumnezeu: prin mişcare, prin cauza eficientă, prin 
posibil şi necesar, prin gradele de perfecțiune, prin teleologie. Este vorba 
despre argumente de natură cosmologică: plecăm de la experienţele externe 
prin care cunoaştem lumea şi, utilizând principiul rațiunii suficiente şi pe 
cel al derivatelor sale, deducem existența unei ființe care nu ne este dată 
prin experiență. Argumentele pot fi grupate ca probe prin cauze eficiente 
(fundate pe principiul cauzalităţii) şi una prin cauza finală (fundată pe 
principiul finalității): 

a) Împrumutată de la Aristotel, prima probă pleacă de la mişcare: în 
lume există mişcare, iar mişcarea presupune un prim motor, el însuşi 
nemişcat, care s-o genereze. Există deci un prim motor pe care-l numim 
Dumnezeu. Aici sunt implicate tacit şi alte noțiuni importante pentru 
teologia rațională: fiind primul motor, Dumnezeu este şi necesar. Din 
aseitatea şi necesitatea ființei divine deducem apoi toate atributele 
metafizice ale lui Dumnezeu. 

b) Proba prin cauza eficientă decurge logic din prima: constatăm 
existenţa unei serii de cauze eficiente, dar fiecare cauză eficientă presupune 
o cauză primă, deci există cu necesitate o cauză primă, Dumnezeu. Proba 
pare criticabilă. În lumea fizică putem, într-adevăr, să plecăm de la 
existenţa efectului şi să deducem existența cauzei lui, dar putem proceda 
similar când deducem existența lui Dumnezeu plecând de la considerațiile 
noastre asupra lumii sensibile? Trecerea conceptuală de la realitatea 
empirică la cea metaempirică este posibilă tocmai datorită analogiei ființei, 
ar răspunde Toma. 

c) Proba prin contingenţă, care stă la baza tuturor argumentelor a 
posteriori, poate fi formulată astfel: lumea este contingentă, dar ființa 
contingentă presupune o ființă necesară, deci există o ființă necesară, 
Dumnezeu. A spune că lumea este contingentă înseamnă a afirma că ea ar 
fi putut să nu fie sau că, oricum, nu are în ea însăşi rațiunea ei de a fi. 
Aşadar, îi putem concepe nonexistenţa. Mai mult, cum lucrurile care o 
constituie sunt în permanentă schimbare, adică sunt contingente în acţiunea 
lor şi în ele însele, conchidem că lumea însăşi, în întregul ei, este 
contingentă. Prin fiinţă contingentă înțelegem ființa care nu-şi are în ea 
însăşi raţiunea suficientă. Atunci, trebuie să-şi dobândească rațiunea 

suficientă într-o altă ființă necontingentă, adică necesară. Presupoziţia 
tacită a acestei probe constă în afirmarea a priori a principiului că nici o 
ființă din universul creat nu poate exista prin sine însăşi. Atenţie, însă, a 
exista prin sine nu înseamnă a fi propria cauză (pentru aceasta ar fi trebuit 
ca Dumnezeu să-şi preexiste, ceea ce este absurd), ci a deţine, în sine, 
raţiunea suficientă a propriei existenţe. Revenind, miezul acestei probe 
constă în postularea fiinţelor contingente reale şi deducerea existenței unei 
fiinţe necesare. 

d) Proba prin gradele de perfecțiune: observăm că există grade de 
perfecţiune diverse în ființele create, dar această diversitate presupune 
existența unui grad de perfecţiune suprem. Deci, există o ființă care îl 
posedă pe acesta, Dumnezeu. Augustin afirmase că spunem despre un lucru 
că este mai aproape de perfecţiune decât un altul pentru că noi cunoaştem 
cumva (prin iluminarea divină) perfecțiunea absolută, criteriu al judecăților 
noastre în asemenea cazuri. 

e) Ultima cale este proba prin cauza finală sau prin ordinea lumii, 
numit şi argumentul teleologic (de la 7e/os, scop, sfârşit), construit pe baza 
altui principiu derivat din principiul rațiunii suficiente: principiul 
finalităţii. Observăm în univers, dar mai ales în lumea vie, că mijloacele 
sunt adaptate scopurilor, or această alegere ordonată presupune existența 
unui organizator inteligent, care este Dumnezeu. lată cum, prin această 
ultimă probă, Toma indică şi un atribut al fiinţei divine. Care este, deci, 
natura lui Dumnezeu? 

Quaestio III vizează natura simplă a lui Dumnezeu. Dumnezeu nu 
este corp, nu este un compus al materiei cu forma (este act pur, este prin 
esență propria formă), deci este forma subzistentă prin sine care nu 
poate fi primită de materie. Toma se întreabă: Dumnezeu este în 
compoziţia lui cviditate sau esenţă sau natură sau subiect? El este identic 
cu esenţa, cu natura sa? În prelungirea consideraţiilor din Despre fiind şi 
esență, filosoful teolog afirmă şi aici că Dumnezeu este identic cu esența 
sa, cu natura sa, cu viața sa şi cu orice altceva se afirmă despre el. 
Diversitatea aceasta este doar aparentă, ca produs al intelectului nostru, 
deoarece Dumnezeu este simplicitate, este unitate. El este nu numai esența 
sa, ci şi fiinţa sa. Fiecare lucru are o cauză pentru a exista, deci existența lui 
stă în altceva decât în esenţa sa. Dar Dumnezeu nu este cauzat de nimeni, 
fiind prima cauză eficientă. Existenţa lui nu poate sta în altceva decât în 
esenţa sa. Deci, în Dumnezeu existenţa şi esenţa coincid. 

Dumnezeu nu este nici specie, nici gen, nu presupune diferenţe, nu 
poate fi definit prin cele zece categorii aristotelice, nici demonstrat 
(demonstrația se realizează cu ajutorul definiţiei, iar definiția constă în a 
stabili genul şi diferențele specifice). Dumnezeu nu este un gen şi nici nu 
este inclus măcar în genul substanţei, deşi îl numim substantia (doar pentru 
a arăta că toate genurile de lucruri care au substanță se află în relaţie cu el, 
cum am mai spus). Aşadar, substantia, când i se aplică lui Dumnezeu, 
indică faptul de a fi prin sine, de a putea exista ca esență fără să stea într- 
un subiect. Ca şi cauză primă, Dumnezeu nu poate fi de nimic cauzat, nici 
exterior, nici în sensul unei cauzări interne. Deci, în Dumnezeu nu există 
accidente. De asemenea, Dumnezeu nu poate exista în compoziţia vreunui 
lucru, nici ca principiu formal, nici ca principiu material. Astfel dovedeşte 
d'Aquino simplicitatea lui Dumnezeu. 

În ceea ce priveşte perfecțiunea lui, Toma întreprinde mai întâi o 
critică a concepției despre principiu a lui Speusip, Leucip şi a pitagoreilor, 
care era una materialistă. Desigur, spune el, materia este imperfectă, dar lui 
Dumnezeu, principiul nematerial, nu-i lipseşte nimic în raport cu 
perfecțiunea sa. Ca ființă subzistentă prin sine, nici o perfecțiune posibilă 
nu-i lipseşte. Creaturile imperfecte i se aseamănă lui Dumnezeu prin 
analogie, deoarece el este ființa prin esenţa sa, iar ele sunt ființe prin 
participare la esența lui. 

De aici, mai departe, d' Aquino indică tipul de raport existent între 
bine şi ființă. În realitate nu putem distinge între bine şi ființă, ele fiind 
identice, dar putem discerne între ele pe calea raţiunii. Astfel, nu orice 
existență este bună, ci trebuie să i se adauge şi criteriul perfecțiunii”. Din 
punct de vedere rațional, ființa este anterioară binelui, apare prima ca obiect 
propriu al intelectului, întrucât este primul inteligibil. Nici o fiinţă nu poate 
fi rea, ci este, într-un anume fel, bună. Vom spune atunci doar că îi lipseşte 
ceva din ființare şi de aceea este rea. Și întrucât lui nu-i lipseşte nimic, 
Dumnezeu este Binele suprem, absolut. Lucrurile sunt bune, aşadar, în 
măsura în care participă la el. 

Toma face referire şi la infinitatea lui Dumnezeu. Dumnezeu este 
infinit prin esenţa sa, deoarece infinitul rezultă dintr-o formă nedeterminată 


%7 Op. cit., 1, QU. V, cap. I: ÎI invocă aici pe Boethius, care exprima ideea 
astfel: „In lucruri altceva înseamnă că sunt bune şi altceva înseamnă că doar sunt”, 
p. 89. 

de materie, care este perfectă. Din atributul de perfecțiune, îl deduce apoi 
pe cel de infinitate. Dumnezeu este ubicuu, prezent în întregime în toate 
fiinţele, aşa cum sufletul se află în fiecare parte a corpului. Aşadar, el este 
prezent în lucruri prin principiul cauzei care acţionează şi prin esenţa 
sa, dar nu trebuie considerat esenţa lucrurilor. 

În privinţa imutabilităţii divine, d' Aquino lămureşte că Dumnezeu, 
ca act pur, exclude orice intervenție din afară, nefiindu-i proprie 
schimbarea. Din caracterul imutabil al ființei divine îl deducem şi pe cel al 
eternității ei. Boethius definea eternitatea ca „posesiunea unei vieți 
perfecte, simultane şi fără sfârşit”. Şi în accepţia lui Toma, Dumnezeul 
imutabil nu poate avea început sau sfârşit. Nici succesiune în timp. Spunem 
atunci că Dumnezeu este etern, pentru că există în totalitate simultan. 

Nu este uitat nici aspectul unităţii divine. A spune că Dumnezeu este 
unu înseamnă a nega ideea de diviziune şi a afirma despre el că este fiinţa 
indivizivă. Rezultă aceasta şi din simplicitatea sa, din infinitatea şi 
perfecțiunea sa. Astfel, Toma îl defineşte pe Dumnezeu ca „maxima ființă 
şi maxim indivizivă”?%. 

În Partea a Il-a a sintezei scolastice, intitulată Cum poate fi 
Dumnezeu cunoscut?, d Aquino formulează 13 întrebări, între care una 
esenţială: poate intui intelectul creat esenţa lui Dumnezeu? Dacă da, 
cum? Şi mai ales, când? În timpul vieţii sau după moarte? La prima 
întrebare răspunsul este pozitiv: trebuie ca intelectul uman să poată intui 
esenţa lui Dumnezeu, pentru că acesta este scopul creării omului cu o astfel 
de facultate. Dar trebuie să existe o similitudine (o „imagine”) existentă în 
ființa noastră, a lui Dumnezeu, prin care inteligența noastră să-l poată 
intui”!0. Dar nu poate fi cunoscut prin percepții, prin cunoaştere senzorială, 
nici prin imaginație, ci doar prin intelect. Prin cunoaşterea senzorială 
aflăm cum sunt lucrurile ca materii individuale, aşadar numai prin intelect 
putem cunoaşte universalitatea lucrurilor. Dacă Dumnezeu se descoperă 
intelectului nostru, atunci intelectului îi stă în putere să cunoască şi esența 
lui Dumnezeu. Spre deosebire de om, care are nevoie de concursul 
divinității, îngerii au capacitatea să cunoască esența divină în mod natural. 


8 Mângâierile filosofiei, V, 6. 

2% Op. cit., 1, Q.U XI, cap. 4, p.150. 

210 „O lumină inteligibilă, aidoma unei emanații a primei lumini”, op. cit., II, 
QU XII, cap. 2, p. 155. 

Această dezvoltare a capacităţii intelectului creat din om, prin adaos divin, 
este numită „iluminarea inteligenţei”. Tocmai această virtute intelectivă 
face din creatura rațională o ființă deiformă, asemănătoare lui Dumnezeu, 
dar, ca atare, nici o inteligență creată nu îl poate cunoaşte pe Dumnezeu în 
mod absolut”! Pe de altă parte, în viața prezentă, corpul material împiedică 
intelectul să ajungă la o treaptă a inteligibilului atât de înaltă cum este 
esenţa divină, forma pură (după expresia consacrată de Boethius). Credința 
are prioritate în faţa rațiunii în ceea ce priveşte cunoaşterea esenței divine, 
reprezentând „viziunea şi înţelegerea primelor principii care cârmuiesc 
universul”, Acesta este motivul pentru care nu-i putem găsi un nume 
adecvat prin intelectul nostru, întrucât orice denumire, oricât de abstractă, 
este deficitară în raport cu esenţa lui, cu substanțialitatea sa. Cu toate 
acestea, pe Dumnezeu îl denumim prin termeni metaforici, preluaţi din 
limbajul uzual, care exprimă realități cunoscute nouă (concepte 
proporționale perfecţiunilor create). 

Numai Dumnezeu însuşi se poate cunoaşte pe sine, pentru că, în el, 
intelectul şi obiectul intelectului sunt identice. Forma pură, inteligibilă, este 
chiar intelectul divin, care se cunoaşte pe sine prin sine. Acest act de 
inteligență cu-sine-prin-sine este identic cu esența şi cu existența sa. 
Omniscienţa lui Dumnezeu constă în aceea că se cunoaşte pe sine ca 
principiu al existenţei; cu alte cuvinte, cunoaşte toate modurile de a fi ale 
lucrurilor.  Posedă cunoaşterea  non-existențelor (înghite în sine 
potenţialitatea existenţei lucrurilor), chiar şi a răului, dar nu printr-o privaţie 
de bine în esența sa, ci ca parte necesară din cunoaşterea totului, în mod 
unitar. Dumnezeu cunoaşte şi contingentele, nu numai pe cele care sunt în 
act. Pe de altă parte, aşa cum ființarea sa este simultană, cunoaşterea sa este 
simultană, şi nu în succesiune temporală, adică în secvenţe temporale 
distincte. 

Quaestio XV priveşte existenţa Ideilor. Oare Dumnezeu cunoaşte 
prin intermediul Ideilor? D” Aquino răspunde afirmativ. Noţiunea de Idee 
semnifică forma şi planul prin reprezentarea cărora a fost creată lumea de 
către el. Mai mult, ca principiu absolut de cunoaştere, în Dumnezeu ideea 
de Dumnezeu este însăşi esenţa sa. Cum obiectul creaţiei sale este ordinea 


l Dumnezeu „nu poate fi inclus în ceva finit şi nimic finit nu poate sesiza 
ceea ce e infinit”, op. cit., IL, QU XII, cap. 7, p. 168. 
22 Op. cit., Q.U XII, cap. XII, p. 183. 

cosmosului, înseamnă că posedă ideea ordinii universale, dar şi 
reprezentări ale oricărei părți a lumii (altfel nu ar putea s-o ordoneze”!*). Cu 
toate acestea, însă, Dumnezeu rămâne o inteligență creatoare simplă şi 
unică. 

Quaestio XVI se referă la adevăr. Parafrazându-l pe Aristotel, Toma 
consideră că adevărul rezidă în inteligență, în măsura în care ea se 
adecvează realității. Aşadar, adevărul derivă din realitatea înțeleasă, după 
cum realitatea însăşi este considerată adevărată dacă se corelează cu 
inteligența. Deci, adevărul se defineşte prin conformitatea inteligenței 
cu realitatea, idee preluată de la evreul Isaac. 

Referitor la raportul dintre adevăr şi existență, d' Aquino alege o 
formulare interesantă: „Fiecare lucru câtă existență posedă, în aceeaşi 
măsură este cognoscibil”. Deci, adevărul prezent în inteligență este identic 
cu existența sau existenţa este inclusă în raţiunea adevărului. Apoi, 
adevărul este „muabil” dacă este considerat în raport cu inteligența umană 
(atunci când lucrurile nu suferă modificări dar nouă ni se pare contrariul şi 
emitem opinii neadevărate sau când lucrurile chiar se modifică, iar noi nu 
ne ajustăm opinia anterioară, rămânând într-o prejudecată). Adevărul este 
imuabil, însă, în inteligența divină. Cunoscând totul, Dumnezeu nu-şi 
schimbă opiniile. Omniscienţa lui implică inexistența prejudecăţilor sau a 
judecăților corective. 

Dacă aceasta este definiția adevărului, să vedem ce reprezintă 
falsitatea”. Numim fals un lucru doar în comparaţie cu inteligenţa de care 
depinde şi cu care întreţine relaţii esențiale. Simţurile pot înşela prin 
senzaţii necorespunzătoare realității în sine. Dar falsitatea nu trebuie 
adecvată simțului, ci imaginaţiei. În genere, inteligenţa se informează prin 
reprezentarea directă a ubicuităţii lucrurilor. Dar atunci când compune sau 
divide conceptele, inteligența poate să se înşele atribuind obiectelor 
concepute calități necorespunzătoare sau contradictorii. Falsitatea apare, 
deci, acolo unde nu există aprehensiunea adevărului. 

Credem că în acest sens şi-a şi elaborat critica la adresa tezelor 
averroiste asupra unității intelectului. Despre unitatea intelectului 


a3 Op. cit., II, Q.U XV, cap.3, p. 265: „Dumnezeu concepe o pluralitate de 
modalități şi sisteme propri pentru modelarea pluralității de lucruri, 
corespunzătoare pluralității de Idei”. 

214 De la fallo,- ere, fefelli, falsum, a înşela, a falsifica. 

împotriva averroiştilor”” este o scriere menită să demaşte şi să 
deconstruiască un număr de teze false, veritabile erori în viziunea lui 
d" Aquino. Spune el: „Dacă însă cineva, foarte mândru de o ştiinţă cu nume 
fals, ar dori să spună ceva împotriva a ceea ce am scris, să nu vorbească pe 
la colţuri, şi nici înaintea tinerilor care nu se pricep să judece cu atâta 
agerime, ci să răspundă în scris scrierii acesteia, dacă îndrăzneşte. Și nu mă 
va găsi numai pe mine, care sunt cel mai mărunt între alţii, ci pe ceilalți 
numeroşi apărători ai adevărului, care vor rezista erorii lui sau îi vor lumina 
ignoranţa”?!6. 

În chiar Introducerea la Despre unitatea ..., Toma găseşte sursa 
greşitei conceperi a intelectului în comentariile averroiste la teoria 
despre suflet a lui Aristotel. Nu grecul a greşit, ci Averroes ar fi interpretat 
greşit conceptul aristotelic de intelect posibil, pe care eronat îl numeşte 
intelect material. O asemenea denumire ar indica faptul că intelectul este o 
substanță separată în sine de trup. Renunţarea la ideea diversității 
intelectului pretinde acceptarea ideii că sufletele se aneantizează după 
moartea trupului. Or, spune d'Aquino, intelectul este singura parte 
nemuritoare şi incoruptibilă a sufletului. 

Capitolul I este destinat tocmai clarificării definiției pe care 
Aristotel a dat-o sufletului în De anima, Il, pe care am mai analizat-o: 
„sufletul este actul prim al corpului natural dotat cu organe”. Altfel spus, 
sufletul constituie forma substanţială a corpului. Toma adoptă 
hilemorfismul aristotelician, dar îl adaptează dogmei creştine: sufletul este 
forma unică a corpului, cea care îi dă ființă, viaţă, sentiment, fiind în acelaşi 
timp şi un instrument al cunoaşterii. Dar sufletul la Toma este o formă 
particulară, care poate acţiona şi exista fără o materie, fără trupul-suport. 
Astfel, sufletul nu este nici simplă formă substanţială, nici substanță 
propriu-zisă, cum sunt spiritele sau îngerii pe care scolastii îi denumesc 
„forme separate”. Sufletele sunt forme subzistente şi diferă, deci, de 
formele substanțiale obişnuite: nu sunt complet absorbite în materia cu care 
se unesc. În viziunea lui Toma, sufletul este capabil de acte imateriale şi 
poate subzista în materie, fiind înzestrat cu rațiune. Avicenna îl conduce 
către ceea ce Toma consideră a fi justa înțelegere a concepției lui Aristotel 
despre suflet: „Nimic nu interzice sufletului, cât priveşte partea sa 


25 În Despre unitatea intelectului, Editura IRI, Bucureşti, 2000, p.141-225. 
216 . 
Op. cit., p. 225. 

intelectivă să rămână după <distrugerea corpului> şi totuşi să nu existe 
înaintea acestuia”. Sufletul este creat aşadar din nimic de către 
Dumnezeu, iar genitorii carnali sunt doar coparticipanți la acest gest divin. 
Sufletul nu preexistă întrupării lui, ca la Platon, ci este creat de Dumnezeu o 
dată cu trupul. În plus, Toma se delimitează de concepția platonică a unirii 
accidentale, întâmplătoare a unui suflet cu un corp şi apasă pe ideea unirii 
necesare: acestui corp îi revine acest suflet în mod absolut necesar. 

În prelungirea viziunii tradiționale, Toma indică cinci funcții ale 
sufletului: vegetativă, senzitivă, apetitivă, locomotoare şi intelectivă. 
Capacitatea vegetativă indică legătura dintre corp şi suflet, cea senzitivă 
este raportarea la simţuri prin trupul senzitiv, iar puterea intelectivă este 
esenţială pentru cunoaşterea naturii lucrurilor. Cunoaşterea senzorială, prin 
trup, este cea care, în primă instanță, furnizează intelectului materialele de 
cunoaştere. De altfel, funcţiei senzitive îi sunt aservite cele cinci simțuri 
externe şi patru simțuri interne: simțul comun, imaginaţia, puterea 
intelectivă (în care include rațiunea şi voinţa) şi memoria (un summum de 
senzaţii care constituie, în final, experiența senzorială). Toate acestea 
amintesc despre Avicenna care indica, în Despre suflet, cinci tipuri de 
puteri interioare senzitive: simţul comun, fantezia, imaginaţia, estimarea şi 
memoria. Prin simțul comun percepem formele obiectelor sensibile, forme 
care ne apar apoi în imaginație şi unde sunt stocate, prin memorie. 
Estimarea este cea care combină, îmbină şi desparte aceste forme 
imaginate. 

Esenţial este că, pentru Toma, intelectul nu este esenţa sufletului, ci 
doar o capacitate a lui. Intelectul nu este identic cu esența sa decât în ființa 
lui Dumnezeu. De aici şi concepția asupra intelectului, declarat 
antiaverroistă. 

În viziunea lui d'Aquino, fiecare individ posedă un intelect agent 
propriu şi un intelect agent personal, în suflet, ca marcă a lui Dumnezeu. 
Prin intelectul agent ne asemănăm întrucâtva îngerilor sau spiritelor. 
Primele concepţii ale intelectului vizează cunoaşterea principiilor prime, 
ceea ce constituie şi funcţia primordială a sufletului. Pentru ca procesul 
cunoaşterii să poată avea loc, trebuie să existe o interrelaţionare între 
obiectele materiale exterioare, simțurile noastre şi intelectul aflat în 
posesie. Cunoaşterea nu trebuie să fie una doar a particularului, şi trebuie să 


217 Idem, p.163-164. 

presupună abstracţia prin care se ajunge la universal. Intelectul agent este 
cel care abstrage din formele naturale ceea ce este inteligibil şi universal, 
altfel spus, prin acţiunea lui, speciile sensibile devin inteligibile în act. 
Speciile sensibile sunt cele care se imprimă în simţuri sub acțiunea 
sensibilelor şi nu sunt complet dezgolite de materialitate, iar speciile 
inteligibile sunt cele imateriale, cele complet abstrase. Disponibilitatea 
pasivă a intelectului de a „primi” speciile sensibile este tocmai intelectul 
posibil, în vreme ce intelectul activ sau agent operează abstragerea. 

Întreaga critică tomasiană debutează în cap. I al lucrării amintite 
(„Despre părerea lui Aristotel privind unitatea intelectului posibil”) cu 
analiza modului în care poate fi înțeleasă afirmaţia Stagiritului în legătură 
cu sufletul conceput ca act prim al corpului organic, deşi una dintre 
facultăţile lui este intelecţia, ca atare incorporală. Intelectul pare a fi ceva 
veşnic, dar alte părți ale sufletului par coruptibile. Cum poate convieţui în 
suflet atât ceva coruptibil, cât şi ceva incoruptibil? De fapt, spune 
d'Aquino, incoruptibilitatea intelectului ţine de separarea lui de 
celelalte părţi ale sufletului şi nu de separarea lui de corp. Adică, între 
intelect şi celelalte părți ale sufletului există o separație, dar nu una 
substanțială. Aceasta dacă raportăm intelectul la sufletul ca întreg. Dacă-l 
raportăm la trup, atunci trebuie spus că intelectul nu este în acesta: „Nu este 
amestecat cu corpul, căci dacă ar fi amestecat, ar avea ceva din natura 
corporală”?15 sau „intelectul este ceva ce ţine de sufletul care este actul 
corpului, chiar dacă intelectul sufletului nu dispune de un organ corporal, 
aşa cum dispun celelalte potente ale sufletului”. Toma crede cu tărie că 
Aristotel a dorit să afirme incoruptibilitatea intelectului, ca a unuia a cărui 
ființă provine dintr-un principiu intrinsec şi nu din materie. 

Apoi, cu o subtilitate neobişnuită, Toma arată că textele 
peripateticilor au prezentat cum se cuvine problema intelectului posibil, 
fără să-l angajeze pe Aristotel într-o direcție de gândire care nu i-a 
aparținut. De pildă, Comentariul lui Themistius la De anima stabileşte că 
atât intelectul posibil cât şi cel activ sunt părți ale sufletului. Pe urmă, din 
scrierile lui Theofrast, Alexandru din Afrodisia, Avicenna şi Al-Gazali, 
d'Aquino culege fragmente pentru a arăta că intelectul era conceput ca o 
parte sau ca o potență sau ca o facultate a sufletului care este forma 


215 Op. cit., p. 157. 
29 Idem, p.159. 

corpului. În acest fel putem observa cum latinul foloseşte tradiţia 
peripatetică împotriva ei însăşi, Averroes fiind declarat denigrator al 
peripatetismului veritabil. 

In capitolul al III-lea, „Argumente menite să analizeze unitatea 
intelectului posibil”, Toma pleacă de la o observaţie: a admite afirmaţia că 
intelectul este unic presupune analiza consecințelor teoretice care decurg de 
aici. Prima consecință: intelectul ar trebui să fie identic cu propriul act, cu 
înţelegerea. Or, Averroes a înțeles greşit tocmai acest lucru: afirmând că 
intelectul posibil nu este nici sufletul, nici parte a sufletului, decât în mod 
echivoc, l-a pus în legătură cu noi prin imaginație. Astfel, spune Toma, 
„specia inteligibilă, care devine una cu intelectul posibil, deoarece este 
forma şi actul acestuia, are două subiecte: unul dintre ele îl reprezintă 
imaginile însele, celălalt este intelectul posibil”. Toma găseşte 
contraargumente: 1) intelectul nu ar mai intra în continuitate cu omul decât 
atâta timp, cât simţurile şi operaţiile care ţin de ele sunt în act. Altfel spus, 
omul ar deţine intelect atât timp cât gândeşte efectiv, nu şi în rest, 2) ar 
însemna că nu omul gândeşte, ci că este doar suport al gândirii: „după cum 
peretele nu vede, însă culoarea lui este văzută, tot astfel ar rezulta că omul 
nu ar înţelege, dar imaginile lui ar fi înţelese de intelectul posibil”. 

De asemenea, Toma critică perspectiva care uneşte intelectul cu corpul 
asemenea unui motor. Cu alte cuvinte, intelectul ar fi motorul, iar trupul ar fi 
cel mișcat. În acest caz, nici un om particular nu s-ar mai putea încadra într- 
un gen sau o specie şi, mai grav, „înțelegerea nu va mai fi actul lui Socrate, ci 
doar al intelectului care se foloseşte de corpul lui Socrate”. Chiar dacă am 
accepta o asemenea ipoteză, Albert cel Mare stabilise deja că nimic superior 
nu se desăvârşeşte prin ceva inferior. Deci, ar fi absurd să considerăm că 
intelectul se realizează prin trup, care-i este inferior ontologic. 

Nu vom insista mai mult asupra argumentelor formulate în 
continuare de Toma, cu excepţia altor două luări de poziție: mai întâi, dacă 
există un singur intelect pentru toți oamenii, rezultă că înțelegerea tuturor ar 
fi redusă la cea a unui singur individ care înţelege, voieşte etc. Cu alte 
cuvinte, toți am gândi, voi şi alege simultan aceleași lucruri, într-o singură 
operaţie intelectuală comună tuturor. In al doilea rând, Toma ia atitudine 
impotriva ideii că diversitatea intelectelor ar implica înţelegerea intelectului 
ca formă materială, adică impotriva ideii că multiplicarea sufletelor se face 


2 Op. cit., p.183. 
! Idem, p. 185. 
* Idem, p. 187. 

potrivit multiplicării corpurilor. Şi nici pieirea trupurilor nu implică pieirea 
sufletelor: „Aşa cum fiinţa sufletului se află în corp în măsura în care este 
forma corpului şi nu este înainte de corp, totuşi, o dată ce corpul a fot 
distrus, el încă rămâne în ființa sa”. 

Recapitulând, observăm că toate eforturile teoretice ale lui Toma 
vizează două aspecte dificile ale problemei: în primul rând, necesitatea de a 
dovedi că intelectul este unitar, chiar dacă putem discerne între un intelect 
activ şi unul posibil, apoi demonstrarea faptului că intelectul activ este unic 
pentru toți, iar cel posibil diversificat, multiplu după numărul oamenilor. 

Prin simțuri cunoaştem lumea fenomenală, cu ajutorul speciilor 
sensibile (imaginilor) pe care lucrurile lumii le întipăresc în sufletul uman. 
După aceasta, intervine activitatea intelectului care are datoria şi menirea 
de a despuia aceste imagini ale lucrurilor de tot ceea ce este accidental şi de 
a abstrage sau reţine forma lucrurilor, identic cu a obține noţiunea acelor 
lucruri. Aşa ajungem la speciile inteligibile. 

Prin suflet, aşadar, posedăm cunoaştere şi voință. Cunoştinţele 
noastre sunt sensibile şi intelectuale, după cum facem şi dovada unei 
voințe sensibile, ca impuls, ca poftă, dar şi a unei voințe intelectuale. 
Voința este totdeauna liberă, mişcându-se prin sine însăşi în virtutea unui 
impuls interior, şi este determinată de inteligență. De aceea, Toma se 
dovedeşte un intelectualist şi nu un voluntarist, considerând că inteligenţa 
este superioară voinței. 

O ultimă întrebare: Toma recunoaşte existența ideilor înnăscute? 
Nu, întrucât ideile prezente în intelect se constituie totdeauna plecând de la 
ceea ce am primit de la simţuri. Pe scurt, Toma este aproape de viziunea 
empiristă: nu există nimic în intelect care să nu fi fost mai întâi în simțuri. 
Dar Toma recunoaşte ca înnăscută capacitatea intelectului de a primi 
imagini şi de a abstrage formele din acestea. Cu alte cuvinte, vorbim despre 


e. o uxuse o 


existenței din naştere a unor idei în intelectele noastre. 


VI.5. Tomiştii de început şi neotomismul 


Geometria scrierilor filosofice ale lui Toma a impresionat în aşa 
măsură încât au apărut imediat gânditori care au îmbrățişat ideile cuprinse 
în ele, mai ales în Franţa şi Italia. Desigur că şi filosofii germani au luat 
contact cu filosofia tomasiană, dar aceştia au dovedit un interes mai mare 
pentru filosofia lui Albert cel Mare şi — după cum veţi vedea — pentru 
mistica speculativă. 


B3 Idem, p.211. 

În genere îi numim tomişti pe cei care s-au aflat în dezacord cu 
augustinienii în problema formei. Dacă primii afirmau unitatea formei, 
augustinienii pledau pentru teoria pluralităţii formelor, printr-o subtilă 
coroborare a ideii la Augustin cu cea a lui Avicenna. În al doilea rând, 
tomiştii sunt aceia care construiesc în ontologie plecând de la distincţia 
clară între esenţă şi existență. 

Il recunoaştem ca tomist pe Aegidius din Lassen care a scris o 
lucrare dedicată exclusiv acestei chestiuni: De unitate formae, în care 
explica lămurit că fiecărei substanţe individuale îi revine o formă unică, 
formă care îi conferă acesteia o esse specificum, adică o esenţă specific 
determinată şi definitorie în raport cu ea. 

Altui tomist, Bartolomeu din Lucca, îi revine dificila misiune de a 
finaliza o scriere neterminată a lui Toma: De regimine principium, dar va 
altera conţinutul ideatic originar prin adaosul de elemente neoplatonice 
dionisiene şi prin sugestii albertiene. 

Thomas din Sutton nu este un simplu tomist, ci chiar un apologet al 
filosofiei lui Toma în faţa celei a lui Henri din Gand, cum ne-o dovedeşte 
scrierea De pluralitate formarum. Aceasta nu înseamnă că nu a modificat 
anumite teorii tomasiene, de la maniera de a înţelege raportul sufletului 
uman cu ceea ce-l constituie ca facultăți, până la afirmarea mai radicală a 
pasivității intelectului. 

Deşi apologet al lui Toma, de data aceasta în fața unor detractori 
necreştini, Herveus din Nedellec nu ezită nici el să corecteze ceea ce i se 
pare că d'Aquino a înțeles greşit: chestiunea individuaţiei şi chiar distincția 
esenţă-existenţă ca distincție reală. 

Există, desigur, un tomism modern şi un tomism contemporan, 
cărora le spunem neotomism. Gh. Vlăduţescu afirmă în lucrarea Filosofia 
neotomistă în Franţa”, lectură obligatorie pentru toţi cei care vor să 
adâncească subiectul, că „la prima vedere neotomismul pare a fi o filosofie 
despre care nu se poate vorbi la plural. Ar exista deci un neotomism şi nu 
nişte neotomisme”. 

Acestor încercări — după părerea unora — de excesivă raționalizare a 
teologiei, le urmează încercări de un alt gen, aparent iraționaliste, 
nesistematice, mistic speculative. Oare ce şanse are Eckhart să convingă că 
omul poate fi în Dumnezeu şi Fiu al lui Dumnezeu nu prin gândire, ci prin 
golirea sufletului de orice? 


A Editura Ştiinţifică, Bucureşti, 1973 (p.5). 

VII. SCOLASTICA DECADENTĂ 


VII.1. Meister Eckhart şi mistica renană 
de nuanță neoplatonică 


Fascinând încă pe contemporani, Johhanes Echkart (1260-1327), 
născut în Thuringia (la Hockheim) şi mort la Avignon, este misticul renan care 
a inventat limba filosofică germană şi care a indicat modalitatea unirii teologiei 
cu mistica, dar nu neapărat în detrimentul exerciţiului rațional. De aceea, istoria 
filosofiei nu îl exclude, ci, dimpotrivă, îl aminteşte ca pe un gânditor de 
inspirație neoplatonică, vorbind mai devreme decât alții despre neantul pur 
sau despre nimic. L-am putea numi nihilist, dar mai adecvat este să 
recunoaştem că a introdus noțiunile de neant şi vid în discursul filosofic. 

Aderarea sa la Ordinul dominican i-a impus cunoaşterea filosofilor 
tomistă şi albertiană, pe care le utilizează în subsidiar, aşa cum se întoarce 
şi la neoplatonicul Proclus prin lecturarea unui comentariu la opera acestuia 
întreprins de Berthold din Mosburg (dominican şi profesor la K6ln). 
Eckhart a studiat filosofia, logica, retorica şi teologia la Colonia, într-o 
şcoală fondată de Albert cel Mare, apoi la Strasbourg şi Paris. În 1307 
ajunge vicar al Bohemiei şi se ocupă de reformarea ordinului dominican. 
Preia apoi catedra de teologie dominicană a Universităţii din Paris, între 
1311 şi 1314, perioadă în care redactează Questiones (Dezbateri). În 1326 
este acuzat de erezie pe baza lucrării sale Das Buch der Gortlichen 
Trostung sau Benedictus Deus (Cartea consolării divine), dar şi a 
predicilor în limba germană şi a unor tratate scrise în limba latină. O bulă 
papală din 27 martie 1329 (n Agro Domini) înfierează ca eretice 28 de 
teze extrase din scrieri sau predici, însă condamnarea ca atare îl găseşte pe 
Eckhart trecut la cele veşnice. 

Cum trebuie înţeles acest gânditor original? Opera lui s-a născut la 
confluenţa misticii franciscane cu tomismul. Filonul neoplatonic rezidă în 

concepţia despre generarea la nesfârşit a celor trei persoane ale lui Deus 
(Dumnezeu) din Deitas (Dumnezeire). Ca şi în actul exersării sufletului în 
contemplaţie în neoplatonism, pentru întoarcerea la Unul cel de deasupra 
Ființei, Eckhart indică existenţa uni abis sau străfund al sufletului (numit 
adesea scânteie a lui), în fapt centrul de esență al sufletului care ne poate 
conduce la comuniunea cu Dumnezeu. 

Pentru a fi posibil acest „urcuş” în adânc, trebuie să reuşim să ne 
anihilăm celelalte facultăţi conştiente ale sufletului, care, în loc să ni-l 
dezvăluie pe Dumnezeu, mai mult ni-l ascund. Acest punct esenţial al 
sufletului este necreat şi etern, având esenţă divină şi ca atribut fundamental 
raționalitatea. 

Textele lui Meister Eckhart au fost traduse parţial si în limba 
română, de curând”. Concepţia sa filosofică despre Dumnezeu se 
împleteşte cu antropologia, prin mijlocirea unor consideraţii particulare 
asupra facultăților omeneşti de cunoaştere. Eckhart dovedeşte influența 
predecesorilor şi contemporanilor: de la Toma d'Aguino preia teoria 
analogiei ființei, precum şi distincția între existenţa şi esenţa lucrurilor (dar 
neagă existenţa creaturii în afara lui Dumnezeu). lar Dionisie Areopagitul 
este pretutindeni: Dumnezeu este inexprimabil, este dincolo de orice nume 
ca Deitate sau Dumnezeire, dar exprimabil în calitatea sa de creator al lumii 
vizibile: în acest sens îl numim „Dumnezeu”. Deşi există multe sugestii 
comune şi chiar o sinonimie a termenilor utilizați de Eckhart şi Dionisie 
Areopagitul („Dumnezeu care e fără nume -El nu are nume- e inexprimabil 

..”, p. 193), apofatismul celui dintâi este cumva diferit: Dumnezeu nu mai 
este un Dumnezeu ascuns, ci unul al completei revelații în intelectul uman 
devenit divin, infinit şi atoatecuprinzător. Viziunea asupra contemplației îl 
apropie atât de Dionisie, cât şi de Origene: contemplația este o 
necunoaştere prin care se petrece unirea omului cu Dumnezeu, devenind 
Fiu al acestuia asemenea Fiului unic, Hristos. 

Una dintre dificultățile întâmpinate în înţelegerea gândirii lui Eckhart 
ţine de ideea primatului materiei sau de identificarea panteistă a materiei 


5 Meister Eckhart, Cetăţuia din suflet. Predici germane, Editura Polirom, 
2003 (traducere, cuvânt introductiv, postafaţă şi note de Sebastian Maxim) şi 
Meister Eckhart, Benedictus Deus (Învăţături spirituale), Editura Herald, Bucureşti, 
2004 (traducere de Dan Dumbrăveanu, Victoria Comnea şi Stela Tinney; cuvânt 
înainte şi note introductive de Radu Dumea). 

cu Dumnezeu. Este panteist sau nu? Nu, de vreme ce stabileşte o distincţie 
ontologică între Deitate şi creaturi. Însă la nivelul relaţiei Dumnezeu- 
creatură putem decela un panteism de factură paticulară. Îndrăznim să-i 
spunem panteism de unitate de esență între Creator şi creaturi, dar 
formularea găsită nu exprimă perfect ideea pe care o avem în vedere. 

Pentru Eckhart, relaţia instituită între Dumnezeu şi om este una 
actuală, a unui acum concret în care cel din urmă este acceptat în pofida 
păcatelor sau nedesăvârşirii lui: „Dumnezeu nu a legat mântuirea 
oamenilor de vreun fel special de a fi”. Este suficientă identificarea 
voinţei omului cu voinţa lui Dumnezeu, identificare care nu este 
împiedicată de un fel de a fi atipic sau de nefacerea de fapte bune. Pare să 
susţină posibilitatea autodeificării omului: pasivitatea absolută, alunecarea 
în neant, golirea de sine atrag actul kenozei, al umplerii cu Dumnezeu, o 
transformare în Dumnezeu. De fapt, anularea voinţei proprii şterge orice 
distincţie între om şi Dumnezeu. De aceea, contează mai mult exerciţiul 
interior al sufletului decât ortopraxia, decât facerea faptelor bune şi drepte 
care sunt acţiuni exterioare cu semnificație secundă. Mircea Eliade observă 
că, pentru Eckhart, „vocaţia predestinată a omului este de a fi în 
Dumnezeu şi nu de a trăi în lume ca făptură a lui Dumnezeu”. Adică omul 
îşi poate descoperi ființa numai în Dumnezeu, care este Fiinţa. Orice se află 
în afara Fiinţei este neant. Aşadar, scopul vieții omeneşti este revenirea la 
deitatea nediferenţiată””. Deci, nu fapta omului contează, ci starea de spirit, 
intenţia. Ideea îl va marca semnificativ pe Nicolaus Cusanus. Astfel, 
lucrurile au un mod de a fi interior şi divin pentru omul interiorizat: „O 
lucrare trebuie să se mărginească la ceea ce îi este propriu: nimicirea lui eu 
însumi”, 

Nu gândirea permanentă orientată spre Dumnezeu este cea care ni-l 
oferă sau care ne deschide spre el, ci dorințele interioare şi spirituale 
îndreptate spre Dumnezeu. Apofatismul este evident: „Omul ar trebui mai 
degrabă să-l posede pe Dumnezeu în esența sa, cu mult deasupra gândurilor 
omeneşti şi deasupra oricărei creaturi. Dumnezeul acesta nu dispare, cel 


?% Meister Eckhart, Benedictus..., p. 37. 

2! Mircea Eliade, Istoria credințelor şi ideilor religioase, vol. al Ill-lea, 
Editura Ştiinţifică şi Enciclopedică, Bucureşti, 1988, p. 210. 

5 Idem, Cetăţuia din suflet, nota 225, p. 53. 

puţin în măsura în care omul nu se depărtează cu bună ştiinţă de eP””. Ce 
rol are în acest proces voinţa umană? Deşi este un concept important în 
doctrina lui, voința este aşezată în registru secund în raport cu intelectul. 
Eckhart este intelectualist şi se opune voluntarismului susținut în aceeaşi 
epocă de Scotus şi Ockham, cum vom vedea. Atunci când voința omului se 
îndumnezeieşte, afirmă el, o vom afla în permanentă funcțiune, într-un 
exercițiu actual şi peren, devenind o realitate pe care Dumnezeu însuşi nu o 
poate modifica. Între voinţa noastră şi cea divină nu mai există hiatus, ci 
identificare. Mai mult, „a voi să faci şi a fi făcut este acelaşi lucru în faţa lui 
Dumnezeu” atunci când voinţa este dezinteresată, golită de eul propriu şi 
informată, modelată de cea divină. Renunţarea la voința proprie dă 
specificitate omului ca om. Lepădarea de sine semnifică deplina împlinire 
de sine. La acest nivel, „tot ceea ce-l atinge pe acest om îl atinge mai întâi 
pe Dumnezeu, pentru că el este în mod absolut în Dumnezeu şi Dumnezeu 
îl acoperă aşa cum gluga îmi acoperă capul”? 

Unitatea instituită între sufletul şi trupul omului este mai firavă decât 
unitatea sufletului uman cu Dumnezeu. Această legătură este „chiar mai 
strânsă decât cea a unei picături de apă dintr-un vas plin cu vin (...) încât 
nici o creatură nu ar putea să găsească deosebirea”%!. În acest sens afirmă 
gânditorul german că cel mai aporpiat, mai potrivit şi mai actual obiect al 
gândirii omeneşti este Dumnezeu. Când omul este astfel în Dumnezeu, 
de fapt Dumnezeu este cel prezent în toate actele lui, în mod necesar: 
Dumnezeu se va manifesta în faptele noastre fie că doreşte, fie că nu 
doreşte acest lucru. 

Vedem că antropologia sa susține o anume formă de egocentrism, 
dar unul moral, certificat prin deificare, în care semnificația vieții proprii 
este aşezată de către credincios deasupra oricărui alt lucru. Viaţa prezentă 
este „spaţiul” în care se desfăşoară complicatul proces al golirii de sine. 
Detaşarea este mai importantă decât iubirea în economia facultăților 
sufleteşti, deoarece este o facultate de ordin divin care „îl sileşte pe 
Dumnezeu” să ne iubească. Detaşarea este liberă față de tot ce este creat şi 
singura care-l poate constrânge pe Creator să coboare în ființa umană. Nu 


w99 A 


omul urcă la Dumnezeu, ci Dumnezeu este silit să „vină” în om şi să se 


* Idem,p. 21. 
20 Idem, p.29. 
BI Meister Eckhart, op. cit., p. 43. 

dăruiască unei inimi detaşate. Mai mult, Eckhart identifică detaşarea 
perfectă cu neantul perceput interior ca umilință desăvârşită, ca nimicire 
de sine, ca adăstare în sine într-un gol perfect ce urmează a fi umplut: „dacă 
Dumnezeu vrea să-mi vorbească, să vină la mine, eu nu vreau să ies”. 
Aşadar nu înţelegem neantul ca ne-ființă. Proclus vorbise despre existența 
în noi a sămânţei Nefiinţei, idee care trece în secolul al XII-lea la Eckhart, 
prin Dionisie Areopagitul. Mai târziu, Schelling va distinge între Nefiinţă 
(me on) şi ceea ce nu există deloc, cu nici un chip, sub nici o formă (ouk 
on). La fel R. Guenon. 

Revenind, atât de mare este constrângerea pe care sufletul detaşat o 
manifestă asupra lui Dumnezeu, încât sufletul „Dacă ar putea să rămână 
fără formă şi fără nici o oprelişte, ar lua forma proprie a lui Dumnezeu”. Pe 
scurt, Dumnezeu lucrează, iar omul devine o imagine a Divinităţii. Eckhart 
spune că orice ființă omenească este un accident în raport cu natura divină 
şi că este datoare să acceadă la şi să accepte tot ce este în conformitate cu 
natura indivizivă. Ridicării noastre în proximitatea Unului îi urmează nu 
numai revărsarea Duhului, dar şi fiinţarea noastră ca „fii şi Fiu”. Fiecare 
dintre noi este astfel Fiul lui Dumnezeu în Dumnezeire, al lui Deus în 
Deitas. 

În linii generale, antropologia sa o urmează pe cea augustiniană: 
Dumnezeu îşi găseşte reflectarea în sufletul nostru. Scânteia sufletului este 
garanta creării în sinele uman a unei naturi asemănătoare cu Dumnezeu, în 
urma unui efort mistic pomenit deja în scrierile origeniene. Mai multe etape 
trebuie parcurse: adoptarea unui model uman desăvârşit, lepădarea de cele 
lumeşti şi întoarcerea către Dumnezeu, conştientizarea acțiunilor interioare 
ale lui Dumnezeu, înţelegerea şi acceptarea suferinței de orice fel, 
închiderea în sine concomitent cu efectuarea de exerciţii spirituale. Ultimul 
nivel al acestei călătorii iniţiatice interioare este transformarea efectivă a 
omului într-o imagine divină: Fiu al lui Dumnezeu şi posesor al vieții 
veşnice. Totul pleacă de la distincția om exterior-om interior. Omul 
exterior este descris ca ceea ce este inerent sufletului „învelit în carne şi 
amestecat cu ea”. Omul interior sau omul nou este „omul ceresc”, omul 
nobil care — plecat, ajuns la Dumnezeu şi una cu el — ştie ce înseamnă 
natura divină. Ceea ce numeşte Eckhart „omul nobil” (edlen Menschen) 


2? Ibidem, p. 115. 

este omul ajuns la noblețea aşezată în cea mai secretă parte a sufletului: 
intelectul sau scânteia sufletului. 

Gnoseologia eckhartiană este în mare parte o teognozie. ÎI putem 
cunoaşte pe Dumnezeu? Gânditorul german afirmă că îl putem cunoaşte 
direct, prin dialogul nemijlocit cu acesta şi indirect, prin intermediul 
îngerilor şi al iluminării. Dacă nu-l cunoaştem sau nu înțelegem corect 
raportul nostru cu el, atunci se naşte suferinţa, idee veterotestamentară 
întâlnită la Maleahi. Unicul antidot pentru suferință: aneantizarea, 
detaşarea. Când puterile sufletului sunt golite conştient, Dumnezeu însuşi 
se strecoară înăuntru pentru a umple golul astfel creat, până se ajunge la 
unire, la uniune: „Partea superioară a sufletului care este golită de orice 
lucru şi nu are nimic comun în nimic altceva, nu-l poate primi decât pe 
Dumnezeu însuşi în îmbelşugarea şi întregul ființei”. Omul poate 
dobândi înțelegerea pură a lui Dumnezeu şi chiar va putea să-l contemple 
față către faţă „preschimbat într-o imagine”. 

Cunoaşterea creaturilor ni-l dezvăluie oarecum pe Dumnezeu, dar 
printr-o cunoaştere improbabilă, deşi necesară. Cum fiecare lucru creat a 
primit o parte din lumina divină, cercetarea acestuia prin intermediul 
intelectului îl căleşte pe om pentru a putea suporta întălnirea cu Lumina 
divină: „Fiecare făptură e plină de Dumnezeu şi este o carte”. Extrăgând 
apoi inteligibilele, intelectul produce o mişcare spre în sine, spre interior, 
egală cu cunoaşterea lui Dumnezeu. Or, a-l cunoaşte pe Dumnezeu 
înseamnă a fi în Dumnezeu, a fi totuna cu el. Neliniştea sufletului de a se 
întoarce la origine ia sfârşit prin această adăstare a omului care şi-a exersat 
intelectul necontenit în cunoaşterea perfectă, în rapaosul certitudini şi 
clarității absolute: „Cu cât Dumnezeu este cunoscut mai profund şi mai 
lucid ca Unul, cu atât mai bine cunoscută e rădăcina din care toate au ieşit. 
Cu cât este cunoscut ca Unul nucleul şi temeiul şi străfundul Dumnezeirii, 
cu atât sunt cunoscute toate lucrurile”. Ca la Plotin, această mişcare a 
sufletului nu este atât o înălțare, cât o adâncire în în-sinele propriu, pentru 
că şi aici „mai înalt” înseamnă „mai în adâncul sufletului”. 

Putem analiza concepția lui Eckhart şi diferit, ținând cont de 
doctrina avicenniană a unirii dintre intelectul posibil şi Inteligibil. 


33 Op. cit., p. 13. 
34 Op. cit., p. 169. 
25 Idem, p. 306. 

Această teorie, adaptată discursului religios creştin, conduce la înțelegerea 
intelectului uman ca imagine a lui Dumnezeu atunci când el devine una cu 
lumea. De aici şi o accepţie particulară dată transcendenţei: intelectul 
nostru posibil creşte, devine, se transformă până când ceea ce era creat în 
suflet devine sau revine la ceea ce era increat. Ajuns imagine a lui 
Dumnezeu, el transcende şi devine o formă superioară oricărei forme 
create. Transcendenţa nu este altceva decât scopul sau efectul mişcării 
prin care intelectul, sprijinit de Lumina divină, se transformă în Dumnezeu, 
depăşindu-şi starea de creatură. Prin această mişcare sau devenire omul îşi 
înrădăcinează sufletul în Esenţa divină. El ajunge să fie efectiv păstrat în 
ființa necreată a lui Dumnezeu: „Intelectul este templul lui Dumnezeu (...) 
Dumnezeu este un intelect care vieţuieşte de-a pururi în cunoaşterea de sine 
însuşi, rămânând singur în sine însuşi, aolo unde nimic nu l-a atins 
vreodată, căci acolo e singur în tăcerea sa. În a sa cunoaştere de sine însuşi, 
Dumnezeu se cunoaşte pe sine însuşi în sine însuşi”. 

Sufletul este unit cu Dumnezeu prin cunoaştere (bekantnisse) şi prin 
intelect (verniinfticheit). Ultimul accede la fiinţa pură şi cunoaşterea astfel 
dobândită îl naşte pe Fiul unic al lui Dumnezeu. În ce priveşte intelectul 
uman, fără să-l citeze efectiv pe Aristotel, Eckhart se apropie de concepția 
din De anima pentru a dovedi caracterul indeterminat al intelectului pasiv 
care ne prilejuieşte întâlnirea cu Intelectul divin mereu în act. Apoi, dacă 
Intelectul lui Dumnezeu era ființa şi totalitatea sa, şi intelectul uman, analog 
acestuia, este deschis către Intelectul în act. Momentan este doar în potenţă, 
dar poate deveni asemenea intelectului divin. Era nevoie de curaj pentru 
a spune că intelectul uman se poate transforma în Dumnezeu şi că poate 
viza totalitatea universului, acesta fiind şi motivul real al creării lui. Eckhart 
se pare că l-a avut când a afirmat că, ajuns la acest stadiu, omul devine Fiul 
lui Dumnezeu. Astfel intelectul divin revine la el însuşi sub forma Fiului. 
De aici decurge o altă idee pentru care Eckhart va fi acuzat de erezie: omul 
şi-a fost în eternitate propria cauză şi cauza tuturor lucrurilor, înainte 
chiar de momentul creaţiei, urmând ca la sfârşitul timpurilor lucrurile să 
urmeze traseul invers: prin suflet spre Dumnezeu, în Dumnezeu. 

Cunoaşterea este intenţionalitate, vizare şi urcare activă spre 
obiectul de cunoscut. Însă intelectul este mai mult decât subiectul cunoscut 
şi cunoaşterea dobândită, pentru că implică o iluminare prin lumina 


26 Idem, p.167. 

infinită a Logosului. S-ar putea vorbi, deci, despre o ilimitare internă a 
intelectului, despre un transcendental ce stă ca şi condiție necesară pentru 
orice act cognitiv determinat. Aşadar, intelectul ca intelect, în act, are o 
esență supraumană, fiind increat şi increabil. Toate acestea i-au adus 
condamnarea, deşi nu spune altceva decât Toma d'Agquino: „Intelligere nu 
însemnă nimic altceva decât prezenţa inteligibilului dinaintea intelectului, 
în orice mod, astfel încât sufletul are totdeauna intuiţia de sine şi de 
Dumnezeu” (I Sentenţe, d.3, Q.U. 4, art. 5). Pe măsură ce suspendăm prin 
gândire lucrurile finite, intelectul nostru devine locul în care Dumnezeu 
neagă lucrurile, dar le afirmă în plenitudinea esenței lor: „Sufletul ia 
Dumnezeirea aşa cum e ea, pură, în sine, acolo nimic nu e adăugat. 
Gândirea nu-i adaugă nimic. Unul este negația negației”””. În fapt, fericirea 
lui Dumnezeu este perfecțiunea sufletului uman: cunoaşterea de sine 
absolută, libertatea de a rămâne în sine însuşi fără a fi perceput sau 
constrâns de nici o creatură şi multumirea desăvârşită de-a-şi fi suficient 
sieşi sau oricărei alte făpturi. Teza sa principală este „Esse est Deus”, adică: 
există o unitate de esență a omului cu Dumnezeu. Aceasta este concluzia 
la care ajunge prin îmbinarea argumentelor filosofice cu propria doctrină 
mistică. Divinitatea este superioară lui Dumnezeu, aşa cum, la Plotin, Unul 
se situa deasupra Fiinţei. Cu alte cuvinte, Dumnezeul (Deus/Gor) lui 
Eckhart este Fiinţa, iar Dumnezeirea (Deitas/Gottheit ) este asemenea 
Unului aflat „deasupra” Fiinţei. Deus, ca sumă a ipostaselor sale, este 
altceva decât Deifas. Deitas este substratul lui Dumnezeu, un Principiu 
absolut şi de negândit altfel decât în sensul că este pur şi simplu Unu. Deus 
(Dumnezeu) este neanalizabil, unic şi indivizibil: „EI nu are nimic, El nu 
vrea nimic, El nu are nevoie de nimic” şi este veşnic prezent. Are trăsăturile 
unui Dumnezeu al filosofilor sau al misticilor. Poate de aici s-a inspirat 
L. Feuerbach atunci când scria că „Treimea este misterul suprem, miezul 
filosofiei şi religiei absolute. Or, secretul ei este (...) secretul vieții comune 
şi sociale, al necesității lui fu pentru eu (...)”, în lucrarea Principii ale 
filosofiei viitorului. 

Eckhart distinge clar între starea omului de dinainte de întrupare, 
când era cuprins în abisul Dumnezeirii, şi starea de după întrupare în care 


A 


Dumnezeu nu mai este „Dumnezeu” în sine, ci un Dumnezeu în creaturi. 


31 Op. cit, p.206. 

Deşi Dumnezeirea şi Dumnezeu reprezintă în sine o aceeaşi realitate, omul 
distinge între ele datorită unei „iluzii optice inevitabile aici, jos”. 

Care este, aşadar, raportul dintre Deus şi Deitas?Deitatea sau 
Dumnezeirea nu are atribute, putând fi deopotrivă Fiinţa, dar si Neființa din 
care toate îşi extrag principiul devenirii, începând cu Dumnezeu. Ca 
energie in-formală, Deitatea produce o imagine despre sine şi ajunge să se 
cunoască pe sine, deci să capete o determinare. Altfel spus, ceea ce era 
nedeterminat, infinit, devine determinat şi limitat. Sunt două momente 
distincte ale uneia şi aceleiaşi Fiinţe care redevine nedeterminată prin 
contopirea acestora. În acest mod, Deitas devine Deus, adică Deitatea 
devine Dumnezeu. Este vorba despre o unică devenire eternă, dar în care 
putem distinge trei momente dictincte: iată Sfânta Treime. Atunci când 
Deus se cunoaşte pe sine este simultan revelat în lume. Acesta este al treilea 
moment. Crearea lumii este un act etern, nu temporal, în care Deitas 
percepe arhetipurile tuturor lucrurilor pe care le conţine în sine. Aceste 
arhetipuri-Idei sunt, în fapt, lumea reală. În acest sens, Dumnezeul lui 
Eckhart este întreaga fiinţă care constituie esenţa lucrurilor lumii. De 
aceea, orice lucru lipsit de ființa lui Deus este în afara lui: neființă, 
inexistență, iluzie, neant. Dumnezeu are atributele simplităţii, purității şi 
nedevenirii. Chiar şi actul creării lumii nu-i afectează deloc detașarea 
imuabilă, de parcă niciodată nu ar fi creat. Din acest punct de vedere, Deus 
dovedeşte o „privire eternă” asupra lucrurilor care sunt dinainte împlinite, 
gândite. Creând lumea, Deus n-a creat nimic nou: „trăieşte toate lucrurile 
aşa cum acestea trebuie să se producă şi tot în aceeaşi privire trăieşte şi ceea 
ce avea să se întâmple cu creaturile şi cu Fiul său care a vrut să devină om 
şi să sufere”, 

Pentru a dovedi că Dumnezeu este ființa supraeminentă care întrece 
orice cunoaştere, Eckhart coroborează informaţiile Genezei cu elementele 
metafizicii neoplatoniciene centrată pe Ideile divine, fiind foarte posibil ca 
el să fi cunoscut tratatul Liber de causis, despre care am vorbit. Logosul sau 
Cuvântul este Ideea Supremă, Pricipiul, Rațiunea absolută în care toate 
lucrurile îşi află temei. Şi Augustin găsise o echivelență perfectă între 


A 


Raţiuni şi Ideile divine care sunt conținute în această Formă-Raţiune 


28 Interpretarea îi aparține lui VI. Lossky în Théologie negative et 
connaissance de Dieu chez Maitre Eckhart, Paris, 1960. 
* Meister Eckhart, op. cit., p. 117. 

desăvârşită care este Logosul. Orice lucru, orice existent este conceput ca şi 
creat în exterior, dar şi ca subzistent, ca prezent oarecum în Logosul creator. 
Altfel lucrul şi-ar pierde fiinţa. În acest mod, aduse din neființă la starea de 
ființă, creaturile nu vor sta nici în afara lui Deus nici lângă Deus, ci în Deus. 

Cum Logosul este intelect, Creatorul face dovada naturii sale 
intelectuale, o natură prin definiție liberă. Deus nu creează din necesitate, ci 
ca urmare a dezvăluirii, a revelării de sine, prin care sunt exprimate 
Raţiunile/Ideile divine conţinute în Logos. În Dumnezeu, actul simultan al 
naşterii Logosului şi al creării lumii este unul singular, dar noi — pe calea 
minții — distingem între ele. Am putea spune că, pe de o parte, Dumnezeu 
generează Fiul în care este conținută bogăţia infinită a Ideilor divine, iar, pe 
de altă parte, produce şi creaturile propriu-zise „în afara” sa. Să nu 
înțelegem de aici că Eckhart distinge între Ideea lucrului şi lucrul în sine, 
pentru că Ideea lucrului este esența sau realitatea lucrului concret. Putem 
distinge gnosologic între ele, dar ontologic nu putem realiza o separație. 
Lucrul este manifestarea în afară a Ideii divine corespondente. De aici 
conceperea unei duble ființări a fiecărui lucru creat: o fiinţare autentică în 
Dumnezeu şi o fiinţare inconsistentă, relativă, în natură. 

Aşadar, pentru Eckhart, Fiinţa este actualitatea formală universală 
pentru orice formă şi esenţă, este fondul oricărei creaturi sau ceea ce posedă 
esenţial creatura în substratul ei cel mai profund. De aceea şi spune că: 
„Dumnezeu este fiinţa şi de la el vine (nemijlocit) orice ființă. De aceea 
numai ființa pătrunde esenţa lucrurilor. Tot ceea ce nu este el însuşi ființă 
rămâne în afară, este străin şi distinct de esenţa lucrului. Deci ființa unui 
lucru este mai intimă decât propria esență”. Esenţa lucrului ar fi incompletă 
dacă nu ar fi permanent informată de Esenţa absolută, de Fiinţă. Iar Ființa 
este Deus care se comunică pe sine în lucruri şi care se răspândește în ele 
prin intelect, fără a fi cuprins în acestea. 

Că Deus este conceput şi ca Intelect sau ca pură cunoaştere 
intelectivă reiese şi din afirmația eckhartiană că Dumnezeu nu înţelege 
pentru că este, ci este pentru că înţelege. Nu afirmăm mai întâi Fiinţa 
pentru a-i deduce din ea pura intelectualitate, ci plecăm de la atributul 
intelectiv pentru a o putea gândi pe cea dintâi. 

Acestea sunt ideile filosofice cele mai importante ale gânditorului 
german care, după încadrarea lui Lucian Blaga, „ocupă un loc de tranziție 
între neoplatonismul antic şi panteismul metafizicienilor germani din 

timpul de mare glorie al filosofiei (Fichte, Schelling, Hegel)”. Într-un 
cuvânt, Eckhart aşază în centrul teologiei lui idei din Corpus-ul lui Dionisie 
în interpretare albertino-tomistă, pe care le împestrițează cu elemente ale 
metafizicii augustiene (teoria conversiei sufletului). Aşadar, ne aflăm din 
nou în fața unei încercări extrem de dificile de a împăca platonismul şi 
aristotelismul cu exigenţele ridicate de teologia mistică creştină”. 


VII.2. Discipolii lui Eckhart 


Influenţa lui Eckhart a fost imensă, în ciuda acuzațiilor de erezie care 
i s-au adus acestui mistic de excepţie. Unul dintre continuatorii direcției 
deschisă de către el este Johann Tauler din Strasbourg (1300-1361), 
dominican, care ia preia distincţia dintre Deus şi Deitas, consideraţiile 
despre structura sufletului, dar care amendează identitatea creaturii cu 
esenţa divină. Indiferent de facultățile de cunoaştere sau de efortul mistic, 
spiritual, pe care omul le dezvoltă, niciodată nu va fi egal ca esență cu 
Dumnezeu. Apoi, spre deosebire de Eckhart, Tauler nu pune accent numai 
pe faptele spirituale, ci şi pe virtuțile creştine concrete, atrăgând atenția că 
exercițiul mistic poate deveni periculos pentru cel care nu este stăpânul 
actelor sale exterioare. Dacă Eckhart făcea o regulă din abţinerea de la rău, 
Tauler recomandă în mod expres împlinirea faptelor bune. A te abţine de la 
rău nu înseamnă totdeauna a face binele. 

Alt discipol, Henric Susso (1300-1365) din Konstanz este şi mai 
radical decât Tauler în clarificarea şi corijarea unor idei eckhartiene, 
stabilind deficiența ontologică a omului în raport cu Dumnezeu. Aşadar, 
identitatea de natură între ei este exclusă. În plus, detaşarea aşa cum o 
înțelegea Eckhart ar conduce la suspendarea moralității în privinţa oricărui 
act, ceea ce este în vizibil dezacord cu cerințele vieții creştine. 

Johannes Ruysbroeck (1293-1381) din Brabant, poate cel mai 
important discipol, va marca prin opera sa începuturile limbii literare 
ncerlandeze, în secolul al XIV-lea. Prior al unei mânăstiri augustiniene de 
lângă Bruxelles, a utilizat filosofia mai puţin decât Eckhart, dar a insistat 


9 Lucian Blaga, Trilogia valorilor, Fundaţia Regală pentru Literatură şi 
Artă, Bucureşti, 1946, p. 458-459. 

1 O amplă prezentare a factorilor care au generat cugetarea eckhartiană în: 
Maître Eckhart, Traités et Sermons (traducere, introducere, note şi indice de Alain 
de Libera), Editura Flammarion, Paris, 1993, p.5-73. 

pentru necesitatea vieţii contemplative şi deopotrivă activă a lui homo 
viatur, a celui „aflat pe cale” să se cufunde în viaţa divină. Celebre sunt mai 
ales două dintre scrierile sale: Cartea celor 12 călugărițe şi Podoaba nunții 
spirituale. Itinerariul uniunii sufletului uman cu fiinţa divină este diferit de 
al lui Eckhart: animat de o voinţă urcătoare spre ceea ce-l întemeiază, 
sufletul întâlneşte darurile pe care Dumnezeu are bunăvoința să i le acorde 
prin har. Evoluţia spiritului şi întâlnirea cu Dumnezeu sunt acte de alegere 
şi de voință. Pasivitatea eckhartiană, acest exercițiu mistic fără stări, nu are 
nimic în comun cu dinamismul specific vieţii afective şi contemplative la 
Ruysbroeck. Drumul revenirii la existenţa fiinţei umane în gândirea divină 
presupune conlucrarea a trei potenţe-unități: a inimii, a spiritului sau 
gândirii şi a calităţii de ființă creată. În general, Ruysbroeck are ca loc 
comun cu Eckhart idei preluate de la Eriugena sau Dionisie Areopagitul: 
creaturile născute veşnic, în arhetipurile divine, înainte de a fi efectiv create 
în timp, sunt asemenea lui Dumnezeu sau în Dumnezeu; unitatea de ființă a 
sufletului in-creat cu ființa veşnică, Dumnezeu conceput ca unitate de 
nenumit şi de negândit etc. 

Opera lui Ruysbroeck a permis dezvoltarea misticismului 
speculativ, dovada constituind-o lucrarea Imitatio Christi a lui Thomas a 
Kempis (1380-1471)* care înalță exerciţiul mistic şi coboară dialectica. 
Limbajul sofisticat al scrierilor scolastice este lăsat deoparte, pentru a face 
loc unor formulări simple, calde, populare. 

lată cum gândirea lui Eckhart a dat naştere unor tendinţe rămase vii şi 
actuale nu numai în arealul teologiei, ci şi în al filosofiei. Jacob Boehme, 
Dante, Hegel, Schelling, Fichte, Heidegger er a/. datorează mult acestui 


gânditor straniu, a cărui operă necesită încă desluşiri”*. 


VII.3. Duns Scotus şi mişcarea criticistă 


Meister Eckhart şi discipolii lui nu sunt singurii care merg într-o 
direcție diferită, chiar dacă nu contrară, de cea a tomismului. Scotismul şi 


%2 Thomas a Kempis, Imitațiunea lui Christos, Editura Arhiepiscopiei 
Romano-Catolice, Bucureşti, 1992 (traducere după originalul latin de Andrei 
Brezianu). 

?8 Pentru lămurirea altor aspecte: Alain de Libera, Gândirea Evului Mediu, 
cap. VI: „Experienţa gândirii”, p. 225-272. 

tomismul curg pe firul aceleiaşi ape, până când fiecare îşi va statornici o 
albie proprie. 

Născut în Scoţia, la Maxton, în 1266 sau 1274, Duns Scotus a predat 
la Universitățile la care a şi învățat: Oxford (aici predă teologia la 1300) şi 
Paris (îşi ia doctoratul în 1302), dar şi la Köln, unde îşi va găsi sfârşitul la 
numai 42 de ani. Scurta sa viaţă nu l-a împiedicat să redacteze o operă 
bogată şi durabilă. Tot ce a constituit materialul cursurilor ținute la Oxford, 
unde a fost preocupat să elaboreze un prim Comentariu al Sentențelor lui 
Petrus Lombardus, a fost adunat sub titulatura de Opus Oxoniense. Un alt 
Comentariu la Sentenţe va redacta cu prilejul cursurilor ţinute la Paris şi 
care i-au înlesnit obţinerea titlului de doctor, cunoscut ca Reportata 
Parisiensia. Pe lângă acestea, Scotus a conceput şi alte lucrări de metafizică 
şi logică (Quaestiones quodlibetalis, Quaestiones in Metaphysicam etc.). 
Abia în ultimul deceniu, în Occident, s-a întețit efortul de a recupera şi 
traduce integral opera acestui gânditor ilustru, considerat când un inovator 
în raport cu tot ceea ce scolastica crease până la el, când un simplu discipol 
al lui Toma din Aquino. Unii s-au grăbit să-l considere pe Scotus 
deschizătorul unei direcţii continuate cu succes de către Ockham şi 
M. Luther, prin care scolastica medievală începea să apună. 

Cert este că Scotus se înscrie în tradiția franciscană (primatul voinţei 
asupra intelectului, teoria pluralității formelor etc.), chiar dacă împrumută 
argumente sau teorii ce îmbină aristotelismul tomist cu doctrine 
non-franciscane. Va critica destul de aprins tomismul în anumite puncte 
ale lui, critică prin care va ieşi în evidenţă ceea ce este original de fapt în 
scotism. Are în comun cu Toma, în mare măsură, nevoia de sinteză. 
Metafizica avicenniană este prezentă pretutindeni, mai ales în chestiunea 
privind universaliile. Aristotel, atât cât este invocat, este criticat la rându-i 
fără ezitare. Toate acestea au dat impresia că Scotus construieşte o filosofie 
mai degrabă criticistă, deşi pozitivă. De fapt, a stimulat mişcarea criticistă 
a secolului al XVI-lea, delimitând clar limitele raţiunii naturale a 
oamenilor şi denunțând validitatea argumentelor aduse în sprijinul dovedirii 
imortalității sufletului sau al altor dogme teologale. 

Prima delimitare a scotismului în raport cu tomismul ține de modul 
de a concepe fiinţa. Dacă pentru Toma ființa era analoagă, pentru Scotus 
fiinţa este univocă:adică cel mai înalt grad de abstracţie care se aplică în 
acelaşi sens la tot ceea ce este. De aceea, metafizica, fiind ştiinţa ființei ca 
fiinţă, îl poate avea ca obiect pe Dumnezeu „în măsura în care Dumnezeu 

e ființă”. Gilson comentează: „Noţiunea univocă de ființă ca ființă este 


punctul de plecare obligatoriu al metafizicii””5. Duns Scotus afirmă 


univocitatea existenței şi unicitatea sa (ens este identică cu însăşi 
realitatea lui Dumnezeu). Aşadar, ființa este univocă şi se află dicolo de 
orice determinaţii sau categorii, fiind comună lucrurilor create, dar şi 
divinității. Dacă nu acceptăm conceptul univoc al ființei nu mai este 
posibilă cunoaşterea metafizică a lui Dumnezeu. 

Un alt punct de delimitare față de tomism îl constituie viziunea 
asupra argumentelor a posteriori în favoarea existenței lui Dumnezeu. 
Desigur, Scotus ia atitudine împotriva argumentului a priori anselmian, dar 
indică o modalitate diferită de a construi un argument a posteriori față de 
Toma. Adică nu plecăm de la creatură pentru a deduce existența 
Creatorului, aşa cum deducem o cauză în funcţie de efectele sale, ci plecăm 
de la anumite modalităţi sau feluri de a fi ale ființei ca ființă. În primul rând, 
spune Scotus, trebuie să stabilim caracterul productibilităţii unei ființe. 
Ne putem imagina trei modalități de producere a unei ființe. Putem 
presupune mai întâi că fiinţa aceea a fost produsă din nimc. Însă nimicul nu 
poate produce decât ceva de aceeaşi natură, adică nimic. Părăsim, deci, 
această ipoteză şi o avansăm pe cea a posibilităţii ca ființa respectivă să se 
fi produs prin sine. Dar nimic nu-şi e propria cauză. Ultima ipoteză, singura 
acceptabilă, ar fi ca fiinţa să fi fost cauzată de o altă fiinţă. Pe calea gândirii 
trebuie să punem undeva stavilă acestei înlănțuiri de cauze şi efecte infinită 
şi să postulăm existenţa unei prime cauze care să le fi produs pe toate 
celelalte. Astfel, însuşi procesul producerii n-ar fi posibil, ceea ce este 
desigur absurd. 

Pasul următor este de a dovedi că această primă cauză este efectiv, 
adică există. Dacă vă amintiți, Avicenna distingea între ființa necesară şi 
fiinţele doar posibile. Scotus utilizează aceeaşi metodă pentru a stabili că o 
cauză primă, chiar dacă nu s-a dovedit că există în mod necesar, este măcar 
posibilă. Dacă tot are statutul de primă cauză, înseamnă că nu mai există o 
altă cauză înaintea ei al cărei efect să fie. Aşadar, afirmă Scotus, avem o 
cauză de necauzat sau incauzabilă, căreia i se poate adăuga şi atributul 


%4 Èt, Gilson, Filosofia. .., p. 547. 
%45 Ibidem, p. 548. 

existe o cauză care să-i determine inexistența. Atunci ea ar fi totuşi cauzată 
prin ceva, ceea ce este imposibil dacă o afirmăm ca pe o primă cauză. Prin 
urmare, este posibil să existe o cauză incauzabilă. Și cum nu există o 
cauză care s-o determine să nu existe, revine la a afirma că este imposibil 
ca o astfel de primă cauză să nu existe. 

Această Primă cauză este infinită pentru că nu permite limitare din 
partea nici unei alte cauze, este inteligentă şi cunoaşte tot ce poate fi 
cunoscut. Această ființă necesară este Dumnezeu care devine accesibil 
speculației metafizice. Dumnezeu este, de fapt, perfecțiunea şi depozitarul 
inteligibilelor, şi ele în număr infinit. Cu alte cuvinte, Dumnezeu este un 
intelect infinit în act. Proba că el este o ființă absolut inteligibilă o 
constituie capacitatea acesteia de a produce în noi o intelecție ca orice 
obiect real. Aceasta înțelege Scotus că dorise Anselm să afirme în al său 
argument a priori în favoarea existenței lui Dumnezeu. O altă probă constă 
în posibilitatea de a discerne pe calea minţii între atributele divine, deşi 
esenţa divină este una ca atare. 

Între Creator şi lucrurile create se instituie, în primul rând, un 
raport ca între fiinţa infinită şi ființele finite, limitate, ca între necesar şi 
posibil. Ceca ce este doar posibilitate devine lucru efectiv, concret, 
printr-un act de liberă alegere a lui Dumnezeu, în concordanță exclusivă cu 
voinţa sa. Apoi, voinţa divină este sinonimă cu inteligenţa lui Dumnezeu. 
Tot ce a fost creat Dumnezeu a cunoscut în sine. Şi pentru că a fost 
cunosut, a fost şi dorit, voit. Credem că Mircea Florian s-a înşelat când 
afirma că, în scotism, „binele este ceea ce a hotărât Dumnezeu, 
independent de raţiunile sale”, 

Pentru Scotus, Ideea divină posedă o fiinţă inteligibilă (esse 
intelligibile) sau, cum straniu detaliază el însuşi, o ființă micşorată, 
diminuată în raport cu totalitatea înțelegerii divine. Orice lucru creat este 
cunoscut de Dumnezeu prin intermediul Ideilor conţinute în sine. Ca 
intelect divin, Dumnezeu cunoaşte în mod absolut mai întâi propria esență, 
apoi creează un lucru căruia-i conferă o ființă inteligibilă pe care, de 
asemenea, o cunoaşte în sine. Atunci când Dumnezeu îşi „compară” 
propria esenţă cu acea ființă inteligibilă, se instituie o relaţie între el, ca şi 
Creator, şi lucrul creat, relație pe care Dumnezeu iarăşi o contemplă şi o 


* Mircea Florian, Recesivitatea ca structură a lumii, p. 434. 

cunoaşte. Pe bună dreptate, Gilson susține că întâlnim în scotism o 
anterioritate a esenței divine în raport cu celelalte esențe sau forme. 
Există la nivelul creaturii o distincţie între esenţă şi existenţă? 
Scotus infirmă existența reală a unei asemenea distincţii la care făcuse 
referire în vremea lui şi Henry din Gand, dar care greşise în judecarea 
raportului esse essentiae şi esse existentiae. Pentru Henry, esse essentiae 
constituia starea esenței aşa cum este ea cunoscută de Dumnezeu. Esse 
existentiae reprezenta starea esenței de după actul creației. De fapt, între 
esența şi existența unui lucru nu există o demarcație, punct în care se 
află în opoziţie deplină cu Toma din Aquino. În Şcoala din Chartres, 
Gilbertus Porretanus făcuse dovada formalismului în gândire, adică pusese 
semnul egal între esenţa inteligibilă sau forma unui lucru şi lucrul însuşi, ca 
realitate concretă. Scotus împleteşte formalismul lui Porretanus cu elemente 
ale filosofiei lui Avicenna pentru a construi o doctrină formalistă deplină. 
Atunci cum explicăm individuaţia? Materia nu poate fi principiul 
individuaţiei, iar esenţa sau forma este ea însăşi indiferentă la universalitate 
şi singularitate. Scotus oferă o soluţie celebră prin subtilitate: individuația 
este dată de toate caracterele pozitive pe care le prezintă un lucru în 
comparaţie cu alte lucruri de acelaşi gen sau specie. Pentru aceasta, va 
trebui să introducă un concept nou: hecceitate (de la haec-acesta, 1b. latină) 
care semnifică tocmai adaosul la esenţă al unei determinații individuante 
care face ca lucrul să fie ceea ce este şi nu un alt lucru. Vorbim despre cal 
atunci când la cviditatea „animal” se adaugă calitatea sau caracterul 
individual de „cabalinitate”. Cu ce este diferită înțelegerea individuaţiei la 
Toma de cea a lui Scotus reiese din următoarea observație a lui M.Florian: 
„Adepții unicității numerice (cantitative) fundează nerepetarea pe 
împrejurarea că ea este condiţionată de materie, spaţiu şi timp, care la un 
loc «individueazăy»: orice porțiune de materie este «aici şi acum» (hic et 
nunc), este numeric ireductibilă la alta. Aceasta este poziţia lui Toma 
d'Aquino şi a tomiştilor până astăzi. Adepții unității calitative explică 
unicitatea print-o formă calitativ deosebită de toate celelalte, deci printr-o 
calitate formală individuală. Aceasta este poziţia celuilalt scolastic din 
secolul al XIII-lea, Duns Scotus, şi a scotiştilor care numesc această calitate 
sau formă deferenţiată individual «calitatea de a fi aceasta» (haecceitasy””. 


%1 Mircea Florian, op. cit., p.87. 

Vedem cum se conturează şi o gnoseologie aparte. Scotus pleacă de 
la concepția lui Henry din Gand şi de la cea a lui Matheus din Aquasparta. 
Dacă primul considera însă că o cunoaştere directă a singularelor este 
apanajul spiritelor evoluate (sfinți, îngeri) şi al lui Dumnezeu, Scotus este 
convins că omul posedă o cunoaştere intuitivă, directă a singularului, dar 
şi a universalului. La natura sau esenţa lucrului ajungem printr-o 
cunoaştere abstractivă, numită pe alocurea „intelecţie cviditativă”, adică 
o cunoştere a esenței unui obiect. Existenţa aceluiaşi lucru, dimpotrivă, ne 
este cunoscută printr-o cunoaştere intuitivă precisă despre ceva concret. 
Primul tip de cunoaştere abstractivă, nonintuitivă, nu presupune existența 
reală, concretă a unui lucru. De aceea cunoaşterii abstractive nu-i este 
necesară prezenţa de facto a lucrului de cunoscut. Aşa îi putem cunoaşte pe 
Dumnezeu şi pe îngeri, care nu sunt prezenți ca atare în faţa ochilor noştri 
fizici (Ordinatio IV, dist. 45, Q.U. 3, $.17). 

Premisa majoră de la care pleacă Scotus: ceea ce este posibil pentru 
simțuri trebuie să fie posibil şi pentru intelect, cu atât mai mult cu cât 
simţurile omului sunt deficiente în raport cu intelectul lui. Aşadar, tot ce 
cunoaştem prin simţuri este intuitiv cunoscut şi prin intelect, intelect care 
cunoaşte şi senzațiile noastre. 

Pe de altă parte, distincția între cunoaşterea generalului şi 
cunoaşterea intuitivă a singularului are consecințe pentru înțelegerea 
memoriei intelectuale la Scotus. Persistența memoriei intelectuale şi după 
dispariţia trupului efemer este esenţială în teologie. 

Referitor strict la intelect, scotismul evidenţiază ca obiect prim şi 
natural al lui fiinţa ca fiinţă. Altfel spus, orice lucru care este inteligibil 
poate fi obiect al intelectului. Atunci Dumnezeu, ca fiinţă infinită, este un 
obiect natural de cunoscut pentru intelectul nostru? Gânditorul nostru 
reaminteşte că omul, în starea sa prezentă, adică în trup de carne, este 
iremediabil condus să cunoască întâi lucrurile sensibile. Cum creaturile nu 
sunt imitații perfecte ale lui Dumnezeu, chiar dacă fiinţa este univocă şi „se 
spune” despre toate la fel, rezultă că intelectul uman nu posedă în timpul 
vieții terestre capacitatea naturală de a cunoaşte în absolut esenţa divină sau 
esența persoanelor divine. Singurul intelect care poate cunoaşte perfect 
esenţa divină în sine însăşi este cel divin. Intelectul uman o poate cunoaşte 
nu printr-o putere naturală pe care ar poseda-o, ci mai mult prin activitatea 
şi dorința lui Dumnezeu însuşi. Pentru Scotus, deci, spre deosebire de 
Toma, intelectul uman nu este capabil doar să abstragă inteligibilele 

plecând de la lucrurile materiale, ci este capabil să cunoască şi lucrurile 
imateriale, chiar dacă nu în mod nemijlocit. Cum spuneam, a nega această 
posibilitate însemna a nega obiectul propriu al intelectului (ființa ca ființă), 
dar şi posibilitatea de a construi metafizica (în acest caz ea ar fi rămas 
numai o fizică ce s-ar fi ocupat cu studiul lucrurilor materiale). Intuiţia 
lucrului singular intelectul o are în mod confuz, afirmă Scotus în Quodlibet, 
dar o are totuşi. Simţurile sunt subordonate intelectului; aşadar, intelectul 
poate avea o cunoaştere intuitivă a singularului ca existent. Chiar dacă 
nu cunoaştem universalul direct prin simţuri, ci doar prin intelect, nu rezultă 
de aici, după Scotus, că această cunoaştere a universalului ocupă într-atât 
intelectul încât să nu-i permită cunoaşterea singularului. 

Cu alte cuvinte, scotismul se separă de tomism, în chestiunea 
singularului, în trei puncte distincte: mai întâi, lucrul singular este 
inteligibil în sine. Apoi, este inteligibil pentru om în prezenta viaţă. În 
ultimul rând, este vorba însă despre o inteligibilitate parțială, adică 
incompletă şi neclară. Lucrul singular va fi complet inteligibil în momentul 
desprinderii sufletului de trup, aşa cum este de inteligibil pentru Dumnezeu 
şi pentru îngeri. Aşadar nu lucrul singular nu-l putem cunoaşte noi, ci, mai 
degrabă nu putem cunoaşte singularitatea lui în mod absolut. De aceea, a 
susține, ca în tomism, imposibilitatea cunoaşterii singularului i se pare lui 
Scotus un pericol uriaş: ar fi distrusă obiectivitatea cunoaşterii. În plus, 
dacă orice cunoaştere se fundează pe abstragerea universaliilor plecând de 
la singulare, înseamnă că înainte de orice trebuie să cunoaştem singularele. 
Altfel intelectul uman ar abstractiza fără să cunoască din ce abstrage. 

Pe de altă parte, ca şi Toma, recunoaşte rolul fantasmei în procesul 
abstractizării intelectuale. De ce este necesară existența fantasmelor? Mai 
întâi, poate fi un efect al penalizării divine ca urmare a păcatului adamic ca 
orice cunoaştere în viața de aici să fie mijlocită de altceva. Dar este posibil, 
spune el, ca intelectul uman să fie pus în mişcare de ceea ce este imaginabil 
sau sensibil dintr-o cauză naturală, ca urmare a unei ordini naturale 
specifică unirii sufletului cu trupul. 

Ideea obiectivitatăţii cunoaşterii este susținută de Scotus şi prin 
menţinerea convingerii că începutul oricărei cunoaşteri este senzaţia. Chiar 
şi pentru a ajunge la cunoaşterea principiilor prime tot de la senzaţie 
plecăm. lată cum explică el un act de cunoaştere: un obiect oarecare 
simplu pune în mişcare simţurile. În vreme ce simţurile sunt astfel 
dinamizate, intelectul însuşi se mişcă şi înțelege obiectul ca atare. Primul 

act al intelectului este înțelegerea obiectelor simple. Al doilea act constă 
în a aduna împreună înțelesurile provenite de la mai multe obiecte simple. 
Rezultă de aici un act de cunoaştere mai complex. Suprapunând peste 
acestea lumina naturală a intelectului, se poate ajunge la pricipiile prime. 
De fapt, principiu prim înseamnă, la Scotus, adevărul obiectului 
complex în acord cu această lumină naturală a intelectului. 

Dacă intelectul este capabil să aibă cunoaşterea parţială a lucrurilor 
imateriale, atunci omul poate avea cunoaşterea propriului suflet? Toma 
explicase că sufletul nu poate avea o cunoaştere imediată a propriei esențe, 
iar Scotus consideră şi el că sufletul uman nu posedă o intuiţie imediată a 
sa despre sine chiar în timpul prezentei vieţi, în uniune cu trupul. Acest 
lucru se datorează piedicilor pe care trupul le ridică în faţa performanțelor 
sufletului, Scotus reluând aici o mai veche idee augustiniană. Totuşi 
intelectul poate avea ca obiect sufletul propriu şi să dobândească o anumită 
cunoaştere a acestuia. Mai mult, Scotus crede că sufletul este capabil ca, 
despărțit de trup, să cunoască mai departe, întrucât a accepta ideea că 
rămâne numai cu ştiinţa agonisită în timpul uniunii lui cu trupul înseamnă 
a-l limita. În viziunea lui, după moartea trupului, sufletul este apt atât de 
intuiție cât şi de abstractizare, fiind sinonim entităților angelice. 

În problema universaliilor, Scotus nu se pronunţă înainte de a trece 
în revistă abilităţile intelectului uman. Cunoscând obiectele reale, intelectul 
nostru abstrage universalul din el. Este, deci, universalul un produs exclusiv 
al intelectului, fără să aibă legătură cu lucrul real? Putem abstrage noțiunea 
„umanitate” cu ajutorul intelectului dacă ființa concretă om nu ar exista? 
Scotus răspunde negativ: universalul trebuie să aibă un fundament şi în 
lucrul însuşi. Prin urmare, nu există nici universalitate pură, nici 
individualitate pură, ci o natură comună, o esenţă comună, nici 
universală nici particulară. Această natură comună este o substanță, o 
cviditate care dă măsură tuturor lucrurilor care aparțin unui gen, 
conferindu-le o unitate reală. 

În această chestiune, Alain de Libera remarcă: „« Natura sa 
comună» nu este un lucru existând în alte lucruri, este o condiție de 
posibilitatea a existenţei lucrurilor (...). Trebuie abandonată temporalizarea 
direcționată a povestirii istorice, care ne împiedică să situăm înainte de 
Kant o gândire a condiţiilor de posibilitate ale experienţei în general” ”, De 


5 Alain de Libera, Cearta universaliilor..., p. 332. 

altfel, în măsura în care nu pune semnul egal între comun şi universal, 
acelaşi Libera consideră că este greşit să-l considerăm pe Scotus un realist 
în privinţa soluției pe care o oferă problemei universaliilor. Dacă natura 
comună este obiect al metafizicii, universalul este obiectul logicii. Dacă 
natura comună ar coincide cu universalul, atunci metafizica ar fi o logică, 
ceea ce Scotus înfiera. Nu logica este ştiinţa ființei ca ființă, ci metafizica: 
„Universalele nu sunt ficțiuni ale intelectului, căci atunci nu ar predica 
niciodată ceva despre lucru exterior, nici nu ar servi la definiţie, nici 
metafizica nu ar diferi de logică, ba mai mult, orice ştiinţă ar fi logică, 
fiindcă ar fi despre universa'””. 

Universalul la Scotus este conceput astfel: 

a) ante rem sau cviditatea pură (principiile metafizicii care sunt 
indiferente la universalitate sau singularitate); 

b) in re (speciile inteligibile care acţionează asupra intelectului activ 
cu rol de specie formatoare); 

c) post rem (universalii abstrase de intelect, dobândite). 

Putem observa că doctrina scotistă despre universalii îmbină dar şi 
depăşeşte teoria conceptualistă (universaliile sunt concepte), ca şi pe cea 
realistă (universaliile sunt lucruri reale). Ceea ce-l distinge pe Scotus de 
nominalişti este strădania de a identifica fundamentul real al conceptelor 
generale obţinute prin abstractizare. Or acest fundament este tocmai 
acea natură comună sau unitate reală a lucrurilor ce ne pică sub simţuri, 
definită ca „ființa în mai multe”; „De aceea eu spun că această unitate reală 
care precede actul de gândire e ceva ca unul în mai multe lucruri şi nu spus 
despre mai multe, căci ea devine un spus despre mai multe prin gândire- şi 
numai atunci ea este un universal, nu înainte, căci, după Aristotel, pentru ca 
universalul să existe, sunt necesare ambele condiţii”. 

Astfel, în viziunea lui Scotus, orice senzaţie ține desigur de facultatea 
senzorială şi are ca obiect prim nu singularul, ci unitatea care există în 
singular, unitate reală. Mai multe senzaţii conduc la percepția unui 
„comun”, iar numai în acest sens un comun este un universal. A nu se 
înțelege de aici că Scotus a negat posibilitatea ca un unic act de senzaţie să 
poată produce un concept, un universal. În orice caz, fiecare concept pe 


9 Scotus este citat de Anton Dumitriu, Istoria logicii, p. 353-354. 
0 Duns Scotus (Quaest. metaph. 1, Q.U.6, $ 5) citat de Alain de Libera, op. 
cit., p.340. 

care-l dobândim trebuie să aibă la bază o senzaţie. De aici la ideea 
empiristă potrivit căreia nu există nimic în intelect care să nu fi fost mai 
întâi în simțuri nu este decât un pas. Dar nu trebuie să credem nici că 
Scotus a subordonat intelectul cunoaşterii sensibile, pentru că a afirmat 
deseori o anumită spontaneitate intrinsecă, specifică intelectului uman, 
care-i permite să combine cu uşurinţă cunoştinţe diverse. 

Distingând între cunoaşterea naturală şi cea supranaturală, stabilind 
cu rigurozitate limitele rațiunii umane şi imposibilitatea de a acesteia de a 
argumenta dogmele divine, Scotus impune pentru prima oară cu maximă 
seriozitate o delimitare între ştiinţe. Teologia este o ştiinţă practică, nu 
una teoretică. Comparată cu geometria, care este o ştiinţă, teologia nu poate 
avea exact acelaşi statut, întrucât principiile sale nu sunt autoevidente 
luminii naturale a rațiunii. Scotus nu repudiază teologia şi, prin aceasta, 
rămâne un scolastic. El spune doar că nu demonstrația prin rațiunea 
naturală, ci credința şi recursul la autoritate constituie instrumentele 
teologiei. Apoi, teologia nu este subordonată nici măcar metafizicii, deşi are 
un obiect care poate fi considerat ca făcând parte din domeniul metafizicii: 
Dumnezeu ca fiinţă. 

Scotismul a constituit o revoluție în cadrul gândirii medievale, una 
care-i prefigura deja sfârşitul. Este vorba despre apusul scolasticii în unele 
din direcțiile sale. Altfel, cum am încercat să dovedim pe tot parcursul 
acestui curs, cugetarea Evului Mediu a fost creuzetul în care au apărut idei- 
forță dezvoltate în alt orizont de moderni şi de contemporani. În ceea ce-l 
priveşte pe Scotus, că l-a anunţat pe Kant sau nu, cu siguranță l-a influențat 
pe Descartes în susținerea ideii că Dumnezeu posedă o libertate infinită şi 
creează adevărurile eterne în mod absolut liber. Existenţialistul Sartre îl 
invocă tacit atunci când postulează libertatea infinită a pentru-sinelui. Nu 
în ultimul rând, există mari apropieri între doctrina cunoaşterii 
abstractive la Scotus şi metodele propuse de fenomenologi, mai cu seamă 
în problema cunoaşterii esențelor indiferent de existență sau nonexistență. 


VIL.4. W. Ockham şi nominalismul 


Ultima secvenţă a filosofiei medievale este legată de numele lui 
William Ockham (1288-1347). Despre viaţa acestuia ştim destul de puţin; 
a devenit lector în filosofie la Londra, într-o şcoală franciscană, a predat la 
Oxford şi la Avignon, şi-a atras acuzaţia de eretic, trăindu-şi ultimii ani la 

curtea lui Ludovic de Bavaria. Va muri la Miinchen, în 1347, iar numele îi 
va deveni notoriu abia peste un secol. 

La concurenţă cu averroismul latin, cu mistica eckhartiană, cu 
tomismul şi cu scotismul, secolul al XIV-lea înregistrează un curent care 
anunță, fără îndoială, gândirea modernă şi care favorizează discursul 
ştiinţific în defavoarea celui metafizic. De aceea, poate, nominalismul se 
strecoară pe scena spiritualității umane printr-o critică nemiloasă la 
adresa ideii de ştiinţă în sens aristotelic. Era necesară trecerea de la 
speculația fadă asupra esenței lucrurilor la cercetarea obiectivă, ştiinţifică, a 
individualelor concrete care există în realitate. Nu ideile generale au cel mai 
ridicat nivel de realitate, ci lucrurile însele. Universalul există în intelect, 
însă doar acolo. Cum era de aşteptat, mişcarea nominalistă este o reacţie 
virulentă la realismul scolasticilor în problema conceptelor generale. 

W. Ockham a negat în primul rând, ca şi Scotus, posibilitatea ştiinţei 
teologice. Toate argumentele aduse în favoarea existenţei lui Dumnezeu îi 
par inconsistente, astfel încât consecințele lor sunt de neacceptat sau de 
nesusținut din punct de vedere raţional”. Doar religiei şi credinței le revine 
dreptul de a aserta existenţa şi unicitatea lui Dumnezeu, fără a spera la 
ajutorul raţiunii, care nu are nici o putere în astfel de chestiuni. De fapt, nu 
acesta este rolul raţiunii umane. Ştiinţa trebuie să utilizeze rațiunea şi să 
aibă ca obiect de studiu realitatea concretă. Ea are la bază cunoaşterea 
intuitivă, deplina cunoaştere fiind cunoaşterea experimentală. Referindu-se 
la această perioadă, Et. Gilson observa că „trăsătura caracteristică a 
secolului al XIV-lea este deziluzia în faţa operei încercate în secolul 
al XIII-lea, sau poate mai curând folosirea filosofiei pentru a demonstra 
câtă dreptate au avut acei teologi neîncrezători care, încă din secolul al 
XIII-lea, denunţau imposibilitatea de a sprijini dogma pe filosofie”2?. 

Ockham este cunoscut ca inventator al unui principiu care impune 
necesitatea primenirii şi curățirii cunoaşterii noastre de orice este 
nefolositor. Acesta este „briciul lui Ockham”: pluritas non est ponenda 
sine necesitate (nu trebuie să punem mai multe lucruri fără necesitate) şi 
frustra fit per plura quod est fieri per panciora (degeaba se face prin mai 
multe ceea ce se poate face prin mai puţine). Trebuie să renunțăm la toate 


3I Aceste considerații critice sunt expuse în Comentarii asupra Sentențelor 
redactate între 1319 şi 1323. 
2 Èt, Gilson, Filosofia... p. 589. 

artificiile minţii sau la formulele inutile şi extrem de complicate, în fond 
invenţii de-ale noastre, care ucid coerenţa şi încâlcesc inadmisibil logica 
naturală. Cui foloseşte, de exemplu, că speciile sensibile din lucruri trebuie 
distinse de speciile inteligibile în Dumnezeu, de vreme ce realitatea noastră 
este constituită din lucruri concrete, individuale? 

Singura cunoaştere adevărată este cunoaşterea experimentală 
constituită din cunoştinţe intuitive. Nu putem garanta adevărul 
cunoştinţelor noastre aşa-zis metafizice, dar putem garanta adevărul 
reprezentărilor şi senzaţiilor noastre. Ockham distinge, ca şi Scotus, între 
cunoaşterea abstractivă şi cea intuitivă. Numai că Ockham deosebeşte 
între aceste tipuri de cunoaştere nu cu privire la obiecte, ci cu privire la 
termeni. Întrebarea tacită şi fundamentală este următoarea: cum putem fi 
siguri că lumea este aşa cum ne apare? Orice judecată de a noastră 
presupune utilizarea unor termeni al căror înţeles trebuie să fie evident. 
Există două tipuri de cunoaştere a unui termen: cunoaşterea 
intelectuală intuitivă şi cunoaşterea intelectuală abstractivă. Pentru a le 
explica, Ockham distinge între actul aprehensiv, care poate fi despre 
termeni, dar şi despre propoziţii şi actul judicativ care este numai despre 
propoziţii. Cum pentru el a fi cunoscut înseamnă a fi cunoscut ca adevărat, 
atenția şi-o îndreaptă asupra actului judicativ în care aflăm adevărul sau 
falsitatea unei propoziţii. Întrucât procesul prin care stabilim adevărul unei 
propoziţii reclamă recursul la cunoaşterea adecvată a termenilor folosiţi, 
înseamnă că orice act judicativ îl subordonează pe cel aprehensiv. Intelectul 
nostru poate cunoaşte un termen printr-o cunoaştere evidentă (zidul pe 
care-l văd este alb). Dacă însă doar îmi imaginez zidul, fără să-l văd, atunci 
posed o cunoaştere neevidentă. Aşadar, putem avea o cunoaştere evidentă 
a unei propoziţii contingente, însemnând că putem afirma cu claritate 
adevărul sau falsitatea ei. Aceasta înseamnă a cunoaşte intuitiv, adică a 
cunoaşte prin experiență. Dacă nu putem ajunge la o cunoaştere evidentă 
a unei propoziţii, atunci suntem în planul cunoaşterii abstractive în care 
nu putem judeca asupra adevărurilor contingente. Din experienţă ştim că 
„acest scaun are o formă”, de exemplu. Este o propoziţie adevărată, 
cunoscută intuitiv. Plecând de la această propoziţie adevărată, vom spune 
mai departe că „orice scaun are o formă”, chiar dacă nu am văzut toate 
scaunele existente. În acest mod trecem de la cunoaşterea intuitivă la cea 
abstractivă, prin care salvăm generalitatea. Ockham nu face decât să arate 
cum putem trece de la cunoaşterea unui singular (acest scaun) la 

cunoaşterea unui concept specific (scaunul) până la formarea unui 
universal specific. În plus, cunoaşterea abstractivă nu lămureşte dacă un 
lucru existent chiar există sau dacă unul inexistent chiar nu există. Aşadar, 
numai prin cunoaşterea intuitivă „ştim că un lucru este, atunci când este şi 
că nu este, atunci când nu este”25>. 

Cunoaşterea intuitivă este fundamentul cunoaşterii experimen- 
tale. Aceasta din urmă ne conduce la asertarea unor propoziţii universale 
care sunt principiile ştiinţei, chiar şi ale artei. Prin accentul pus pe 
cunoaşterea experimentală, ca şi prin afirmarea principiului economiei în 
gândire, echivalent cu renunțarea la speculativitatea dusă in extremis, 
Ockham deschide drumul evoluţiei ştiinţei şi anunţă empirismul modern, 
aşa cum se va regăsi el în operele lui Locke, Berkeley sau Hume. Chiar şi 
raționaliştii vor găsi în filosofia ockhamistă puncte de sprijin. În fapt, 
„Ştiinţa modernă este îmbibată de spirit nominalist: nu există obiectiv decât 
individul, iar subiectiv noţiunile scoase prin abstracție din lucrurile 
individuale”. Sintagma cunoaştere experimentală apăruse deja la 
R. Bacon, însă la Ockham accentul este pus mai mult pe obiectivitatea 
cunoaşterii decât pe subiectivitatea ei. 

Ontologia este simplistă: un lucru există dacă putem proba acest fapt 
prin experienţa directă. Acelaşi principiu funcționează şi în cazul în care 
ne dorim să aflăm care este cauza unui fenomen. Ştim că un acelaşi efect 
poate fi produs de mai multe cauze. Vom accepta drept cauză necesară 
pentru un anumit efect numai ceea ce experienţa impune. Ockham adaugă 
acestei relaţii de cauzalitate şi stringența suprimării altor posibile cauze care 
ar produce acelaşi efect. Dacă suprimăm toate aceste cauze potențial 
coparticipante la producerea efectului păstrând doar o singură cauză, iar 
efectul se produce, atunci cu necesitate aceasta este cauza fenomenului 
cercetat. O supraverificare constă în a suprima şi cauza necesară astfel 
descoperită. Evident, efectul nu se va produce. Abia acum, spune Ockham, 
putem afirma cu siguranţă că ştim care este cauza acelui fenomen. 

Cum vom proceda însă dacă trebuie să probăm existenţa lui 
Dumnezeu? De data aceasta, experiența directă este inutilă. Existenţa lui 
Dumnezeu nu poate fi recunoscută în planul lucrurilor individuale şi al 
proprietăților lor, ci — cel mult — în gândire. Tot acesta este şi regimul 


7 Ibidem, citat din Ockham, p. 591. 
%4 Mircea Florian, Îndrumare..., p. 204. 

universalului: el poate primi atributul existenței doar în gândirea noastră, 
dar în nici un caz în planul existenţei reale, palpabile. 

Dacă existente sunt doar substanțele prime şi calitățile lor 
individuale, numeric distinctive (negreala acestui tăciune, negreala acestui 
vas), atunci ne aflăm în faţa unei ontologii „parcimonioase”2*. Orice lucru 
este constituit dintr-o materie şi o formă. Şi materia este individuală şi 
forma este individuală. Deci, contrar doctrinei scotiste, nu există nici o 
natură comună pentru două sau mai multe lucruri individuale, nici în 
sensul unei forme comune, nici al unei materii comune. Existând numai 
individualele, singularele, nu putem vorbi despre general. Universalul, 
generalul poate exista doar prin semnificaţie. Să luăm termenul general 
„om”. Acest termen este, de fapt, un semn care substituie lucrul singular, 
ființa individuală a omului şi care reprezintă simultan o pluralitate de astfel 
de ființe. Prin urmare, „om” este, prin convenţie, un semn. Aşadar, vedem 
că specia om este considerată doar ca un simplu nume comun. Și 
genurile sunt concepute la fel: sunt tot simple nume comune. Însă, înainte 
de a pronunţa cuvântul „om”, avem deja un concept mental, un nume 
comun prim. Apoi rostim cuvântul „om” sau scriem acest cuvânt, ştiind în 
permanență că are o semnificaţie doar prin convenţie. „Om” sau „man” 
sunt cuvinte prin care românul şi englezul semnifică prin convenţie un 
acelaşi concept mental. Deci, limbajul mental presupune conceptele ca 
semne naturale, în vreme ce limbajul scris şi rostirea presupun nume scrise 
(literrae) şi nume pronunţate vocal (voces) prin convenție. 

Ceea ce începuse cu Roscelin (vezi p.133 din curs) continuă cu 
Ockham. Nominalismul, prin empirismul subîntins şi printr-o anume formă 
expresă a materialismului, capătă profilul perfect în ockhamism. 
Nominalismul lui Ockham presupune înţelegerea relaţiei dintre nume sau 
termeni, concepte şi lucruri. Și numele (orale, scrise) şi conceptele 
mentale semnifică lucruri reale, aceleaşi lucruri reale. Simona Vucu spune 
că „ problema universalului este una ce provine din şi se explică prin 
încercarea lui Ockham de a fundamenta posibilitatea cunoaşterii ştiinţifice, 
că dincolo de problematica logică aflăm griji mai profunde cu privire la 
relația ştiinţei cu realitatea, cu privire la natura şi limitele limbajului 


25 Exprimarea îi aparţine lui A. de Libera, Cearta... p. 315. 

256 š r k 
uman”. Este un punct de vedere opus celui susținut de Libera, care-l 


consideră pe Ockham un filosof distructiv, dar şi celui afirmat de Gilson, 
după care acesta i-ar reprezenta cu succes pe sceptici. 

Concepția lui Ockham despre universalii apare în Summa logicae 
(Partea I, cap. 13-19, 25) şi în Comentariul la Isagoga lui Porfir (Expositio 
in librum Porphyrii de praedicabilibus)”, cap. 1, (Prologul) în urma 
reconsiderării unor concepții personale mai vechi expuse în alte scrieri. 
Importantă este următoarea precizare a lui Ockham: „Nu există în afara de 
intelect nici o realitate universală care să existe fie prin ea însăşi, fie printr- 
un element adăugat (real sau al rațiunii), în orice mod am înţelege acest 
universal sau l-am considera; existența universalului este tot atât de 
imposibilă, pe cât este imposibil ca un om să fie măgar”. În stilu-i 
caracteristic, gânditorul nostru afirmă tranşant că universalul este prezent 
doar în gândire şi în nici un fel în afara acesteia. Aşadar, nu-l putem 
concepe ca pe o substanță şi nu-l putem identifica în singulare. Universalul 
este, de fapt, o intenţie a sufletului, când printr-un semn desemnăm un 
obiect exterior, concret. Ockham afirmă: nici un universal nu este o 
anumită substanță care ar exista în afara sufletului, ci este o intenție a 
sufletului care „nu se deosebeşte de actul înţelegerii”. De fapt, universalul 
este o intenție a sufletului „predicată natural despre mai mulți”. Pe scurt, 
cunoaştem prin intuiţie singularele, iar intelectul nostru are capacitatea de a 
găsi un semn comun pentru a reprezenta o mulțime de indivizi de acelaşi 
fel. Însă acest semn are doar o realitate subiectivă, în gândire, nu una 
exterioară, obiectivă. În propoziţii utilizăm acest semn pentru a indica ceea 
ce au comun indivizii aceleiaşi specii sau ai aceluiaşi gen. În gândire, 
universalul este un concept care semnifică în mod univoc mai multe 
lucruri individuale. La aceeaşi concluzie ajungem şi dacă plecăm de la 
maniera lui Ockham de a distinge între termeni. Avem trei tipuri de 
termeni: terminus scriptus (termen într-o propoziție scrisă), terminus 
prolatus (termen într-o propoziţie rostită) şi terminus conceptus (apare în 
propoziţiile mentale şi are rolul de a semnifica ceva). Cum conceptus este 


% Simona Vucu, „Teoria universaliilor şi fundamentarea ştiinţei. Ockham 
contra scepticilor” în William Ockham, Despre universalii (ediție bilingvă), Editura 
Polirom, Iaşi, 2004, p.123. 

2357 Ambele texte sunt traduse în lucrarea Despre universalii, vezi nota 


anterioară. 

intentio, adică un concept obiectiv care leagă deopotrivă sesizarea prin 
gândire şi obiectul propriu-zis sesizat, însemnă că termenul gândit este „o 
modificare a sufletului, ceva ce are o semnificaţie în el însuşi sau semnifică 
altceva în mod natural şi este o parte a propoziției mentale”. Şi universalul 
ca atare, ca termen ce poate fi scris, rostit sau înţeles prin gândire, este un 
astfel de terminus conceptus. 

După Ockham, există termeni ai intenţiei secunde (universal, gen, 
specie) şi termeni ai intenţiei prime (orice termen mental destinat să stea 
pentru semnificatul său). Însă trebuie distins şi între termenul general 
„universal” (care se predică despre orice universal) de termenul general 
„singular”. Înţelegem prin „singular” orice este unul, deci nu plural, sens 
în care şi orice universal este în chip real un singular (unul numeric, 
deoarece semnifică mai multe lucruri). Tot termenul „singular” se referă şi 
la ceva „care nu este în mod natural semn al mai multora”2*. În acest sens, 
însă, nici un universal nu este singular (întrucât el este semn pentru mai 
mulți, se predică despre mai mulți). Concluzia: orice universal este un 
singular doar prin semnificaţie. Este observaţia făcută de Avicenna 
atunci când arăta că universală numim o formă din intelect raportată la o 
multiplicitate (Merafizica, V). Astfel, această formă este, pe de o parte, 
universală în raport cu indivizii, dar, pe de altă parte, şi individuală în raport 
cu sufletul singular, fiind una dintre formele aflate în intelect. 

Este, deci, Ockham un terminist? Faptul că Ockham nu este un 
terminist este dovedit de interesul său particular pentru limbajul mental şi 
abia în plan secund pentru limbajul convenţional (cum procedase, de pildă, 
Abélard; vezi p.136-139 ale cursului). Dacă logica este o filosofie a 
limbajului, iar ştiinţa se fundamentează în mare parte pe logică, atunci ştiinţa 
în viziunea lui Ockham nu tratează despre obiecte, ci despre propoziţii. 

În Prolog la Expunerea asupra Cărţii a VIII-a a Fizicii, Ockham 
defineşte ştiinţa sau cunoaşterea umană (scientia) ca pe o anumită calitate 
care există subiectiv în suflet (anima) sau ca pe o colecţie de asemenea 
calităţi/forme/,„habitus”-uri ale sufletului. Cunoaşterea poate fi privită din 
unghiuri diferite, cu sensuri diferite. Există o cunoaştere în sensul luării de 
cunoştinţă (notitia) a unui fapt adevărat. Aici intră şi cunoştinţele obținute 
prin simpla încredințare (de exemplu, ştiu că Roma este un oraş mare, chiar 
dacă nu l-am vizitat vreodată). Există cunoaşterea evidentă (notitia evidens) 


258 ; y 
Despre universalii, p. 29. 


240 


Universitatea SPIRU HARET 


a unor lucruri sau fapte contingente, pe baza unei cunoașteri necomplexe a 
termenilor (ştiu că acest perete este alb, chiar dacă nimeni nu mi-a spus în 
mod expres că este alb). Există şi cunoaşterea evidentă a unor adevăruri 
necesare, a primelor principii şi concluzii care decurg logic din faptele 
contingente. Apoi, există cunoaşterea ca ştiinţă (scientia) sau cunoaşterea 
evidentă a unor premise şi ducerea la bun sfârşit a unui raționament silogistic. 
Aşadar, în viziunea lui Ockham, cunoaşterea este distinctă de intelect 
(posesiunea primelor principii) şi de înţelepciune (sapientia). 

Pe scurt, ştiinţa înseamnă posesiunea primelor principii şi a 
concluziilor, a conceptelor termenilor, precum şi posibilitatea de a 
respinge argumentele false şi erorile. Aceasta înțelege Ockham că 
semnifica termenul €pisteme la Aristotel. În acest sens, metafizica şi 
filosofia naturii sunt ştiinţe, nu şi teologia. 

Logica, la rândul ei, „(...) este o colecție de mai multe habitus-uri, 
prin care sunt cunoscute silogismul comun şi părțile sale, atât subiective, 
cât şi cele integrale şi proprietățile acestora; astfel că printr-o parte a logicii 
este cunoaşterea silogismului demonstrativ prin părţile sale, printr-o alta 
este cunoaşterea propoziției şi părților ei, şi aşa despre celelalte”. Acest citat 
din Expositio in libros artis logicae este o explicitare a ceea ce apare şi în 
Prologul mai sus-menţionat, însă cu referire la scientia: „Cunoaşterea este 
un habitus (numeric unul) care nu include mai multe habitus-uri deosebite 
ca specie; uneori este înțeleasă ca o colecţie a mai multor habifus-uri legate 
printr-o ordine certă şi determinată”. 

Logica are trei scopuri sau atribuţii majore: să ne ajute să deosebim 
adevărul de fals, să distingem şi să clarificăm ce relații există între 
propoziţii şi să identificăm sofismele sau erorile din raționamente. Ockham 
originează sofismele în neglijenta întrebuințare a supoziției (suppositio) şi 
stabileşte o sumă de reguli necesare pentru preîntâmpinarea unor astfel de 
situaţii, aşa cum făcuse şi Petrus Aureoleus înaintea sa. 

Deschizător al căii modeme în logică, în opoziție cu maniera căii 
antice, Ockham se dovedeşte un spirit deschis spre tot ce înseamnă cercetare 
rațională a universului. El a deschis drumul inducției ştiinţifice, a lămurit 
statutul teologiei şi al articolelor de credinţă care nu pot fi validate empiric şi 
nici demonstrate rațional, a supus criticii dure o seamă dintre conceptele pe 
care s-a construit metafizica medievală (substanță, materie, formă). 


* Între Antichitate şi Renaştere...., p. 248. 

Concluzii 


Dincolo de orice îndoială, medievalii au teoretizat asupra rațiunii şi 
principiilor raţionale. Problema originii ideilor şi a valorilor lor a ţinut 
treaz interesul gânditorilor pe durata a peste o mie de ani înainte de 
moderni. Dacă, în antichitate, Platon afirmase că spiritul nostru posedă idei 
generale asupra lucrurilor care ne prilejuiesc cunoaşterea esenței însăşi a 
acestora, conducându-ne la ştiinţa adevărată, Aristotel considera că ideile 
vin dintr-o putere a spiritului, dintr-o intuiţie care, în realitatea particulară, 
vede esenţa generală. Pentru Stagirit, şi experienţa este o sursă a ideilor, dar 
ideile sunt distincte de senzaţii şi nu vin de la simţuri. Medievalii moştenesc 
problema naturii şi valorii ideilor. În acest sens, Augustin elaborează teoria 
iluminării intelectuale pentru a explica originea ideilor: facem orice 
judecată în virtutea unei norme, unei lumini speciale prin care Dumnezeu 
însuşi ne luminează. Aşadar, posedăm rațiune distinctă de cea divină, dar 
mereu sub înrâurirea ei, posedăm chiar adevăruri eterne şi necesare. 
Averroes nu va mai distinge între rațiunea umană şi cea divină. Ceea ce ne 
diferențiază este sensibilitatea, inteligenţa fiind una singură, unică pentru 
toți oamenii, eternă şi imuabilă, adică însuşi Dumnezeu. Deşi într-o 
modalitate contrară celei augustiniene, Averroes afirmă caracterul universal 
şi necesar al gândirii raţionale, dar al uneia care nu se poate personaliza. 
Toma d'Aquino abia reuşeşte şă depăşească aceste două concepții. Avem 
atât inteligență proprie, cât şi sensibilitate, dar normele potrivit cărora 
judecăm lucrurile nu mai sunt concepute în Dumnezeu, ci le abstragem din 
datele experienţei prin efort intelectual. Moştenită de la antici, problema va 
fi transmisă, prin medievali, modernilor. Nu întâmplător, filosofii moderni 
vor pune accent în primul rând pe gnoseologie în căutările lor filosofice. 

Considerarea filosofiei medievale ca tributară exclusiv discursului 
religios este cel puţin inexactă. Tot incorect este să vorbim doar despre 
metafizica medievală, uitând de gnoseologia medievală sau de discursul 
pur ştiinţific, atât cât a fost. Într-un proces anevoios, filosoful medieval 
trece de la viziunea despre lume ca predestinaţie divină, cu toate 
consecințele filosofice care decurg de aici, la o nouă manieră de a înțelege 
universul, ca supus unor legi necesare şi uniforme. Nu renunțarea la 
exercițiul intelectual a condus la încrederea deosebită în capacitatea rațiunii 
naturale pe care omul o posedă, ci recursul sistematic la acesta. 
Suprasaturarea provocată de sintezele scolastice, care pe măsură ce 
deveneau mai complicate păreau să nu mai poată explica nimic, pregătea 
medievalului o conversie a spiritului spre altceva: depăşirea explicației 
strict religioase a lumii în direcția uneia naturalist-ştiințifice. Convenţional, 
aşa explicăm fenomenul Renaşterii. Renaştere a ce? Să fie renascentiştii 
oameni noi şi totodată reîntorşi plenar la valorile antichității ? Aşezat între 
aceste limanuri, între nou şi arhaic, nu ştim încă în ce măsură omul 
Renaşterii a renunțat la medievalul din el. 

Oricum, ne imaginăm că numai o criză veritabilă putea să genereze o 
fisură de asemenea proporţii. De la obsesia pentru supranatural se trece la 
obsesia pentru planul natural, de la teocentrism se ajunge la 
antropocentrism, speculativitatea se converteşte în spirit critic. Fără 
îndoială, ruptura între Evul Mediu şi Renaştere nu a avut asemenea 
dimensiuni catastrofice. Preocupări naturaliste, antropocentriste şi spirit 
critic vădesc şi medievalii. Chiar dacă unii au considerat Renaşterea un fel 
de întoarcere la păgânismul antic, coroborată cu rejectarea absolută a 
credinţei (Jacob Burckardt), au fost şi glasuri care au susţinut că este doar o 
perioadă de continuare a tradiţiilor medievale, caracterizată, dimpotrivă, de 
o efervescenţă religioasă deosebită. A treia categorie vorbeşte despre o 
Renaştere uzurpatoare în raport cu medievalitatea, despre un început al 
disoluţiei demnității omeneşti, al picării din condiția de ființă creată în sens 
bun, operă „desăvârşită” de către moderni. Din acest punct de vedere, un 
Maritain, un Berdiaev, un Papini consideră că, începând cu Renaşterea, tot 
ce fusese cunoscut despre om, lume şi Dumnezeu a fost pervertit. Ceea ce 
numim dezvoltarea gândirii s-ar putea să nu fie decât adevărata criză a 
rațiunii omeneşti, aşa cum se vădeşte ea de la moderni încoace. 

Sau poate, cum spune Huizinga, „Renaşterea vine abia când tonul de 
viață se schimbă, când mareea prăbuşirii mortale a vieţii se inversează şi 
când începe să adie un vânt proaspăt; când se coace ideea fericită că toată 
splendoarea vechii omeniri, în care lumea se oglindise vreme atât de 
îndelungată, va putea fi recâştigată”2“. Câştigată, însă, şi prin achiziţiile 
medievalilor. 


* Johan Huizinga, Amurgul Evului Mediu, Editura Humanitas, Bucureşti, 
2002, p. 467. 

